Наредба № 8 от 5 май 2016 г. за условията и реда за изпълнение и контрол на промоционални програми за земеделски и хранителни продукти

МИНИСТЕРСТВО НА ЗЕМЕДЕЛИЕТО И ХРАНИТЕ

НАРЕДБА № 8 от 5 май 2016 г. за условията и реда за изпълнение и контрол на промоционални програми за земеделски и хранителни продукти

Глава първа

ОБЩИ ПОЛОЖЕНИЯ Чл. 1. С наредбата се уреждат условията и редът за: 1. подаване на предложения за промоционални програми; 2. одобряване на прилагаща организация на обикновени промоционални програми; 3. сключване на договори за изпълнение и финансово подпомагане на обикновени промоционални програми; 4. контрол на изпълнението на одобрените обикновени промоционални програми.

Чл. 2. (1) На финансово подпомагане подлежат промоционални програми, които са представени от: 1. една или повече предлагащи организации от една и съща държава членка, наричани по-нататък „обикновени програми“, или; 2. най-малко две предлагащи организации от поне две държави членки или от една или повече организации на Европейския съюз (ЕС), наричани по-нататък „мултинационални програми“.

(2) Предлагащите организации по ал. 1 са представителни за съответния сектор и отговарят на условията на чл. 7, пар. 1 от Регламент (ЕС) № 1144/2014 на Европейския парламент и на Съвета от 22 октомври 2014 г. за мерките за информиране и насърчаване, свързани със селскостопанските продукти, прилагани на вътрешния пазар и в трети държави, и за отмяна на Регламент (ЕО) № 3/2008 на Съвета (ОВ, L 317 от 4 ноември 2014 г.), наричан по-нататък „Регламент (ЕС) № 1144/2014“, и на условията на чл. 1 от Делегиран Регламент (ЕС) 2015/1829 на Комисията от 23 април 2015 г. за допълване на Регламент (ЕС) № 1144/2014 на Европейския парламент и на Съвета за мерките за информиране и насърчаване, свързани със селскостопанските продукти, прилагани на вътрешния пазар и в трети държави (OB, L 266 от 13 октомври 2015 г.), наричан по-нататък „Делегиран Регламент (ЕС) 2015/1829“.

Чл. 3. (1) Промоционалните програми включват дейности по предоставяне на информация и/или дейности за насърчаване на земеделски продукти и храни на територията на ЕС или в трети държави с период на изпълнение от една до три години.

(2) Произходът и видимостта на търговските марки при изпълнение на дейностите по ал. 1 се обозначават съгласно чл. 4 от Регламент (ЕС) № 1144/2014 и чл. 2 – 8 от Регламент за изпълнение (ЕС) 2015/1831 на Комисията от 7 октомври 2015 г. за определяне на правилата за Регламент (ЕС) № 1144/2014 на Европейския парламент и на Съвета за мерките за информиране и насърчаване, свързани със селскостопанските продукти, прилагани на вътрешния пазар и в трети държави (OB, L 266 от 13 октомври 2015 г.), наричан по-нататък „Регламент за изпълнение (ЕС) 2015/1831“.

Чл. 4. Промоционалните програми се изготвят за продуктите, които отговарят на изискванията на чл. 5 от Регламент (ЕС) № 1144/2014 и са изброени в Приложение I към Договора за функционирането на ЕС (с изключение на тютюна) и Приложение I към Регламент (ЕС) № 1144/2014, както и за спиртните напитки със защитено географско указание съгласно Регламент (ЕО) № 110/2008 на Европейския парламент и на Съвета от 15 януари 2008 г. относно определението, описанието, представянето, етикетирането и защитата на географските указания на спиртните напитки и за отмяна на Регламент (ЕИО) № 1576/89 на Съвета (OB, L 39 от 13 февруари 2008 г.).

Чл. 5. (1) При обикновените програми, насочени към държави – членки на ЕС, ако е отправено послание с информация относно въздействието върху здравето, то трябва да отговаря на изискванията на приложението към Регламент (ЕО) № 1924/2006 на Европейския парламент и на Съвета от 20 декември 2006 г. относно хранителни и здравни претенции за храните (OB, L 404 от 18 януари 2007 г.) или да бъде одобрено от националния орган в областта на общественото здравеопазване в държавата членка, в която се изпълнява програмата.

(2) При обикновените програми, насочени към трети страни, ако е отправено послание с информация относно въздействието върху здравето, то трябва да бъде одобрено от националния орган в областта на общественото здравеопазване в държавата членка, в която се изпълнява програмата.

Глава втора

ПОДАВАНЕ НА ПРЕДЛОЖЕНИЯ ЗА ПРОМОЦИОНАЛНИ ПРОГРАМИ Чл. 6. Предложения за програми за промоция на земеделски или хранителни продукти могат да разработват и подават сдружения на производители и/или търговци и организациите по чл. 7, параграф 1 от Регламент (ЕС) № 1144/2014.

Чл. 7. (1) Годишната работна програма за определяне на целите, приоритетите, финансовото участие на ЕС и общия бюджет на програмите се одобрява от Европейската комисия (ЕК) съгласно чл. 8 от Регламент (ЕС) № 1144/2014.

(2) Годишната работна програма по ал. 1 се изпълнява чрез публикуване от страна на ЕК на покани за представяне на предложения за промоционални програми.

Чл. 8. (1) Предлагащата организация подава предложение за промоционални програми в ЕК в срока, определен в поканата по чл. 7, ал. 2.

(2) Министерството на земеделието и храните получава информация от ЕК относно предложени и избрани програми по реда на чл. 12 от Регламент (ЕС) № 1144/2014 за обикновените програми и чл. 18 от Регламент (ЕС) № 1144/2014 за мултинационалните програми. Министерството на земеделието и храните информира предлагащите организации за избраните от ЕК програми за финансиране.

Глава трета

ОДОБРЯВАНЕ НА ОРГАНИЗАЦИИ, ПРИЛАГАЩИ ОБИКНОВЕНИ ПРОГРАМИ, И НА ОРГАНИЗАЦИИ, ИЗВЪРШВАЩИ ОЦЕНКА НА ВЪЗДЕЙСТВИЕТО НА ОБИКНОВЕНИТЕ ПРОГРАМИ Чл. 9. (1) Министърът на земеделието и храните е компетентен национален орган за избор на прилагаща и оценяваща организация на обикновените програми по смисъла на Регламент (ЕС) № 1144/2014.

(2) Към министъра на земеделието и храните се създава постоянна консултативна комисия за обикновените промоционални програми.

(3) Министърът на земеделието и храните определя със заповед състава на комисията по ал. 2, в която участват представители на Министерство на икономиката – определени от министъра на икономиката, представители на Министерство на здравеопазването – определени от министъра на здравеопазването, представители на Държавен фонд „Земеделие“ – определени от изпълнителния директор, и представители на Министерството на земеделието и храните.

(4) Министърът на земеделието и храните издава правилник за работата на комисията по ал. 2.

Чл. 10. (1) Предлагащите организации са длъжни да изберат организация или организации, които ще прилагат обикновената програма, наричани по-нататък „прилагащи организации“.

(2) Предлагащите организации могат сами да прилагат определени части от програмата: 1. по прилагането на които имат опит не по-малко от три години в сферата на изпълнението на мерки за информиране и насърчаване; и

2. ако гарантират, че разходите за мерките, които планират да изпълнят самостоятелно, не превишават обичайните пазарни цени.

(3) Прилагащите организации се избират преди или след подаването на обикновената програма, но не по-късно от 45 календарни дни след акта за изпълнение на ЕК за избор на обикновени програми.

Чл. 11. (1) Когато предлагащите организации са публичноправни организации, те избират прилагаща организация по реда на Закона за обществените поръчки.

(2) Когато предлагащите организации не са публичноправни организации, те избират прилагаща организация чрез конкурс. Конкурсът се открива с публикуване на обява в два централни всекидневника в страната и/или в друга държава – членка на Европейския съюз, като срокът за подаване на документи е не по-кратък от 1 месец от датата на публикуване на обявата.

(3) Обявата по ал. 2 съдържа: 1. наименование, адрес, телефон, факс, електронен адрес на предлагащата организация и лице за контакт; 2. описание на мерките, включени в промоционалната програма, за които е обявен конкурсът; 3. изисквания към финансовия и техническия капацитет на прилагащата организация; 4. условия и начин на плащане; 5. място и срок за подаване на оферти; 6. място и срок за получаване на документацията за участие в процедурата.

(4) Кандидатите за участие в конкурса представят оферти в съответствие с обявата по ал. 2. Всеки участник има право да представи само една оферта.

(5) Офертата по ал. 4 съдържа: 1. наименование на кандидата; 2. доказателства за финансовия и техническия капацитет на кандидата; 3. начин за изпълнение на мерките, включени в промоционалната програма; 4. срокове за изпълнение на мерките, включени в промоционалната програма; 5. предлагана цена; 6. списък на документите, съдържащи се в офертата, подписан от кандидата.

(6) Кандидатите за участие прилагат към офертата: 1. удостоверение по Данъчно-осигурителния процесуален кодекс за липса на данъчни и осигурителни задължения, когато кандидатът е установен на територията на Република България, или друг еквивалентен документ в съответствие със законодателството на страната, в която кандидатът е установен; 2. декларация за липса на други публичноправни задължения.

(7) Финансовият и техническият капацитет на кандидатите се доказва със: 1. годишен финансов отчет за последните три години; 2. списък на изпълнените през последните три години услуги, които са обект на мерките, включени в промоционалната програма, придружен от препоръки за добро изпълнение; 3. декларация за техническото оборудване, с което разполага организацията; 4. данни за собствени или наети работници или служители, които организацията ще използва за изпълнение на мерките, включени в промоционалната програма; 5. документи, удостоверяващи образованието и професионалната квалификация на лицата по т. 4.

(8) Конкурс за избор на прилагащи организации се провежда, когато са подадени най-малко три оферти. Когато са подадени по-малко от три оферти, предлагащите организации прекратяват конкурса и в тридневен срок уведомяват за това участниците в него.

Чл. 12. (1) Предлагащите организации назначават комисия за провеждане на конкурс, която се състои най-малко от трима членове, един от които задължително е правоспособен юрист, а останалите лица притежават необходимата квалификация и практически опит.

(2) Комисията по ал. 1 взема решения с обикновено мнозинство от членовете й. За всяко заседание на комисията се води протокол, който се подписва от всичките й членове. Членовете на комисията са длъжни да пазят в тайна обстоятелствата, станали им известни във връзка с работата им в комисията.

(3) Комисията по ал. 1 прави избор на прилагащи организации въз основа на: 1. оценка на финансовия и техническия капацитет на кандидатите; 2. съотношението между предложените цени и предлаганото качество на изпълнението.

(4) Предлагащите организации уведомяват писмено участниците в конкурса в тридневен срок за взетите решения.

Чл. 13. Предлагащите организации, които са избрали прилагаща организация или прилагащи организации, в 7-дневен срок от извършването на избора представят в Министерството на земеделието и храните: 1. писмено заявление за одобряване на прилагаща организация или прилагащи организации; 2. доказателства за проведения конкурс – копие на обявата за участие, копие на получените оферти и копие на протокола от комисията за избор на прилагаща организация или прилагащи организации; 3. доказателствата по чл. 11, ал. 7 за финансовия и техническия капацитет на прилагащата организация или прилагащите организации.

Чл. 14. (1) Постоянната консултативна комисия по чл. 9, ал. 2 прави преценка за съответствието на избора на прилагащите организации с чл. 11 и 12 и за финансовия и техническия капацитет, с които те разполагат за изпълнение на мерките в програмата.

(2) В случаите по чл. 10, ал. 2 постоянната консултативна комисия проверява дали: 1. предлагащата организация има нужните познания за представяните продукти и техните пазари; 2. предлагащата организация разполага с необходимите финансови и технически средства за изпълнение на мерките; 3. заложените цени за изпълнение на мерките не надвишават пазарните.

(3) Въз основа да направената преценка по ал. 1 и на извършената проверка по ал. 2 постоянната консултативна комисия по чл. 9, ал. 2 мотивирано предлага на министъра на земеделието и храните да одобри или да откаже одобрение на предложената прилагаща организация или предложените прилагащи организации.

(4) Министърът на земеделието и храните издава заповед за одобряване или постановява мотивиран отказ. Министерството на земеделието и храните уведомява ЕК и Държавен фонд „Земеделие“ за одобрените прилагащи организации.

(5) Отказът по ал. 4 се съобщава и може да бъде обжалван по реда на Административнопроцесуалния кодекс.

(6) Когато обикновената програма е одобрена от ЕК, предлагащата организация сключва писмени договори с прилагащата организация или прилагащите организации за изпълнение на всички или на част от мерките, включени в нея, и ги предоставя на Държавен фонд „Земеделие“. Договорите съдържат клаузи, които задължават прилагащата организация/прилагащите организации да предоставя/т информация и достъп за проверка на изпълнението на нейните задължения на служители на ЕК, Европейската сметна палата, Европейската служба за борба с измамите (OLAF), Министерството на земеделието и храните и Държавен фонд „Земеделие“.

Чл. 15. (1) Предлагащите организации избират външна независима организация, която да извърши оценка на въздействието на обикновените програми, наричана по-нататък „оценяваща организация“.

(2) Оценката на въздействие се извършва в съответствие с чл. 22 и с приложението от Регламент за изпълнение (ЕС) 2015/1831.

(3) Оценяващата организация се избира до 6 месеца след сключването на договора по чл. 20, ал. 2.

Чл. 16. (1) Когато предлагащите организации са публичноправни организации, те избират оценяванаща организация по реда на Закона за обществените поръчки.

(2) Когато предлагащите организации не са публичноправни организации, те избират оценяваща организация чрез конкурс. Конкурсът се открива с публикуване на обява в два централни всекидневника в страната и/или в друга държава – членка на Европейския съюз, като срокът за подаване на документи е не по-кратък от 20 дни от датата на публикуване на обявата.

(3) Кандидатите за участие в конкурса представят оферти в съответствие с обявата по ал. 2. Всеки участник има право да представи само една оферта.

(4) Офертата по ал. 3 съдържа: 1. наименование на кандидата; 2. доказателства за финансовия и техническия капацитет на кандидата; 3. начин и срокове за извършване на оценката на въздействие на промоционалната програма; 4. предлагана цена; 5. списък на документите, съдържащи се в офертата, подписан от кандидата.

(5) Кандидатите за участие прилагат към офертата: 1. удостоверение по Данъчно-осигурителния процесуален кодекс за липса на данъчни и осигурителни задължения, когато кандидатът е установен на територията на Република България, или друг еквивалентен документ в съответствие със законодателството на страната, в която кандидатът е установен; 2. декларация за липса на други публичноправни задължения.

(6) Финансовият и техническият капацитет на кандидата се доказва със: 1. годишен финансов отчет за последните две години; 2. списък на изпълнените през последните две години услуги, свързани с измерване на резултатите на действия, придружен от препоръки за добро изпълнение; 3. декларация за техническото оборудване, с което разполага организацията; 4. данни за собствени или наети работници или служители, които организацията ще използва за оценка на изпълнението на мерките, включени в промоционалната програма; 5. документи, удостоверяващи образованието и професионалната квалификация на лицата по т. 4.

Чл. 17. (1) Предлагащите организации назначават комисия за провеждане на конкурс, която се състои най-малко от трима членове, един от които задължително е правоспособен юрист, а останалите лица притежават необходимата квалификация и практически опит.

(2) Комисията по ал. 1 взема решения с обикновено мнозинство от членовете й. За всяко заседание на комисията се води протокол, който се подписва от всичките й членове. Членовете на комисията са длъжни да пазят в тайна обстоятелствата, станали им известни във връзка с работата им в комисията.

(3) Комисията прави избор на оценяваща организация въз основа на: 1. оценка на финансовия и техническия капацитет на кандидатите; 2. съотношението между предложените цени и предлаганото качество на изпълнението.

(4) Предлагащите организации уведомяват писмено участниците в конкурса в тридневен срок за взетите решения.

Чл. 18. Предлагащите организации, които са избрали оценяваща организация, в 7-дневен срок от извършването на избора представят в Министерството на земеделието и храните: 1. писмено заявление за одобряване на оценяваща организация; 2. доказателства за проведена конкурсна процедура – копие на обявата по чл. 16, ал. 3, копие на получените оферти и копие на протокола от комисията за избор на оценяваща организация; 3. доказателствата по чл. 16, ал. 6 за финансовия и техническия капацитет на оценяващата организация.

Чл. 19. (1) Постоянната консултативна комисия по чл. 9, ал. 2 прави преценка за съответствието на избора на оценяващата организация с чл. 16 и 17 и за финансовия и техническия капацитет, с които разполага за извършване на оценката на въздействие на промоционалната програма.

(2) Въз основа на направената преценка по ал. 1 постоянната консултативна комисия мотивирано предлага на министъра на земеделието и храните да одобри или да откаже одобрение на предложената оценяваща организация.

(3) Министърът на земеделието и храните издава заповед за одобряване или постановява мотивиран отказ. Министерството на земеделието и храните уведомява Държавен фонд „Земеделие“ за избраната оценяваща организация.

(4) Отказът по ал. 3 се съобщава и може да бъде обжалван по реда на Административнопроцесуалния кодекс.

(5) Предлагащата организация сключва писмен договор с оценяващата организация за изпълнение на мерките, свързани с извършване на оценката на въздействието на програмата, след издаването на заповедта по ал. 3. Договорът съдържа клауза, която задължава оценяващата организация да предоставя информация и достъп за проверка на изпълнението на нейните задължения на служители на ЕК, Европейската сметна палата, Европейската служба за борба с измамите (OLAF), Министерството на земеделието и храните и Държавен фонд „Земеделие“.

Глава четвърта

СКЛЮЧВАНЕ НА ДОГОВОРИ ЗА ФИНАНСОВО ПОДПОМАГАНЕ НА ОБИКНОВЕНИТЕ ПРОМОЦИОНАЛНИ ПРОГРАМИ Чл. 20. (1) Държавен фонд „Земеделие“ е компетентен национален орган за финансиране и контрол на изпълнението на обикновените програми по смисъла на Регламент (ЕС) № 1144/2014, Регламент за изпълнение (ЕС) № 2015/1831 и Делегиран Регламент (ЕС) № 2015/1829.

(2) Държавен фонд „Земеделие“ сключва договори с предлагащите организации за финансово подпомагане на одобрените от ЕК обикновени програми. Договорите се сключват в срок до 90 календарни дни от издаването на акта за изпълнение на ЕК за избор на обикновени програми.

(3) Държавен фонд „Земеделие“ изготвя договорите по ал. 2 съгласно образеца, получен от ЕК.

(4) Държавен фонд „Земеделие“ изпраща на ЕК, при поискване от нейна страна, копие на договора по ал. 2, копие на документа за депозираното обезпечение по чл. 22, ал. 2, ако такова е предоставено, и копие на договора по чл. 14, ал. 6.

(5) Предлагащите организации отговарят за управлението и точното изпълнение на промоционалната програма, която са предложили.

Чл. 21. Държавен фонд „Земеделие“ финансира изпълнението на обикновените програми чрез авансови плащания, междинни плащания и плащания на остатъка съгласно Регламент (ЕС) № 1144/2014 и Регламент за изпълнение (ЕС) 2015/1831.

Чл. 22. (1) Заявката за авансово плащане се подава в срок до 30 дни след сключване на договора за финансово подпомагане.

(2) Заявката за авансово плащане се подава заедно с депозирано обезпечение в полза на Държавен фонд „Земеделие“ в размер, равен на размера на авансовото плащане, при условията, предвидени в глава IV от Делегиран Регламент (ЕС) № 907/2014 на Комисията от 11 март 2014 г. за допълнение на Регламент (ЕС) № 1306/2013 на Европейския парламент и на Съвета във връзка с разплащателните агенции и други органи, финансовото управление, уравняването на сметки, обезпеченията и използването на еврото (OB, L 255 от 28 август 2014 г.).

(3) Държавен фонд „Земеделие“ изпраща на ЕК, при поискване от нейна страна, копие от заявката за авансово плащане и копие от доказателство за депозираното обезпечение.

(4) Авансовото плащане е не повече от 20 на сто от максималния размер на финансовата помощ на ЕС.

(5) Държавен фонд „Земеделие“ извършва авансово плащане в срок до 30 дни: 1. след получаването на обезпечението, или

2. от датата, която е 10 дни преди началната дата на изпълнението на програмата, като се взема по-късната от двете дати.

(6) Авансовото плащане се уравнява при плащането на остатъка.

Чл. 23. (1) Заявката за междинно плащане се подава в срок до 60 дни от датата, на която е приключила съответната година от изпълнението на програмата.

(2) Заявката за междинно плащане обхваща допустимите разходи, направени през съответната година, и се придружава от междинен отчет, включващ периодичен финансов отчет и периодичен технически отчет, изготвени в съответствие с чл. 14, параграф 3 и параграф 4 от Регламент за изпълнение (ЕС) № 2015/1831.

(3) Сумата на авансовото плащане и междинните плащания не може да превишава 90 на сто от общия размер на финансовото участие на ЕС. След достигане на това равнище не може да се подават нови заявки за междинно плащане.

(4) Държавен фонд „Земеделие“ извършва междинно плащане в срок до 60 дни след депозирането на заявката за плащане.

(5) Срокът по ал. 4 спира да тече и се уведомява предлагащата организация, когато заявката е неточна, не са предоставени всички необходими документи, изисква се да се представи допълнителна информация или да се извърши допълнителна проверка от Държавен фонд „Земеделие“.

(6) Срокът по ал. 4 продължава да тече след получаване на необходимите документи, представяне на допълнителната информация или от датата на извършване на проверката.

Чл. 24. (1) Заявката за плащане на остатък се подава в срок до 90 дни от датата на приключване на програмата.

(2) Заявката за плащане на остатък се придружава от финален междинен отчет и финален отчет, изготвени в съответствие с чл. 15, параграфи 3 и 4 от Регламент за изпълнение (ЕС) № 2015/1831, както и от оценка на въздействието на програмата, изготвена в съответствие с чл. 15.

(3) Държавен фонд „Земеделие“ извършва плащане на остатък в срок до 60 дни след депозирането на заявката за плащане.

(4) Срокът по ал. 3 спира да тече и се уведомяват предлагащите организации, когато заявката е неточна, не са предоставени всички необходими документи, изисква се допълнителна информация или се извършва допълнителна проверка от Държавен фонд „Земеделие“.

(5) Срокът по ал. 3 продължава да тече след получаване на необходимите документи, на допълнителната информация или от датата на извършване на проверката, които трябва съответно да бъдат предадени или извършени в срок 30 дни считано от уведомяването на предлагащите организации.

Чл. 25. Държавен фонд „Земеделие“ извършва проверка дали информационните и промоционалните материали, изготвени за нуждите на обикновените програми, отговарят на критериите съгласно приложението.

Глава пета

КОНТРОЛ НА ИЗПЪЛНЕНИЕТО НА ОДОБРЕНИТЕ ОБИКНОВЕНИ ПРОГРАМИ Чл. 26. (1) Държавен фонд „Земеделие“ осъществява контрол върху изпълнението на обикновените програми чрез извършване на административни проверки, счетоводни проверки и проверки на място.

(2) Държавен фонд „Земеделие“ извършва всяка година административни и счетоводни проверки и проверки на място въз основа на анализ на риска, гарантирайки, че всяка обикновена програма ще бъде проверена на място поне веднъж по време на изпълнението й между първото междинно плащане и плащането на остатъка, като проверява най-малко 30 на сто от извършените разходи по всяка програма.

(3) Държавен фонд „Земеделие“ упражнява контрол върху предлагащите организации и прилагащите организации относно: 1. точността на представената информация за извършените разходи за изпълнение на програмите; 2. състоянието на разплащателната сметка за дейностите по изпълнение на обикновените програми; 3. представените разходни документи; 4. изпълнението на задълженията по договорите по чл. 20; 5. спазването на разпоредбите на чл. 4 от Делегиран Регламент (ЕС) 2015/1829 и на чл. 19 на Регламент за изпълнение (ЕС) 2015/1831; 6. спазването на разпоредбите чл. 10 и 15 от Регламент (ЕС) № 1144/2014.

(4) Предлагащите организации, прилагащите организации и оценяващите организации са длъжни да: 1. оказват съдействие на проверяващите; 2. предоставят на проверяващите информацията и документите, свързани с проверката; 3. водят аналитично счетоводство; 4. съхраняват документите по промоционалните програми и по изпълнението им в продължение на 5 години след приключване на изпълнението; 5. спазват условията на чл. 12 от Регламент за изпълнение (ЕС) 2015/1831.

(5) Предлагащите организации са длъжни да имат отделна разплащателна сметка за дейностите по изпълнение на промоционалната програма.

Чл. 27. (1) Държавен фонд „Земеделие“ отхвърля всички разходи, счетени като недопустими, в момента на обработка на междинно плащане, окончателно плащане или след извършването на тези плащания.

(2) Предлагащата организация възстановява на Държавен фонд „Земеделие“ недължимо платените суми в съответствие с глава III, раздел 1 от Регламент за изпълнение (ЕС) № 908/2014 на Комисията от 6 август 2014 г. за определяне на правила за прилагането на Регламент (ЕС) № 1306/2013 (OB, L 255 от 28 август 2014 г.).

(3) В случай на нередности на предлагащата организация могат да се наложат санкции в съответствие с чл. 5 от Делегиран Регламент (ЕС) № 2015/1829.

Чл. 28. Държавен фонд „Земеделие“ представя на ЕК ежегодно данни за всички плащания, направени за обикновени програми през предходната календарна година, в срок до 15 юли в съответствие с чл. 21 от Регламент за изпълнение (ЕС) № 2015/1831.

Чл. 29. (1) Министърът на земеделието и храните или оправомощено от него длъжностно лице определя със заповед членовете на групата за наблюдение на обикновените промоционални програми.

(2) Групите за наблюдение по ал. 1 проследяват изпълнението на мерките в обикновените промоционални програми.

(3) В наблюдението по ал. 2 могат да участват представители на ЕК. При обсъждане изпълнението на конкретната промоционална програма в групата за наблюдение могат да участват и представители на предлагащата организация и на прилагащата организация.

Чл. 30. Лицата, които участват във финансирането и контрола на обикновените програми, са длъжни да не разпространяват информацията, станала им известна при осъществяването на тези дейности.

Чл. 31. Материалите, изготвени по промоционална програма, включително графичните, визуалните и аудио-визуалните произведения и интернет страниците, могат да се използват след приключване на програмата – при наличие на писмено разрешение от ЕК и на разрешение от предлагащата организация.

ДОПЪЛНИТЕЛНИ РАЗПОРЕДБИ § 1. По смисъла на наредбата: 1. „Орган на хранително-вкусовия сектор“ е организация в хранително-вкусовата промишленост, регламентирана с нормативен акт на Република България.

2. „Оценяваща организация“ е организация, избрана от предлагащата организация за извършване на оценка на въздействието на промоционалните програми.

3. „Предлагаща организация“ е организация, което кандидатства с промоционална програма за съфинансиране по реда на тази наредба и е представителна по смисъла на Регламент (ЕС) № 1144/2014.

4. „Представителна“ е предлагаща организация, която отговаря на изискванията съгласно чл. 1, параграф 1 от Делегиран Регламент (ЕС) 2015/1829.

5. „Прилагаща организация“ е организация, избрана чрез конкурс и одобрена от министъра на земеделието и храните, за прилагане на част или на всички мерки, включени в промоционална програма.

6. „Промоционална програма“ е обединена от обща цел съвкупност от дейности, които могат да осигурят предоставянето на по-подробна информация за представяния продукт и да улеснят предлагането му на пазара. § 2. Наредбата въвежда мерки по прилагането на Регламент (ЕС) № 1144/2014, Регламент за изпълнение (ЕС) 2015/1831 и Делегиран Регламент (ЕС) 2015/1829.

ПРЕХОДНИ И ЗАКЛЮЧИТЕЛНИ РАЗПОРЕДБИ § 3. Наредбата се приема на основание чл. 35 от Закона за прилагане на Общата организация на пазарите на земеделски продукти на Европейския съюз. § 4. Наредбата се прилага за промоционалните програми, подадени в ЕК след 1 декември 2015 г. § 5. За промоционалните програми, подадени в Министерството на земеделието и храните преди 1 декември 2015 г., се прилага Hаредбата за условията и реда за избор, изпълнение и контрол на промоционални програми за земеделски и хранителни продукти, приета с Постановление № 34 на Министерския съвет от 2007 г. (ДВ, бр. 17 от 2007 г.). § 6. Процедурата за избор на оценяваща организация по чл. 15, 16, 17, 18 и 19 се прилага за промоционални програми, чиито предлагащи организации са сключили договор за финансово подпомагане с Държавен фонд „Земеделие“ след 1 януари 2015 г. § 7. Наредбата влиза в сила от деня на обнародването й в „Държавен вестник“.

Министър: Десислава Танева

Приложение към чл. 25

Критерии за проверка на информационните и промоционалните материали

Държавен фонд „Земеделие“ извършва проверка: 1. дали е добавено лого на Европейския съюз (ЕС) и текст, показващ, че програмата е финансирана с помощта на ЕС (печатни материали); при аудио- и визуалните материали – дали логото на ЕС и текстът за финансирането с помощта на ЕС са достатъчно видими, съответно дали се виждат достатъчно дълго; 2. дали е добавено знамето на Република България; 3. дали материалите и документите, адресирани до обществеността, включително аудио-визуални материали, изработени и реализирани или придобити в рамките на договора, съдържат логото ENJOY IT’S FROM EUROPE. Логото трябва да бъде ясно отпечатано, с размери, посочени в инструкциите на следния интернет адрес: http://ec.europa.eu/agriculture/promotion/procedure/enjoy-instructions_en.htm; 4. в случай че материалите и документите, адресирани до обществеността, са от одобрена промоционална програма с биологична продукция, дали съдържат знака на ЕС за биологични продукти, въведен от Регламент (ЕС) № 271/2010 на 24 март 2010 г. и неговата употреба съгласно чл. 57 от Регламент № 889/2008; 5. дали са спазвани изискванията на Приложение I на Регламент (ЕО) № 1144/2014 на Комисията; 6. дали материалите съответстват на темите на предложената програма; 7. дали материалите отговарят на целта на програмата, целевата публика и целевия пазар; 8. дали съдържанието на материалите се основава на качеството на продуктите и свойствата, характерни за тях; 9. дали при посочване на данни за произхода на продуктите за същите са спазени изискванията на член 2 на Регламент (ЕС) 2015/1831; изключения се допускат за защитените обозначения за качество (ЗНП, ЗГУ, ХТСХ и обозначенията за вина със защитено наименование за произход (ЗНП) и защитено географско указание (ЗГУ) и сортови вина) при мерките за информиране и насърчаване в трети държави, където обозначаването на произхода може да е наравно с главното послание на кампанията; 10. спазени ли са изискванията за видимост на търговските марки съгласно чл. 5 и 7 и специалните изисквания съгласно чл. 6 от Регламент (ЕС) 2015/1831 от 7 октомври 2015 г.; 11. дали текстовете за информация са точни и ясни, за да може потребителят да намери необходимата информация (на интернет страницата на кампанията, в информационните брошури, в законодателството и др.); 12. дали е спазена забраната за посочването на каквито и да са забележки, сравнения или негативни оценки във връзка с други продукти.