Постановление № 311 от 21 декември 2013 г. за предоставяне на допълнителни бюджетни кредити по бюджета на Министерството на регионалното развитие за 2013 г.

ПОСТАНОВЛЕНИЕ № 311 ОТ 21 ДЕКЕМВРИ 2013 Г. за предоставяне на допълнителни бюджетни кредити по бюджета на Министерството на регионалното развитие за 2013 г.

МИНИСТЕРСКИЯТ СЪВЕТ ПОСТАНОВИ: Чл. 1. (1) Министърът на финансите да предостави средства в размер 32 322 000 лв. по бюджета на Министерството на регионалното развитие за 2013 г. за финансиране с държавни инвестиционни заеми на обекти за рехабилитация от проект „Транзитни пътища – V“, изпълнявани със заем от Европейската инвестиционна банка.

(2) Средствата по ал. 1 да се осигурят от икономия на разходи и трансфери по републиканския бюджет за 2013 г.

Чл. 2. Министърът на финансите по предложение на министъра на регионалното развитие да извърши налагащите се от чл. 1, ал. 1 промени по бюджета на Министерството на регионалното развитие за 2013 г. по реда на чл. 34, ал. 1 от Закона за устройството на държавния бюджет.

Чл. 3. Средствата по чл. 1, ал. 1 да бъдат възстановени на централния бюджет през 2014 г. от полученото външно финансиране от Европейската инвестиционна банка.

Заключителни разпоредби § 1. Постановлението се приема на основание чл. 28, ал. 1 от Закона за устройството на държавния бюджет. § 2. Изпълнението на постановлението се възлага на министъра на финансите и на министъра на регионалното развитие. § 3. Постановлението влиза в сила от 27 декември 2013 г.

Министър-председател: Пламен Орешарски

За главен секретар на Министерския съвет: Нина Ставрева