Постановление № 94 от 9 май 2008 г. за изменение и допълнение на Наредбата за общите правила за организацията на административното обслужване, приета с Постановление № 246 на Министерския съвет от 2006 г.

ПОСТАНОВЛЕНИЕ № 94 ОТ 9 МАЙ 2008 Г. за изменение и допълнение на Наредбата за общите правила за организацията на административното обслужване, приета с Постановление № 246 на Министерския съвет от 2006 г. (ДВ, бр. 78 от 2006 г.)

МИНИСТЕРСКИЯТ СЪВЕТ ПОСТАНОВИ: § 1. В наименованието на наредбата думите “общите правила за организацията на” се заличават. § 2. В чл. 3 се създава ал. 3: “(3) Обучението на служителите от звеното за административно обслужване задължително включва и специализирано обучение за работа с хора с увреждания.” § 3. В чл. 4 се създава ал. 5: “(5) Администрациите осигуряват удобен и лесен достъп за хора с увреждания до звеното за административно обслужване посредством изграждане на елементи за адаптиране на служебните помещения и достъпа до тях.” § 4. Член 10 се изменя така: “Чл. 10. (1) Администрациите осигуряват достъп до звената за административно обслужване в удобно за потребителите на административни услуги време.

(2) Работното време на звеното за административно обслужване e не по-кратко от работното време на съответната администрация.

(3) Обявеното работно време на звеното за административно обслужване може да не съвпада с обявеното работно време на съответната администрация.

(4) В случаите, когато в служебните помещения има потребители на административни услуги в края на обявеното работно време, работата на звеното продължава до приключване на тяхното обслужване, но не повече от два астрономически часа след обявеното работно време.

(5) В звеното за административно обслужване се установява различен ред за ползване на почивките, така че да се осигури непрекъсваем режим на работа с потребителите в рамките на обявеното за звеното работно време.

(6) Работният график на служителите от звеното за административно обслужване се установява във вътрешните правила по чл. 1, ал. 2. Работното време, междудневните и междуседмичните почивки се съобразяват с изискванията на Закона за държавния служител и Кодекса на труда.” § 5. В чл. 16 се създава ал. 6: “(6) Организацията и контролът по изпълнението на задълженията по ал. 1 - 5 се извършват от главния секретар/секретаря, като това се включва в длъжностната му характеристика.” § 6. В чл. 20 се създава ал. 3: “(3) Администрациите са длъжни да използват автоматизирани деловодни информационни системи с активирани функции за контрол по изпълнението на сроковете за предоставяне на административните услуги.” § 7. В чл. 21 се правят следните изменения и допълнения: 1. Създава се нова ал. 2: “(2) Хартата на клиента се поставя на достъпно и видно място в служебните помещения, в които се обслужват потребителите на административни услуги.”

2. Досегашните ал. 2 и 3 стават съответно ал. 3 и 4. § 8. В чл. 23, ал. 3 думите “чл. 16, ал. 1” се заменят с “чл. 17, ал. 1”. § 9. В § 1 от допълнителната разпоредба се създава т. 7: “7. “Елементи за адаптиране на служебните помещения” са: рампи, хидравлични платформи, асансьори, естакади и други приспособления, улесняващи достъпа на хора с увреждания до звената за административно обслужване.” § 10. Постановлението влиза в сила от 1 юни 2008 г.

Министър-председател: Сергей Станишев

Главен секретар на Министерския съвет: Севдалин Мавров