Постановление № 319 от 24 ноември 2016 г. за одобряване на допълнителни разходи по бюджета на Министерството на образованието и науката за 2016 г.

ПОСТАНОВЛЕНИЕ № 319 ОТ 24 НОЕМВРИ 2016 Г. за одобряване на допълнителни разходи по бюджета на Министерството на образованието и науката за 2016 г.

МИНИСТЕРСКИЯТ СЪВЕТ ПОСТАНОВИ: Чл. 1. (1) Одобрява допълнителни разходи по бюджета на Министерството на образованието и науката за 2016 г. в размер 3 675 294 лв., представляващи левовата равностойност на 2 116 300 щатски долара по курса на БНБ за 26 септември 2016 г.

(2) Средствата по ал. 1 се разпределят, както следва: 1. за изплащане на членския внос на Република България в Обединения институт за ядрени изследвания в Дубна, Русия (ОИЯИ – Дубна), за 2016 г. в размер 1 933 800 щатски долара; 2. за изплащане на остатъка от членския внос на Република България в ОИЯИ – Дубна, за 2015 г. в размер 182 500 щатски долара.

Чл. 2. Средствата по чл. 1, ал. 1 да се осигурят, както следва: 1. средства в размер 3 404 000 лв. да се осигурят за сметка на предвидените средства по централния бюджет за 2016 г.; 2. средства в размер 271 294 лв. да се осигурят за сметка на преструктуриране на разходите по централния бюджет за 2016 г.

Чл. 3. (1) Със сумата по чл. 1, ал. 1 да се увеличат разходите по „Политика в областта на равен достъп до качествено висше образование и развитие на научния потенциал“, бюджетна програма „Координация и мониторинг на научния потенциал за интегриране в европейското изследователско пространство и глобалната информационна мрежа“ по бюджета на Министерството на образованието и науката за 2016 г.

(2) Със сумата по чл. 1, ал. 1 да се увеличат показателите по чл. 16, ал. 3 от Закона за държавния бюджет на Република България за 2016 г.

Чл. 4. Министърът на образованието и науката да извърши съответните промени по бюджета на Министерството на образованието и науката за 2016 г. и да уведоми министъра на финансите.

Чл. 5. Министърът на финансите да извърши произтичащите от чл. 2 промени по централния бюджет за 2016 г.

Заключителни разпоредби § 1. Постановлението се приема на основание чл. 109, ал. 3 от Закона за публичните финанси. § 2. Изпълнението на постановлението се възлага на министъра на образованието и науката.

Министър-председател: Бойко Борисов

За главен секретар на Министерския съвет: Веселин Даков