Наредба за изменение и допълнение на Наредба № 8 от 2006 г. за капиталовата адекватност на кредитните институции

Наредба за изменение и допълнение на Наредба № 8 от 2006 г. за капиталовата адекватност на кредитните институции (обн., ДВ, бр. 106 от 2006 г.; изм., бр. 62 от 2007 г., бр. 38 от 2008 г., бр. 21 от 2009 г., бр. 20 и 85 от 2010 г.) § 1. В чл. 41 се правят следните изменения и допълнения: 1. В ал. 2: а) в т. 5 след думите „се състоят“ се добавя „от“, а думата „ипотеки“ се заменя с „ипотека“; б) създават се т. 6 и 7: „6. заеми, обезпечени с ипотека върху недвижим имот с търговско предназначение, до по-малката стойност от размера на залога и 60 % от стойността на имота; 7. дялове с първостепенен ранг, издадени от дружество със специална цел – секюритизация, регистрирано по законодателството на държава – членка на Европейския съюз, при условие че най-малко 90 % от активите на това дружество се състоят от вземания, обезпечени с ипотека върху недвижим имот с търговско предназначение и до най-малката стойност от: а) номиналния размер на дяловете; б) размера на залога; в) 60 % от стойността на заложеното имущество.“

2. В ал. 3: а) изречение първо думите „ал. 1, т. 5“ се заменят с „ал. 2, т. 5“, а цифрата „20“ се заменя с „10“; б) изречение второ думите „ал. 1, т. 5“ се заменят с „ал. 2, т. 5 и 7“; в) накрая се добавя изречение трето: „Вземанията на притежателите на облигациите с покритие са с предимство пред всички други вземания по обезпечението.“ § 2. В чл. 72 думите „ал. 1 – 4“ се заменят с „ал. 1 – 5 и ал. 9“. § 3. В чл. 75, ал. 1, т. 3 цифрата „12,5“ се заменя с „11,25“. § 4. В чл. 228, ал. 1 думите „ал. 1 – 3“ се заменят с „ал. 2 – 4“. § 5. В чл. 323, ал. 1 думите „т. 2“ се заличават. § 6. В чл. 324, ал. 3 думите „качествените критерии по чл. 326“ се заменят с „изискванията за настоящия раздел“. § 7. В чл. 335 се правят следните изменения и допълнения: 1. В ал. 1 се създава т. 16: „16. политиката и практиката за възнагражденията за категориите персонал по чл. 2 от Наредба № 4 на БНБ от 2010 г. за изискванията към възнагражденията в банките.“

2. Създават се ал. 11, 12 и 13: „(11) Банките спазват изискванията на ал. 1, т. 16 по начин, съответстващ на размера, вътрешната организация, естеството, обхвата и сложността на дейността им.

(12) Банките оповестяват публично количествена информация по ал. 1, т. 16 и по отношение на лицата по чл. 10 ЗКИ.

(13) Въз основа на оповестената по т. 6 от Списък № 15 на приложение № 11 „Оповестяване“ информация БНБ анализира тенденциите и практиките за възнагражденията в банковата система, като предоставя резултатите от този преглед на Комитета на европейските банкови надзорни органи.“ § 8. В чл. 338 се създава ал. 13: „(13) По чл. 335, ал. 1, т. 16 банката оповестява информацията, посочена в Списък № 15 на приложение № 11 „Оповестяване“.“ § 9. В § 5б от допълнителните разпоредби накрая се добавя: „Директива 2010/76/ЕС на Европейския парламент и на Съвета от 24 ноември 2010 г. за изменение на директиви 2006/48/ЕО и 2006/49/ЕО по отношение на капиталовите изисквания за търговските портфейли и за пресекюритизация и на надзорния преглед на политиките за възнагражденията.“ § 10. В приложение № 11 „Оповестяване“ се създава Списък № 15: „Списък № 15 „Политика и практика за възнагражденията“

1. Информация относно процеса на вземане на решения, използван при определяне на политиката за възнагражденията, включително, ако е приложимо, информация за състава и отговорностите на комитета за възнагражденията, външния консултант и другите заинтересовани лица; 2. Информация относно връзката между възнаграждението и резултатите от дейността; 3. Основни структурни характеристики на системата за възнагражденията, включително информация относно използваните критерии за оценката на резултатите от дейността и отчитането на риска, политиката на разсрочване и критериите за предоставяне на възнагражденията; 4. Информация относно критериите, на базата на които се определя правото за придобиване на акции, опции и променливи възнаграждения; 5. Основни параметри и обосновка на схемите за променливо възнаграждение и други материални стимули; 6. Обобщена количествена информация относно възнагражденията, включваща разбивка по видове дейности; 7. Обобщена количествена информация относно възнагражденията на лицата по чл. 2, т. 1, 2 и 4 от Наредба № 4 на БНБ от 2010 г. за изискванията към възнагражденията в банките, като се посочва: а) размер на годишните възнаграждения, разделени на постоянни и променливи възнаграждения, и брой на получателите им; б) размер и вид на променливите възнаграждения, разделени на парични средства, акции, свързани с акции инструменти и др.; в) размер на разсрочените възнаграждения, разделени на вече получени/придобити и такива, които предстои да бъдат получени/придобити; г) размер на частта от определените годишни разсрочени възнаграждения, получена/придобита след отчитане на риска; д) размер на плащанията при наемане и прекратяване на договори, извършени през отчетната година, и брой на получателите на такива плащания; и е) размер на плащанията при прекратяване на договори, определени за отчетната година, брой на получателите и най-високият индивидуален размер.“

Преходни и заключителни разпоредби § 11. (1) Кредитните институции, получили одобрение за използване на вътрешнорейтингови подходи за кредитен риск, трябва до края на 2011 г. да поддържат капитал в размер, който винаги е по-голям или равен на 80 % от минималния размер на капиталовата база, определен съгласно чл. 8 на Наредба № 38 от 2004 г. за капиталовата адекватност на банките.

(2) За целите на ал. 1 кредитните институции коригират стойността на капиталовата база по тази наредба, като отчитат произтичащите от третирането на очакваните и неочакваните загуби различия спрямо капиталовата база по Наредба № 38 за капиталовата адекватност на банките.

(3) Кредитните институции, получили одобрение за използване на усъвършенствани подходи за изчисляване на капиталовите изисквания за операционен риск, трябва до края на 2011 г. да поддържат капиталова база в размер, който винаги е по-голям или равен на размерите по ал. 1.

(4) Банка, получила разрешение за използване на вътрешнорейтингов подход по чл. 57, ал. 1 и 5 или за използване на усъвършенствани подходи за измерване по чл. 318, ал. 7, може да изчислява праговете на капиталовите изисквания, както следва: 1. по ал. 1 – 80 % от капиталовите изисквания съгласно стандартизирания подход за кредитен риск; 2. по ал. 3 – 80 % от капиталовите изисквания съгласно подхода на базисния индикатор или стандартизирания подход за операционен риск. § 12. До 31 декември 2012 г. претеглената по експозициите стойност на параметъра LGD за всички експозиции на дребно, обезпечени с жилищни имоти, без използване на гаранция от централно правителство, не може да бъде по-ниска от 10 %. § 13. До 31 декември 2013 г. 10 %-ният лимит по чл. 41, ал. 3 във връзка с чл. 41, ал. 2, т. 5 не се прилага, при условие че: 1. секюритизираните експозиции в недвижими имоти са инициирани от член на същата консолидирана група, към която принадлежи емитентът на облигации с покритие или дружество, свързано със същия централен орган, с който е свързан и емитентът на облигации с покритие (това участие или връзка с обща група се определя към момента, в който дяловете с първостепенен ранг се превръщат в обезпечение за облигациите с покритие); и

2. член на същата консолидирана група, към която принадлежи емитентът на облигации с покритие или дружество, свързано със същия централен орган, с който е свързан и емитентът на облигации с покритие, запазва целия транш „първа загуба“, осигуряващ защита за дяловете с първостепенен ранг. § 14. Тази наредба се издава на основание чл. 16, т. 5 от Закона за Българската народна банка и чл. 40, 49, 50 и 70 във връзка с § 13 от преходните и заключителните разпоредби на Закона за кредитните институции, приета е с Решение №. 119 от 21 декември 2010 г. на Управителния съвет на БНБ и влиза в сила от 1 януари 2011 г.

Управител: Ив. Искров