Постановление № 144 от 28 юни 2004 г. за определяне на горни граници на продажната цена на топлинната енергия за битови нужди, доставяна от топлопреносните предприятия, които получават субсидия от републиканския бюджет

ПОСТАНОВЛЕНИЕ № 144

ОТ 28 ЮНИ 2004 Г. за определяне на горни граници на продажната цена на топлинната енергия за битови нужди, доставяна от топлопреносните предприятия, които получават субсидия от републиканския бюджет

МИНИСТЕРСКИЯТ СЪВЕТ ПОСТАНОВИ: Чл. 1. (1) Определя горни граници на двете компоненти - цена за мощност и цена за енергия, в рамките на общата продажна цена на топлинната енергия за битови нужди, доставяна от топлопреносните предприятия, които получават субсидии от републиканския бюджет, в размер съответно на: 1. месечна цена за мощност - 0,06 лв. за куб. м за отопляем обем по проект с включен данък върху добавената стойност; 2. цена за енергия - 45,31 лв. за мегаватчас с включен данък върху добавената стойност.

(2) Определените горни граници на продажната цена на топлинната енергия за битови нужди по ал. 1 се прилагат в случаите, когато утвърдената от Държавната комисия за енергийно регулиране цена е по-висока от определената от Министерския съвет.

Чл. 2. Цената за енергия по чл. 1, т. 2 се заплаща по тарифи, определени в зависимост от потребеното месечно количество топлинна енергия за отопление, както следва: 1. до 250 киловатчаса месечно - 34,05 лв. за мегаватчас с включен данък върху добавената стойност; 2. над 250 киловатчаса месечно - 47,84 лв. за мегаватчас с включен данък върху добавената стойност.

Заключителни разпоредби § 1. Отменя се Постановление № 141 на Министерския съвет от 2002 г. за определяне на горна граница на двукомпонентната продажна цена на топлинната енергия за битови нужди, доставяна от топлопреносните предприятия, които получават субсидии от държавния бюджет (обн., ДВ, бр. 68 от 2002 г.; отм., бр. 6 от 2003 г.; с възстановено действие с Решение № 5812 на Върховния административен съд от 2003 г. - бр. 56 от 2003 г.; изм., бр. 58 от 2003 г.). § 2. Постановлението се приема на основание § 24 от преходните и заключителните разпоредби на Закона за енергетиката. § 3. Постановлението влиза в сила от 1 юли 2004 г. и се прилага до 31 декември 2004 г.

За министър-председател: Николай Василев

Главен секретар на Министерския съвет: Севдалин Мавров