Устройствен правилник на Българо-германски център за професионално обучение - гр. Плевен

УСТРОЙСТВЕН ПРАВИЛНИК на Българо-германски център за професионално обучение - гр. Плевен

Глава първа

ОБЩИ ПОЛОЖЕНИЯ Чл. 1. С правилника се уреждат дейността, структурата, организацията на работа и числеността на персонала на Българо-германския център за професионално обучение в Плевен, наричан по-нататък “център” или “БГЦПО”, както и функциите на неговите организационни структури.

Чл. 2. (1) Българо-германският център за професионално обучение е административна структура по чл. 60 от Закона за администрацията към министъра на труда и социалната политика за изпълнение на държавната политика за насърчаване на заетостта чрез провеждане на професионално обучение и повишаване на квалификацията на безработни и заети лица, както и обучение и консултиране на начинаещи предприемачи и предприемачи в малки и средни предприятия.

(2) Българо-германският център за професионално обучение е юридическо лице със седалище в Плевен, ул. Александър Стамболийски 16.

(3) Българо-германският център за професионално обучение е второстепенен разпоредител с бюджетни кредити към министъра на труда и социалната политика.

Чл. 3. (1) Общата координация на този център заедно с другите два центъра в Пазарджик и Стара Загора се извършва от междуведомствена комисия с представители от Министерството на труда и социалната политика (МТСП), Министерството на образованието и науката (МОН), Министерството на икономиката и енергетиката (МИЕ) и Агенцията по заетостта (АЗ).

(2) Правомощията на комисията са регламентирани подробно в правилника за нейната дейност.

Глава втора

ДЕЙНОСТИ Чл. 4. Българо-германският център за професионално обучение осъществява следните дейности: 1. организира и провежда професионално обучение за лица, навършили 16 години; 2. разработва учебно-методически и информационни материали съобразно предмета на дейност; 3. проучва и анализира потребностите от професионално обучение на възрастни; 4. извършва обучение и консултиране на предприемачи в малки и средни предприятия и начинаещи предприемачи; 5. извършва рекламно-информационна и издателска дейност, свързана с дейността на центъра; 6. предоставя материалната си база за провеждане на обучения, семинари, конференции, организирани от физически и юридически лица, правителствени и неправителствени организации, международни организации; 7. други дейности, свързани с дейностите по т. 1 - 6.

Глава трета

УПРАВЛЕНИЕ

Раздел I

Директор Чл. 5. (1) Центърът се ръководи и представлява от директор, който се назначава и освобождава от министъра на труда и социалната политика.

(2) При отсъствие директорът на центъра се замества от директора на дирекция “Административна и финансова дейност”, а в негово отсъствие - от друго длъжностно лице от състава на центъра, определено с писмена заповед.

Чл. 6. Директорът изпълнява следните задачи: 1. ръководи, организира и контролира цялостната дейност на центъра и носи отговорност за нея; 2. осигурява условия за спазване на нормативните актове, държавните образователни изисквания и решенията на Министерството на труда и социалната политика; 3. осигурява здравословни и безопасни условия на труд и обучение в центъра; 4. утвърждава правилника за вътрешния ред, инструкциите, учебните програми за краткосрочните квалификaционни курсове и т.н.; 5. разпорежда се с бюджетните и извънбюджетните средства и отговаря за материално-техническата база; 6. изготвя ориентиран към потребностите на пазара годишен оперативен план; 7. изготвя и предоставя на министъра на труда и социалната политика за утвърждаване ценоразпис за предоставяните стандартни услуги и инфраструктурата на центъра; 8. сключва, променя и прекратява договори с юридически и физически лица във връзка с предмета на дейност на центъра; 9. утвърждава длъжностното разписание и длъжностните характеристики на персонала на центъра; 10. сключва, променя и прекратява трудови договори с персонала в съответствие с Кодекса на труда; 11. представлява центъра пред различните органи, организации и лица в страната и чужбина; 12. награждава, респ. наказва, служители и курсисти в съответствие с Кодекса на труда, Закона за народната просвета и правилника за вътрешния ред на центъра; 13. подписва цялостната документация на центъра: официална кореспонденция, финансови документи, документи за професионално обучение, квалификация и правоспособност, и съхранява печата с герб; 14. контролира правилното водене и съхраняване на документацията на центъра; 15. ежегодно представя на министъра на труда и социалната политика отчет за дейността на центъра; 16. изпълнява други задачи, възложени му от министъра на труда и социалната политика.

Раздел II

Директор на дирекция “Учебна дейност” Чл. 7. (1) Директорът на дирекция “Учебна дейност” се назначава от директора на центъра.

(2) Директорът на дирекция “Учебна дейност”: 1. планира, ръководи и контролира учебната дейност на центъра и определя продуктите и услугите, произведени в рамките на практическото обучение; 2. контролира приложението и изпълнението на държавните образователни изисквания; 3. контролира и отговаря за оформянето и съхраняването на учебната документация; 4. организира и ръководи рекламно-информационната дейност, свързана с професионалното обучение; 5. следи за разработването и актуализирането на учебните материали; 6. планира и организира обучението и развитието на преподавателите за осъществяване функциите на центъра; 7. ежегодно изготвя отчет за дейността на ръководената от него дирекция и прави предложения за конкретни мерки за подобряване на дейността й; 8. изпълнява други задачи, възложени му от директора на центъра.

Раздел III

Директор на дирекция “Административна и финансова дейност” Чл. 8. (1) Директорът на дирекция “Административна и финансова дейност” се назначава от директора на центъра.

(2) Директорът на дирекция “Административна и финансова дейност” замества директора на центъра при негово отсъствие.

(3) Директорът на дирекция “Административна и финансова дейност”: 1. ръководи, координира и контролира изпълнението на възложените на администрацията задачи; 2. осигурява организационната връзка между директора на центъра и административните отдели в центъра; 3. създава условия за нормална и ефективна работа на отделите на центъра; 4. координира административната и финансовата дейност на центъра; 5. контролира и отговаря за работата с документите и тяхното съхраняване; 6. ежегодно изготвя отчет за дейността на ръководената от него дирекция и прави предложения за конкретни мерки за подобряване на дейността й; 7. предлага назначаване, повишаване, преместване, стимулиране, санкциониране и освобождаване на служителите; 8. изпълнява други задачи, възложени му от директора на центъра.

Глава четвърта

СТРУКТУРА, ФУНКЦИИ И ОРГАНИЗАЦИЯ НА РАБОТА

Раздел I

Структура, функции, численост на персонала и организация на работата Чл. 9. Центърът включва обща и специализирана администрация, която е организирана в две дирекции.

Чл. 10. Числеността на персонала в БГЦПО е 33 щатни бройки съгласно приложението.

Чл. 11. (1) Работното време на служителите при 5-дневна работна седмица е 8 часа дневно и 40 часа седмично.

(2) Началото и краят на работното време на центъра се определят с правилника за вътрешния ред на центъра.

Чл. 12. Служителите на центъра, работещи по трудово правоотношение, изпълняват възложените им задачи съобразно длъжностните си характеристики.

Раздел II

Обща администрация Чл. 13. (1) Общата администрация е структурирана в дирекция “Административна и финансова дейност”.

(2) Дирекция “Административна и финансова дейност” се ръководи непосредствено от директора на дирекцията.

Чл. 14. Дирекция “Административна и финансова дейност”: 1. съставя проектобюджета на центъра; 2. извършва счетоводно отчитане на изпълнението на бюджета; 3. изготвя месечни, тримесечни и годишни оборотни ведомости; 4. подготвя годишния отчет и баланс на центъра; 5. организира и осъществява материално-техническото снабдяване на центъра; 6. отговаря за опазването и поддържането на материално-техническата база; 7. отговаря за охраната и сигурността; 8. осигурява правно-нормативното обслужване на центъра; 9. организира и осъществява деловодната дейност, опазването и съхраняването на документацията в архивни дела, отчитането на входящата и изходящата кореспонденция на центъра; 10. изготвя длъжностното щатно разписание на работещите в центъра; 11. организира изготвянето на правилника за вътрешния ред; 12. изготвя и отговаря за спазване на системата за вътрешно финансово управление и контрол; 13. изготвя актове за възникване, изменение и прекратяване на трудовите правоотношения; 14. образува и съхранява трудовите досиета на служителите и на лицата, работещи по трудово правоотношение, и ги поддържа в съответствие с изискванията на закона; 15. отговаря за създаването и поддръжката на компютърната инфраструктура на центъра; 16. администрира и контролира експлоатацията на информационната система и отговаря за нейната сигурност; 17. администрира и контролира предоставянето на материалната база на центъра при провеждане на обучение, семинари и конференции; 18. води регистри в съответствие с изискванията на Закона за защита на класифицираната информация и Закона за защита на личните данни.

Раздел III

Специализирана администрация Чл. 15. (1) Специализираната администрация е структурирана в дирекция “Учебна дейност”.

(2) Дирекция “Учебна дейност” се ръководи непосредствено от директора на дирекцията.

(3) Дирекция “Учебна дейност”: 1. участва в провеждането на проучвания на потребностите от обучение; 2. осъществява контакти с Агенцията по заетостта и поделенията й на регионално и териториално ниво; 3. организира приема на обучаемите; 4. провежда професионално обучение за лица, навършили 16 години, в съответствие с утвърдените от МОН държавни образователни изисквания и лиценз от Националната агенция за професионално образование и обучение; 5. изготвя анализи и оценки на проведените курсове и подготвя статистическата информация; 6. провежда изпити за придобиване на квалификация по професия или част от професия, в съответствие с учебните планове и програми по Закона за професионалното образование и обучение (ЗПОО); 7. издава предвидените в ЗПОО документи на обучаваните, завършили обучението и положили успешно изпитите; 8. провежда семинари за вътрешни потребности и външни клиенти; 9. разработва и участва в национални и международни проекти и програми; 10. разработва и въвежда иновации в сферата на професионалното обучение; 11. провежда обучение и консултира начинаещи предприемачи, малки и средни предприятия; 12. разработва и разпространява информационни материали, мултиплицира добри практики; 13. отговаря за въвеждане и прилагане на система за управление на качеството; 14. разработва учебни планове и програми; 15. изготвя и актуализира учебни материали; 16. подготвя и провежда обучение по заявка на работодатели; 17. проектира и организира използването на собствена база данни на центъра; 18. провежда и други дейности, свързани с основните.

Глава пета

ФИНАНСОВА И СТОПАНСКА ДЕЙНОСТ Чл. 16. (1) Бюджетът на БГЦПО се утвърждава от министъра на труда и социалната политика.

(2) Проектът на бюджет на БГЦПО се съставя по единната бюджетна класификация на държавния бюджет и в програмен формат.

Чл. 17. (1) Бюджетът на БГЦПО се формира от: 1. постъпления от проведено обучение на заети и безработни лица по заявки, извън тези от Агенцията по заетостта; 2. постъпления от проведени консултации на предприятия; 3. такси от ползване на материалната база за провеждане на семинари, конференции и др.; 4. постъпления от рекламно-информационна и издателска дейност; 5. постъпления от продажба на изделия и услуги, които се произвеждат в рамките на обучението; 6. целеви дарения от местни и чуждестранни физически и юридически лица; 7. субсидия от Министерството на труда и социалната политика; 8. други.

(2) Цените на продуктите и услугите, предлагани от БГЦПО, се договарят между директора на центъра и потребителя, извън тези по чл. 6, т. 7.

(3) Структурите на Министерството на труда и социалната политика се освобождават от заплащане на наеми при ползване на зали на центъра за провеждане на семинари, конференции и др.

Чл. 18. Средствата от бюджета на БГЦПО се изразходват за: 1. професионално обучение на безработни и заети лица; 2. консултиране и обучение за насърчаване на предприемачеството; 3. рекламно-информационна и издателска дейност, свързани с дейността на центъра; 4. проучвания на потребностите от професионално обучение; 5. други разходи за увеличаване на заетостта, ако това е предвидено в акт на Министерския съвет или МТСП; 6. придобиване от БГЦПО на дълготрайни материални активи, свързани с предмета му на дейност; 7. издръжката на БГЦПО и разходи за персонала; 8. други разходи.

Чл. 19. (1) Центърът е задължен да води счетоводство и съставя балансов отчет съгласно Закона за счетоводството и Националния сметкоплан, отчет за касово изпълнение на бюджета и отчет за степента на изпълнение на програмите, да изготвя доклад и финансов отчет за изтеклата година, които да представя в МТСП в срокове, съгласно получените разпореждания; (2) На Федералната сметна палата на Република Германия се предоставя право на проверка за изразходването на предоставените от нея финансови средства и оборудване.

ЗАКЛЮЧИТЕЛНИ РАЗПОРЕДБИ § 1. Правилникът се издава на основание чл. 60, ал. 2 от Закона за администрацията и отменя Устройствения правилник на Българо-германския център за професионално обучение - гр. Плевен (ДВ, бр. 30 от 2002 г.). § 2. Правилникът влиза в сила от деня на обнародването му в “Държавен вестник” с изключение на чл. 10, който влиза в сила от 1.IV.2006 г.

Министър: Ем. Масларова

Приложение към чл. 10

Численост на персонала на БГЦПО - гр. Плевен 33 щ. бр.

Директор 1

Директор на дирекция

“Учебна дейност” 1

Директор на дирекция

“Административна и финансова дейност” 1

Обща администрация 12 в т. ч. дирекция “Административна и финансова дейност” 12

Специализирана администрация 18 в т.ч дирекция “Учебна дейност