Закон за изменение и допълнение на Закона за пътищата

УКАЗ № 407

На основание чл. 98, т. 4 от Конституцията на Република България

ПОСТАНОВЯВАМ: Да се обнародва в “Държавен вестник” Законът за изменение и допълнение на Закона за пътищата, приет от XL Народно събрание на 14 декември 2005 г.

Издаден в София на 19 декември 2005 г.

Президент на републиката: Георги Първанов

Подпечатан с държавния печат.

Министър на правосъдието: Георги Петканов

ЗАКОН за изменение и допълнение на Закона за пътищата (обн., ДВ., бр. 26 от 2000 г.; изм., бр. 88 от 2000 г., бр. 111 от 2001 г., бр. 47 и 118 от 2002 г., бр. 9 и 112 от 2003 г., бр. 6, 14 и 88 от 2004 г.) § 1. В чл. 10 се правят следните изменения и допълнения: 1. В ал. 3, изречение първо след думите “посочени в този закон” се добавя “с изключение на моторните превозни средства, предназначени за превоз на товари с технически допустима максимална маса 12 и повече тона”.

2. В ал. 6 изречение второ се изменя така: “За едно пътно превозно средство за един и същ пътен участък не могат да се събират едновременно такси по ал. 2 и 3.” § 2. В чл. 10в изречение първо се изменя така: “Лице с 50 и над 50 на сто загубена работоспособност се освобождава от заплащане на винетна такса за един лек автомобил, негова собственост или съпружеска имуществена общност, с обем на двигателя до 1800 куб. см и мощност до 73,55 kW (100 к.с.).” § 3. Създава се чл. 10д: “Чл. 10д. За колесни трактори, тракторни ремаркета и друга самоходна техника, регистрирана за работа съгласно Закона за регистрация и контрол на земеделската и горската техника, не се заплаща винетна такса.”

Законът е приет от 40-то Народно събрание на 14 декември 2005 г. и е подпечатан с официалния печат на Народното събрание.

Председател на Народното събрание: Георги Пирински