Постановление № 22 от 10 февруари 2012 г. за създаване на Почивна база „Орлица“ – Пампорово

ПОСТАНОВЛЕНИЕ № 22 ОТ 10 ФЕВРУАРИ 2012 Г. за създаване на Почивна база „Орлица“ – Пампорово

МИНИСТЕРСКИЯТ СЪВЕТ ПОСТАНОВИ: Чл. 1. (1) Създава Почивна база „Орлица“ – Пампорово, наричана по-нататък „ПБ „Орлица“ – Пампорово“, като юридическо лице по чл. 60 от Закона за администрацията към Министерския съвет със седалище Курортен комплекс „Пампорово“, местността Караманджа, община Смолян, област Смолян.

(2) Почивна база „Орлица“ – Пампорово, осъществява дейности, свързани с обслужване на представителните и социалните нужди на централните държавни органи, организиране отдиха на работещите в тях и на други лица и с подпомагане провеждането на квалификация на кадрите.

Чл. 2. (1) Почивна база „Орлица“ – Пампорово, е второстепенен разпоредител с бюджетни кредити към Министерския съвет.

(2) Издръжката на ПБ „Орлица“ – Пампорово, се формира от бюджетни средства, от приходи от собствена дейност и от други източници.

(3) Почивна база „Орлица“ – Пампорово, стопанисва и управлява имущество, посочено в Акт за частна държавна собственост № 2914 от 9 май 2007 г. на областния управител наобласт Смолян, както и придобитото и заведено в баланса й към датата на влизане в сила на постановлението.

Чл. 3. (1) Почивна база „Орлица“ – Пампорово, се ръководи и представлява от директор, който се назначава и освобождава от министър-председателя.

(2) Числеността на персонала на ПБ „Орлица“ – Пампорово, е 26 щатни бройки, в т.ч. директор.

Чл. 4. Министър-председателят утвърждава Правилник за устройството и дейността на ПБ „Орлица“ – Пампорово.

Преходни и заключителни разпоредби § 1. В приложението към чл. 4, ал. 2 от Постановление № 194 на Министерския съвет от 2009 г. за уреждане на правоотношенията във връзка със закриването на Министерството на държавната администрация и административната реформа (обн., ДВ, бр. 64 от 2009 г.; изм. и доп., бр. 73, 78 и 98 от 2009 г. и бр. 12 от 2012 г.) думите „Почивна база „Банско“, „Почивна база „Орлица“ – Пампорово“, „Лечебно-възстановителна база „Хисаря“ и „Лечебно-възстановителна база „Нареченски бани“ се заличават. § 2. В Постановление № 229 на Министерския съвет от 2009 г. за приемане на Устройствен правилник на Министерския съвет и на неговата администрация (обн., ДВ, бр. 78 от 2009 г.; изм. и доп., бр. 83 и 102 от 2009 г., бр. 15, 30 и 88 от 2010 г.; Решение № 2357 на Върховния административен съд от 2011 г. – бр. 17 от 2011 г.; изм. и доп., бр. 29 и 83 от 2011 г. и бр. 12 от 2012 г.) се правят следните изменения и допълнения: 1. В чл. 2, ал. 4 се създава т. 12: „12. Почивна база „Орлица“ – Пампорово.“

2. В приложението към § 1 числото „340“ се заменя с „314“, а думите „Почивна база „Орлица“ – Пампорово“ се заличават. § 3. Трудовите правоотношения със служителите в ПБ „Орлица“ – Пампорово, се уреждат при условията и по реда на чл. 123 от Кодекса на труда. § 4. (1) Министърът на финансите да извърши съответните промени в бюджета на Министерския съвет за 2012 г.

(2) Областният управител на област Смолян да отрази в акта за частна държавна собственост по чл. 2, ал. 3 съответните промени, произтичащи от постановлението. § 5. Министър-председателят: 1. Възлага на главния секретар на Министерския съвет да назначи комисия, която да организира предаването на имуществото от Министерския съвет на новосъздадената Почивна база „Орлица“ – Пампорово. Протоколът за приемане и предаване на имуществото до 30 април 2012 г. да се представи за утвърждаване от главния секретар на Министерския съвет.

2. Утвърждава Правилник за устройството и дейността на Почивна база „Орлица“ – Пампорово, в срок 3 месеца от влизането в сила на постановлението. § 6. Постановлението се приема на основание чл. 60 от Закона за администрацията. § 7. Постановлението влиза в сила от 1 април 2012 г.

Министър-председател: Бойко Борисов

Главен секретар на Министерския съвет: Росен Желязков