Постановление № 318 от 17 декември 2007 г. за изменение и допълнение на нормативни актове на Министерския съвет

ПОСТАНОВЛЕНИЕ № 318 ОТ 17 ДЕКЕМВРИ 2007 Г. за изменение и допълнение на нормативни актове на Министерския съвет

МИНИСТЕРСКИЯТ СЪВЕТ ПОСТАНОВИ: § 1. В Устройствения правилник на Министерството на културата, приет с Постановление № 149 на Министерския съвет от 2006 г. за приемане на Устройствен правилник на Министерството на културата и за закриване на националните центрове по изкуствата и културните дейности към министъра на културата (обн., ДВ, бр. 52 от 2006 г.; изм. и доп., бр. 3, 22 и 65 от 2007 г.), се правят следните изменения и допълнения: 1. В чл. 5, ал. 1: а) в т. 7 думите “за пълноправно членство” се заменят със “свързана с членството”; б) в т. 8 думите “предприсъединителни и” се заличават.

2. В чл. 23 се създава т. 29: “29. анализира годишните счетоводни отчети, изготвя становища и протоколи за приемане на годишните счетоводни отчети, разпределянето на печалбата, даването на тантиеми за управителните органи, приемането на докладите на експерт-счетоводителите и освобождаването от отговорност на управителните органи за съответната финансова година на едноличните търгов-ски дружества, в които министърът упражнява правата на едноличния собственик на капитала.”

3. В чл. 24 т. 7 се изменя така: “7. дирекция “Европейски съюз и международно сътрудничество”;”.

4. В чл. 25 се правят следните изменения: а) в т. 12 запетаята и думите “като разработва критериите за оценка и” се заменят с “и разработва”; б) в т. 17 думите “води регистър на” се заменят с “поддържа база данни за”.

5. В чл. 26 се правят следните изменения: а) в т. 7 думите “дирекция “Европейска интеграция и международно сътрудничество” се заменят с “дирекция “Европейски съюз и международно сътрудничество”; б) в т. 11 запетаята и думите “като разработва критериите за оценка и” се заменят с “и разработва”; в) в т. 15 думите “води регистър на” се заменят с “поддържа база данни за”.

6. В чл. 28 се правят следните изменения: а) в т. 8 думите “дирекция “Европейска интеграция и международно сътрудничество” се заменят с “дирекция “Европейски съюз и международно сътрудничество”; б) в т. 21 думите “като разработва критерии за оценка” се заличават.

7. В чл. 30 т. 10 се отменя.

8. Член 31 се изменя така: “Чл. 31. Дирекция “Европейски съюз и международно сътрудничество” осъществява: 1. координацията на цялостната дейност на министерството по въпросите на Европейския съюз във връзка с прилагането на европейското законодателство, в т.ч. участието на Република България в процеса на приемане на решения в Европейския съюз; подготовката на национални позиции по въпросите на културата и участие в работните органи на Съвета на Европейския съюз и Европейската комисия; участие в разработването на нормативни актове; организирането на работата на междуведомствената работна група “Политика в областта на културата и аудиовизията, закрилата на интелектуалната и индустриалната собственост” в рамките на координационния механизъм по европейските въпроси; докладването до Европейската комисия по силата на действащото европейско законодателство; прилагането на процедурите относно допуснати нарушения в транспонирането и прилагането на законодателството на Европейския съюз и на участието в работните органи; 2. координацията на дейността на дирекциите на министерството, свързана с ролята на културата и културното наследство за устойчивото развитие, произтичаща от националното законодателство и международните споразумения, по които Република България е страна; 3. набирането и предоставянето на ресорните заместник-министри на информация, свързана с европейския и световния опит в управлението на културата; 4. координирането и ръководството на изпълнението на политиката на министерството в областта на аудиовизията и медиите; 5. разработването на материали и становища за сътрудничество между Република България и Европейския съюз, Съвета на Европа, ЮНЕСКО, Агенцията за франкофония, Съвета на министрите на културата от Югоизточна Европа и други правителствени и неправител-ствени организации в областта на културата; 6. организирането на национални семинари, симпозиуми и срещи на експерти в областта на културата, които се провеждат от Европейския съюз, Съвета на Европа, ЮНЕСКО, Агенцията за франкофония и други правителствени и неправителствени организации в областта на културата; 7. координирането и подпомагането на участието на български творци и културни организации в програмите на Европейския съюз, Съвета на Европа, ЮНЕСКО и други международни организации в областта на културата; 8. координацията на международната дейност на министерството, в т.ч. подготовка на дву-странни и многостранни международни договори за сътрудничество, организация и контрол за тяхното изпълнение; координацията на дейността, свързана с международни конвенции в областта на културата и културното наследство, оперативен контакт с чужди посолства в България и с правителствени институции в чужбина и организиране на международни срещи; 9. планирането, координирането и ръководството на дейността на българските културни институти в чужбина; 10. подготвянето на информации, свързани с международната културна дейност; 11. популяризирането на българската култура в чужбина; 12. организирането и провеждането на преговори за осигуряване на средства от чуждестранни правителствени и неправителствени организации за проекти в областта на културата; 13. съвместно с дирекция “Музеи, галерии и изобразителни изкуства” организирането на национални представителни изложби в чужбина с движими паметници на културата от фондовете на музеите и галериите; 14. подпомагането и координирането на изложбената дейност на български музеи и галерии в чужбина и на чуждестранните музеи и галерии у нас; 15. съвместно със специализираните дирекции на министерството организирането на културни инициативи и проекти в съответните области в чужбина.”

9. В чл. 32 т. 11 се изменя така: “11. участва в дейността на Работна група № 18 “Политика в областта на културата и аудиовизията, закрилата на интелектуалната и индустриалната собственост” към Съвета по европейските въпроси към Министерския съвет;”.

10. В чл. 41 се правят следните изменения и допълнения: а) досегашният текст става ал. 1; б) създават се ал. 2 - 8: “(2) Приемът на граждани и представители на организации и изслушването на техните устни предложения и сигнали се извършва всеки вторник от 14,00 до 16,00 ч. и всеки четвъртък от 10,00 до 12,00 ч. в приемната на министерството. Информация за това се оповестява на интернет страницата, както и на указателното табло в сградата на министерството.

(3) Предложенията и сигналите - писмени или устни - могат да бъдат подадени лично или чрез упълномощен представител. Подадените предложения и сигнали се регистрират по ред, определен с акт на министъра.

(4) Не се образува производство по анонимни предложения и сигнали, както и по сигнали, отнасящи се до нарушения, извършени преди повече от две години.

(5) За анонимни предложения и сигнали се считат тези, в които не са посочени: 1. трите имена и адресът - за българските граждани; 2. трите имена, личният номер и адресът - за чужденец; 3. фирмата на търговеца или наименованието на юридическото лице, изписани и на български език, седалището и последният посочен в съответния регистър адрес на управление и електронният му адрес; 4. предложения и сигнали, които, въпреки че съдържат реквизитите по т. 1 - 3, не са подписани от автора или от негов представител по закон или пълномощие.

(6) За сигнали, отнасящи се до нарушения, извършени преди повече от две години, се считат тези, които се отнасят за факти и събития, случили се преди повече от две календарни години преди подаването или заявяването на сигнала, установено чрез датата на подаването или заявяването в приемната или в деловодството на министерството.

(7) Предложения за усъвършенстване на организацията и дейността на второстепенни разпоредители с бюджетни кредити към министъра на културата могат да се правят до техните ръководители. Преписи от тези предложения могат да се изпращат и до министъра на културата.

(8) Сигнали за злоупотреби с власт и корупция, за лошо управление на държавно имущество или за други незаконосъобразни или нецелесъобразни действия или бездействия на административни органи или длъжностни лица в съответните администрации, с които се засягат държавни или обществени интереси, права или законни интереси на други лица, могат да се подават до: 1. министъра на културата, когато сигналът се отнася до служители на Министерството на културата; 2. министъра на културата, когато сигналът се отнася до ръководители на административни структури към министъра на културата; 3. съответните ръководители на второстепенни разпоредители с бюджетни кредити към министъра на културата, когато сигналът се отнася до техни служители, или до министъра на културата; 4. Министерския съвет, когато сигналът се отнася до министъра на културата като административен орган; по преценка на подателя сигналът може да бъде подаден и чрез министъра на културата.”

11. В приложението към чл. 14, ал. 3 ред “дирекция “Европейска интеграция и международно сътрудничество” - 16” се заменя с “дирекция “Европейски съюз и международно сътрудничество” - 16”. § 2. В приложение № 2 към чл. 5, ал. 2 от Постановление № 204 на Министерския съвет от 1999 г. за определяне на второстепенни разпоредители с бюджетни кредити към министъра на културата и за преобразуване и закриване на държавни културни институти (обн., ДВ, бр. 105 от 1999 г.; изм. и доп., бр. 112 от 1999 г., бр. 24, 49, 64 и 94 от 2000 г., бр. 24, 28 и 88 от 2001 г., бр. 9, 26 и 65 от 2002 г., бр. 1, 46, 54 и 63 от 2003 г., бр. 17, 19, 37, 41, 42, 49, 102 и 112 от 2004 г., бр. 1, 29, 44, 49, 56 и 100 от 2005 г., бр. 22, 30, 52, 77, 78 и 93 от 2006 г. и бр. 3, 15 и 65 от 2007 г.) т. 2.43 се изменя така: “2.43. Куклен театър “Георги Митев - Жоро” - Ямбол.”

Министър-председател: Сергей Станишев

Главен секретар на Министерския съвет: Севдалин Мавров