Закон за изменение и допълнение на Закона за лечебните заведения

УКАЗ № 213

На основание чл. 98, т. 4 от Конституцията на Република България

ПОСТАНОВЯВАМ: Да се обнародва в “Държавен вестник” Законът за изменение и допълнение на Закона за лечебните заведения, приет от ХL Народно събрание на 5 юли 2007 г.

Издаден в София на 13 юли 2007 г.

Президент на републиката: Георги Първанов

Подпечатан с държавния печат.

Министър на правосъдието: Георги Петканов

ЗАКОН за изменение и допълнение на Закона за лечебните заведения (обн., ДВ, бр. 62 от 1999 г.; изм., бр. 88 и 113 от 1999 г.; попр., бр. 114 от 1999 г.; изм., бр. 36, 65 и 108 от 2000 г.; бр. 51 от 2001 г. - Решение № 11 на Конституционния съд от 2001 г.; изм., бр. 28 и 62 от 2002 г., бр. 83, 102 и 114 от 2003 г., бр. 70 от 2004 г., бр. 46, 76, 85, 88 и 105 от 2005 г., бр. 30, 34, 59 и 105 от 2006 г., бр. 31 от 2007 г.) § 1. В чл. 3 се правят следните изменения и допълнения: 1. В ал. 1 накрая се добавя “както и като дружества по законодателството на държава - членка на Европейския съюз, или на държава, страна по Споразумението за Европейското икономическо пространство, при спазване изискванията на този закон”.

2. Алинея 5 се изменя така: “(5) За лечебните заведения по ал. 1 се прилагат разпоредбите на Търговския закон и Закона за кооперациите, съответно за чуждестранните дружества - националното законодателство на държавата по регистрация, доколкото в този закон не е предвидено друго.” § 2. Създава се чл. 17а: “Чл. 17а. (1) В медицинския, медико-денталния и диагностично-консултативния център могат да се разкриват звена, в които акушерки самостоятелно оказват акушерски грижи.

(2) Видовете дейности, които се извършват в звената по ал. 1, се определят в съответствие с наредбата по чл. 7, ал. 1 от Закона за съсловната организация на медицинските сестри, акушерките и асоциираните медицински специалисти.

(3) Звената по ал. 1 се ръководят от лица с образователно-квалификационна степен “бакалавър” по специалността “акушерка” и с професионален стаж не по-малко от две години.

(4) Редът за извършване на дейностите в звената по ал. 1 се определя с правилника за устройството, дейността и вътрешния ред на съответното лечебно заведение.” § 3. В чл. 36, ал. 1, изречение първо след думата “кооперации” се добавя “както и като дружества по законодателството на държава - членка на Европейския съюз, или на държава, страна по Споразумението за Европейското икономическо пространство”. § 4. В чл. 36а, ал. 1 след думите “акционерно дружество” се добавя “както и като дружество по законодателството на държава - членка на Европейския съюз, или на държава, страна по Споразумението за Европейското икономическо пространство, когато то допуска такова дружество да бъде тъканна банка”. § 5. В чл. 37, ал. 1 след думата “кооперации” се добавя “както и като дружества по законодателството на държава - членка на Европейския съюз, или на държава, страна по Споразумението за Европейското икономическо пространство”. § 6. В чл. 40, ал. 1 се правят следните изменения и допълнения: 1. В т. 1 накрая се добавя “а за дружествата, регистрирани в държава - членка на Европейския съюз, или в държава, страна по Споразумението за Европейското икономическо пространство - документ за актуална регистрация по националното законодателство, издаден от компетентен орган на съответната държава”.

2. Създава се т. 6а: “6а. удостоверението за вписване в регистъра на районната колегия на Българската асоциация на професионалистите по здравни грижи - за акушерките, които ще работят в звената по чл. 17а;”.

3. В т. 8 думите “издадено по реда на чл. 164 от Закона за териториално и селищно устройство, а когато не се изисква такова разрешение - заключение от регионалната инспекция по опазване и контрол на общественото здраве” се заличават. § 7. В чл. 47 се правят следните изменения и допълнения: 1. В т. 1 накрая се добавя “а за дружествата, регистрирани в държава - членка на Европейския съюз, или в държава, страна по Споразумението за Европейското икономическо пространство - документ за актуална регистрация по националното законодателство, издаден от компетентен орган на съответната държава”.

2. В т. 8 думите “издадено по реда на чл. 164 от Закона за териториално и селищно устройство, а когато не се изисква такова разрешение - заключение от регионалната инспекция по опазване и контрол на общественото здраве” се заличават. § 8. В чл. 51а, ал. 2, т. 1 накрая се добавя “а за дружествата, регистрирани в държава - членка на Европейския съюз, или в държава, страна по Споразумението за Европейското икономическо пространство - документ за актуална регистрация по националното законодателство, издаден от компетентен орган на съответната държава”. § 9. В чл. 54, ал. 1 накрая се добавя “съответно за чуждестранните дружества - на националното законодателство на държавата по регистрация, доколкото в този закон не е предвидено друго”. § 10. В чл. 68 ал. 6 се изменя така: “(6) Старша медицинска сестра (акушерка, лаборант, рехабилитатор) може да бъде лице с образователно-квалификационна степен “бакалавър” или “магистър” по специалността “Управление на здравните грижи”.” § 11. В чл. 70 ал. 1 се изменя така: “(1) Главна медицинска сестра (акушерка, рехабилитатор) може да бъде лице с образователно-квалификационна степен “бакалавър” или “магистър” по специалността “Управление на здравните грижи”.” § 12. В чл. 75, ал. 1 след думите “Българския зъболекарски съюз” се добавя “Българската асоциация на професионалистите по здравни грижи”.

Преходни и заключителни разпоредби § 13. Заварените до влизането в сила на този закон лица на длъжността главна медицинска сестра (акушерка, рехабилитатор) и на длъжността старша медицинска сестра (акушерка, лаборант, рехабилитатор), заели длъжността по реда на § 7 от преходните и заключителните разпоредби, запазват правата си за срока, определен в него. § 14. В Закона за здравето (обн., ДВ, бр. 70 от 2004 г.; изм., бр. 46, 76, 85, 88, 94 и 103 от 2005 г., бр. 18, 30, 34, 59, 71, 75, 81, 95 и 102 от 2006 г., бр. 31, 41 и 46 от 2007 г.) се правят следните изменения и допълнения: 1. В преходните и заключителните разпоредби се създава § 2б: “§ 2б. (1) Лицата, които имат права по § 32, ал. 2 и 3 от преходните и заключителните разпоредби на Закона за изменение и допълнение на Закона за висшето образование (ДВ, бр. 41 от 2007 г.), се ползват с правата на лицата с образователно-квалификационна степен “бакалавър” по чл. 42, ал. 1, т. 1, буква “б” от Закона за висшето образование за упражняване на професията при условие, че са я упражнявали не по-малко от три последователни години през последните 5 години за медицинска сестра или не по-малко от две последователни години през последните 5 години за акушерка.

(2) Лицата, които не отговарят на изискванията за продължителност на стажа по ал. 1, се ползват с правата на лицата с образователно-квалификационна степен “бакалавър” по чл. 42, ал. 1, т. 1, буква “б” от Закона за висшето образование за упражняване на професията след придобиване на изискуемия стаж.”

2. В преходните и заключителните разпоредби на Закона за изменение и допълнение на Закона за здравето (ДВ, бр. 85 от 2005 г.) в § 17 ал. 3 се отменя. § 15. Законът влиза в сила от деня на обнародването му в “Държавен вестник”, с изключение на § 14, който влиза в сила от 26 май 2007 г.

Законът е приет от 40-то Народно събрание на 5 юли 2007 г. и е подпечатан с официалния печат на Народното събрание.

Председател на Народното събрание: Георги Пирински