Закон за изменение и допълнение на Закона за съхранение и търговия със зърно

УКАЗ № 269

На основание чл. 98, т. 4 от Конституцията на Република България

ПОСТАНОВЯВАМ: Да се обнародва в “Държавен вестник” Законът за изменение и допълнение на Закона за съхранение и търговия със зърно, приет от XL Народно събрание на 11 август 2005 г.

Издаден в София на 16 август 2005 г.

Президент на републиката: Георги Първанов

Подпечатан с държавния печат.

Министър на правосъдието: Антон Станков

ЗАКОН за изменение и допълнение на Закона за съхранение и търговия със зърно (обн., ДВ, бр. 93 от 1998 г.; изм., бр. 101 от 2000 г., бр. 9 и 58 от 2003 г.) § 1. В чл. 2 т. 3 се отменя. § 2. Глава трета “Стратегически резерв от зърно” с чл. 5 - 7 се отменя. § 3. В чл. 9, ал. 4 изречение второ се изменя така: “Лицензията се прекратява с изтичане срока на депозита и на банковата гаранция.” § 4. Създава се чл. 9б: “Чл. 9б. (1) Учредените компенсационни фондове се регистрират в Националната служба по зърното и фуражите.

(2) Прекратяване на компенсационен фонд и на участие в него се извършва с одобрението на министъра на земеделието и горите, освен при отнемане или неподновяване на лицензията на публичния склад. Отказът на министъра на земеделието и горите да одобри прекратяване на фонд или на участие в него подлежи на обжалване по реда на Закона за административното производство пред Върховния административен съд.” § 5. В чл. 10 се правят следните изменения и допълнения: 1. Създава се нова ал. 2: “(2) При прехвърляне правото на собственост и при учредяване на ипотека върху складовите помещения управителят на публичния склад подава в Националната служба по зърното и фуражите искане, към което прилага информация за финансовото състояние и за задължението, което обезпечава. В 7-дневен срок от подаване на искането Националната служба по зърното и фуражите разрешава прехвърлянето на правото на собственост или учредяването на ипотека върху складовите помещения или прави мотивиран отказ.”

2. Досегашните ал. 2, 3 и 4 стават съответно ал. 3, 4 и 5. § 6. В чл. 10а, ал. 2 накрая се добавя “по ред, определен с наредба на министъра на земеделието и горите”. § 7. В чл. 11а, ал. 2, т. 4 думите “копие на” се заличават. § 8. В чл. 11б, т. 1 думите “копие на документ за” се заменят с “копия на документите, които доказват”. § 9. В чл. 11ж, ал. 1 думите “два месеца преди” се заличават. § 10. В чл. 12, ал. 4 се правят следните изменения: 1. В т. 3 думите “или 2” се заменят с “или 3”.

2. Точка 12 се отменя. § 11. В чл. 12а се правят следните изменения и допълнения: 1. В ал. 1 се създава изречение второ: “При отдаване под наем на част от регистрирано зърнохранилище (силоз, силозна клетка или склад) собственикът на зърнохранилището и наемателят са длъжни да уведомят Националната служба по зърното и фуражите в 14-дневен срок от сключването на договора за наем.”

2. В ал. 4 т. 7 се отменя. § 12. В чл. 12б се правят следните изменения и допълнения: 1. В ал. 1 думите “и 2” се заличават.

2. В ал. 2 след думата “отнемане” се добавя “или изтичане срока”. § 13. В чл. 14 ал. 1 се изменя така: “(1) Публичният склад и зърнохранилището публикуват в местния вестник и обявяват на видно място лицензията си или удостоверението за регистрация, цените на извършваните от тях услуги, работното време и лице за контакти.” § 14. В чл. 23, ал. 1 думите “Министерството на земеделието и горите” се заменят с “Националната служба по зърното и фуражите”. § 15. В чл. 24 се правят следните допълнения: 1. В ал. 3 се създава т. 6: “6. с ликвидни и изискуеми данъчни задължения.”

2. В ал. 4 се създава т. 5: “5. удостоверение за наличие или липса на данъчни задължения.” § 16. Член 24а се отменя. § 17. В чл. 25, ал. 1 думите “Службата по регистрацията” се заменят с “Националната служба по зърното и фуражите”. § 18. В чл. 26, ал. 1 думите “прави предложение за заличаването му” се заменят с “го заличава”. § 19. В чл. 28, ал. 2 след думата “износ” се добавя “и внос”. § 20. В чл. 30 се създават ал. 3 и 4: “(3) Всички лица, които съхраняват зърно и зърнени продукти, са длъжни да осигурят на контролния орган достъп до складовите помещения и до стоките, съхранявани в тях.

(4) Физическите и юридическите лица, които стопанисват складове за съхранение на повече от 500 т зърно, са длъжни до края на всяко тримесечие да обявят в съответното териториално звено на Националната служба по зърното и фуражите мястото на съхранение и количеството на зърното.” § 21. В чл. 31 се правят следните изменения и допълнения: 1. Досегашният текст става ал. 1 и в нея накрая се поставя запетая и се добавя “което се изкупува и съхранява в интервенционни складове”.

2. Създават се нови ал. 2 и 3 и ал. 4 и 5: “(2) Проверката на качеството на зърното при интервенционно изкупуване включва вземането на проби, показателите и методите на анализ.

(3) Проверката на съхраняваното в интервенционни складове количество зърно включва физическо измерване на наличното зърно и сравнителен анализ на документацията и отчетите на интервенционния склад.

(4) Редът за контрол на интервенционните складове и на количеството и качеството на зърното по ал. 2 и 3 се урежда с наредби на министъра на земеделието и горите.

(5) Условията за складиране на зърното се уреждат с “договор за складиране” по образец, утвърден от министъра на земеделието и горите, който се публикува в Интернет-страницата на Министерството на земеделието и горите.” § 22. Наименованието на глава осма се изменя така: “Принудителни административни мерки и административнонаказателни разпоредби”. § 23. В чл. 32 се правят следните изменения и допълнения: 1. В ал. 1 т. 2 се отменя.

2. В ал. 2: а) след думата “фуражите” се добавя “или упълномощено от него лице”; б) създава се изречение второ: “Наложените принудителни административни мерки могат да се обжалват по реда на Закона за административното производство.” § 24. В чл. 33 се правят следните изменения и допълнения: 1. В ал. 1 след думата “който” се добавя “сключи договор за влог и/или”.

2. В ал. 2 след думата “лице” се добавя “или едноличен търговец”, а числото “15 000” се заменя с “20 000”. § 25. В чл. 34 се правят следните изменения и допълнения: 1. В ал. 1 след думата “по” се добавя “чл. 12, ал. 1, чл. 12а, ал. 1”, думите “и чл. 30” се заменят с “чл. 24б и чл. 30”, а думите “3000 лв.” се заменят с “5000 лв. или с временна забрана за сключване на договори за влог на зърно за срок 6 месеца”.

2. В ал. 2 след думата “лице” се добавя “или едноличен търговец”, а думите “10 000 лв.” се заменят с “15 000 лв. или с временна забрана за сключване на договори за влог на зърно за срок 6 месеца”. § 26. В чл. 35, ал. 2 след думата “лице” се добавя “или едноличен търговец”. § 27. Създава се чл. 35а: “Чл. 35а. (1) Който предлага на пазара зърнени продукти или внася, или изнася зърно или зърнени продукти без сертификат за съответствие, се наказва с глоба от 1000 до 5000 лв.

(2) Когато нарушението по ал. 1 е извършено от юридическо лице или едноличен търговец, се налага имуществена санкция от 3000 до 15 000 лв.” § 28. Създава се чл. 35б: “Чл. 35б. Когато нарушенията по чл. 33 - 35а са извършени повторно, глобата или имуществената санкция са в двоен размер.” § 29. В чл. 36, ал. 2 думите “министъра на земеделието и горите или от упълномощено от него длъжностно лице” се заменят с “ръководителя на Националната служба по зърното и фуражите”. § 30. В § 1 от допълнителната разпоредба се правят следните изменения и допълнения: 1. В т. 6 думите “официално признаване от оторизиран държавен” се заменят с “призната от оторизиран акредитиращ”, а след думите “изпитвателна лаборатория” се добавя “която”, а думата “да” се заличава.

2. Създават се т. 13 и 14: “13. “Интервенционен склад” е публичен склад или зърнохранилище, които са одобрени от Държавен фонд “Земеделие” и от Националната служба по зърното и фуражите да приемат и съхраняват зърно въз основа на сключен договор за държавна интервенция.

14. “Повторно” е нарушението, извършено в едногодишен срок от влизането в сила на наказателното постановление, с което на нарушителя е наложено наказание за същото по вид нарушение.”

Заключителни разпоредби § 31. В Закона за фуражите (обн., ДВ, бр. 82 от 1999 г.; изм., бр. 101 от 2000 г. и бр. 58 от 2003 г.) се правят следните изменения и допълнения: 1. В чл. 10: а) в ал. 3 след думите “обнародва в централен ежедневник” се добавя “и публикува в Интернет-страницата си”; б) създава се ал. 8: “(8) Лицата по ал. 1 са длъжни да уведомят Националната служба по зърното и фуражите за настъпили промени в декларираните и/или заявените обстоятелства в 14-дневен срок от настъпването им.”

2. В чл. 12: а) алинея 3 се изменя така: “(3) Националната служба по зърното и фуражите проверява показателите на вносните фуражни суровини и комбинирани фуражи и издава документ за тяхното съответствие със сертификатите по ал. 2. ”; б) в ал. 4 думите “ал. 1 и 2” се заменят с “ал. 1, 2 и 3”.

3. В чл. 13: а) в ал. 2 думите “ако това се изисква от страната-вносител” се заличават; б) създава се ал. 3: “(3) Митническите органи разрешават вноса и износа на продукти и вещества, предназначени за храна на животните, които се придружават от документите по ал. 2 и по чл. 12, ал. 3.

4. В чл. 14 ал. 1 се изменя така: “(1) Физическите или юридическите лица, които произвеждат, съхраняват, търгуват и/или използват продукти и вещества за храна на животни, са длъжни да осигуряват на инспекторите на Националната служба по зърното и фуражите достъп до местата за производство, съхранение, разпространение, внос, износ, транспорт и използване, включително в животновъдните ферми.”

5. Създава се чл. 17а: “Чл. 17а. (1) Физическо лице, което наруши разпоредбата на чл. 8, се наказва с глоба в размер от 100 до 200 лв., а при повторно нарушение глобата е в размер от 200 до 500 лв.

(2) Когато нарушението по ал. 1 е извършено от юридическо лице или от едноличен търговец, се налага имуществена санкция от 200 до 500 лв., а при повторно нарушение санкцията е в размер от 500 до 1000 лв.”

6. В чл. 18: а) в ал. 1 числото “8” се заличава; б) в ал. 2 думите “Когато юридическо лице наруши разпоредбите на чл. 8, 9, 10, 11, 12, 13 и 14” се заменят с “Когато нарушението по ал. 1 е извършено от юридическо лице или едноличен търговец”.

7. В чл. 19: а) в ал. 1 думата “инспектори” се заменя с “длъжностни лица, определени от ръководителя”; б) в ал. 2 думите “министъра на земеделието и горите или от упълномощено от него длъжностно лице” се заменят с “ръководителя на Националната служба по зърното и фуражите”. § 32. В Закона за държавните резерви и военновременните запаси (обн., ДВ, бр. 9 от 2003 г.; попр., бр. 37 от 2003 г.; изм., бр. 19 от 2005 г.) чл. 2, ал. 2 и § 1, т. 13 се отменят.

Законът е приет от ХL Народно събрание на 11 август 2005 г. и е подпечатан с официалния печат на Народното събрание.

Председател на Народното събрание: Георги Пирински