Правилник за устройството и дейността на Националния център за информация и документация

МИНИСТЕРСТВО НА ОБРАЗОВАНИЕТО И НАУКАТА

ПРАВИЛНИК за устройството и дейността на Националния център за информация и документация

Раздел I

Общи положения Чл. 1. С правилника се уреждат функциите, устройството, дейността, организацията на работа, структурата и числеността на персонала на Националния център за информация и документация, наричан по-нататък “центъра”.

Чл. 2. (1) Центърът е юридическо лице на бюджетна издръжка, второстепенен разпоредител с бюджетни кредити към министъра на образованието и науката със седалище София, бул. Г. М. Димитров № 50 и 52А.

(2) Центърът събира, съхранява, обработва и разпространява информация и документация за постиженията в образованието, науката, технологиите и иновациите, като подготвя продукти в печатна и/или електронна форма.

(3) Центърът осъществява дейността по ал. 2, като: 1. събира, обработва, съхранява и разпространява библиографска и аналитична информация и поддържа специализирани бази данни; 2. подготвя и издава информационни и други издания; 3. извършва библиотечно-информационно обслужване на базата на собствени и чуждестранни ресурси; 4. подготвя обзори, библиографски справки и други информационни материали по заявка, включително и на физически лица; 5. създава и поддържа национален фонд и автоматизирана база от данни за дисертации, депозирани ръкописи и други научни публикации.

(4) Центърът предоставя на Министерството на образованието и науката библиографска и аналитична информация за хармонизирането на нормативната уредба със законовата рамка на Европейския съюз.

(5) Центърът осъществява дейности по разпространението на програмни продукти на международни организации.

(6) Центърът предоставя информация по ал. 4 по заявка от страна на Народното събрание, администрацията на президента, Министерския съвет и други министерства и ведомства.

Чл. 3. Дейността на центъра се финансира от: 1. субсидия от държавния бюджет; 2. собствени приходи.

Раздел II

Структура и управление на центъра Чл. 4. Центърът се ръководи и представлява от изпълнителен директор, който се назначава от министъра на образованието и науката.

Чл. 5. (1) Изпълнителният директор на центъра се подпомага в своята дейност от дирекционен съвет.

(2) Членовете на дирекционния съвет се определят със заповед на изпълнителния директор.

(3) Председател на дирекционния съвет е изпълнителният директор на центъра.

Чл. 6. (1) Правомощия на изпълнителния директор на центъра: 1. да ръководи и организира дейността на центъра и да го представлява в страната и в чужбина; 2. да изготвя и представя на министъра на образованието и науката годишен доклад за дейността на центъра; 3. да се разпорежда с бюджетните средства на центъра при спазване на действащата нормативна уредба; 4. да организира двустранно и многостранно сътрудничество по предмета на дейност и в съответствие с политиката на Министерството на образованието и науката; 5. да назначава и освобождава служителите, работещи в центъра; 6. да утвърждава длъжностното разписание и поименното разписание на длъжностите в центъра след съгласуване с министъра на образованието и науката; 7. да утвърждава правилник за вътрешния ред на центъра; 8. да разрешава ползването на отпуск на служителите; 9. да командирова служителите на центъра и да одобрява писмен отчет за разходите за командировки; 10. да сключва договори с физически и юридически лица, свързани с дейността на центъра.

(2) Функциите на изпълнителния директор в негово отсъствие се изпълняват от заместник, определен със заповед за всеки конкретен случай.

Чл. 7. (1) Главният секретар ръководи, координира и контролира функционирането на администрацията на центъра за: 1. спазването на нормативните актове; 2. подготовката и съгласуването на възникването, изменението и прекратяването на служебните и трудовите правоотношения; 3. осигуряването на организацията и осъществяването на контрола по провеждане на атестирането на служителите съгласно Наредбата за условията и реда за атестиране на служителите в държавната администрация; 4. планирането и организирането на дейностите, свързани с обучението и кариерното развитие на служителите в центъра; 5. подготовката и съгласуването на договори с физически и юридически лица, свързани с дейността на центъра; 6. подготовката и изпълнението на заповедите на изпълнителния директор на центъра; 7. осъществяването на координация и контрол относно стопанисването на имотите - държавна собственост, предоставени на центъра; 8. провеждането на процедури за възлагане на обществени поръчки; 9. изпълнението на други задачи, определени със заповед на изпълнителния директор на центъра.

(2) Главният секретар осъществява общия контрол за изпълнението на задачите в центъра, като: 1. контролира спазването на сроковете при осъществяване на административното обслужване на физически и юридически лица; 2. отговаря за работата с документите и за съхраняването им; 3. отговаря за опазването на служебната тайна; 4. контролира спазването на изискванията за безопасност и противопожарна охрана; 5. контролира организирането и осигуряването на охранителния и пропускателния режим в сградата на центъра; 6. утвърждава длъжностните характеристики на служителите.

Чл. 8. (1) Центърът е структуриран в обща и специализирана администрация, като: 1. общата администрация е организирана в дирекция “Административна, финансово-счетоводна дейност, информационно обслужване и управление на собствеността”; 2. специализираната администрация е организирана в дирекция “Информационни продукти и услуги” и дирекция “Централна научно-техническа библиотека”.

(2) Числеността на персонала в организационните структури и административните звена на центъра е посочена в приложението.

Чл. 9. Дирекция “Административна, финансово-счетоводна дейност, информационно обслужване и управление на собствеността” осъществява следните дейности: 1. организира и извършва дейностите, свързани с изготвянето на административни актове и документи по възникването, изменението и прекратяването на служебните и трудовите правоотношения на служителите в центъра; 2. образува, води и съхранява служебните и трудовите досиета на служителите; издава и заверява служебни и трудови книжки; издава служебни бележки и документи за пенсиониране; 3. организира дейността по атестиране чрез оценка на трудовото изпълнение на служителите в центъра; 4. организира и контролира деловодната дейност и движението на кореспонденцията; 5. организира съхраняването и ползването на архива на центъра; 6. извършва финансово-счетоводното обслужване и счетоводната отчетност на центъра в съответствие с нормативните документи, отнасящи се за второстепенните разпоредители с бюджетни кредити; 7. организира законосъобразното и целесъобразното разходване на средствата съгласно утвърдения бюджет; 8. организира и изпълнява дейността по възлагането на обществени поръчки; 9. развива и внедрява програмни системи за автоматизиране на отделните дейности в центъра, както и поддържането и осигуряването на достъпа до базите данни и информационните масиви, създавани в центъра; 10. стопанисва имотите - държавна собственост, и движимите вещи на центъра при спазване на изискванията на действащите нормативни актове; 11. организира и извършва цялостното материално-техническо обслужване на центъра; 12. организира и осигурява охранителния и пропускателния режим в сградата на центъра, координира и осигурява поддържането и ремонта на сигнално-охранителните и пожароизвестителните системи.

Чл. 10. Дирекция “Информационни продукти и услуги” осъществява следните дейности: 1. поддържа информационни масиви, обслужващи дейностите в образованието, науката и иновациите, като за целта изгражда и развива специализирани бази данни; 2. поддържа подходящо структурирани двуезични регистри, специфични за дейността на центъра; 3. осигурява необходимата информационна среда за: а) изготвянето на анализи и становища относно състоянието на националната научна, образователна и иновативна система; б) изготвянето на сравнителни анализи и прогнози за развитието на националната научна, образователна и иновативна система по отношение на европейски и глобални тенденции; в) участието на страната в европейски инициативи в областта на образованието, научно-технологичното развитие и иновациите; г) наличието и условията за достъп за ползване на уникално оборудване и инфраструктура и свързаните с тях специализирани услуги в страната; 4. поддържа електронен справочник на специализирани уебстраници; 5. осигурява дистанционни двуезични услуги за търсене и предлагане на партньори за различни инициативи; 6. осигурява актуална информация за всички национални, регионални, европейски и трансевропейски инициативи и програми в областта на образованието, научно-технологичното развитие и иновациите; 7. предоставя специализирани услуги в помощ на участието на малкия и средния бизнес в научно-технологичните програми и последващото реализиране на резултатите от тях; 8. организира и координира международните контакти на центъра и членството му в български и чуждестранни организации и подготвя предложения за участие в международни проекти и програми; представя продуктите и услугите му на панаири, изложби, семинари и други форуми.

Чл. 11. Дирекция “Централна научно-техническа библиотека” осъществява следните дейности: 1. организира и развива библиотечно-информационни ресурси в областта на науката, технологиите, техниката и образованието; 2. поддържа и актуализира националния фонд на научни ръкописи и дисертации във всички области на науката; 3. осигурява пълно и многоаспектно разкриване на библиотечно-информационните ресурси чрез автоматизирани каталози на различните видове документи и библиографски бази данни на публикации; 4. извършва библиотечно обслужване за различни категории читатели на базата на собствените библиотечно-информационни ресурси и чрез системата за междубиблиотечно заемане в страната и международно междубиблиотечно заемане; 5. извършва информационно обслужване за различни категории читатели на основата на собствени бази данни и чрез дистанционен достъп до други национални и международни политематични библиографски и пълнотекстови бази данни; 6. извършва маркетингова дейност по отношение на собствените си ресурси и българските научни публикации, като: а) организира проучвания на информационните потребности на потенциалните и реалните читатели; б) системно информира читателите за новонабавени източници на информация и за осигурен достъп до нови информационни ресурси; в) разпространява информация за българските постижения в областта на науката, технологиите и техниката, като извършва международен книгообмен с библиотеки, издателства, научни организации и други; 7. извършва дейности в областта на стандартизацията, като участва в техническия комитет (ТК 16) по архивна, библиотечна и информационна дейност; 8. сътрудничи с библиотеки и други сродни институции и участва в национални и международни проекти и програми.

Раздел III

Организация на работата на центъра Чл. 12. Директорите на дирекции планират, организират, координират, контролират, отчитат и носят отговорност за дейността и изпълнението на задачите в съответствие с функционалните характеристики на дирекциите.

Чл. 13. Дирекциите изпълняват и други задачи, възложени им от изпълнителния директор на центъра.

Чл. 14. Служителите, работещи в центъра, изпълняват възложените задачи съобразно този правилник и длъжностните им характеристики.

Чл. 15. (1) Работното време на центъра е от 9 до 17 ч. и 30 мин. с прекъсване за почивка от 12 ч. и 30 мин. до 13 ч.

(2) Работното време на Централната научно-техническа библиотека за читатели се определя със заповед на изпълнителния директор.

Заключителна разпоредба

Параграф единствен. Правилникът се приема на основание чл. 60 от Закона за администрацията във връзка с чл. 4 от Постановление № 113 на МС от 2004 г. за преобразуване на Националния център за информация и документация от юридическо лице по чл. 60 от Закона за администрацията към министъра на икономиката в юридическо лице по чл. 60 от Закона за администрацията към министъра на образованието и науката (ДВ, бр. 49 от 2004 г.).

Министър: Иг. Дамянов

Приложение към чл. 8, ал. 2

Численост на персонала в организационните структури и административните звена на Националния център за информация и документация

Изпълнителен директор 1

Главен секретар 1

Дирекция “Административна, финансово-счетоводна дейност, информационно обслужване и управление на собствеността” 15

Дирекция “Информационни продукти и услуги” 18

Дирекция “Централна научно-техническа библиотека” 15

Обща численост 50