Наредба № 10 от 17 февруари 2003 г. за фуражите със специално предназначение

МИНИСТЕРСТВО НА ЗЕМЕДЕЛИЕТО И ГОРИТЕ

НАРЕДБА № 10 от 17 февруари 2003 г. за фуражите със специално предназначение

Глава първа

ОБЩИ РАЗПОРЕДБИ Чл. 1. С тази наредба се уреждат условията за предлагане на пазара и използване на фуражите със специално предназначение.

Чл. 2. (1) фуражите със специално предназначение са пълноценни или допълващи фуражи, които имат особен състав и/или специален начин на производство.

(2) фуражите със специално предназначение служат за задоволяване хранителните нужди на животни, при които процесите на храносмилане, усвояване или обмяната на веществата са временно или постоянно нарушени.

(3) фуражи със специално предназначение не са ветеринарномедицинските препарати по смисъла на Закона за ветеринарномедицинската дейност и медикаментозните фуражи по смисъла на Наредба № 41 от 2002 г. за медикаментозните фуражи (ДВ, бр. 97 от 2002 г.).

Чл. 3. Съставът и качеството на фуражите със специално предназначение трябва да съответстват на специалното им предназначение.

Глава втора

УСЛОВИЯ ЗА ПРЕДЛАГАНЕ НА ПАЗАРА И ИЗПОЛЗВАНЕ Чл. 4. На пазара се предлагат и се използват фуражи със специално предназначение, които: 1. не са опасни за здравето на хората или животните; 2. не са опасни за околната среда; 3. са означени по начин, който указва тяхното специално предназначение.

Чл. 5. (1) На пазара се предлагат и се използват фуражи, които имат специално предназначение, включени в приложението, и отговарят на изискванията, посочени в него.

(2) Когато в колона № 2 на приложението хранителните характеристики са разделени с думите „и/или", производителят може да използва една или повече групи хранителни характеристики за постигане на определеното в колона № 1 предназначение на фуража.

(3) Когато фуражът съдържа вещество, което представлява и добавка, и в колона № 4 на приложението е записано „общо", обявеното количество включва естествено присъстващото количество вещество и количеството в добавката.

(4) Когато в колона № 4 на приложението е записано „ако са прибавени", съответната съставка или добавка се обявява, когато е включена във фуража или когато нейното количество е увеличено за постигане на специалното предназначение на фуража.

(5)Когато съгласно колона № 4 на приложението се изисква деклариране произхода на съставките или аналитичните компоненти на фуража, се посочват данни, които позволяват да се прецени дали фуражът отговаря на съответните основни хранителни характеристики (напр. специфично наименование на съставката, животински вид, част на животното).

(6) Данните за аналитичните съставки и добавките, посочени в колона № 4 на приложението, са количествени.

(7) Препоръчителната продължителност на употреба, посочена в колона № 5 на приложението, е периодът на употреба при нормални условия. Производителят може да конкретизира продължителността на употреба в рамките на определените в колона № 5 граници.

(8) Когато фуражът има няколко специални предназначения, трябва да отговаря на изискванията на приложението за всяко от предназначенията.

Чл. 6. Във фуражите със специално предназначение се влагат само добавки, разрешени по реда на Наредба № 3 от 2001 г. за фуражните добавки (ДВ, бр. 8 от 2001 г.).

Глава трета

ОПАКОВАНЕ И ОЗНАЧАВАНЕ НА ФУРАЖИТЕ СЪС СПЕЦИАЛНО ПРЕДНАЗНАЧЕНИЕ Чл. 7. фуражите със специално предназначение се предлагат на пазара в затворени опаковки, които се използват еднократно.

Чл. 8. (1) Върху опаковката, съда или етикета на фуражите със специално предназначение се нанася ясно видимо, четливо и неиз-триваемо означение, написано на български език. Означението включва данните по чл. 5 и 7 от Наредба № 44 от 2001 г. за търговия с комбинирани фуражи (ДВ, бр. 106 от 2001 г.) и данните по ал. 2.

(2) Означението по ал. 1 съдържа следните данни: 1. определението „диетично", добавено към наименованието на фуража; 2. специалното предназначение; 3. основните хранителни характеристики на фуража; 4. данните от колона № 4 на приложението; 5. периода, за който се препоръчва употребата на фуража; 6. указанието „Преди употреба да се потърси съвет на специалист".

(3) Данните по ал. 2 трябва да съответстват на списъка на предназначенията в приложението.

(4) Когато фуражите със специално предназначение са допълващи фуражи, означението включва и указания за дневната дажба.

(5) Забранява се използването на определението „диетично" при означаване на фуражи, които не са със специално предназначение.

Чл. 9. (1) Означенията на фуражите със специално предназначение освен данните по чл. 8, ал. 2 могат да включват и други данни, които не създават грешни представи на потребителите.

(2) Съставките на фуражите със специално предназначение могат да бъдат означени под формата на категории, включващи няколко съставки, дори когато някоя от съставките доказва специалната хранителна цел на фуража.

(3) В означенията на фуражите със специално предназначение може да се посочи наличието или малкото съдържание на една или повече аналитични съставки, характерни за съответния фураж. В тези случаи се посочва минималното или максималното съдържание на съставката или съставките, изразено в проценти или теглови единици.

(4) В означенията на фуражите със специално предназначение може да се посочат болестни състояния, свързани със специалната хранителна цел.

ДОПЪЛНИТЕЛНА РАЗПОРЕДБА § 1. По смисъла на тази наредба: 1. „фуражи със специално предназначение" са диетични фуражи за задоволяване на специфични хранителни потребности на домашни животни, при които има опасност да се нарушат или са нарушени, временно или трайно, процесите на храносмилане, усвояване или обмяна на веществата.

2. „Допълващи фуражи" са: смеси от храни, съдържащи висок процент от някои вещества, които осигуряват дневната дажба само ако са прибавени към други храни за животни.

ЗАКЛЮЧИТЕЛНИ РАЗПОРЕДБИ § 2. Наредбата се издава на основание чл. 11, ал. 3 от Закона за фуражите. § 3. Изпълнението на наредбата се възлага на ръководителя на Националната служба по зърното и на генералния директор на Националната ветеринарномедицинска служба.

Министър: М. Дикме

Приложение към чл. 5 Виж приложението в PDF-а на броя