Постановление № 282 от 27 декември 2005 г. за допълнение на Постановление № 90 на Министерския съвет от 2000 г. за условията и реда за предоставяне на стипендии на студентите, докторантите и специализантите от държавните висши училища и научни организации

ПОСТАНОВЛЕНИЕ № 282 ОТ 27 ДЕКЕМВРИ 2005 Г. за допълнение на Постановление № 90 на Министерския съвет от 2000 г. за условията и реда за предоставяне на стипендии на студентите, докторантите и специализантите от държавните висши училища и научни организации (обн., ДВ, бр. 44 от 2000 г.; попр., бр. 45 от 2000 г.; изм. и доп., бр. 60 от 2001 г., бр. 30, 83 и 101 от 2002 г.; Решение № 7622 на Върховния административен съд от 18 юли 2003 г. - бр. 67 от 2003 г.; изм. и доп., бр. 29 от 2004 г. и бр. 96 от 2005 г.)

МИНИСТЕРСКИЯТ СЪВЕТ ПОСТАНОВИ: Параграф единствен. В допълнителните разпоредби се създава § 6а: “§ 6а. (1) Стипендиите, които се предоставят на учащите се, приети за обучение в Тараклийския държавен университет по чл. 4 от Споразумението между правителството на Република България и правителството на Република Молдова за подпомагане на Тараклийския държавен университет, Република Молдова (ДВ, бр. 20 от 2005 г.), са в размери, както следва: 1. петдесет лева месечно - за студентите през първата година на обучение; 2. шестдесет лева месечно - за студентите след първата година на обучение; 3. седемдесет лева месечно - за 10 студенти, показали най-висок успех през предходната година на обучение, при условие че не получават стипендията по т. 2; 4. деветдесет лева месечно - за не повече от 10 студенти през последната година на обучение, показали особени постижения в учебната и научноизследователската работа през предходните години, при условие че не получават стипендията по т. 2 или 3; 5. сто и петдесет лева месечно - за не повече от петима докторанти.

(2) Стипендии по ал. 1 се предоставят на учащите се след удостоверяване владеенето на български език с документ за успешно издържан изпит по български език в Тараклийския държавен университет или с диплома за завършено средно образование, когато оценката по български език е не по-ниска от “Много добър” 4,50.

(3) Общият размер на средствата, които Министерството на образованието и науката предоставя ежегодно за стипендиите по ал. 1, се определя за съответната учебна година в зависимост от броя на обучаващите се студенти и докторанти и справка, предоставена от ректора на Тараклийския държавен университет, за студентите и докторантите, които отговарят на условията по ал. 2.

(4) Министерството на образованието и науката предоставя средства за изплащане на стипендиите по ал. 1, т. 4 след мотивирано предложение на ректора на Тараклийския държавен университет, направено най-късно един месец преди началото на съответната учебна година.

(5) Средствата за стипендии на студентите се предоставят ежемесечно за 11 месеца за всяка учебна година, а на докторантите - ежемесечно за срока на обучение.

(6) Средствата за стипендии не се предоставят за времето, когато студентът е прекъснал обучението или когато повтаря учебна година, през която е получавал стипендия, с изключение на случаите на повтаряне поради болест, а на докторанта - за времето на удължаване срока на докторантурата.

(7) Средствата за стипендии за последната година на обучение се предоставят на студентите до края на месеца, в който е определена първата дата за провеждане на последния държавен изпит или за защита на дипломна работа, съгласно учебния план.

(8) При условията и по реда на ал. 1 - 7 се осигуряват стипендии на студентите и докторантите в Тараклийския държавен университет считано от датата на влизане в сила на споразумението по ал. 1.

Министър-председател: Сергей Станишев

Главен секретар на Министерския съвет: Севдалин Мавров