Постановление № 50 от 1 март 2012 г. за определяне на Държавна агенция „Национална сигурност“ за Национален координационен център по контрапролиферация

ПОСТАНОВЛЕНИЕ № 50 ОТ 1 МАРТ 2012 Г. за определяне на Държавна агенция „Национална сигурност“ за Национален координационен център по контрапролиферация

На основание чл. 105, ал. 2 от Конституцията на Република България

МИНИСТЕРСКИЯТ СЪВЕТ ПОСТАНОВИ: Чл. 1. Определя Държавна агенция „Национална сигурност“ (ДАНС) за Национален координационен център по контрапролиферация.

Чл. 2. (1) Целта на Националния координационен център по контрапролиферация е осъществяване на координация и взаимодействие между компетентните държавни ведомства, структурите за сигурност в страната, юридически лица, както и специалните партньорски служби за защита на националната сигурност от заплахи, свързани с разпространението на оръжия за масово унищожение, и в изпълнение на международните ангажименти на Република България в тази сфера.

(2) Компетентните ведомства по ал. 1 са Министерството на вътрешните работи, служба „Военна информация“ на Министерството на отбраната, Националната разузнавателна служба, Агенция „Митници“ на Министерството на финансите, Министерството на икономиката, енергетиката и туризма, Министерството на външните работи, Министерството на образованието, младежта и науката, Министерството на здравеопазването, Министерството на околната среда и водите и Министерството на земеделието и храните.

(3) Редът за осъществяване на взаимодействието с компетентните ведомства по ал. 2 се урежда в съвместна инструкция на председателя на ДАНС и техните ръководители.

(4) Взаимодействието с юридическите лица по ал. 1 се осъществява по ред, определен в съвместни споразумения на председателя на ДАНС и техните ръководители.

Чл. 3. Националният координационен център по контрапролиферация изпълнява задачи съгласно приложението (поверително).

За министър-председател: Цветан Цветанов

Главен секретар на Министерския съвет: Росен Желязков