Постановление № 106 от 13 май 2003 г. за приемане на Правилник за устройството и дейността на Държавно предприятие „Фонд затворно дело"

ПОСТАНОВЛЕНИЕ № 106 ОТ 13 МАЙ 2003 Г. за приемане на Правилник за устройството и дейността на Държавно предприятие „Фонд затворно дело"

МИНИСТЕРСКИЯТ СЪВЕТ ПОСТАНОВИ: Член единствен. Приема Правилник за устройството и дейността на Държавно предприятие „Фонд затворно дело".

Заключителни разпоредби § 1. Дейността на Фонд „Затворно дело" преминава с активите и пасивите към Държавно предприятие „Фонд затворно дело". § 2. В Постановление № 3 на Министерския съвет от 1991 г. за издръжката на местата за лишаване от свобода (ДВ, бр. 6 от 1991 г.) чл. 2 се отменя. § 3. В чл. 3, ал. 2 от Постановление № 205 на Министерския съвет от 1999 г. за приемане на Устройствен правилник на Министерството на правосъдието (обн., ДВ, бр. 104 от 1999 г.; изм. и доп., бр. 2 и 14 от 2000 г., бр. 88 от 2001 г., бр. 83 от 2002 г. и бр. 21 от 2003 г.) т. 5 се отменя. § 4. В чл. 16, ал. 2, буква „в" от Устройствения правилник на Министерството на правосъдието, приет с Постановление № 192 на Министерския съвет от 2002 г. (обн., ДВ, бр. 83 от 2002 г.; изм. и доп., бр. 21 от 2003 г.), думите „и Фонд „Затворно дело" се заличават. § 5. Изпълнението на постановлението се възлага на министъра на правосъдието.

Министър-председател: Симеон Сакскобургготски

Главен секретар на Министерския съвет: Севдалин Мавров

ПРАВИЛНИК за устройството и дейността на Държавно предприятие „Фонд Затворно дело"

Глава първа

ОБЩИ ПОЛОЖЕНИЯ Чл. 1. С правилника се уреждат устройството, дейността и организацията на работата на Държавно предприятие „Фонд затворно дело", наричано по-нататък „предприятието".

Чл. 2. (1) Предприятието е юридическо лице, създадено със Закона за изпълнение на наказанията, със седалище София и с териториални поделения в затворите и поправителните домове.

(2) Предприятието e правоприемник на дейността на Фонд „Затворно дело".

Чл. 3. Предприятието има фирмено наименование „Държавно предприятие „Фонд затворно дело" и печат.

Чл. 4. (1) Предприятието не е търговско дружество. То осъществява управление на дейностите, свързани с подобряване на условията за изпълнение на наказанието лишаване от свобода, и има статут на държавно предприятие по смисъла на чл. 62, ал. 3 от Търговския закон, като извършва и други стопански дейности, които подпомагат, съпътстват или допълват основния му предмет на дейност.

(2) Дейността на предприятието е насочена към повишаване обхвата на трудовата заетост на лишените от свобода.

(3) Основната цел на дейността по ал. 2 е превъзпитанието и поправянето на лишените от свобода, като ресоциализацията им е приоритетна пред изпълнението на икономическите и финансовите резултати.

(4)Набраните средства от предприятието се използват за финансиране на дейностите по чл. 64в от Закона за изпълнение на наказанията: 1. изграждане и подобряване на битовите и производствените условия и за оборудване с охранителни и технически съоръжения; 2. оборотен капитал с производствено предназначение; 3. подобряване на медицинското обслужване; 4. финансиране на изследователска и издателска дейност в областта на затворното дело; 5. подготовка и професионална квалификация на лишените от свобода и на служителите; 6. културна и спортна дейност; 7. стимулиране на лишени от свобода и служители; 8. стимулиране на граждани, оказали съдействие на местата за лишаване от свобода; 9. финансиране на рискови мероприятия, свързани с производствената дейност; 10. други разходи в областта на затворното дело.

Чл. 5. (1) Предприятието осъществява дейностите по чл. 4 чрез приходи от собствената си дейност и има пълна финансова самостоятелност.

(2) Средствата на предприятието се набират от: 1. приходите от стопанската дейност и от други дейности, осъществявани от местата за лишаване от свобода; 2. приходите от отдадени под наем сгради и съоръжения; 3. неполагащата се част от трудовото възнаграждение на лишените от свобода; 4. иззетите предмети и пари на основание чл. 87а от Закона за изпълнение на наказанията; 5. дарения от физически и юридически лица; 6.други приходоизточници.

(3) Приходите по Държавно предприятие „Фонд затворно дело", пряко свързани с подобряването на условията в местата за изтърпяване на наказания, се освобождават от данъчно облагане.

(4) Предприятието може да финансира дейността си и чрез кредити и разпределение на средства чрез участие в проекти, финансирани по линия на предприсъединителните инструменти на Европейския съюз, при спазване разпоредбите на Закона за държавните помощи и правилника за прилагането му.

(5)Предприятието организира и осъществява счетоводната си дейност съгласно Закона за счетоводството и подготвя счетоводна информация, както следва: 1. по периоди; 2. консолидиран финансов отчет за цялостната дейност; 3. финансови отчети по териториални поделения; 4. източници на приходи; 5. направления на изразходване; 6. друга отчетност по решение на управителния съвет.

(6) За осъществяване на дейността на предприятието Министерският съвет с решение може да предоставя за ползване и управление имущество — публична и частна държавна собственост.

Чл. 6. (1) Държавата не отговаря за задълженията на предприятието.

(2) Предприятието отговаря за своите задължения при изпълнение на основния си предмет на дейност с имуществото си.

Чл. 7. (1) Предприятието открива разплащателни сметки, по които се набират и разходват средствата от дейностите по чл. 5.

(2) Предприятието формира финансов резултат от извършваната дейност.

Глава втора

УПРАВЛЕНИЕ НА ПРЕДПРИЯТИЕТО

Раздел I

Органи на управление Чл. 8. Органи на управление на предприятието са: 1. министърът на правосъдието; 2. управителният съвет; 3. изпълнителният директор.

Раздел II

Министър на правосъдието Чл. 9. Министърът на правосъдието: 1. назначава и освобождава членовете на управителния съвет и изпълнителния директор, сключва и прекратява договорите за управление с тях и определя възнагражденията им; 2. пряко или чрез определено от него лице контролира дейността на предприятието, на управителния съвет и на изпълнителния директор; 3. определя броя и седалищата на поделенията; 4. взема решения за разпореждане, бракуване или ликвидация на дълготрайни материални активи, за учредяване на вещни права и за отдаване под наем на недвижими имоти и движими вещи; 5. приема годишния финансов отчет; 6. разрешава участието на предприятието в търговски и граждански дружества; 7. утвърждава годишната програма за развитие на предприятието; 8. утвърждава вътрешни правила за дейността на предприятието и организира финансово-счетоводното и правното обслужване на предприятието; 9. утвърждава Инструкция за материалното стимулиране на служителите на предприятието, в териториалните поделения и на лишените от свобода при осъществяване на дейност за предприятието.

Раздел III

Управителен съвет Чл. 10. (1) Управителният съвет се състои от председател, заместник-председател и трима членове, назначени от министъра на правосъдието.

(2) Председател на управителния съвет по право е главният директор на Главна дирекция „Изпълнение на наказанията" без право на възнаграждение в предприятието.

(3) Заместник-председателят и членовете на управителния съвет могат да са в трудови правоотношения с предприятието.

(4) Член на управителния съвет може да бъде лице: 1. български гражданин; 2. с висше образование; 3. което не е осъждано на лишаване от свобода за умишлено престъпление от общ характер; 4. което не е съпруг или роднина до трета степен включително по права или по съребрена линия на друг член на управителния съвет.

Чл. 11. Членовете на управителния съвет имат равни права и задължения и носят отговорност за вредите, които са причинили виновно на предприятието.

Чл. 12. (1) Мандатът на заместник-председателя и на членовете на управителния съвет е 3 години.

(2) Мандатът може да бъде прекратен предсрочно: 1. по собствена молба; 2. при осъждане на лишаване от свобода с влязла в сила присъда за престъпление от общ характер; 3. при обективна невъзможност за изпълнение на задълженията за повече от 90 дни; 4. при смърт или поставяне под запрещение; 5. при съществено нарушаване или неизпълнение на задълженията.

Чл. 13. (1) Управителният съвет заседава най-малко веднъж месечно и се свиква от председателя по искане на изпълнителния директор или най-малко на трима от членовете му.

(2) Заседанието на управителния съвет е закрито. То е редовно, ако на него присъстват най-малко четирима от неговите членове.

(3) Решенията на управителния съвет се приемат с явно гласуване и с обикновено мнозинство от присъстващите.

(4) За заседанията на управителния съвет се водят протоколи, които се подписват от всички присъстващи членове на съвета.

Чл. 14. Управителният съвет: 1. определя основните насоки и осъществява общо ръководство и контрол на дейността на предприятието; 2. приема правила за работа на управителния съвет; 3. обсъжда и приема мерки, практически подходи и дейности за изпълнение на стопанската политика и развитие на предприятието; 4. приема вътрешни правила за организация на работната заплата; 5. предлага за приемане годишния финансов отчет на предприятието от министъра на правосъдието; 6. приема и предлага на министъра на правосъдието организационната структура на предприятието; 7. приема щатното разписание на длъжностите на предприятието; 8. предлага на министъра на правосъдието вземане на решения за разпореждане, бракуване или ликвидация на дълготрайни материални активи, за учредяване на вещни права и за отдаване под наем на недвижими имоти и движими вещи; 9. предлага на министъра на правосъдието разрешаване участието на предприятието в търговски и в граждански дружества; 10. взема решения за участие на предприятието в икономически сдружения във връзка с провеждането на търгове; 11. предлага на министъра на правосъдието предприемане на действия по реда на чл. 6 от Закона за държавната собственост; 12. упражнява правата по притежаваните от предприятието дялове или акции в търговски дружества; 13.взема решения за ползване на кредити и учредяване на ипотеки и залози, за придобиване на дълготрайни материални активи, както и за участие в проекти, които да бъдат финансирани по линия на предприсъединителните инструменти на Европейския съюз; 14. изпълнява други функции, свързани с управлението на предприятието, в съответствие с действащите нормативни актове; 15. обсъжда разчети и прогнози, свързани с дейността на производствените звена в затворите, за набиране на собствени приходи и за разходване на средствата; 16. обсъжда и приема проекти за развитие на производствената, финансовата и маркетинговата стратегия на предприятието и формирането на оборотен капитал; 17. извършва анализи на състоянието на производствените звена в затворите и прогнозира тенденциите в развитието им и изпълнението на стопанските задачи.

Чл. 15. Председателят на управителния съвет, а в негово отсъствие — заместник-председателят, организира и ръководи заседанията на управителния съвет.

Чл. 16. Председателят на управителния съвет осъществява взаимоотношенията на предприятието със структурите и дейностите на Главна дирекция „Изпълнение на наказанията" при Министерството на правосъдието и отговаря за изпълнението на задълженията на щатните служители в дирекцията, свързани с дейността на предприятието.

Раздел IV

Изпълнителен директор Чл. 17. (1) Предприятието се ръководи и представлява от изпълнителен директор.

(2) Изпълнителният директор на предприятието се назначава от министъра на правосъдието за срок 3 години без ограничение на броя на мандатите, за които едно лице може да заема тази длъжност, и сключва с него договор за управление на предприятието.

Чл. 18. (1) Изпълнителният директор: 1. организира, ръководи и контролира цялостната дейност на предприятието; 2. сключва и прекратява трудовите договори с работниците и служителите в предприятието; 3. представлява предприятието пред съдилищата, пред държавните органи и пред други лица в страната и в чужбина; 4. отчита се за своята дейност пред управителния съвет; 5. сключва договори, свързани с дейността на предприятието; 6. утвърждава длъжностните характеристики; 7. командирова със заповед служителите и работниците от предприятието в страната и в чужбина; 8. представя на министъра на правосъдието ежегоден доклад за дейността и състоянието на предприятието; 9.осъществява сътрудничество с български и международни институции и организации по въпроси, свързани с дейността на предприятието; 10. организира, разпределя и координира изпълнението на общите задачи между членовете на управителния съвет; 11. организира обучението, квалификацията и преквалификацията на служителите и работниците в предприятието; 12. организира, ръководи и контролира и другите дейности, които подпомагат, съпътстват и/или допълват основния предмет на дейност на предприятието, както и социалната политика на предприятието; 13. организира разработването на вътрешните нормативни актове за дейността на предприятието съгласно действащото законодателство; 14. сключва договори за кредити, ипотеки и залози след решение на управителния съвет; 15. награждава и налага дисциплинарни наказания на служителите и работниците от предприятието; 16. предлага на управителния съвет решения за промени в структурата и състава на предприятието в зависимост от конкретните пазарни условия и промяната на публичните му задачи; 17.изпълнява и други функции, възложени му с нормативни актове.

(2) Изпълнителният директор може да делегира някои от правомощията си по ал. 1, т. 1, 2, 3, 5 и 7 на други лица от предприятието по решение на управителния съвет и по разпореждане на министъра на правосъдието.

(3) В своята управленска дейност изпълнителният директор се подпомага от администрация.

(4) Функциите на изпълнителния директор в негово отсъствие се изпълняват от определено от него лице с писмена заповед, в която се посочва обемът на правомощията.

Глава трета

ДЕЙНОСТ НА ПРЕДПРИЯТИЕТО Чл. 19. Дейността на предприятието се осъществява в съответствие с изискванията на чл. 64а от Закона за изпълнение на наказанията, на правилника, както и на принципите на Търговския закон и гражданското право.

Чл. 20. За изпълнение на отделни задачи и дейности предприятието се подпомага от щатни експерти на Министерството на правосъдието по разпореждане на министъра на правосъдието и може да привлича нещатни сътрудници.

Чл. 21. (1) Предприятието може да бъде изпълнител по договори за обществени поръчки. То може да изпълнява и да възлага обществени поръчки, свързани с отбраната и сигурността на страната, които са предмет на държавна тайна, или ако за тяхното изпълнение има изисквания за специални мерки за сигурност, както и при преодоляване на последици от кризи при условия и по ред, определени с акт на Министерския съвет.

(2) Предприятието възлага обществени поръчки в случаите, предвидени в Закона за обществените поръчки.

(3) Предприятието осъществява дейностите, свързани с упражняване на правото на труд от лишените от свобода, при спазване на изискванията на Закона за изпълнение на наказанията и трудовото законодателство.

Глава четвърта

СТРУКТУРА НА ПРЕДПРИЯТИЕТО

Раздел I

Общи положения Чл. 22. Структурата на държавното предприятие е: 1. главно управление; 2. териториални поделения в затворите и поправителните домове.

Раздел II

Главно управление Чл. 23. Главното управление на Държавното предприятие „Фонд затворно дело" осъществява общото стопанско, организационно и административно управление чрез своите органи и администрацията.

Чл. 24. (1) Оганизационното и административното обслужване на предприятието се осъществява от администрация към изпълнителния директор, която: 1. организира, планира и осъществява подбора и квалификацията на служителите и работниците в предприятието; 2. систематизира и съхранява в съответствие с действащата нормативна уредба документите на кандидатите, на служителите и работниците, отнасящи се до трудовата и служебната им дейност; поддържа кадровата информационна система и картотеката с личните и кадровите дела на служителите и работниците в предприятието; 3. осъществява дейността, свързана с професионалната подготовка на служителите и работниците; 4. изготвя становища по направени предложения за промени в структурата и структурните звена на предприятието; 5. подготвя и оформя документите, свързани с възникването, изменянето и прекратяването на трудовите правоотношения, заповедите за награждаване и налагане на дисциплинарни наказания и други подобни в съответствие с действащото законодателство; 6. разработва щатното разписание и длъжностните характеристики в предприятието; 7. разработва вътрешните правила за работната заплата в предприятието; 8. организира и извършва снабдяването, съхраняването, стопанисването и използването на стоково-материалните ценности; 9.организира управлението, стопанисването, поддържането и опазването на имуществото на предприятието, техническото обслужване и ремонта на сградния фонд; 10. организира деловодната обработка, архивирането и съхраняването на кореспонденцията и документацията; 11. организира, планира, ръководи и контролира изпълнението на задачите, възложени на изпълнителния директор; 12. подпомага изпълнителния директор на предприятието при осъществяването на неговите правомощия във финансово-счетоводната и икономическата дейност; 13.извършва и други дейности, възложени й от изпълнителния директор.

(2) Администрацията по ал. 1 се отчита за своята дейност пред изпълнителния директор и управителния съвет на предприятието.

(3) Щатният състав, длъжностите и възнагражденията на администрацията се определят от управителния съвет по предложение на изпълнителния директор.

Чл. 25. (1) финансово-счетоводната дейност на главното управление на предприятието включва: 1. организиране, ръководене и контролиране на икономическата и финансово-счетоводната дейност; 2. разработване на икономически анализи за дейността на предприятието и предложения за повишаване на нейната ефективност; 3. изготвяне проекта на бюджетните средства за финансиране на публичните задачи на предприятието; 4. изготвяне и представяне на министъра на правосъдието на годишни финансови отчети на предприятието; 5. съхраняване и ползване на счетоводния архив; 6. организиране и извършване в установения срок на годишните инвентаризации и завеждането на материалните активи на предприятието; 7. регистриране и отчитане на постъпилите парични средства от продажбите на недвижимите имоти и движимите вещи—частна държавна собственост; 8.изготвяне на месечните ведомости за заплати на служителите и работниците; 9. извършване на данъчна регистрация на предприятието и разчитане с дължимите данъци, социалноосигурителни вноски, такси и други държавни вземания; 10.други дейности, възложени му от органите на управление на предприятието, както и дейности по изпълнение на финансовото законодателство.

(2) Непосредственият контрол по изпълнение на задълженията по ал. 1 се осъществява от председателя на управителния съвет на предприятието.

Чл. 26. (1) Правното обслужване на предприятието включва: 1. оказване правна помощ на ръководството и поделенията с оглед законосъобразното изпълнение на техните функции; 2. осигуряване на процесуалното представителство по дела, по които предприятието и поделенията му са страни; 3.разработване проекти на договори и становища по тях, включително изготвени от поделенията, в това число актове по Кодекса на труда; 4. участие в разработването на вътрешни нормативни актове, свързани с дейността на предприятието, както и на актове, възложени за разработване на предприятието; 5. предприемане на необходимите правни действия за събиране вземанията на предприятието; 6. изпълнение и на други функции и дейности, възложени от изпълнителния директор и от управителния съвет на предприятието.

(2) Непосредственият контрол по изпълнението на задълженията по ал. 1 се осъществява от председателя на управителния съвет на предприятието.

Раздел III

Териториални поделения Чл. 27. (1) Териториални поделения на предприятието са затворите и поправителните домове, определени от министъра на правосъдието при условията на Закона за изпълнение на наказанията.

(2) Териториалните поделения на предприятието се ръководят и представляват от ръководител, който е началник на съответния затвор или поправителен дом. Чл. 28. Териториалните поделения: 1. водят самостоятелно счетоводство; 2. откриват разплащателна сметка в банка; 3. разчитат се пряко или по ред, определен от главното управление на предприятието, с републиканския бюджет и с бюджета на Националния осигурителен институт; 4. имат печат на предприятието; 5. сключват договори след упълномощаване от изпълнителния директор; 6. задължително отчисляват и превеждат в главното управление определените им финансови средства за издръжка на дейността; 7. осъществяват дейността на предприятието в района на съответното поделение.

Чл. 29. Организационно-административното, стопанското и финансово-счетоводното обслужване на териториалните поделения се осъществяват от съответните структури на затворите и поправителните домове, утвърдени от министъра на правосъдието, под непосредствения контрол на съответния ръководител, който е и началник на затвора или на поправителния дом. Чл. 30. (1) Ръководителят на териториалното поделение: 1. организира, ръководи и контролира цялостната дейност на поделението; 2. представлява поделението пред местните и държавните органи и пред трети лица в страната след упълномощаване от изпълнителния директор; 3. сключва договори, свързани с дейността на поделението, след упълномощаване от изпълнителния директор на предприятието; 4. осъществява взаимодействие с компетентните регионални и местни органи за изпълнението на основните задачи, възложени на поделението; 5. извършва разпореждане с движими вещи на поделението в съответствие с действащото законодателство след разрешение от изпълнителния директор на предприятието; 6.изпълнява и други функции, възложени му със заповед на изпълнителния директор на предприятието, съгласувано с главния директор на Главна дирекция „Изпълнение на наказанията".

(2) При отсъствие на ръководителя на поделението той се замества от заместник-ръководител или служител, определен от него с писмена заповед след съгласуване с изпълнителния директор, в която се посочва и обемът на правомощията по време на отсъствието му.

(3) С решение на управителния съвет може да се разреши на изпълнителния директор назначаването на стопански мениджъри на предприятието в териториалните поделения за по-ефективно изпълнение на дейностите.

Чл. 31. (1) Поделенията организират: 1. маркетинга, оферирането, договарянето, контрола и оперативното ръководство на производствената дейност; 2. материално-техническото снабдяване; 3. механизацията и производствените бази; 4. счетоводно-икономическата дейност; 5. административното обслужване; 6. управлението на държавната собственост; 7. човешките ресурси; 8.изпълнението на публичните задачи.

(2) функционалните задължения на поделенията и ръководителите на звената се утвърждават от изпълнителния директор.

(3) Непосредственият контрол по изпълнението на задълженията по ал. 2 се осъществява от главния директор на Главна дирекция „Изпълнение на наказанията".

Глава пета

ОРГАНИЗАЦИЯ НА РАБОТАТА Чл. 32. (1) В изпълнение на функциите и поставените задачи структурните звена на предприятието изготвят планове, програми, становища, отчети, доклади, докладни записки, анализи, прогнози, оферти, инструкции, проекти на решения и отговори по конкретни въпроси.

(2) Изпълнителният директор на предприятието и ръководителите на поделенията в кръга на своите правомощия издават инструкции и заповеди.

Чл. 33. (1) Изпълнителният директор, ръководителите на поделенията и началниците на обслужващите звена ръководят, организират и контролират изпълнението на задачите в съответствие с определените в правилника функции, като се отчитат и носят отговорност за дейността си.

(2) Лицата, работещи по трудови правоотношения в предприятието, изпълняват възложените им задачи и носят отговорност пред прекия си ръководител за изпълнението на работата в съответствие с длъжностната си характеристика.

Чл. 34. (1) Документите, изпратени до държавното предприятие от държавни и местни органи, от юридически или физически лица, се завеждат в деловодството във входящ регистър, като се отбелязват датата и часът на получаването им.

(2) При получаване на документи се извършва проверка за наличието на всички материали, посочени в тях, и се образува служебна преписка.

Чл. 35. (1) Служебната кореспонденция подлежи на насочване според адреса или съдържанието й.

(2) Изпълнителният директор и ръководителите на поделения разпределят служебните преписки с резолюция до съответните ръководители на управленски звена. Резолюцията съдържа указания със срок за изпълнение, дата и подпис.

(3) Разпределянето на служебните преписки за работа се извършва веднага след постъпването им в деловодството.

Чл. 36. Достъпът до административните сгради на държавното предприятие на външни лица се разрешава по ред, установен от председателя на управителния съвет и съобразен с правилника за вътрешния трудов ред.

Чл. 37. Правилникът за вътрешния трудов ред в предприятието се утвърждава от управителния съвет.

ЗАКЛЮЧИТЕЛНИ РАЗПОРЕДБИ § 1. За осъществяване на дейността министърът на правосъдието предоставя материална база и дълготрайни материални активи на предприятието по реда на Закона за държавната собственост и правилника за прилагането му. § 2. Предприятието е правоприемник на активите, пасивите и другите права и задължения на Фонд „Затворно дело" съгласно чл.64а от Закона за изпълнение на наказанията. § 3. Предприятието е правоприемник на правата и задълженията по всички договори на Фонд „Затворно дело". § 4. В срок до един месец от влизането в сила на правилника изпълнителният директор организира изготвянето на приключителен баланс на дейността на Фонд „Затворно дело" и встъпителен баланс на правоприемника му Държавно предприятие „Фонд затворно дело". § 5. Правилникът се приема на основание чл. 64а, ал. 5 от Закона за изпълнение на наказанията. § 6. Изпълнението на правилника се възлага на министъра на правосъдието.