Постановление № 202 от 30 август 2012 г. за изменение и допълнение на Постановление № 71 на Министерския съвет от 2005 г. за създаване на Междуведомствен съвет по участието на Република България в НАТО

ПОСТАНОВЛЕНИЕ № 202 ОТ 30 АВГУСТ 2012 Г. за изменение и допълнение на Постановление № 71 на Министерския съвет от 2005 г. за създаване на Междуведомствен съвет по участието на Република България в НАТО (обн., ДВ, бр. 36 от 2005 г.; изм. и доп., бр. 78 и 89 от 2005 г., бр. 26 от 2006 г., бр. 34, 44, 53, 64 и 71 от 2008 г., бр. 71 и 77 от 2009 г. и бр. 61 от 2010 г.)

МИНИСТЕРСКИЯТ СЪВЕТ ПОСТАНОВИ: § 1. В наименованието на постановлението след абревиатурата „НАТО“ се добавя „и в Общата политика за сигурност и отбрана на Европейския съюз“. § 2. В чл. 1 се правят следните изменения и допълнения: 1. В ал. 1 след абревиатурата „НАТО“ се добавя „и в Общата политика за сигурност и отбрана на Европейския съюз“.

2. В ал. 2: а) точки 1 и 2 се изменят така: „1. направлява и координира дейностите по изпълнението на поетите от Република България ангажименти, произтичащи от членството в Организацията на Северноатлантическия договор, наричана по-нататък „НАТО“, и участието в Общата политика за сигурност и отбрана на Европейския съюз, наричана по-нататък „ОПСО; 2. координира при необходимост от междуведомствено взаимодействие изпълнението на ангажименти, свързани с формирования като Силите за отговор на НАТО, Постоянните военноморски групи на НАТО, Бойните групи на Европейския съюз и др., и на процесите, свързани с изграждане на необходимите способности, съгласно поети от Република България ангажименти в НАТО и по участието й в ОПСО;“ б) в т. 3 след абревиатурата „НАТО“ се добавя „и участието в ОПСО“; в) създава се нова т. 4: „4. координира и подпомага българското военно и невоенно участие в мисии и операции за управление на кризи на НАТО, Европейския съюз и други международни организации, включително в рамките на прилагането на Наредбата за условията и реда за участие на граждански специалисти от Република България в операции и мисии на международни организации за управление на кризи извън територията на Република България;“ г) досегашната т. 4 става т. 5 и в нея след абревиатурата „НАТО“ се добавя „и ОПСО“.

3. Алинея 5 се изменя така: „(5) Основният състав на Междуведомствения съвет включва: председателя и заместник-председателя на съвета, заместник-министър на външните работи, заместник-министър на отбраната, заместник-министър на вътрешните работи, заместник-министър на правосъдието, заместник-министър на финансите, заместник-министър на икономиката, енергетиката и туризма, заместник-председател на Държавна агенция „Национална сигурност“ и председателя на Държавната комисия по сигурността на информацията. Заместник-министрите – членове на Междуведомствения съвет, се определят със заповед на съответния министър.“

4. В ал. 6 след думите „както и“ се добавя „постоянния секретар на отбраната“ и се създава изречение второ: „В зависимост от дневния ред в разширения състав на Междуведомствения съвет може да бъдат привличани и представители на други ангажирани с тематиката ведомства.“

5. Алинеи 9 и 10 се изменят така: „(9) В зависимост от дневния ред членовете и участниците в заседанията на Междуведомствения съвет са лица, на които е предоставено разрешение за достъп до класифицирана информация и сертификати за достъп до класифицирана информация на НАТО и Европейския съюз до съответното ниво.

(10) Междуведомственият съвет осъществява своята дейност на редовни и оперативни заседания. Редовните заседания се провеждат най-малко веднъж на 4 месеца в състава по чл. 1, ал. 6 и се свикват по решение на неговия председател и по определен от него дневен ред.“

6. В ал. 11 след абревиатурата „НАТО“ се добавя „и ОПСО“.

7. В ал. 13 думата „експертни“ се заличава и след абревиатурата „НАТО“ се добавя „и ОПСО“.

Заключителни разпоредби § 3. Постановлението се приема на основание чл. 21 и чл. 22а, ал. 1 от Закона за администрацията. § 4. Постановлението влиза в сила от деня на обнародването му в „Държавен вестник“.

Министър-председател: Бойко Борисов

Главен секретар на Министерския съвет: Росен Желязков