Наредба за изменение и допълнение на Наредба № 12 от 2016 г. за Регистъра на банковите сметки и сейфове

Наредба за изменение и допълнение на Наредба № 12 от 2016 г. за Регистъра на банковите сметки и сейфове (обн., ДВ, бр. 81 от 2016 г.; изм. и доп., бр. 103 от 2016 г., бр. 14 и 49 от 2017 г.) § 1. В чл. 2, т. 1 след думата „лица“ се добавя „данни за наличие на запори по банкови сметки,“. § 2. В чл. 4 се правят следните изменения: 1. В ал. 1 т. 9 се изменя така: „9. данни за наличие на запор, дати на налагането и вдигането на запора.“

2. В ал. 2 т. 9 се изменя така: „9. данни за наличие на запор, дати на налагането и вдигането на запора.“ § 3. Член 7 се изменя така: „Чл. 7. Банките подават ежеседмично информация в регистъра за: 1. откриване на нови сметки, закриване на сметки или промяна във вече подадени данни по чл. 4; 2. сключване на нов договор за наем на сейф, прекратяване ползването на сейф или промяна във вече подадени данни по чл. 5; 3. наличие на запор, дати на налагането и вдигането на запора или промяна във вече подадени данни по чл. 4, ал. 1, т. 9 и ал. 2, т. 9. “ § 4. В чл. 11 ал. 2 се изменя така: „(2) Правото на достъп на органите и институциите по чл. 56а, ал. 3 от ЗКИ се реализира по електронен път или на хартиен носител, а за лицата по чл. 56а, ал. 3, т. 10 от ЗКИ – само по електронен път. Органите и институциите по чл. 56а, ал. 3 от ЗКИ получават информация от регистъра срещу заплащане на такса по чл. 16.“ § 5. В чл. 16 се създава ал. 5: „(5) Сроковете за извършване на справки на хартиен носител текат в рамките на работното време след регистрирането в БНБ на заявлението за извършване на справка и необходимите документи.“ § 6. В чл. 18 се правят следните изменения и допълнения: 1. В ал. 1 т. 3 се изменя така: „3. вътрешни правила, с които се определят условията и редът за получаване и ползване на информация от регистъра, както и правата и задълженията на оправомощените лица, които ще получават информация от регистъра във връзка с изпълнение на служебните им задължения, и контролът над тях.“

2. Създава се нова ал. 3: „(3) Органите и институциите по чл. 56а, ал. 3 от ЗКИ уведомяват в 15-дневен срок БНБ за всяка промяна в информацията и документите, настъпила след включване в информационната система на Регистъра на банковите сметки и сейфове, като прилагат и заверени копия на документите, удостоверяващи промяната.“

3. Досегашната ал. 3 става ал. 4.

4. Досегашната ал. 4 става ал. 5 и се изменя така: „(5) Изключване от информационната система на регистъра се извършва при: 1. заличаване на правния субект или прекратяване дейността на орган или институция по чл. 56а, ал. 3 от ЗКИ; 2. заличаване на регистрация на финансова институция на основание чл. 9 от Наредба № 26 на БНБ за финансовите институции; 3. отнемане или обезсилване на издадения лиценз на платежна институция или дружество за електронни пари, или при прекратяване на дейността по чл. 21 от ЗПУПС.“

5. Досегашната ал. 5 става ал. 6.

Преходни и заключителни разпоредби § 7. Българската народна банка не предоставя информация на органи и институции по чл. 56а, ал. 3 от ЗКИ за наличие на банкови сметки и сейфове на физически и юридически лица преди датата на първоначално зареждане на информация в регистъра на 31 октомври 2016 г. § 8. Органите и институциите, които до влизането на тази наредба в сила имат промени в дейността си, следва да предоставят актуализирани вътрешни правила по реда на чл. 18, ал. 1, т. 3 в срок до 3 месеца от влизането на тази наредба в сила. § 9. Тази наредба се издава на основание чл. 56а, ал. 8 от Закона за кредитните институции, приета e с Решение № 104 от 18 април 2018 г. на Управителния съвет на Българската народна банка и влиза в сила от датата на обнародването ù в „Държавен вестник“.

Управител:Димитър Радев