Решение № 841 от 23 декември 2008 г. за предоставяне на концесия за добив на подземни богатства по чл. 2, т. 1 от Закона за подземните богатства - метални полезни изкопаеми - оловно-цинкови руди, от находище “Върба - Батанци”, разположено в землищата на с. Върба и на гр. Мадан, община Мадан, област Смолян

РЕШЕНИЕ № 841 ОТ 23 ДЕКЕМВРИ 2008 Г. за предоставяне на концесия за добив на подземни богатства по чл. 2, т. 1 от Закона за подземните богатства - метални полезни изкопаеми - оловно-цинкови руди, от находище “Върба - Батанци”, разположено в землищата на с. Върба и на гр. Мадан, община Мадан, област Смолян

На основание чл. 5, т. 3 и чл. 45, ал. 1, 3 и 4 във връзка с чл. 42, т. 3 и чл. 47, ал. 4 от Закона за подземните богатства и с § 86 от Закона за изменение и допълнение на Закона за подземните богатства (ДВ, бр. 70 от 2008 г.)

МИНИСТЕРСКИЯТ СЪВЕТ

РЕШИ: 1. Предоставя концесия за добив с предмет експлоатация на подземни богатства по чл. 2, т. 1 от Закона за подземните богатства - метални полезни изкопаеми - оловно-цинкови руди, представляващи изключителна държавна собственост, от находище “Върба - Батанци”, разположено в землищата на с. Върба и на гр. Мадан, община Мадан, област Смолян, който се извършва със средства на концесионера и на негов риск.

2. Определя концесионна площ в размер 1 370 172 кв. м (1370,2 дка), включваща площта на находището и необходимите площи за осъществяване на дейността по концесията, индивидуализирана с координатите на точки от № 1 до № 4 в координатна система “1970 г.”, съгласно схема, представляваща неразделна част от договора.

Находището е обособено в два самостоятелни участъка: участък “Върба” с площ 126 000 кв. м (126 дка), индивидуализиран с координатите на точки от № 1 до № 23, и участък “Батанци” с площ 192 300 кв. м (192,3 дка), индивидуализиран с координатите на точки от № 1 до № 43, съгласно приложените схеми по контура на запасите и ресурсите на участъците от находището, представляващи неразделна част от договора.

3. Определя срок на концесията 30 години.

4. Начинът за определяне на концесионера е неприсъствен конкурс.

5. Концесията да се осъществява при следните условия: 5. 1. Правата и задълженията по концесията да не се прехвърлят на трети лица освен с писмено съгласие на концедента по реда на чл. 25, ал. 2 от Закона за подземните богатства. 5.

2. Добивът на подземното богатство по т. 1 започва след одобряване от министъра на икономиката и енергетиката на съгласуван с министъра на околната среда и водите цялостен работен проект за добив и първична преработка. 5.

3. Всички дейности по предоставената концесия се извършват в съответствие с действащото законодателство и установените в страната технически и технологични стандарти. 5.

4. Концесионерът да не разкрива и предоставя на трети лица придобитата геоложка и техническа документация и информация, свързана с обекта на концесията, без изрично писмено съгласие от концедента.

5.5. Всички разходи, свързани с дейностите по предоставената концесия, са за сметка на концесионера.

6. Определя основните права и задължения по концесията, както следва: 6. 1. Основни права на концесионера: 6.1.1. да добива подземни богатства от находището по т. 1; 6.1.2. право на собственост върху добитите за срока на концесията подземни богатства, за които е предоставена концесията; 6.1.3. да извършва за своя сметка всички необходими дейности, свързани с добива, както и допроучване, складиране, преработка, транспорт и продажба на подземните богатства, за които е предоставена концесията; 6.1.4. да складира отпадъците от добива и преработката на подземното богатство въз основа на проекти, съгласувани с министъра на икономиката и енергетиката и с министъра на околната среда и водите; 6.1.5. с допълнително споразумение към концесионния договор да получи право да допроучи и за срока на концесията да добива полезни изкопаеми от минните отпадъци, получени в резултат на дейностите по концесията. 6.

2. Концесионерът е длъжен: 6.2.1. да извършва добива на подземните богатства по т. 1, като: 6.2.1. 1. изпълнява съгласувания цялостен работен проект и годишни работни проекти за добив и първична преработка; 6.2.1. 2. разработва находището добросъвестно, като не допуска неправилна експлоатация, която може да доведе до загуба на подземни богатства или до икономическа неизгодност за бъдещото разработване на находището; 6.2.1. 3. изземва подземните богатства от земните недра при минимални загуби, като се спазват изискванията за правилно и безопасно разработване; 6.2.1. 4. не застрашава компонентите на околната среда; 6.2.2. да заплаща концесионно възнаграждение при условия и в срокове, определени в концесионния договор; 6.2.3. да изработи и представи за съгласуване с компетентните държавни органи в срокове, при условия и по ред, определени в концесионния договор: 6.2.3. 1. цялостен работен проект за добив и първична преработка; 6.2.3. 2. изменения и допълнения на цялостния работен проект - при възникнала необходимост от това; 6.2.3. 3. годишни работни проекти за добив и първична преработка; 6.2.3. 4. проект за техническа ликвидация и рекултивация; 6.2.4. да уведомява компетентните държавни органи при условия и по ред, определени в концесионния договор, за всяко обстоятелство, което може да създаде опасност за националната сигурност, отбраната на страната, обществения ред, околната среда, защитените със закон територии и обекти, паметници на културата; 6.2.5. при условия и по ред, определени в концесионния договор, да спре изпълнението на всички или на част от дейностите по концесията, както и да приеме и да търпи трети лица да добиват природни богатства от предоставения обект; 6.2.6. да съставя и води изискващата се за правилната и безопасна експлоатация на обекта геоложка и техническа документация; 6.2.7. да представя в срокове, при условия и по ред, определени в концесионния договор: 6.2.7. 1. шестмесечни отчети за действително добитите количества руда, съдържанията на металите и рентабилността на нетните приходи от продажби; 6.2.7. 2. отчет за изпълнението на годишния работен проект и геоложки отчет за изменението на запасите и ресурсите, настъпили в резултат на добивните работи през предходната година; 6.2.7. 3. доклад за остатъчните запаси в находището при доказана необходимост от ликвидация и/или консервация на находището; 6.2.8. да осигурява пълен достъп до концесионния обект, съоръженията и документацията, свързани с дейностите по концесията, на оправомощени органи и/или лица; 6.2.9. да извърши техническа ликвидация и/или рекултивация на обекта по т. 1 за своя сметка при условия и в срокове, определени в съгласувания проект за ликвидация и/или рекултивация; 6.2.10. при прекратяване на концесионния договор да предаде държането на находището по т. 1 на съответния областен управител при условия и по ред, определени в действащото законодателство. 6.

3. Основни права на концедента: 6.3.1. да получава дължимото концесионно възнаграждение при условия и в срокове, определени в концесионния договор; 6.3.2. при условия и по ред, определени в концесионния договор, да контролира изпълнението на задълженията на концесионера, включително чрез вземане на проби от всяка продукция - резултат от експлоатацията на находището, и чрез извършване на маркшайдерски измервания; 6.3.3. право на съсобственост с концесионера, а след прекратяване на концесията - право на собственост, върху придобитата по време на концесията геоложка, техническа и друга документация; 6.3.4. да прекрати едностранно концесионния договор при неизпълнение от страна на концесионера на основните задължения по това решение и по договора, както и при нарушаване условията на концесията. 6.

4. Основни задължения на концедента: 6.4.1. да оказва съдействие на концесионера, след като такова бъде поискано от него, при условия и по ред, определени в концесионния договор; 6.4.2. да осъществява контрол за спазване на условията по концесията и за изпълнение на задълженията по концесионния договор.

7. Срокът на концесията започва да тече от датата на влизане в сила на концесионния договор. Концесионният договор влиза в сила от датата на подписването му от двете страни.

8. Определя следните видове гаранции за изпълнение на задълженията по концесионния договор: 8. 1. Безусловна и неотменяема банкова гаранция от банка, одобрена от концедента, която да гарантира изпълнението на задълженията на концесионера по договора. Условията и сроковете за представяне на гаранциите се определят в концесионния договор. Размерът на банковата гаранция не може да бъде по-малък от 50 на сто от концесионно възнаграждение за предходната година. Окончателният размер на банковата гаранция се определя с решението на Министерския съвет по чл. 50, т. 2 от Закона за подземните богатства и е в съответствие с предложението на спечелилия конкурса кандидат. 8.

2. Банкова сметка, открита от концесионера при условия и в срок, определени в концесионния договор, обезпечаваща изпълнението на задълженията, свързани с ликвидацията и рекултивацията на концесионния обект. Размерът на годишните вноски, условията и редът за внасяне и освобождаване на средства се определят в концесионния договор. 8.

3. Право на концедента да прекрати едностранно концесионния договор при условия и по ред, определени в концесионния договор. 8.

4. Дължат се неустойки и лихви при неизпълнение и при забавено изпълнение на договорните задължения на страните. Формите на неизпълнение, условията и редът за тяхното установяване, както и видът и размерът на санкциите се определят в концесионния договор.

9. Определя годишно парично концесионно възнаграждение, както следва: 9. 1. Концесионерът се задължава да заплаща на концедента годишно парично концесионно възнаграждение, което ще се изчислява в съответствие с приложение № 3 към чл. 10 от Наредбата за принципите и методиката за определяне на концесионното възнаграждение за добив на подземни богатства по реда на Закона за подземните богатства, при минимален процентен размер на концесионното възнаграждение 1,6 на сто от стойността на металите (олово, цинк и сребро) в добитите подземни богатства при 10 на сто или по-ниска рентабилност на нетните приходи от продажби до максимален процентен размер 4,00 на сто от стойността на металите (олово, цинк и сребро) в добитите подземни богатства при 50 на сто или по-висока рентабилност на нетните приходи от продажби. Конкретният минимален процентен размер на концесионното възнаграждение се определя с решението на Министерския съвет по чл. 50, т. 2 от Закона за подземните богатства и е в съответствие с предложението на спечелилия конкурса кандидат. 9.

2. Концесионерът се задължава да заплаща минимално годишно парично концесионно възнаграждение, формирано като сума от: процент от стойността на металите (олово, цинк и сребро) в добитите количества руда съгласно т. 9.1 и съответния процент от стойността на металите за разликата до 29 000 тона, със средно съдържание на олово - 4,02 на сто, на цинк - 3,00 на сто, и на сребро - 34 г/тон. Конкретният минимален годишен добив се определя с решението на Министерския съвет по чл. 50, т. 2 от Закона за подземните богатства и е в съответствие с предложението на спечелилия конкурса кандидат. 9.

3. При извличане и продажба на други метали от добиваната руда за срока на действие на концесионния договор концесионерът заплаща концесионно възнаграждение в размери и при условията на т. 9.1.

9. 4. При възможност да се реализират като крайни продукти инертни материали се заплаща концесионно възнаграждение в съответствие с приложение № 4 към чл. 11 от Наредбата за принципите и методиката за определяне на концесионното възнаграждение за добив на подземни богатства по реда на Закона за подземните богатства. 9.

5. Годишното парично концесионно възнаграждение се заплаща от концесионера на две вноски до 15 дни след изтичането на съответното шестмесечие. 9.

6. Началният момент на плащане на концесионното възнаграждение се определя в концесионния договор и е в съответствие с конкурсното предложение, но не по-късно от 3 години от подписването на концесионния договор. 9.

7. Част от дължимото годишно концесионно възнаграждение, възлизаща на 30 на сто, се внася в бюджета на община Мадан, област Смолян.

10. Определя срок за провеждане на конкурса по т. 4 до 90 дни от обнародването на решението в “Държавен вестник”.

11. Определя срок за закупуване на конкурсната документация до 20 дни от обнародването на решението в “Държавен вестник”. Цената на конкурсните книжа е 3000 лв., платими по банкова сметка на Министерството на икономиката и енергетиката: IBAN BG 79 BNBG 9661 3000 1026 01, BIC BNBGBGSD, БНБ - Централно управление.

12. Конкурсните книжа се получават в стая № 804 на Министерството на икономиката и енергетиката, ул. “Триадица” № 8, най-късно до 17,30 ч. на последния ден, в който изтича срокът по т. 11, срещу документ за самоличност на лицето, което представлява кандидата по търговска регистрация или по издадено за целта изрично нотариално заверено пълномощно за представляващия търговеца, удостоверение за последно актуално състояние на търговеца и копие от платежно нареждане за закупени документи. В платежното нареждане следва да бъде записано: “За закупуване на конкурсни документи за находище “Върба - Батанци”.” Кандидатът подписва декларация за опазване тайната на сведенията, които се съдържат в конкурсната документация.

13. Определя срок за приемане на заявленията за участие в конкурса 30 дни от обнародването на решението в “Държавен вестник”. Кандидатите подават заявлението за участие в конкурса в деловодството на Министерството на икономиката и енергетиката, ул. “Триадица” № 8, включително документ за платена такса в размер 500 лв. съгласно Постановление № 125 на Министерския съвет от 1999 г. (ДВ, бр. 57 от 1999 г.), платими по банкова сметка на Министерството на икономиката и енергетиката: IBAN BG 79 BNBG 9661 3000 1026 01, BIC BNBGBGSD, БНБ - Централно управление. В платежното нареждане следва да бъде записано: “Такса - заявление за предоставяне на концесия за находище “Върба - Батанци”.”

14. Определя паричен депозит за участие в конкурса в размер 5000 лв. Депозитът се внася по банкова сметка на Министерството на икономиката и енергетиката: IBAN BG 17 BNBG 9661 3300 1026 01, BIC BNBGBGSD, БНБ - Централно управление, и към заявлението се прилага платежното нареждане за внесения депозит. В платежното нареждане следва да бъде записано: “Депозит за участие в конкурс за находище “Върба - Батанци”.”

15. Критерии за оценка на конкурсните предложения: 15. 1. Минимален годишен добив, определящ стойността на минималното годишно парично концесионно възнаграждение. 15.

2. Минимален процентен размер на концесионното възнаграждение. 15.

3. Начален момент на плащане на концесионно възнаграждение. 15.

4. Размер на годишната банкова гаранция, обезпечаваща изпълнението на концесионния договор, не по-малък от 50 на сто от концесионното възнаграждение за предходната година. 15.

5. Срок за представяне на цялостен работен проект. 15.

6. Опит в добив на метални полезни изкопаеми, включващ: 15.6.1. добив на метални полезни изкопаеми през последните 3 години; 15.6.2. прокарване на минни изработки през последните 3 години; 15.6.3. производство на метални концентрати през последните 3 години. 15.

7. Програма за опазване на околната среда за срока на концесията.

16. Условията за провеждане на конкурса, конкретизирането на отделните критерии за оценка по т. 15 и тяхната относителна тежест се определят в конкурсните книжа, изготвени в съответствие с чл. 45, ал. 5 от Закона за подземните богатства.

17. Кандидатите за участие в конкурса трябва да отговарят на изискванията, определени в конкурсните книжа.

18. На основание чл. 45, ал. 4 от Закона за подземните богатства решението подлежи на обнародване в “Държавен вестник” и на интернет страницата на Министерския съвет.

19. Упълномощава министъра на икономиката и енергетиката в 7-дневен срок от обнародването на решението в “Държавен вестник” да назначи комисия, която да организира и проведе конкурса.

Министър-председател: Сергей Станишев

За главен секретар на Министерския съвет: Веселин Даков