Постановление № 130 от 26 юни 2012 г. за приемане на Нормативи за определяне гъстотата на точките за достъп до пощенската мрежа на пощенския оператор със задължение за извършване на универсалната пощенска услуга, така че да съответстват по брой и гъстота на нуждите на потребителите

ПОСТАНОВЛЕНИЕ № 130 ОТ 26 ЮНИ 2012 Г. за приемане на Нормативи за определяне гъстотата на точките за достъп до пощенската мрежа на пощенския оператор със задължение за извършване на универсалната пощенска услуга, така че да съответстват по брой и гъстота на нуждите на потребителите

МИНИСТЕРСКИЯТ СЪВЕТ ПОСТАНОВИ: Член единствен. Приема Нормативи за определяне гъстотата на точките за достъп до пощенската мрежа на пощенския оператор със задължение за извършване на универсалната пощенска услуга, така че да съответстват по брой и гъстота на нуждите на потребителите.

За министър-председател: Цветан Цветанов

Главен секретар на Министерския съвет: Росен Желязков

Нормативи за определяне гъстотата на точките за достъп до пощенската мрежа на пощенския оператор със задължение за извършване на универсалната пощенска услуга, така че да съответстват по брой и гъстота на нуждите на потребителите

Раздел І

Общи положения Чл. 1. С нормативите се определя гъстотата на точките за достъп до мрежата на пощенския оператор със задължение за извършване на универсалната пощенска услуга, като: 1. всички потребители на универсалната пощенска услуга са равнопоставени при ползването й; 2. броят и разположението (гъстотата) на точките за достъп отчитат нуждите на потребителите; 3. броят и разположението (гъстотата) на точките за достъп осигуряват извършването на универсалната пощенска услуга в рамките на определено работно време с качество, в съответствие с нормативите по чл. 15, ал. 1, т. 7 от Закона за пощенските услуги.

Чл. 2. (1) Нормативите се отнасят за точките за достъп, в които се извършва универсалната пощенска услуга.

(2) Точките за достъп по ал. 1 са пощенски служби (стационарни пощенски станции) и пощенски кутии.

Раздел ІІ

Откриване на пощенски служби Чл. 3. Пощенски служби се откриват в населени места с население над 800 жители.

Чл. 4. В населени места с население под 800 жители с цел гарантиране извършването на универсалната пощенска услуга обслужването на потребителите може да се осъществява чрез един или няколко от следните начини: мобилни пощенски станции, пощенски агентства, изнесени пощенски гишета.

Чл. 5. (1) В срок 30 дни преди откриване на пощенска служба операторът със задължение за извършване на универсалната пощенска услуга представя мотивирано писмено предложение за одобряване от Комисията за регулиране на съобщенията, съдържащо: 1. прогнозни данни за финансов резултат, трафик, приходи и разходи; 2. решение на ръководния орган на оператора.

(2) В срока по ал. 1 Комисията за регулиране на съобщенията се произнася с решение.

Раздел ІІІ

Промяна на броя и разположението на пощенските служби Чл. 6. (1) Броят и разположението на действащите пощенски служби в населени места с население над 800 жители може да се променят след одобряване от Комисията за регулиране на съобщенията въз основа на мотивирано писмено предложение от пощенския оператор със задължение за извършване на универсалната пощенска услуга, съдържащо: 1. брой обслужвано население; 2. финансов резултат, размер на приходи и разходи от дейността на пощенската служба по извършване на услугата – за три последователни периода; 3. анализ на трафика по видове услуги – за три последователни периода; 4. решение на ръководния орган на оператора; 5. начин на обслужване на населението, гарантиращ извършване на универсалната пощенска услуга.

(2) В срок един месец от получаване на предложението по ал. 1 Комисията за регулиране на съобщенията се произнася с решение.

Чл. 7. (1) Броят и разположението на пощенските служби в населени места с население под 800 жители може да се променят от пощенския оператор със задължение за извършване на универсалната пощенска услуга след писмено уведомление, изпратено до Комисията за регулиране на съобщенията в срок не по-късно от един месец преди датата на промяната.

(2) В уведомлението по ал. 1 се съдържа информация за начина, по който ще се гарантира извършването на универсалната пощенска услуга.

(3) В срока по ал. 1 Комисията за регулиране на съобщенията може да даде задължителни указания на пощенския оператор със задължение за извършване на универсалната пощенска услуга с оглед гарантиране извършването на тази услуга.

Раздел ІV

Пощенски кутии Чл. 8. (1) Пощенските кутии се поставят на видни и общественодостъпни места, като: 1. в населено място с население до 2000 жители трябва да има поне една пощенска кутия; 2. в населени места с население от 2000 до 10 000 жители трябва да има по една пощенска кутия на всеки 2000 жители; 3. в населени места с население от 10 000 до 50 000 жители трябва да има по една пощенска кутия на всеки 3000 жители; 4. в населени места с население над 50 000 жители трябва да има поне по една пощенска кутия на всеки 5000 жители.

(2) Върху всяка пощенска кутия трябва да има следната информация: 1. пощенски код; 2. номер на пощенската кутия; 3. ден и час на събиране на пощенските пратки.

Заключителна разпоредба

Параграф единствен. Нормативите се приемат на основание чл. 15, ал. 1, т. 12 от Закона за пощенските услуги.