Закон за изменение и допълнение на Закона за борба срещу противообществените прояви на малолетните и непълнолетните

УКАЗ № 267

На основание чл. 98, т. 4 от Конституцията на Република България

ПОСТАНОВЯВАМ: Да се обнародва в “Държавен вестник” Законът за изменение и допълнение на Закона за борба срещу противообществените прояви на малолетните и непълнолетните, приет от ХХХIX Народно събрание на 15 юли 2004 г.

Издаден в София на 26 юли 2004 г.

Президент на републиката: Георги Първанов

Подпечатан с държавния печат.

Министър на правосъдието: Антон Станков

ЗАКОН за изменение и допълнение на Закона за борба срещу противообществените прояви на малолетните и непълнолетните (обн., Изв., бр. 13 от 1958 г.; изм., бр. 11 от 1961 г.; ДВ, бр. 35 от 1966 г., бр. 30 от 1969 г., бр. 89 от 1974 г., бр. 53 от 1975 г.; попр., бр. 55 от 1975 г., бр. 63 от 1976 г., бр. 36 от 1979 г., бр. 75 от 1988 г., бр. 110 от 1996 г., бр. 3 от 1997 г., бр. 69 от 1999 г.) § 1. В чл. 4 се правят следните изменения и допълнения: 1. Алинея 1 се изменя така: “(1) Към Министерския съвет на Република България се създава Централна комисия за борба срещу противообществените прояви на малолетните и непълнолетните в състав: председател - заместник министър-председател на Република България; заместник-председатели: заместник-министър на образованието и науката, заместник-министър на труда и социалната политика и заместник-министър на вътрешните работи; секретар и членове: заместник-министър на правосъдието, заместник-министър на здравеопазването, заместник-министър на финансите, заместник-министър на културата, заместник-министър на младежта и спорта, заместник-председател на Държавната агенция за закрила на детето, заместник на председателя на Върховния касационен съд, заместник на главния прокурор и заместник на директора на Националната следствена служба.”

2. В ал. 2 след думата “София” се поставя запетая и се добавя “второстепенен разпоредител с бюджетни кредити”.

3. В ал. 4 думите “и привличат експерти, специалисти и сътрудници” се заменят със “служители по служебни и трудови правоотношения”.

4. Създава се ал. 5: “(5) Към Централната комисия се създава Център за квалификация на кадри за борба срещу противообществените прояви на малолетните и непълнолетните.” § 2. В чл. 6 се правят следните изменения и допълнения: 1. В ал. 2, изречение четвърто думите “представители на социалните грижи” се заменят с “представители на дирекциите “Социално подпомагане”, а думите “на неправителствени организации” се заличават.

2. В ал. 3, изречение първо след думите “се назначава секретар” се добавя “на щат в общинската администрация”, а изречение трето се заличава.

3. Създава се ал. 5: “(5) За работата си в местните комисии членовете им получават възнаграждение по ред, определен от председателя на Централната комисия за борба срещу противообществените прояви на малолетните и непълнолетните.” § 3. В чл. 8 се правят следните изменения и допълнения: 1. Създава се ал. 1: “(1) Централната комисия разработва, участва в разработването и предлага на Министерския съвет, на министерствата, на други ведомства и на юридически лица с нестопанска цел следните програми и дейности за предотвратяване и ограничаване на криминогенните фактори: а) програми за работа с малолетни и непълнолетни за предотвратяване и противодействие на извършването на противообществени прояви или престъпления и приобщаване към дейности, които спомагат за нормалното им развитие и възпитание; б) програми за образование и социална интеграция на малолетни и непълнолетни, извършили противообществени прояви, и непълнолетни, извършили престъпления; в) програми за професионално обучение и трудова заетост на непълнолетни, пребивавали в социално-педагогически интернати, възпитателни училища - интернати, поправителни домове, както и условно осъдени и предсрочно освободени; г) програма за работа с родители във връзка с извършени от техните деца противообществени прояви или престъпления; д) програми за стимулиране на работодатели, които наемат на работа непълнолетни, извършили противообществени прояви или престъпления.”

2. Досегашният текст става ал. 2 и в нея: а) буква “б” се отменя; б) в буква “г” след думата “органи” се добавя “и юридическите лица с нестопанска цел”; в) в буква “д” след думата “органи” се добавя “и юридически лица с нестопанска цел”, а думите “обществени организации и научни институти” се заличават; г) буква “ж” се изменя така: “ж) предлага и участва в извършването на научни изследвания по предотвратяването на противообществените прояви на малолетните и непълнолетните и на престъпленията на непълнолетните;”; д) създава се буква “и”: “и) участва в разработването на нормативни актове, отнасящи се до проблемите на малолетните и непълнолетните.”

3. Създават се ал. 3 и 4: “(3) В изпълнение на своите задачи Централната комисия може да привлича представители на обществеността и юридически лица с нестопанска цел в предотвратяването и противодействието на извършването на противообществени прояви от малолетни и непълнолетни и престъпления от непълнолетни.

(4) Централната комисия информира обществеността за: а) рисковите ситуации, при които малолетни и непълнолетни могат да бъдат въвличани в извършването на противообществени прояви или престъпления; б) мерките за възпитателно въздействие за извършени противообществени прояви от малолетни и непълнолетни и наказанията за престъпления, извършени от непълнолетни; в) състоянието и тенденциите на престъпността и противообществените прояви на малолетните и непълнолетните.” § 4. В чл. 10 се правят следните изменения и допълнения: 1. Досегашният текст става ал. 1 и в нея: а) в буква “а” думите “центровете за социални грижи” се заменят с “дирекциите “Социално подпомагане”; б) досегашната буква “з” става буква “б” и се изменя така: “б) разглеждат деянията по чл. 11, ал. 1, налагат възпитателните мерки по чл. 13, ал. 1, т. 1 - 10 и 12, както и правят предложения до съда за налагане на възпитателните мерки по т. 11 и 13;”; в) създава се нова буква “в”: “в) участват в заседанията по чл. 31, ал. 1 на педагогическите съвети на възпитателното училище-интернат и на социално-педагогическия интернат, и правят предложения по чл. 31, ал. 4 до съда за прекратяване изпълнението на възпитателната мярка, както и предложения за предсрочно освобождаване до комисиите по чл. 17 от Закона за изпълнение на наказанията;”; г) буква “г” се изменя така: “г) привеждат в изпълнение мерките по чл. 13 и 15 и осъществяват контрол върху изпълнението им;”; д) досегашните букви “б” и “в” стават съответно букви “д” и “е”; е) досегашната буква “д” става буква “ж”; ж) досегашната буква “ж” става буква “з”; з) създава се нова буква “к”: “к) налагат мерките по чл. 15;”; и) създава се буква “м”: “м) изпълняват мероприятия по програми и дейности, посочени в чл. 8, ал. 1.

2. Създава се ал. 2: “(2) В изпълнение на задачите си по ал. 1 местните комисии могат да привличат юридически лица с нестопанска цел в предотвратяването и противодействието на извършването на противообществени прояви от малолетни и непълнолетни и престъпления от непълнолетни на територията на съответната община, както и да създават помощни органи - центрове, консултативни кабинети, горещи телефонни линии и други.” § 5. Наименованието на глава трета се изменя така: “III. Мерки и производство за тяхното налагане”. § 6. Член 11 се изменя така: “Чл. 11. (1) Компетентен орган да разглежда възпитателни дела за протиообществени прояви, извършени от малолетни или непълнолетни, и престъпления, извършени от непълнолетни, освободени от наказателна отговорност по чл. 61 от Наказателния кодекс, е местната комисия по настоящия им адрес.

(2) Деянията по ал. 1 се разглеждат от местните комисии в състав: председател - правоспособен юрист, и двама членове, определени за всеки отделен случай от председателя на местната комисия измежду нейните членове.” § 7. Член 12 се изменя така: “Чл. 12. Местните комисии в състава по чл. 11, ал. 2 разглеждат случаите, когато: 1. малолетни на възраст от 8 до 14 години са извършили противообществени прояви; 2. непълнолетни на възраст от 14 до 18 години са извършили противообществени прояви, както и когато непълнолетни, извършили престъпления, са освободени от наказателна отговорност по чл. 61 от Наказателния кодекс и делото е изпратено за разглеждане от местната комисия; 3. непълнолетни са извършили деяния, за които по друг нормативен акт се предвижда налагане на възпитателна мярка по този закон.” § 8. Член 13 се изменя така: “Чл. 13. (1) Спрямо малолетни и непълнолетни, извършили противообществени прояви, и непълнолетни, извършили престъпления, освободени от наказателна отговорност по чл. 61 от Наказателния кодекс, се налагат следните възпитателни мерки: 1. предупреждение; 2. задължаване да се извини на пострадалия; 3. задължаване да участва в консултации, обучения и програми за преодоляване на отклоненията в поведението; 4. поставяне под възпитателен надзор на родителите или на лицата, които ги заместват, със задължение за полагане на засилени грижи; 5. поставяне под възпитателен надзор на обществен възпитател; 6. забрана на непълнолетния да посещава определени места и заведения; 7. забрана на непълнолетния да се среща и да установява контакти с определени лица; 8. забрана на непълнолетния да напуска настоящия си адрес; 9. задължаване на непълнолетния да отстрани със свой труд причинената вреда, ако това е в неговите възможности; 10. задължаване на непълнолетния да извърши определена работа в полза на обществото; 11. настаняване в социално-педагогически интернат; 12. предупреждаване за настаняване във възпитателно училище-интернат с изпитателен срок до 6 месеца; 13. настаняване във възпитателно училище-интернат.

(2) С оглед характера на деянието и поведението на малолетния или на непълнолетния може да се наложи повече от една от възпитателните мерки по ал. 1, т. 1 - 10 и 12.

(3) Възпитателните мерки по ал. 1, т. 1 - 10 и 12 се налагат от местните комисии в състава по чл. 11, ал. 2.

(4) При налагане на възпитателната мярка по ал. 1, т. 3 съставът определя срока и реда за участие в консултации, обучения и програми. При констатирани повече от две отсъствия по неуважителни причини се уведомява секретарят на местната комисия.

(5) При налагане на възпитателната мярка по ал. 1, т. 4 съставът определя конкретните мерки за засилени грижи.

(6) Възпитателните мерки по ал. 1, т. 5 - 8 се налагат за срок до една година.

(7) При установяване на неизпълнение на възпитателните мерки по ал. 1, т. 6, 7 и 8 инспекторът от детската педагогическа стая съставя протокол, подписан от двама свидетели.

(8) Възпитателната мярка по ал. 1, т. 9 се изпълнява в срок един месец от влизане в сила на решението за нейното налагане. Секретарят на местната комисия или упълномощен от него член на комисията проверява възстановяването на щетата и когато констатира неизпълнение, съставя протокол, подписан от двама свидетели.

(9) При налагане на възпитателната мярка по ал. 1, т. 10 се определя времето за извършване на конкретната работа, което не може да бъде повече от 40 часа. За изпълнението на мярката кметът на общината (района или кметството) по настоящия адрес на непълнолетния определя работата, която трябва да бъде извършена, начина и реда за извършване, като се вземат предвид възрастта, образованието, здравословното състояние на непълнолетния и други обстоятелства, които са от значение за изпълнението на мярката.” § 9. Създават се чл. 13а и 13б: “Чл. 13а. При неизпълнение от малолетния или от непълнолетния на възпитателна мярка по чл. 13 може да се образува ново възпитателно дело по правилата на чл. 16 и да се наложи по-тежка възпитателна мярка.

Чл. 13б. Възпитателно дело не се разглежда, а образуваното се прекратява, когато са изтекли 6 месеца от извършването на противообществената проява или от влизането в сила на акта по чл. 61 от Наказателния кодекс.” § 10. Член 14 се отменя. § 11. В чл. 15 се правят следните изменения и допълнения: 1. Алинея 1 се изменя така: “(1) По отношение на родителите или на лицата, които ги заместват, за които при разглеждане на възпитателното дело се установи, че не полагат достатъчно грижи за възпитанието на децата си и те са извършили деяния по чл. 11, ал. 1, се налага една от следните мерки: 1. предупреждение; 2. задължаване да посещават специално организирани беседи и консултации по въпросите на възпитанието; 3. глоба в размер от 50 до 1000 лв.”

2. Създават се нови ал. 2 и 3 и ал. 4 и 5: “(2) Мерките по ал. 1 се налагат от местните комисии в състава по чл. 11, ал. 2, разгледал възпитателното дело.

(3) По искане на лицата по ал. 1 председателят на местната комисия може да замени глобата с полагане на безвъзмезден труд в полза на обществото, като продължителността на полагания труд се съобразява с размера на наложената глоба и не може да бъде повече от 160 часа. Работата, която трябва да бъде извършена, редът, начинът и времето за извършване се определят от кмета на общината (района или кметството), като се вземат предвид възрастта, образованието, професията, семейното положение, здравословното състояние, работното време на родителя или лицето, което го замества, и други обстоятелства, които са от значение за изпълнението на мярката.

(4) При налагане на мярката по ал. 1, т. 2 се определят срокът и редът за посещаване на беседи и консултации. При констатирани повече от две отсъствия по неуважителни причини се уведомява секретарят на местната комисия.

(5) Решението, с което е наложена мярка по ал. 1, т. 2 или 3, може да се обжалва в 14-дневен срок пред районния съд по реда на чл. 24.”

3. Досегашните ал. 2 и 3 стават съответно ал. 6 и 7. § 12. Създава се чл. 15а: “Чл. 15а. Когато родителят или лицата, които го заместват, не изпълнят мярка по чл. 15, се налага по-тежка мярка.” § 13. Член 16 се изменя така: “Чл. 16. (1) Секретарят на местната комисия завежда в нарочна описна книга сигналите за противообществени прояви, извършени от малолетни и непълнолетни, и за престъпления на непълнолетни, получени от: 1. органите на съда и прокуратурата; 2. органите на полицията; 3. длъжностни лица и граждани.

(2) След завеждането на сигнала по ал. 1, т. 3 секретарят на местната комисия възлага на двама обществени възпитатели, които не са членове на местната комисия, в 7-дневен срок да извършат проверка за наличието на достатъчни данни за извършено деяние. Резултатите от проверката се представят в писмена форма на секретаря на местната комисия.

(3) В случаите, когато след приключването на проверката по ал. 2 не се установи наличието на достатъчно данни за извършено деяние, както и при явна малозначителност на извършеното деяние, възпитателно дело не се образува.

(4) След завеждането на сигнала по ал. 1, т. 1 и 2, както и в случаите, когато след приключването на проверката по ал. 2 се установи наличието на достатъчно данни за извършено деяние, секретарят на местната комисия незабавно докладва на нейния председател, който: 1. определя състава на местната комисия по чл. 11, ал. 2; 2. възлага на член на местната комисия, който не е член на състава, в 14-дневен срок да изготви писмен доклад за личностните особености на извършителя, неговата възраст, здравословното му състояние, физическото и психическото му развитие, семейната му среда, отношенията в семейството и степента на полагане на грижи от страна на родителите или лицата, които ги заместват, образованието и възпитанието; докладът се предава на председателя на състава по т. 1.

(5) Съставът образува възпитателно дело и: 1. насрочва дата за разглеждането му, като незабавно уведомява писмено малолетния или непълнолетния, неговите родители или лицата, които ги заместват, и съответната дирекция “Социално подпомагане”; делото се насрочва за разглеждане един месец след образуването му; 2. определя докладчик по делото, който го подготвя за разглеждане.

(6) Преди разглеждане на възпитателното дело председателят на състава дава възможност на малолетния или на непълнолетния, на неговите родители, на лицата, които ги заместват, както и на лицата, които защитават неговите права и законни интереси, да се запознаят с доклада по ал. 4, т. 2 и с доклада по чл. 21, ал. 1, т. 15 от Закона за закрила на детето. Докладите се прилагат към материалите по възпитателното дело.” § 14. Член 17 се отменя. § 15. Член 18 се отменя. § 16. Член 19 се изменя така: “Чл. 19. (1) При разглеждане на възпитателното дело присъствието на малолетния или на непълнолетния, на негов родител или на лицето, което го замества, е задължително.

(2) При разглеждане на възпитателното дело могат да присъстват лицата, които са извършили проверката по чл. 16, ал. 2, както и представител на съответната дирекция “Социално подпомагане”.

(3) При разглеждане на възпитателното дело правата и законните интереси на малолетния или на непълнолетния се защитават от негов доверен представител или от адвокат.

(4) Когато не е посочен доверен представител или адвокат, правата и законните интереси на малолетния или на непълнолетния се защитават от представител на съответната дирекция “Социално подпомагане”.

(5) Възпитателното дело се разглежда при закрити врата. Когато прецени, че това е в интерес на малолетния или на непълнолетния, председателят на състава може да покани и други специалисти - педагог, психолог, психиатър, класен ръководител, педагогически съветник, училищен психолог, обществен възпитател и други, както и пострадалия от извършената противообществена проява.

(6) Когато някое от лицата, чието присъствие е задължително, не се яви, председателят на състава отлага делото, а ако неявяването е по неуважителни причини, изготвя и писмено искане до органите на Министерството на вътрешните работи за принудителното му довеждане.” § 17. Член 20 се изменя така: “Чл. 20. (1) След откриване на заседанието председателят на състава разяснява на малолетния или на непълнолетния правата му по възпитателното дело, деянието, предмет на делото и неговите последици.

(2) Председателят на състава поканва малолетния или непълнолетния, ако желае, да даде обяснения. Малолетният или непълнолетният не може да бъде принуждаван да дава обяснения и да се признава за виновен.

(3) Малолетният или непълнолетният се изслушва в отсъствието на своите родители или на лицата, които ги заместват, ако съставът прецени, че това е в негов интерес.

(4) Възможност да задават въпроси и да посочват свидетели се дава на: 1. малолетния - чрез неговите родители, лицата, които ги заместват, или лицата, които защитават неговите права и законни интереси; 2. непълнолетния - лично или чрез неговите родители, лицата, които ги заместват, или лицата, които защитават неговите права и законни интереси; 3. родителите на малолетния или на непълнолетния, лицата, които ги заместват, или лицата, които защитават неговите права и законни интереси.

(5) Съставът разпитва явилите се лица и събира и проверява представените по делото писмени и веществени доказателствени материали. Когато прецени, че делото не е изяснено от фактическа страна, го отлага за събиране на допълнителни доказателства.

(6) По преценка на председателя на състава на лицата по чл. 19, ал. 5 се дава възможност да изразят мнение.

(7) Преди съставът да се оттегли на съвещание за вземане на решение, на малолетния или на непълнолетния се дава възможност да изрази своето окончателно отношение към деянието, предмет на разглеждане по възпитателното дело.

(8) При разглеждане на възпитателното дело се съставя протокол от протоколчик, който не е член на състава. Протоколчикът се определя от председателя на местната комисия за всяко възпитателно дело. В протокола са вписват: датата и мястото на заседанието, съставът, разгледал делото, лицата, които са се явили, извършените действия в тяхната последователност, както и събраните доказателства. Протоколът се подписва от председателя на състава и от протоколчика.” § 18. Член 21 се изменя така: “Чл. 21. (1) След като разгледа възпитателното дело и вземе предвид личностните особености на извършителя, неговата възраст, здравословното му състояние, физическото и психическото му развитие, семейната среда, образованието и възпитанието, характера и тежестта на деянието, мотивите и обстоятелствата, при които е извършено, направен ли е опит за отстраняване на причинените вреди, последващо поведение на извършителя, предишни прояви и налагани мерки и наказания, както и други обстоятелства, които имат значение в конкретния случай, местната комисия в състава по чл. 11, ал. 2 постановява решение, с което: 1. налага възпитателна мярка по чл. 13, ал. 1, т. 1 - 10 и 12; 2. прави предложение до районния съд за налагане на възпитателна мярка по чл. 13, ал. 1, т. 11 или 13; 3. предава материалите на прокурора, когато смята, че извършеното деяние е престъпление, освен в случаите, когато непълнолетният е освободен от наказателна отговорност по чл. 61 от Наказателния кодекс; 4. прекратява възпитателното дело, когато установи, че не е извършена противообществена проява или че тя не е извършена от малолетния или от непълнолетния, или че извършеното деяние е явно незначително.

(2) Решението по ал. 1 се изготвя в писмена форма с мотиви, подписва се от членовете на състава и се обявява на същото заседание. Особеното мнение на член от състава се мотивира писмено, подписва се от него и е неразделна част от решението.

(3) Възпитателното дело се изпраща в тридневен срок на районния съд, ако решението е по ал. 1, т. 2. ” § 19. В чл. 22 думите “или задължение за обезщетяване на причинените вреди” се заличават. § 20. Член 23 се изменя така: “Чл. 23. Непълнолетният, неговите родители, родителите на малолетния или лицата, които ги заместват, или лицата, които защитават неговите права и законни интереси, могат в 14-дневен срок да обжалват пред районния съд решението, с което са наложени възпитателни мерки по чл. 13, ал. 1, т. 3 - 10 и 12.” § 21. Създава се нов чл. 24: “Чл. 24. (1) Съдът образува дело и го насрочва в 14-дневен срок от постъпване на жалбата по чл. 23.

(2) След образуване на делото съдът незабавно изисква от председателя на местната комисия възпитателното дело.

(3) Районният съд разглежда делото еднолично в съдебно заседание при закрити врата с призоваване на малолетния или на непълнолетния, родителите или лицата, които ги заместват, лицата, които защитават неговите права и законни интереси и председателя на състава, постановил решението за налагане на възпитателна мярка.

(4) Съдът може да събира нови доказателства.

(5) След изслушване на лицата по ал. 3 съдът се произнася в тридневен срок с мотивирано решение, с което: 1. потвърждава решението на местната комисия; 2. отменя решението и налага друга възпитателна мярка по този закон; 3. отменя решението и изпраща делото на прокурора, когато деянието съставлява престъпление; 4. отменя решението и прекратява делото, когато установи, че не е извършена противообществена проява или че тя не е извършена от малолетния или от непълнолетния, или че извършеното деяние е явно незначително.

(6) Решението е окончателно и препис от него се изпраща на лицата по ал. 3.

(7) След приключване на производството делото се връща на председателя на местната комисия за привеждане в изпълнение на влязлото в сила решение.” § 22. Създават се чл. 24а и 24б: “Чл. 24а. (1) В случаите по чл. 21, ал. 1, т. 2 районният съд насрочва делото по предложението на местната комисия в 14-дневен срок от постъпването му.

(2) Районният съд разглежда делото еднолично в съдебно заседание при закрити врата с призоваване на малолетния или на непълнолетния, родителите или лицата, които ги заместват, лицата, които защитават неговите права и законни интереси, и прокурор от съответната районна прокуратура.

(3) Съдът може да събира нови доказателства.

(4) След изслушване на лицата по ал. 2 съдът се произнася в 7-дневен срок с мотивирано решение, а по т. 3 и 4 - съответно с определение, с което: 1. налага възпитателна мярка по чл. 13, ал. 1, т. 11 или 13; 2. налага друга възпитателна мярка; 3. прекратява делото и го изпраща на прокурора в случаите по чл. 21, ал. 1, т. 3; 4. прекратява делото в случаите по чл. 21, ал. 1, т. 4.

(5) Решението, с което се налага възпитателна мярка по чл. 13, ал. 1, т. 11 или 13, може да бъде обжалвано или протестирано пред съответния окръжен съд от лицата по ал. 2 в 14-дневен срок от постановяването му.

Чл. 24б. (1) Окръжният съд насрочва делото по жалбата или протеста в срока по чл. 24а, ал. 1.

(2) Съдът разглежда делото в съдебно заседание при закрити врата в състав от трима съдии с призоваване на малолетния или на непълнолетния, родителите или лицата, които ги заместват, лицата, които защитават неговите права и законни интереси, и прокурор от съответната окръжна прокуратура.

(3) Страните могат да представят доказателства до даване ход на делото.

(4) Съдът изслушва жалбоподателите и заключението на прокурора.

(5) Съдът се произнася в 7-дневен срок с решение, което е окончателно, като: 1. потвърждава обжалваното решение; 2. отменя решението и налага друга възпитателна мярка; 3. отменя решението и прекратява делото в случаите по чл. 21, ал. 1, т. 4. ” § 23. Създава се чл. 24в: “Чл. 24в. (1) След приключване на производството делото се връща на председателя на местната комисия за привеждане в изпълнение на влязлото в сила решение.

(2) При изпълнение на решението местната комисия може да иска съдействие от органите на Министерството на вътрешните работи.” § 24. В чл. 25 думата “нареждане” се заменя с “решение”, а думите “до 2 лв.” се заменят с “от 50 до 1000 лв.”. § 25. В чл. 25а, ал. 1 думите “по чл. 15, ал. 1, буква “г” се заменят с “по чл. 15, ал. 1, т. 3”. § 26. В чл. 27 се правят следните изменения и допълнения: 1. В буква “а” думата “простъпки” се заменя с “противообществени прояви или престъпления”.

2. Създава се буква “д”: “д) да следят за изпълнението от малолетния или от непълнолетния на наложените мерки по чл. 13, ал. 1, т. 6, 7 и 8.” § 27. В чл. 28 се правят следните изменения: 1. В ал. 1 цифрата “7” се заменя с “8”, а думите “нямат подходящи условия за живот в семейството или са лишени от родителски грижи и надзор и” се заличават.

2. В ал. 2 думите “чл. 13, букви “а” - “к” се заменят с “чл. 13, ал. 1, т. 1 - 10 и 12”. § 28. Член 29 се отменя. § 29. В чл. 30 се правят следните изменения и допълнения: 1. Досегашният текст става ал. 1 и в нея след думите “училища-интернати” се добавя “и социално-педагогически интернати”, а думите “Министерството на образованието, науката и технологиите” се заменят с “Министерството на образованието и науката”.

2. Създават се ал. 2, 3 и 4: “(2) Максималният престой във възпитателното училище-интернат и в социално-педагогическия интернат не може да бъде повече от три години.

(3) Настанените в тези училища остават там за възпитание и обучение, включително и за придобиване на професионална квалификация до навършване на 16 години, а ако те изявят писмено желание - и до навършване на 18 години.

(4) По писмено желание на непълнолетния педагогическият съвет с участието на прокурор и представител на местната комисия, направила предложението за налагане на възпитателната мярка, може с решение да удължи престоя във възпитателното училище-интернат или в социално-педагогическия интернат и след като непълнолетният навърши 18 години до завършване на съответната образователна степен или професионална квалификация.” § 30. В чл. 31 се правят следните изменения и допълнения: 1. Алинея 1 се изменя така: “(1) Педагогическият съвет с участието на прокурор и представител на местната комисия, предложила възпитателната мярка по чл. 13, ал. 1, т. 11 или 13, в края на всяка учебна година прави оценка на поведението на ученика и на постигнатите резултати от възпитанието и обучението му.”

2. Алинея 2 се отменя.

3. В ал. 3 след думите “училище-интернат” се добавя “и в социално-педагогическия интернат”.

4. Създава се нова ал. 4: “(4) В случаите по ал. 3 и когато оценката по ал. 1 е положителна, въз основа на доклада на педагогическия съвет местната комисия прави предложение до районния съд по местонахождението на възпитателното заведение за прекратяване изпълнението на наложената възпитателна мярка. Към предложението се прилага възпитателното дело.”

5. Досегашната ал. 4 става ал. 5 и се изменя така: “(5) Районният съд се произнася еднолично в закрито заседание в тридневен срок с мотивирано решение, с което прекратява изпълнението на възпитателната мярка по чл. 13, ал. 1, т. 11 или 13 или оставя без уважение направеното предложение. Решението е окончателно.” § 31. В чл. 35, ал. 1, буква “а” думата “местожителството” се заменя с “постоянния и настоящия адрес”. § 32. В чл. 39а се правят следните изменения: 1. Алинея 1 се изменя така: “(1) Приютите за безнадзорни деца са специализирани институции за предоставяне на социални услуги, в които по реда на чл. 26 от Закона за закрила на детето се настаняват временно и безплатно безнадзорни деца.”

2. В ал. 2 думите “министъра на труда и социалните грижи” се заменят с “министъра на труда и социалната политика”. § 33. В наименованието на глава осма думите “и социални работници” се заличават. § 34. В чл. 41, ал. 1, буква “д” думите “по чл. 13, ал. 1, буква “е” се заменят с “по чл. 13, ал. 1, т. 5”. § 35. В чл. 43 се правят следните изменения: 1. В буква “д” думите “съответния общински (районен) център за социални грижи” се заменят със “съответната дирекция “Социално подпомагане”.

2. В буква “е” думите “съответния център за социални грижи” се заменят със “съответната дирекция “Социално подпомагане”. § 36. Член 46а се отменя. § 37. Преди чл. 49а се създава заглавие: “Допълнителни разпоредби”. § 38. Член 49а се изменя така: “Чл. 49а. По смисъла на този закон: 1. “Противообществена проява” е деяние, което е общественоопасно и противоправно или противоречи на морала и добрите нрави.

2. “Възпитателна мярка” е алтернативна на наказанието мярка за възпитателно въздействие спрямо малолетен или непълнолетен, извършил противообществена проява, и непълнолетен, освободен от наказателна отговорност по чл. 61 от Наказателния кодекс, и се налага с цел преодоляване на отклоненията в поведението, предотвратяване на бъдещи нарушения и интеграция в обществото.

3. “Безнадзорно дете” е лице, ненавършило 18-годишна възраст и оставено без грижата на родителите или на лицата, които ги заместват.

4. “Доверен представител” е пълнолетно лице, ползващо се с добро име в обществото и с доверието на малолетния или на непълнолетния, на неговите родители или на лицата, които ги заместват, и което го защитава при разглеждането на възпитателното дело.

5. “Лицата, които ги заместват” са настойниците, попечителите и лицата, които полагат грижи по отглеждането и възпитанието на малолетния или на непълнолетния.”

Преходни и заключителни разпоредби § 39. Висящите преписки и възпитателни дела се довършват при условията и по реда на този закон. § 40. В едномесечен срок от влизането в сила на този закон компетентните органи да предприемат необходимите действия по създаването на местни комисии за борба срещу противообществените прояви на малолетните и непълнолетните в общините или районите, където такива не са създадени. § 41. В Закона за изпълнение на наказанията (обн., ДВ, бр. 30 от 1969 г.; изм. и доп., бр. 34 от 1974 г., бр. 84 от 1977 г., бр. 36 от 1979 г., бр. 28 от 1982 г., бр. 27 и 89 от 1986 г., бр. 26 от 1988 г., бр. 21 от 1990 г., бр. 109 от 1993 г., бр. 50 от 1995 г., бр. 12 и 13 от 1997 г., бр. 73 и 153 от 1998 г., бр. 49 от 2000 г., бр. 62 и 120 от 2002 г., бр. 61 от 2004 г.) в чл. 17, ал. 3 думите “окръжната комисия” се заменят с “местната комисия”.

Законът е приет от ХХХIХ Народно събрание на 15 юли 2004 г. и е подпечатан с официалния печат на Народното събрание.

Председател на Народното събрание: Огнян Герджиков