Постановление № 54 от 29 март 2005 г. за обявяване на 4 април за Ден на атлантическата солидарност, за отбелязване на 9 май - Деня на Европа, и за издигане флага на НАТО и знамето на Европейския съюз

ПОСТАНОВЛЕНИЕ № 54 ОТ 29 МАРТ 2005 Г. за обявяване на 4 април за Ден на атлантическата солидарност, за отбелязване на 9 май - Деня на Европа, и за издигане флага на НАТО и знамето на Европейския съюз

МИНИСТЕРСКИЯТ СЪВЕТ ПОСТАНОВИ: Чл. 1. (1) Обявява 4 април за Ден на атлантическата солидарност.

(2) Денят на атлантическата солидарност да се отбелязва всяка година с подходящи дейности.

Чл. 2. Денят на Европа - 9 май, да се отбелязва всяка година с подходящи дейности.

Чл. 3. Флагът на НАТО в размери и цветове съгласно приложение № 1 може да бъде постоянно или временно издигнат или поставен на/във: 1. сградите, в които се осъществява основната дейност на Народното събрание, на Администрацията на Президента, на Министерския съвет, на министерствата и на другите държавни учреждения, както и в официални помещения в тях; 2. частите на Българската армия и корабите на Военноморския флот; 3. пристанищата и аерогарите.

Чл. 4. Знамето на Европейския съюз с размери и цветове съгласно приложение № 2 да бъде постоянно или временно издигнато или поставено на/във: 1. сградите, в които се осъществява основната дейност на Народното събрание, на Администрацията на Президента, на Министерския съвет, на министерствата и на другите държавни учреждения, на регионалните структури на министерствата и областните администрации, на общините, районите и кметствата, както и в подходящи официални помещения в тях; 2. входните и изходните контролно-пропускателни пунктове; 3. пристанищата и аерогарите.

Чл. 5. По отношение на материалите, изработването и закрепването на флага на НАТО и знамето на Европейския съюз да се прилагат съответно правилата на т. 2 - 4 от приложение № 2 към Закона за държавния печат и националното знаме на Република България.

Чл. 6. Флагът на НАТО и знамето на Европейския съюз да се поддържат в естетичен външен вид.

Чл. 7. Флагът на НАТО и знамето на Европейския съюз да не се използват за фирмена реклама.

Заключителна разпоредба

Параграф единствен. Постановлението влиза в сила в деня на обнародването му в “Държавен вестник”.

Министър-председател: Симеон Сакскобургготски

Главен секретар на Министерския съвет: Севдалин Мавров

(Забележка на редакцията: виж този материал в PDF-а на броя)

Приложение № 1 към чл. 3

Флаг на НАТО

Основни изисквания

Флагът на Организацията на Северноатлантическия договор представлява компас в бял и син цвят на тъмносин фон

1. Форма: 1.1. правоъгълна; 1.2. размери: - дължина - 400 см; - широчина - 300 см; - звезда - 150 см; - диаметър на кръга - 115 см; - разстояние между върховете на звездата и началото на белите линии - 10 см; - разстояние между ръбовете на знамето и края на белите линии - 30 см.

2. Цветове: - бял - със степен на белота не по-малка от 80 на сто; - син - номер 280 по скалата Пантон.

Приложение № 2 към чл. 4

Знаме на Европейския съюз

Основни изисквания

Знамето на Европейския съюз представлява 12 златни звезди във формата на кръг, изобразени на небесносин фон

1. Форма: 1.1. правоъгълна със съотношение на широчината към дължината 1:1,5; 1.2. размери: - съотношение на кръга от звезди към цялото знаме - 1/3; - съотношение на размера на звездите към цялото знаме - 1/18.

2. Цветове: - жълт - по скалата Пантон; - син (reflex blue) - по скалата Пантон.