Постановление № 171 от 12 юли 2016 г. за приемане на Устройствен правилник на Националния център по подготовката и провеждането на Българското председателство на Съвета на Европейския съюз през 2018 г.

ПОСТАНОВЛЕНИЕ № 171

ОТ 12 ЮЛИ 2016 Г. за приемане на Устройствен правилник на Националния център по подготовката и провеждането на Българското председателство на Съвета на Европейския съюз през 2018 г.

МИНИСТЕРСКИЯТ СЪВЕТ ПОСТАНОВИ: Член единствен. Приема Устройствен правилник на Националния център по подготовката и провеждането на Българското председателство на Съвета на Европейския съюз през 2018 г.

Заключителни разпоредби § 1. Числеността на персонала в Националния център по подготовката и провеждането на Българското председателство на Съвета на Европейския съюз през 2018 г. се определя по години, както следва: 1. През 2016 г. – общо 15 щатни бройки, от които: а) директор – 1; б) заместник-директор – 2; в) дирекция „Административно-правно, финансово и техническо обслужване и човешки ресурси“ – 4; г) дирекция „Подготовка и провеждане на Председателството“ – 8.

2. През 2017 г. – общо 35 щатни бройки, от които: а) директор – 1; б) заместник-директор – 2; в) дирекция „Административно-правно, финансово и техническо обслужване и човешки ресурси“ – 6; г) дирекция „Подготовка и провеждане на Председателството“ – 26.

3. През 2018 г. – общо 50 щатни бройки, от които: а) директор – 1; б) заместник-директор – 2; в) дирекция „Административно-правно, финансово и техническо обслужване и човешки ресурси“ – 10; г) дирекция „Подготовка и провеждане на Председателството“ – 37. § 2. Постановлението влиза в сила от деня на обнародването му в „Държавен вестник“.

За министър-председател: Меглена Кунева

За главен секретар на Министерския съвет: Веселин Даков

УСТРОЙСТВЕН ПРАВИЛНИК на Националния център по подготовката и провеждането на Българското председателство на Съвета на Европейския съюз през 2018 г.

Глава първа

ОБЩИ ПОЛОЖЕНИЯ Чл. 1. С Устройствения правилник се уреждат структурата, функциите и организацията на работа на администрацията на Националния център по подготовката и провеждането на Българското председателство на Съвета на Европейския съюз през 2018 г., наричан по-нататък „Центъра“.

Чл. 2. (1) Центърът е административна структура към Министерския съвет и e част от националния механизъм за координация на подготовката и провеждането на Българското председателство на Съвета на Европейския съюз през 2018 г., създаден с Постановление № 114 на Министерския съвет от 2016 г. за създаване на национален механизъм за координация на подготовката и провеждането на Българското председателство на Съвета на Европейския съюз през 2018 г., наричано по-нататък „Постановлението“.

(2) Центърът е юридическо лице на бюджетна издръжка със седалище София.

(3) Центърът е второстепенен разпоредител с бюджет по бюджета на Министерския съвет.

Чл. 3. (1) Центърът организира и отговаря за изпълнението на дейностите, задачите и мерките, свързани с подготовката и провеждането на Председателството, утвърдени в Плана за подготовка на Българското председателство на Съвета на Европейския съюз през 2018 г., наричан по-нататък „Плана за подготовка“, с изключение на мерките от раздел 5 „Приоритети и програма на Председателството“, като координира всички отговорни за тези дейности институции.

(2) Центърът подпомага заместник министър-председателя по координация на европейските политики и институционалните въпроси и министър на образованието и науката в качеството му на национален координатор по подготовката и провеждането на Председателството.

(3) Общото методическо ръководство и контрол на дейността на Центъра се осъществява от Националния щаб за подготовката и провеждането на Българското председателство на Съвета на Европейския съюз през 2018 г., наричан по-нататък „Щаба“.

(4) За изпълнението на задачите си Центърът може да извършва анализи, да дава методически указания и да изготвя предложения на проекти на нормативни актове, необходими за подготовката и провеждането на Председателството.

(5) За подпомагане на дейността на Центъра може да се създават тематични екипи и групи по конкретни въпроси със заповед на националния координатор по предложение на директора на Центъра.

Глава втора

УПРАВЛЕНИЕ НА ЦЕНТЪРА Чл. 4. (1) Центърът се ръководи от директор, назначен от заместник министър-председателя по координация на европейските политики и институционалните въпроси и министър на образованието и науката.

(2) За директор на Центъра се назначава лице, което: 1. е дееспособен български гражданин и отговаря на изискванията на чл. 19, ал. 6 от Закона за администрацията; 2. не е осъждано за умишлено престъпление от общ характер, освен ако е реабилитирано; 3. не е лишено по съответния ред от правото да заема определена длъжност или да упражнява определена професия или дейност; 4. притежава висше образование с минимална образователно-квалификационна степен „магистър“ и има не по-малко от 10 години професионален опит в сферата на международните отношения.

Чл. 5. (1) Директорът на Центъра: 1. представлява Центъра; 2. ръководи, координира и контролира функционирането на администрацията; 3. организира и контролира изпълнението на дейностите и задачите, възложени на Центъра съгласно Плана за подготовка, с изключение на мерките от раздел 5 „Приоритети и програма на Председателството“; 4. предлага по установения ред на Щаба и на компетентните ведомства разработени от Центъра анализи, становища и предложения за конкретни действия, свързани с изпълнението на отговорностите си; 5. изпълнява функцията на секретар на Щаба, като: а) организира подготовката на заседанията на Щаба и изпълнението на взетите решения; б) координира дейността на Щаба с останалите ведомства; в) организира и контролира изпълнението на задачите от Центъра; г) изпълнява и други задачи, възложени му от председателя на Щаба; 6. отговаря за назначаването на служители на Центъра съобразно нуждите и етапа на подготовка на Председателството; 7. предлага на националния координатор създаването на тематични екипи и групи по конкретни въпроси; 8. в изключителни случаи, когато в Центъра липсва необходимата експертиза, привлича независими експерти и консултанти за изпълнение на конкретни задачи и мерки въз основа на сключени с тях договори или на доброволен принцип; 9. упражнява функциите на орган по назначаването по отношение на държавните служители и на работодател по отношение на служителите, работещи по трудово правоотношение, в администрацията на Центъра; 10. ръководи, координира и контролира функционирането на администрацията и осигурява цялостната организация по оценяване на изпълнението от служителите на Центъра и по провеждане на обучения; 11. утвърждава длъжностното разписание на служителите в Центъра; 12. определя лице, което да извършва предварителен контрол за законосъобразност върху поемане на задължения и извършване на разходи съгласно Закона за финансовото управление и контрол в публичния сектор; 13. сключва договори с физически или юридически лица; 14. командирова заместник-директорите на Центъра и служителите от администрацията в страната и в чужбина; 15. разрешава отпуските на заместник-директорите на Центъра и на служителите от администрацията; 16. ръководи процесите по планиране, разработване, управление и изпълнение на бюджета на Центъра; 17. издава заповеди и утвърждава вътрешни правила за организация на работата на Центъра; 18. утвърждава доклади за дейността на Центъра, които представя на Щаба; 19. изпълнява и други задачи, възложени му от националния координатор, Съвета по европейските въпроси или Щаба.

(2) При осъществяване на своите правомощия директорът на Центъра се подпомага от двама заместник-директори, назначени от заместник министър-председателя по координация на европейските политики и институционалните въпроси и министър на образованието и науката.

(3) При отсъствие на директора поради служебна командировка или при използване на законоустановен отпуск неговите правомощия се упражняват от определен със заповед заместник-директор за всеки конкретен случай.

(4) Извън случаите по ал. 3 директорът на Центъра може да делегира със заповед част от своите правомощия по ал. 1 на заместник-директорите, с изключение на функциите на орган по назначаване по отношение на държавните служители.

Глава трета

СТРУКТУРА И ФУНКЦИИ НА АДМИНИСТРАЦИЯТА НА ЦЕНТЪРА

Раздел I

Общи положения Чл. 6. (1) При осъществяване на своите правомощия директорът на Центъра се подпомага от администрация.

(2) Общата численост на персонала на Центъра е 50 щатни бройки.

(3) Администрацията е обща и специализирана и е структурирана в дирекции.

Чл. 7. (1) Общата администрация е организирана в дирекция „Административно-правно, финансово и техническо обслужване и човешки ресурси“.

(2) Специализираната администрация е организирана в дирекция „Подготовка и провеждане на Председателството“.

Раздел II

Обща администрация Чл. 8. Дирекция „Административно-правно, финансово и техническо обслужване и човешки ресурси“: 1. осъществява цялостното правно и техническо обслужване на Центъра; 2. изготвя проектобюджета на Центъра за съответната година; 3. организира и осъществява финансово-счетоводната дейност, осигурява изпълнението на бюджета и съставя периодични и годишен финансов бюджет на Центъра, изготвя и отговаря за спазването на системата за вътрешно финансово управление и контрол; 4. организира и осъществява материално-техническото снабдяване на Центъра и отговаря за опазването и поддръжката на неговото имущество; 5. организира и осъществява деловодната дейност, отчитането и движението на входящата и изходящата кореспонденция на Центъра; 6. отговаря за създаването и поддръжката на компютърната инфраструктура на Центъра; 7. осъществява дейностите по подбор, назначаване, освобождаване, преместване и обучение на персонала на центъра, изготвянето и поддържането на личните кадрови досиета на служителите, като във връзка с това подпомага директора при изпълнението на правомощията му, отнасящи се до управлението на човешките ресурси.

Раздел III

Специализирана администрация Чл. 9. Дирекция „Подготовка и провеждане на Председателството“: 1. изпълнява задачите и мерките от Плана за подготовка по отношение на възложените на Центъра функции и изготвя тримесечни отчети за изпълнението им; 2. при необходимост изготвя предложения за промени в Плана за подготовка, с изключение на мерките от раздел 5 „Приоритети и програма на Председателството“; 3. предлага на Щаба мерки, свързани с по-добрата техническо-логистична организация на подготовката и провеждането на Председателството; 4. в рамките на годишната бюджетна процедура и координирано с Министерството на финансите следи и при необходимост прави промени в предложенията на администрацията на Министерския съвет, министерствата и ведомствата за необходимите средства за Председателството по години и с оглед включването им в средносрочната бюджетна прогноза; 5. подпомага заместник министър-председателя по координация на европейските политики и институционалните въпроси и министър на образованието и науката при упражняването на функциите му съгласно чл. 76, ал. 2 от Закона за държавния бюджет на Република България за 2016 г.; 6. изготвя предложения, подготвя документация и провежда процедури за обществени поръчки по реда на Закона за обществените поръчки и при спазване на плана за обществени поръчки за нуждите на Председателството; 7. следи за изпълнението на всички обществени поръчки, свързани с подготовката и провеждането на Председателството; осъществява мониторинг, координира дейностите на отделните ведомства и изготвя доклади за актуалното състояние; 8. следи за изпълнението на програмата за обучение на екипа на Председателството, разработена от Института по публична администрация и Дипломатическия институт към министъра на външните работи, както и на други обучения, необходими във връзка с Председателството; за целта може да изисква от отговорните институции актуална информация за напредъка и да предлага организирането на координационни срещи при установени несъответствия или нередности; 9. следи за подаваната от контактните точки в съответните институции информация в електронния портал „Екип на Българското председателство“ за актуализиране на състава на екипа на Председателството, като при установени несъответствия с изискванията за професионални качества, умения и знания може да отправя до съответната администрация предложения за извършване на промени; 10. следи за навременното подаване на обобщена информация от Министерството на външните работи за изпълнението на плана за поетапно увеличаване на персонала на Постоянното представителство на Република България към Европейския съюз; 11. в координация с министерствата и ведомствата изготвя критерии и предложения за увеличаване на административния капацитет с оглед осигуряване ръководството на различните формати на Съвета на Европейския съюз и неговите подготвителни органи; обобщената информация се предоставя на Щаба за обсъждане и одобряване; 12. организира обмяна на опит и добри практики, свързани с подготовката на Председателството по отделните теми от негова компетентност, като за целта кани представители на институциите на Европейския съюз или на другите държави членки; 13. в координация с дирекция „Държавен протокол“ на Министерството на външните работи отговаря за логистичната подготовка и протоколното обслужване по отношение на неформалните заседания на различните формати на Съвета на Европейския съюз и за официалните церемонии по откриването и закриването на Председателството; 14. координира и подпомага логистичното и протоколното обслужване за всички останали събития, включени в календара на Българското председателство на Съвета на Европейския съюз; 15. координира и съгласува всички етапи по подготовката на сградите, в които е предвидено да се провеждат събития, свързани с Председателството; отговаря за нормалното функциониране на сградите съобразно нуждите и при спазване изискванията на Съвета на Европейския съюз; 16. в координация с компетентните органи отговаря за правилното планиране и реализиране на мерки за сигурност в сградите, където ще се провеждат събития по повод Председателството; 17. отговаря за осигуряването на информационните системи за нуждите на Председателството, в това число в система за акредитация, регистрация и настаняване, система за управление на събития, електронния портал „Екип на Българското председателство“ и др.; 18. отговаря за ангажирането на доброволци за осъществяване на дейности по повод Председателството, в това число изпълняващи ролята на лица за свръзка с делегациите, като поддържа връзки с университетите и организациите на гражданското общество; 19. отговаря за изработването на комуникационната стратегия на Председателството и подпомага изпълнениетоù в национален и международен план; 20. подпомага Министерството на външните работи при изпълнението на Комуникационната стратегия в международен план, при мероприятия и събития, организирани от дипломатическите и консулските представителства на Република България, като следи за спазването на единен подход и представяне на съгласувана визия и послания; 21. следи за спазването на единен подход и представяне на съгласувана визия и послания на Българското председателство, като подпомага Министерството на културата, което има водеща роля по съдържателната част, и Министерството на външните работи, което има водеща роля по координацията с дипломатическите представителства при изработването и изпълнението на културната програма за Председателството; 22. организира пресцентъра на Председателството в София; 23. съдейства за осигуряването на спонсори на Председателството; 24. осъществява и други дейности, необходими за обезпечаване на подготовката и провеждането на Председателството.

Глава четвърта

ОРГАНИЗАЦИЯ НА РАБОТА НА АДМИНИСТРАЦИЯТА НА ЦЕНТЪРА Чл. 10. (1) Служителите в администрацията изпълняват възложените им задачи точно, добросъвестно и безпристрастно в съответствие със законите на страната и с правилника.

(2) Служителите отговарят пред прекия си ръководител за изпълнението на работата съобразно длъжностните си характеристики.

Чл. 11. Дирекциите се ръководят от директори, които организират, контролират, планират и координират, отчитат се и носят отговорност за дейността и за изпълнението на задачите на съответната дирекция съгласно определените в правилника функции.

Чл. 12. Вътрешната координация между дирекциите, документооборотът, както и редът, начините и контролът за изпълнение на служебните задължения се определят с вътрешни правила и инструкции за работата на администрацията, утвърдени от директора на Центъра.

Чл. 13. (1) Работното време на Центъра и на неговата администрация е 8 часа дневно с променливи граници и 40 часа седмично при 5-дневна работна седмица.

(2) Работното време по ал. 1 се определя в границите от 7,30 до 18,30 ч. със задължително присъствие в периода от 10,00 до 16,00 ч. Краят на работното време се определя в зависимост от началото на работния ден след задължително отработване на 8 часа дневно.

(3) Служителите ползват обедна почивка 30 минути между 12,00 и 14,00 ч.

(4) При прилагането на ал. 2 служителите са длъжни да отработят нормалната 8-часова продължителност на работния ден.

(5) Директорът на Центъра може да определи и друго работно време за служители от отделни дирекции с цел осигуряване на необходимите условия за изпълнение на функциите им.

(6) Редът за отчитане на спазването на 40-часовата продължителност на работната седмица и 8-часовата продължителност на работния ден се установява със заповед на директора на Центъра.

ЗАКЛЮЧИТЕЛНА РАЗПОРЕДБА

Параграф единствен. Устройственият правилник се приема на основание чл. 60, ал. 2 от Закона за администрацията във връзка с чл. 12, ал. 4 от Постановление № 114 на Министерския съвет от 2016 г. за създаване на Национален механизъм за координация на подготовката и провеждането на Българското председателство на Съвета на Европейския съюз (ДВ, бр. 36 от 2016 г.).