Наредба № 39 от 16 ноември 2004 г. за профилактичните прегледи и диспансеризацията

НАРЕДБА № 39 от 16 ноември 2004 г. за профилактичните прегледи и диспансеризацията

Раздел I

Общи положения Чл. 1. (1) С тази наредба се определят условията, редът и финансирането за извършване на профилактичните прегледи и диспансеризацията, както и списъкът на заболяванията, при които се извършва диспансеризация.

(2) Профилактичните прегледи и изследвания са насочени към ранно откриване на заболявания.

(3) Диспансеризацията е метод за активно издирване, динамично наблюдение, диагностика, продължително лечение и социална адаптация на заболели лица.

Чл. 2. (1) Профилактичните прегледи се извършват от лечебни заведения за извънболнична медицинска и стоматологична помощ.

(2) Диспансеризацията се провежда от лечебни заведения за извънболнична и болнична медицинска помощ и диспансерите.

(3) Едно лице не може да бъде диспансеризирано за едно и също заболяване в повече от едно лечебно заведение, за един и същ период от време.

Чл. 3. Минималната продължителност на профилактичен преглед и преглед при диспансеризация е десет минути.

Раздел II

Провеждане на профилактични прегледи Чл. 4. (1) Децата подлежат на профилактични прегледи и изследвания, определени по вид и честота в приложение № 1.

(2) Профилактичните прегледи при децата се извършват от личния лекар на детето, освен в случаите по ал. 6 и 7.

(3) Националната здравноосигурителна каса заплаща на лечебните заведения, с които има сключен договор, осъществените дейности по ал. 2.

(4) Когато личният лекар по ал. 1 няма придобита специалност по детски болести, профилактичните прегледи на деца от 0 до 2 години по желание на родителя или настойника може да се извършват от лекар с придобита специалност по детски болести от лечебно заведение за специализирана извънболнична помощ.

(5) За осигуряване на профилактична медицинска и стоматологична помощ на децата и учениците в детските ясли, детските градини, училищата, домовете за отглеждане и възпитание на деца, лишени от родителски грижи, и в специализираните институции за деца веднъж годишно се изискват документи за проведени прегледи или се извършват профилактични медицински и стоматологични прегледи.

(6) Профилактичните прегледи при децата, настанени в домове за медико-социални грижи за деца, се извършват от лекар, работещ в съответното лечебно заведение.

(7) Профилактичните прегледи на децата, настанени в специализираните заведения за деца към Министерството на образованието и науката, Министерството на труда и социалната политика, Министерството на правосъдието и Министерството на вътрешните работи, се извършват от лекар, съответно стоматолог, осигуряващ медицинското обслужване на децата.

Чл. 5. (1) Бременните подлежат на профилактични прегледи и изследвания, осъществявани на диспансерен принцип, определени по вид и честота в приложение № 2.

(2) Националната здравноосигурителна каса заплаща на лечебните заведения, с които има сключен договор, осъществените дейности по ал. 1.

(3) Профилактичните прегледи на бременните се извършват от специалист по акушерство и гинекология или личния лекар по желание на бременната.

(4) Профилактичните прегледи при бременни с повишен риск се осъществяват от специалист по акушерство и гинекология.

(5) Резултатите от проведените прегледи и изследвания по ал. 1 се отразяват в “Карта за профилактика на бременността”, изготвена по образец съгласно приложение № 3.

Чл. 6. (1) Личните лекари осъществяват дейностите по профилактика на: 1. безплодието; 2. предаваните по полов път болести и СПИН; 3. лица със злокачествени заболявания на репродуктивната система; 4. психичните разстройства.

(2) Дейностите по ал. 1 се осъществяват в рамките на основния пакет, гарантиран от бюджета на НЗОК, съгласно чл. 45, ал. 2 от Закона за здравното осигуряване.

Чл. 7. (1) Профилактичните генетични изследвания се извършват от акредитирани генетични лаборатории и включват: 1. определяне на риска за възникване на генетично заболяване в потомството; 2. идентифициране на клинично здрави носители на генетични отклонения; 3. диагностика на наследствени и други заболявания в периодите преди и по време на бременността и след раждането.

(2) Профилактичните генетични изследвания се извършват в рамките на национални програми за профилактика на генетичните заболявания, приети с решение на Министерския съвет, финансирани от бюджета на Министерството на здравеопазването.

Чл. 8. (1) Лекарите и стоматолозите са длъжни да отразяват данните от проведените профилактични прегледи и изследвания в утвърдената медицинска документация.

(2) Екземпляр от медицинската документация за всеки извършен преглед се предава на пациента.

(3) Лечебните заведения, сключили договор с Националната здравноосигурителна каса, отчитат извършените профилактични прегледи, като представят оригинала от медицинската документация в районната здравноосигурителна каса.

(4) Лечебните заведения, както и лекарите и стоматолозите по чл. 4, ал. 5, 6 и 7 изпращат всяко тримесечие в районния център по здравеопазване отчет за осъществените профилактични прегледи, който съдържа: 1. пореден номер на профилактичния преглед; 2. дата на осъществяване на прегледа; 3. пол и възраст на лицето; 4. вид на прегледа; 5. установени отклонения в здравословното състояние или диагноза.

(5) Отчетът по ал. 4 се заверява от лечебното заведение и се изпраща в районния център по здравеопазване до 15-о число на първия месец от всяко следващо тримесечие.

Чл. 9. (1) Лечебните заведения съхраняват медицинската документация за извършените от тях профилактични прегледи и изследвания три години.

(2) Личният лекар съхранява медицинската документация за всички извършени профилактични прегледи и изследвания на пациентите, включително извършени и от други лечебни заведения, три години след навършване на 18-годишна възраст - за децата, а при бременните - три години след прекратяване на бременността.

Чл. 10. (1) Лицата с установени отклонения в здравословното състояние се насочват за оказване на специализирана медицинска или стоматологична помощ с медицинско направление, издадено от лекаря или стоматолога, който е установил отклонението.

(2) При извършване на прегледи и изследвания на лицата по ал. 1 лечебните заведения за специализирана извънболнична помощ изготвят, съхраняват и предоставят медицинската документация по реда на чл. 8 и 9.

(3) Екземпляр от медицинската документация за извършените специализирани прегледи и изследвания се предава на пациента, който я предоставя на личния си лекар, съответно стоматолог.

Чл. 11. При смяна на лекаря или стоматолога медицинската документация за извършените профилактични прегледи и изследвания се предава чрез пациента на новоизбрания лекар, съответно стоматолог.

Раздел III

Диспансеризация Чл. 12. (1) Заболяванията, при които децата подлежат на диспансеризация, са посочени в приложение № 4.

(2) Заболяванията, при които лицата над 18-годишна възраст подлежат на диспансеризация, са посочени в приложение № 5.

(3) Родилките и децата подлежат на диспансеризация до навършване на 42-дневна възраст на детето.

(4) Дейностите по диспансеризация се извършват в съответствие с медицинските стандарти и правилата за добра медицинска практика.

(5) Заболяванията при деца, за които Националната здравноосигурителна каса заплаща дейностите по диспансеризация, са посочени в приложение № 6.

(6) Заболяванията при лица над 18 години, за които Националната здравноосигурителна каса заплаща дейностите по диспансеризация, са посочени в приложение № 7.

(7) Честотата и обемът на дейностите по ал. 3, 5 и 6 се определят в Националния рамков договор.

(8) Дейностите по диспансеризация, осъществявани от лечебни заведения по чл. 10, т. 3 от Закона за лечебните заведения, се финансират от общинския бюджет или бюджета на Министерството на здравеопазването.

Чл. 13. (1) Лечебните заведения, които извършват диспансеризация, отразяват резултатите от прегледа, изследванията и препоръките за поведение в утвърдената медицинска документация.

(2) Екземпляр от медицинската документация се предоставя на пациента, който го предава на личния си лекар, освен когато диспансеризацията се осъществява от последния.

(3) Лечебните заведения, сключили договор с Националната здравноосигурителна каса, отчитат дейностите по диспансеризация, като представят оригинал от медицинската документация в районната здравноосигурителна каса.

(4) Лечебните заведения по ал. 1 изпращат за всяко тримесечие в районния център по здравеопазване отчет, който съдържа: 1. пореден номер на прегледа (изследването); 2. дата на осъществяване на прегледа (изследването); 3. пол и възраст на лицето; 4. вид на прегледа (изследването); 5. водеща диагноза и кода й по Международната статистическа класификация на болестите и проблемите, свързани със здравето - X ревизия.

(5) Отчетът по ал. 4 се заверява от лечебното заведение и се изпраща в районния център по здравеопазване до 15-о число на първия месец от всяко следващо тримесечие.

Чл. 14. Лечебното заведение, което извършва диспансеризация, съхранява екземпляр от медицинската документация три години след нейното приключване.

Чл. 15. Насочването на диспансеризираните лица за специализирано изследване или преглед в рамките на диспансеризацията се извършва с медицинско направление, издадено от лечебното заведение, което я осъществява.

Чл. 16. (1) Лечебните заведения, които извършват специализирани изследвания или прегледи по чл. 15, отразяват данните в утвърдената медицинска документация.

(2) Лечебните заведения, сключили договор с Националната здравноосигурителна каса, отчитат дейностите по ал. 1, като представят оригинал от медицинската документация по ал. 1 в районната здравноосигурителна каса.

(3) Екземпляр от медицинската документация се предава на пациента, който го предоставя на личния си лекар.

(4) Лечебните заведения по ал. 1 изпращат за всяко тримесечие в районния център по здравеопазване отчет, който съдържа: 1. пореден номер на прегледа (изследването); 2. дата на осъществяване на прегледа (изследването); 3. пол и възраст на лицето; 4. вид на прегледа (изследването); 5. водеща диагноза и код по Международната статистическа класификация на болестите и проблемите, свързани със здравето - X ревизия; 6. диагноза и код по Международната статистическа класификация на болестите и проблемите, свързани със здравето - X ревизия, повод за специализираната медицинска помощ.

(5) Отчетът по ал. 4 се заверява от лечебното заведение и се изпраща в районния център по здравеопазване до 15-о число на първия месец от всяко следващо тримесечие.

Чл. 17. Лечебните заведения по чл. 16 съхраняват екземпляр от медицинската документация три години.

Чл. 18. При смяна на лечебното заведение, което извършва диспансеризацията, медицинската документация се предава чрез диспансеризираното лице на новоизбраното лечебно заведение.

Преходни и заключителни разпоредби § 1. Контролът по провеждането на профилактичните прегледи и диспансеризацията се осъществява от регионалния център по здравеопазване и районната здравноосигурителна каса. § 2. Наредбата се издава на основание чл. 30, ал. 3, чл. 123, ал. 2 и чл. 127, ал. 2, т. 5 от Закона за здравето и отменя Наредба № 28 от 2003 г. за профилактичните прегледи и диспансеризацията (обн., ДВ, бр. 4 от 2004 г.; изм., бр. 16 от 2004 г.). § 3. Наредбата влиза в сила от 1.I.2005 г.

Министър: Сл. Богоев

Приложение № 1 към чл. 4, ал. 1 Вид и честота на профилактичните прегледи, съобразно възрастта на децата

Приложение № 2 към чл. 5 ал. 1

Профилактични прегледи при нормална бременност и бременност с риск

Приложение № 3 към чл. 5, ал. 5

Приложение № 4 към чл. 12, ал. 1

Списък на заболяванията, при които децата подлежат на диспансеризация

Приложение № 5 към чл. 12, ал. 2

Списък на заболяванията, при които лицата над 18 години подлежат на диспансеризация

Приложение № 6 към чл. 12, ал. 5

Списък на заболявания при децата, за които Националната здравноосигурителна каса заплаща

Приложение № 7към чл. 12, ал. 6

Списък на заболяванията при лица над 18 години, за които Националната здравноосигурителна каса заплаща

Забележка на редакцията: виж приложенията в PDF-а на броя