Наредба № I-261 от 2 декември 2003 г. за реда за достъп до информационните фондове на Министерството на вътрешните работи

МИНИСТЕРСТВО НА ВЪТРЕШНИТЕ РАБОТИ

НАРЕДБА № I-261 от 2 декември 2003 г. за реда за достъп до информационните фондове на Министерството на вътрешните работи

Глава първа

ОБЩИ ПОЛОЖЕНИЯ Чл. 1. С тази наредба се определя редът за достъп до информацията в информационните фондове (ИФ) на Министерството на вътрешните работи (МВР).

Чл. 2. Информационните фондове в МВР се изграждат при съответните структурни звена на министерството съобразно функционалната им компетентност.

Чл. 3. Тази наредба не се прилага за достъп до информация, предоставяна по ред, определен в друг нормативен акт.

Глава втора

РЕД ЗА ПРЕДОСТАВЯНЕ НА ИНФОРМАЦИЯТА ОТ ИНФОРМАЦИОННИТЕ ФОНДОВЕ НА МВР

Раздел I

Заявление за предоставяне на информация Чл. 4. (1) Информация от ИФ на МВР се предоставя на заявителя от министъра на вътрешните работи или от ръководителя на съответното основно структурно звено по чл. 9, ал. 1 от Закона за Министерството на вътрешните работи (ЗМВР).

(2) Информацията по ал. 1 се предоставя след подадено лично или чрез упълномощено лице писмено заявление във: 1. приемната на МВР; 2. националните служби на МВР, Столичната дирекция на вътрешните работи, регионалните дирекции на вътрешните работи, районните полицейски управления или районните служби „Пожарна и аварийна безопасност".

(3) Заявлението може да бъде подадено и по пощата.

(4)Заявлението за предоставяне на информация от ИФ на МВР съдържа следните данни: 1. наименование, седалище, адрес, БУЛСТАТ и телефон за заявителя — юридическо лице; 2. три имена, ЕГН, данни за документ за самоличност (вид, номер, дата на издаване, държава и орган, издал документа), адрес за контакт и телефон на заявителя — физическо лице; 3. описание на исканата информация; 4. предпочитана форма на предоставяне на исканата информация; 5. три имена, ЕГН и месторождение на починало лице, когато в случаите на чл. 181а, ал. 2, т. 5 ЗМВР заявител е негов наследник; към заявлението се прилага заверено копие на удостоверение за наследници; 6.електронен адрес, ако има такъв.

(5) Когато заявлението се подава чрез пълномощник, към него се прилага и пълномощно.

(6) При приемане на заявлението се извършва проверка за правилното попълване на данните и наличието на необходимите документи.

(7) Длъжностното лице, приело заявлението, уведомява заявителя за входящия номер на заявлението.

(8) Всяко заявление за предоставяне на информация от ИФ на МВР се регистрира в звената на МВР по чл. 4, ал. 2.

Раздел II

Предоставяне на информация Чл. 5. (1) Когато регистрираното заявление е с неточно или непълно описание на исканата информация, заявителят се уведомява за това писмено.

(2) Ако в 7-дневен срок от датата на получаване на уведомлението по ал. 1 заявителят не отстрани с ново заявление недостатъците, заявлението не се разглежда.

Чл. 6. (1) Органът по чл. 4, ал. 1 се произнася с решение за предоставяне на исканата информация от ИФ на МВР в 14-дневен срок от датата на регистриране на заявлението, а в случаите по чл. 5, ал. 2—от изтичане на 7-дневния срок.

(2) По заявление за предоставяне на достъп до лични данни се произнася министърът на вътрешните работи.

(3) Решението за предоставяне на информация по ал. 1 и 2 се съобщава на заявителя в 3-дневен срок от постановяването му.

(4) Съобщението по ал. 3 се връчва на заявителя срещу подпис или се изпраща по пощата с препоръчано писмо с обратна разписка.

(5)В съобщението по ал. 4 се посочват: 1. номерът и датата на решението; 2. органът, издал разрешението; 3. конкретните обстоятелства по предоставяне на информацията — форма, обхват, начин на предоставяне на информацията; 4. причините и правното основание при отказ за предоставяне на информация.

(6) Информацията се предоставя след изтичането на 14 дни от датата на издаване на решението по ал. 1 и 2.

Раздел III

Разходи по предоставяне на информация Чл. 7. (1) Разходите по предоставяне на информацията от ИФ на МВР върху посочен от заявителя носител се заплащат при подаване на заявлението по реда на чл. 20, ал. 2 от Закона за достъп до обществена информация.

(2) Сумите по ал. 1 се събират чрез приходна квитанция „образец Министерство на финансите — Министерство на вътрешните работи".

Чл. 8. Приходите от предоставяне на достъп до информация от ИФ на МВР постъпват по бюджета на МВР като собствени приходи.

Глава трета

ФОРМИ НА ДОСТЪП Чл. 9. (1) формите за предоставяне на информация са: 1. писмена справка; 2. копие на хартиен носител; 3. копие на магнитен носител.

(2) За предоставяне на информация могат да се използват една или повече от формите по ал. 1.

(3) Когато предпочитаната форма на предоставяне на информация е на магнитен носител, заявителят определя и предпочитаните технически параметри за запис на информацията.

Чл. 10. (1) Информацията се предоставя в исканата от заявителя форма, когато това е технически възможно.

(2) Когато предоставянето на информация в исканата от заявителя форма е невъзможно, тя се предоставя във форма, определена от органа по чл. 4, ал. 1 и 2.

ЗАКЛЮЧИТЕЛНА РАЗПОРЕДБА

Параграф единствен. Наредбата се издава на основание чл. 182, ал. 9 във връзка с чл. 23, ал. 1, т. 11 ЗМВР.

Министър: Г. Петканов