Наредба за изменение на Наредба № 3 от 2006 г. за признаване на право за упражняване на професията “ветеринарен лекар” в Република България на граждани и лица, придобили ветеринарномедицинско образование и/или правоспособност в държави - членки на европейското икономическо пространство и Швейцария

МИНИСТЕРСТВО НА ЗЕМЕДЕЛИЕТО И ГОРИТЕ

МИНИСТЕРСТВО НА ОБРАЗОВАНИЕТО И НАУКАТА

Наредба за изменение на Наредба № 3 от 2006 г. за признаване на право за упражняване на професията “ветеринарен лекар” в Република България на граждани и лица, придобили ветеринарномедицинско образование и/или правоспособност в държави - членки на европейското икономическо пространство и Швейцария (ДВ, бр. 9 от 2006 г.) § 1. Наименованието на наредбата се изменя така: “Наредба за признаване на право за упражняване на професията “ветеринарен лекар” в Република България на граждани и лица, придобили ветеринарномедицинско образование и/или правоспособност в държави - членки на Европейския съюз, европейското икономическо пространство и Швейцария.” § 2. В чл. 11 се правят следните изменения: 1. В алинея 3 т. 3 - 6 се изменят така: “3. заверено копие от други документи за професионални качества и опит по преценка на кандидата; 4. копие от документите съгласно чл. 3 - 10, когато са необходими; 5. копие от удостоверение, издадено от компетентен орган на държавата членка по произход или по местопребиваване, че не е осъждано за престъпление от общ характер или еквивалентен документ; 6. копие от медицинско свидетелство.”

2. Алинея 4 се изменя така: “(4) Когато в държавата членка по произход или в държавата членка, от която идва лицето, за упражняване на професията “ветеринарен лекар” на нейна територия не се изисква документа по ал. 3, т. 6, лицето по ал. 2 трябва да представи копие от еквивалентен документ, издаден от компетентен орган на държавата членка по произход или по местопребиваване.”

3. Алинея 5 се изменя така: “(5) Документите по ал. 3, т. 5 и 6 и ал. 4 трябва да са издадени не по-рано от три месеца от подаване на заявлението.”

4. Алинея 6 се отменя.

5. В ал. 8, т. 1 - 3 се изменят така: “1. копие от документ, удостоверяващ призната професионална квалификация и/или правоспособност; 2. копие от документ, удостоверяващ проведен стаж в държава членка; 3. копие от документ, удостоверяващ придобит професионален опит в държава членка.” § 3. В чл. 13, ал. 3 думите “Закона за административното производство” се заменят с “Административнопроцесуалния кодекс (АПК)”. § 4. В чл. 19 се правят следните изменения: 1. Алинея 4 се изменя така: “(4) Документите по ал. 3 трябва да са издадени не по-рано от 12 месеца преди подаване на заявлението.”

2. Алинея 5 се изменя така: “(5) Лицата по ал. 1 могат да не членуват в съсловна организация на ветеринарните лекари в Република България и се вписват в списък в НВМС за срока на предоставяне на услуги. Списъкът съдържа информацията по ал. 2 и номерата на документите по ал. 3. ” § 5. Член 20 се изменя така: “Чл. 20. В случай на предоставяне на услуги на територията на Република България до една година от първото посещение ветеринарният лекар по чл. 19, ал. 1 не подава заявление до генералния директор на НВМС.” § 6. Параграф 2 в допълнителните разпоредби се изменя така: “§ 2. Документите по чл. 11, ал. 3, т. 2 - 6, ал. 4 и 8, чл. 19, ал. 3, т. 1 и 2 и чл. 21 се легализират, превеждат и заверяват в съответствие с разпоредбите на държавата членка по произход или по местопребиваване, в която са издадени, а при липса на такива разпоредби - по общия ред за легализациите, преводите и заверките на документите и други книжа.” § 7. Приложение № 1 към чл. 3, ал.1 се изменя така: “Приложение № 1 към чл. 3, ал.1

Списък на дипломи, удостоверения и други официални документи, удостоверяващи ветеринарномедицинска квалификация в държавите членки: (Забележка на редакцията: виж приложението в PDF-а на броя)

Министър на земеделието и горите: Н. Кабил

Министър на образованието и науката: Д. Вълчев