Решение № 121 от 27 февруари 2008 г. за предоставяне на концесия за добив на подземни богатства по чл. 2, т. 5 от Закона за подземните богатства - строителни материали - глини, от находище “Кошарник”, участък “Кошарник-2”, в землището на с. Кошарник, община Монтана, област Монтана, на “Стройкерамика” - ООД, Монтана

РЕШЕНИЕ № 121 ОТ 27 ФЕВРУАРИ 2008 Г. за предоставяне на концесия за добив на подземни богатства по чл. 2, т. 5 от Закона за подземните богатства - строителни материали - глини, от находище “Кошарник”, участък “Кошарник-2”, в землището на с. Кошарник, община Монтана, област Монтана, на “Стройкерамика” - ООД, Монтана

На основание § 4а във връзка с § 4 от преходните и заключителните разпоредби на Закона за концесиите и с чл. 4, ал. 1, т. 1, чл. 6, 7 и чл. 8, ал. 1 от отменения Закон за концесиите и мотивирано предложение на министъра на регионалното развитие и благоустройството

МИНИСТЕРСКИЯТ СЪВЕТ

РЕШИ: 1. Предоставя концесия за добив на подземни богатства по чл. 2, т. 5 от Закона за подземните богатства - строителни материали - глини, представляващи изключителна държавна собственост, чрез добив от находище “Кошарник”, участък “Кошарник-2”, в землището на с. Кошарник, община Монтана, област Монтана, който се извършва със средства, осигурени от концесионера и на негов риск. Площта, покриваща находището, е с размер 17 830 кв. м, индивидуализирана с координатите на точки от № 1 до № 12 по контура на запасите в координатна система “1970 г.”.

2. Определя концесионна площ с размер 42 350 кв. м, включваща площта на утвърдените запаси в участък “Кошарник-2” на находище “Кошарник” и необходимите площи за осъществяване на дейностите по концесията, при граници с координати на точките от № 13 до № 16 включително съгласно схема на концесионната площ в мащаб 1:5000 и списък на координатите на точките в координатна система “1970 г.”.

3. Определя срок на концесията 25 години.

4. Определя за концесионер без търг или конкурс “Стройкерамика” - ООД, Монтана.

5. Определя основните права и задължения по концесията, както следва: 5. 1. Основни права на концесионера: 5.1.1. да добива строителни материали - глини, в границите на находището по т. 1; 5.1.2. право на собственост върху добитите глини и технологичните отпадъци от находище “Кошарник”, участък “Кошарник-2”, в землището на с. Кошарник, община Монтана, област Монтана; 5.1.3. да извършва преработка, складиране, транспортиране и продажба на добитите глини; 5.1.4. да ползва за срока на концесията съществуващата до момента на подписване на концесионния договор геоложка и техническа документация и информация; 5.1.5. да извършва с осигурени от него средства и на свой риск в съответствие със съгласуваните с концедента и с компетентните органи цялостен работен проект и годишни работни проекти необходимите дейности, свързани с добива, включително допроучване и експлоатационно проучване на подземните богатства в границите на находището по т. 1. 5.

2. Основни задължения на концесионера: 5.2.1. да заплаща на концедента дължимите концесионни възнаграждения при условия и в срокове, определени в концесионния договор; 5.2.2. да изготви и представи на министъра на регионалното развитие и благоустройството: 5.2.2. 1. цялостен работен проект за добив и първична преработка на подземните богатства; срокът за представяне е 8 месеца от подписването на концесионния договор; след съгласуване с концедента и с министъра на околната среда и водите цялостният работен проект става неразделна част от концесионния договор; 5.2.2. 2. проект за рекултивация на концесионната площ по т. 2, съгласуван с компетентните органи; срокът за представяне е 8 месеца от подписването на концесионния договор; проектът за рекултивация става неразделна част от концесионния договор; 5.2.2. 3. годишен работен проект за добив и първична преработка; срокът за представяне е 31 януари на съответната година; след съгласуване с концедента и с министъра на околната среда и водите годишният работен проект става неразделна част от концесионния договор; 5.2.3. да разработва находището добросъвестно, като не допуска неправилна изборна експлоатация, която може да доведе до загуби на подземни богатства или до икономическа неизгодност за бъдещото разработване на находището; 5.2.4. да изземва подземните богатства от земните недра при минимални загуби, като се спазват законите, правилниците и наредбите за правилното и безопасно разработване на находища на подземни богатства; 5.2.5. да допуска по всяко време до концесионната площ по т. 2 контролни органи и оторизирани представители на концедента и да им предоставя документи и информация, имащи отношение към изпълнението на задълженията по концесионния договор; 5.2.6. да води и да предоставя на министъра на регионалното развитие и благоустройството или на посочен от него компетентен държавен орган подробна геоложка, техническа и друга документация и информация, изготвена във връзка с ползването на находището в границите на концесионната площ по т. 2; 5.2.7. да не предоставя на трети лица без разрешение на министъра на регионалното развитие и благоустройството геоложка, техническа или друга документация и информация, която притежава във връзка и по повод на концесията; 5.2.8. да застрахова обекта по т. 1, ако той може да бъде застрахован, съгласно Кодекса за застраховането. 5.

3. Основни права на концедента: 5.3.1. да получава дължимите от концесионера концесионни възнаграждения при условия и в срокове, определени в концесионния договор; 5.3.2. право на собственост върху всяка геоложка, техническа и друга информация и документация, изготвена във връзка с разработването на находището по т. 1; 5.3.3. да контролира изпълнението на задълженията на концесионера по концесионния договор и условията по концесията, включително чрез право на достъп до концесионната площ по т. 2 и чрез получаване от концесионера на документи и информация; 5.3.4. да прекрати едностранно концесионния договор при неизпълнение от страна на концесионера на основни задължения и условията на концесията по това решение; условията и сроковете за упражняване на правото за едностранно прекратяване на договора се определят в концесионния договор. 5.

4. Основни задължения на концедента: 5.4.1. да не ограничава концесионера да осъществява правата си по концесията освен в случаите, уредени в нормативен акт и в концесионния договор; 5.4.2. да осъществява контрол за спазване на условията по концесията и за изпълнение на задълженията по концесионния договор.

6. Определя следните условия за осъществяване на концесията: 6. 1. При наличие на форсмажорни обстоятелства концедентът има право да посочи, а концесионерът е длъжен да приеме и да търпи трети лица да добиват и да се ползват от подземните богатства в границите на находището по т. 1. В случаите по предходното изречение концесионерът няма право на обезщетение. 6.

2. При осъществяване на концесията и на свързаните с нея дейности концесионерът е длъжен: 6.2.1. да изпълнява изискванията, свързани с опазването на околната среда, водите, защитените със закон територии и обекти, паметници на културата, националната сигурност, отбраната на страната и обществения ред; 6.2.2. да спазва изискванията за осигуряване на здравословни и безопасни условия на труд; 6.2.3. да извършва всички дейности по предоставената концесия в съответствие с установените технически и технологични стандарти; 6.2.4. да не изгражда сгради и трайни съоръжения върху земята, на която или под която е находището на подземни богатства; 6.2.5. да спазва указанията, давани от министъра на околната среда и водите при съгласуване на проектите по т. 5.2.2. 1 и 5.2.2. 3; 6.2.6. да изпълнява одобрените и изискващи се рекултивационни мероприятия; 6.2.7. да стабилизира на терена граничните точки по контура на концесионната площ; 6.2.8. да изпълнява съгласуваните с концедента цялостен работен проект и годишни работни проекти. 6.

3. За осъществяване на концесията не се изискват задължителни подобрения. 6.

4. Концесионният договор влиза в сила от 26 ноември 1997 г. - датата на прехвърляне на собствеността по приватизационния договор.

7. Определя за начален срок на концесията датата на влизане в сила на концесионния договор.

8. Определя следните видове гаранции за изпълнение на задълженията по концесионния договор: 8. 1. Безусловни неотменяеми банкови гаранции от българска банка за гарантиране изпълнението на задължението за заплащане на концесионно възнаграждение: 8.1.1. за първия отчетен период гаранцията е в размер 1960 лв. и се представя на концедента в 30-дневен срок от сключването на концесионния договор; 8.1.2. за всеки следващ отчетен период, определен по т. 9.3, гаранцията е в размер 50 на сто от концесионното възнаграждение за предходния период и се представя на концедента в 30-дневен срок след периода на плащане; 8.1.3. банковата гаранция по т. 8.1.1 и гаранциите по т. 8.1.2 са валидни до 60 дни от изтичането на съответния отчетен период. 8.

2. Откриване от страна на концесионера на специална банкова сметка в посочена от концедента банка за обезпечаване на задълженията, свързани с опазване и възстановяване на околната среда и с рекултивацията: 8.2.1. в специалната банкова сметка по т. 8.2 концесионерът отчислява всяка година за срока на концесията сума, представляваща 1/25 част от стойността на необходимите парични средства, предвидени за опазване на околната среда и за рекултивация в проекта по т. 5.2.2. 2; 8.2.2. за първите 10 години от срока на концесията гаранцията по т. 8.2 се представя на концедента в 30-дневен срок считано от датата на представяне на проекта по т. 5.2.2. 2; 8.2.3. за всяка следваща календарна година от срока на концесията гаранцията по т. 8.2 се представя на концедента до 31 януари на съответната година; 8.2.4. начинът на разпореждане със сметката по т. 8.2 се определя в концесионния договор. 8.

3. При неизпълнение или при забавено изпълнение от страна на концесионера на договорните задължения се дължат и лихви за забавено изпълнение на парични задължения. Конкретните размери на неустойките и лихвите и моментът на неизпълнението на отделните задължения се определят в концесионния договор. 8.

4. Във всички случаи на неизпълнение от страна на концесионера концедентът има право да търси и обезщетение по общите правила.

9. За предоставената концесия концесионерът заплаща на концедента по ред, определен в концесионния договор, концесионно възнаграждение, както следва: 9. 1. Еднократно парично възнаграждение в размер 6000 лв., дължимо от концесионера в срок 30 дни от датата на сключване на концесионния договор. 9.

2. Периодични парични възнаграждения за срока на концесията, дължими на 6-месечни вноски, като срокът на плащане е 30-о число на месеца, следващ отчетния период. 9.

3. Отчетните периоди се определят от 1 януари до 30 юни и от 1 юли до 31 декември за всяка календарна година от срока на концесията. 9.

4. Размерът на всяко плащане се определя съгласно чл. 1, ал. 1, т. 1 и ал. 2 от Методиката за определяне на конкретния размер на концесионното възнаграждение за добив на строителни и скалнооблицовъчни материали - приложение № 4 към чл. 11 от Наредбата за принципите и методиката за определяне на концесионното възнаграждение за добив на подземни богатства по реда на Закона за подземните богатства (обн., ДВ, бр. 59 от 1999 г.; изм. и доп., бр. 46 от 2007 г.), като 7 на сто от базата за изчисляване на концесионното възнаграждение се умножи по добитото количество подземно богатство за съответния отчетен период. Съгласно чл. 1, ал. 3, т. 1, буква “б” от методиката концесионното възнаграждение за единица добито подземно богатство не може да бъде по-ниско от 0,30 лв./тон, като тази стойност се индексира ежегодно с процента на увеличение на цените на строителните и скалнооблицовъчните материали по информация, предоставена от Националния статистически институт, при базова статистическа информация за цените за 2005 г. 9.

5. Минималният размер на концесионното възнаграждение за всяко 6-месечие от срока на концесията не може да бъде по-нисък от 1960 лв., определен на базата на добива и преработката на 6532 тона глини и предвидената стойност за единица добито подземно богатство съгласно чл. 1, ал. 3, т. 1, буква “б” от методиката.

10. Концесионното възнаграждение се заплаща от концесионера, както следва: 10. 1. В срок, определен в концесионния договор - еднократна сума от сбора на дължимото възнаграждение за всеки 6-месечен период, за който концесионерът не докаже плащане на кариерна такса по Закона за местните данъци и такси, заедно със законната лихва върху нея до датата на изплащането й - за периода от началния срок на концесията до подписването на концесионния договор. 10.

2. До 30-о число на месеца, следващ съответния отчетен период - за периодите след подписването на концесионния договор.

11. Част от концесионното възнаграждение в размер 30 на сто от сумата, определена по реда на т. 9.4 или 9.5, се внася в бюджета на община Монтана по ред, определен в концесионния договор.

12. Размерът на концесионното възнаграждение по т. 9.4 и на минималното концесионно възнаграждение по т. 9.5 се променя с допълнително споразумение към концесионния договор при промяна на законодателството, уреждащо реда за определянето му.

13. Определя други изисквания, свързани с концесията: 13.1. Приложимо право по отношение на концесията е българското. 13.

2. Всички спорове между страните по концесионния договор се решават по взаимно съгласие, а при непостигане на съгласие споровете се решават по съдебен ред пред компетентния съд.

14. Министърът на регионалното развитие и благоустройството: 14.1. Да проведе преговори и да сключи концесионния договор със “Стройкерамика” - ООД, Монтана, в едномесечен срок от обнародването на решението в “Държавен вестник”. 14.

2. Да представлява Министерския съвет по концесионния договор с изключение на неговото прекратяване. 14.

3. Да организира контрола по изпълнението на концесионния договор. 14.

4. Да предявява вземанията на концедента по съдебен ред съвместно с министъра на финансите.

Министър-председател: Сергей Станишев

Главен секретар на Министерския съвет: Севдалин Мавров