Постановление № 288 от 5 декември 2003 г. за приемане на Правилник за дейността на Съвета по националния радиочестотен спектър

ПОСТАНОВЛЕНИЕ № 288 ОТ 5 ДЕКЕМВРИ 2003 Г. за приемане на Правилник за дейността на Съвета по националния радиочестотен спектър

МИНИСТЕРСКИЯТ СЪВЕТ ПОСТАНОВИ: Член единствен. Приема Правилник за дейността на Съвета по националния радиочестотен спектър.

Заключителни разпоредби § 1. Отменя се Правилникът за дейността на Съвета по националния радиочестотен спектър, приет с Постановление № 285 на Министерския съвет от 1998 г. (обн., ДВ, бр. 3 от 1999 г.; изм., бр. 33 от 2000г.). § 2. Постановлението влиза в сила от деня на обнародването му в „Държавен вестник".

Министър-председател: Симеон Сакскобургготски

Главен секретар на Министерския съвет: Севдалин Мавров

ПРАВИЛНИК за дейността на Съвета по националния радиочестотен спектър

Раздел I

Общи положения Чл. 1. С правилника се урежда дейността на Съвета по националния радиочестотен спектър към Министерския съвет, наричан по-нататък „съвета".

Чл. 2. (1) Съветът изготвя и след обществено обсъждане предлага за приемане от Министерския съвет държавната политика по планиране и разпределяне на радиочестотния спектър и осъществява провеждането й.

(2) След изготвянето на държавната политика по планиране и разпределяне на радиочестотния спектър съветът публикува съобщение в официален ежедневник и на страницата на Министерството на транспорта и съобщенията в интернет за изготвения проект. В съобщението се посочват мястото и страницата в интернет, откъдето заинтересуваните лица могат да получат проекта, и срок не по-кратък от един месец, в който могат да представят писмени становища по него. На свое заседание съветът проучва становищата и ги приема или писмено мотивира решението си за неприемането им и го публикува в страницата на Министерството на транспорта и съобщенията в интернет.

Раздел II

Основни функции и дейности Чл. 3. (1) Съветът подготвя и периодично актуализира Национален план за разпределение на радиочестотния спектър на радиочестоти и радиочестотни ленти за граждански нужди, за нуждите на националната сигурност и отбраната, както и за съвместно ползване между тях, който се утвърждава от Министерския съвет.

(2) Националният план за разпределение на радиочестотния спектър е публичен.

Чл. 4. (1) Конкретното разпределение на радиочестотите и радиочестотните ленти, предвидени за съвместно ползване за граждански нужди, за нуждите на националната сигурност и отбраната, се извършва съгласувано между заинтересуваните държавни органи и служби.

(2) При непостигане на съгласие съветът разглежда въпроса на първото предстоящо заседание след постъпването му и предлага на Министерския съвет да приеме решение.

Чл. 5. (1) Съветът разглежда въпросите, свързани с електромагнитната съвместимост, възникнали между ползватели на радиочестотен спектър, по определен от съвета ред.

(2) В случаите по ал. 1 и при несъгласие между заинтересуваните държавни органи и служби съветът в 10-дневен срок от разглеждането на въпроса на свое заседание предлага на Министерския съвет да приеме решение.

Чл. 6. (1) При искане за ползване на радиочестоти и радиочестотни ленти на територията на Република България от чужди държави и международни организации съветът отправя писмени запитвания до заинтересуваните държавни органи и служби относно становищата им за предоставяне за използване на исканите радиочестоти и радиочестотни ленти. Заинтересуваните държавни органи и служби се произнасят в 10-дневен срок от получаване на запитването.

(2) На следващото свое заседание съветът разглежда получените писмени становища и взема решение за разрешаване ползването от чужди държави и международни организации на конкретни радиочестоти и радиочестотни ленти от радиосъоръжения с техните технически параметри, срока и мястото за ползването им на територията на Република България.

(3) В случаите по ал. 2 съветът се произнася по искане за разрешаване ползването на радиочестоти и радиочестотни ленти в срок не по-дълъг от един месец след постъпване на искането.

(4) Копия от решението по ал. 2 се изпращат на Министерството на вътрешните работи, Министерството на отбраната и на Комисията за регулиране на съобщенията.

(5) В случаите по ал. 2,когато е предвидено издаването на лицензия по реда на Закона за далекосъобщенията, съветът уведомява Комисията за регулиране на съобщенията, която издава съответната лицензия и събира определените такси, освен ако в международен акт е предвидено друго.

Раздел III

Структура, състав и организация на работа Чл. 7. (1) Съветът се ръководи от председател. Председател на съвета е министърът на транспорта и съобщенията или оправомощено от него лице.

(2) Членове на съвета са по двама представители на Министерството на финансите, Министерството на икономиката, Министерството на отбраната, Министерството на вътрешните работи, Комисията за регулиране на съобщенията, Националната служба за охрана и на Националната разузнавателна служба и четирима представители на Министерството на транспорта и съобщенията.

(3) Министрите, председателят на Комисията за регулиране на съобщенията и ръководителите на службите по ал. 2 определят своите представители и осигуряват участието им в работата на съвета.

Чл. 8. (1) Административното и информационното обслужване на съвета се извършва от администрацията на Министерството на транспорта и съобщенията.

(2) Председателят на съвета определя със заповед един от представителите на Министерството на транспорта и съобщенията за организационен секретар на съвета.

(3) Организационният секретар на съвета подготвя заседанията на съвета, организира воденето на протокол, съхраняването на архива, осигурява материали и техническо оборудване и обслужване, координира дейността по съгласуване становищата на отделни държавни органи и служби, организира подготовката на проекти на решения, които представя на съвета.

Чл. 9. Председателят: 1. организира дейността на съвета; 2. представлява съвета; 3. ръководи заседанията на съвета; 4. подписва протоколите на съвета.

Чл. 10. (1) Председателят свиква заседанията на съвета най-малко веднъж на 3 месеца.

(2) Извънредни заседания могат да се свикват по искане най-малко на два от държавните органи и служби, представени в съвета, или по искане на председателя.

(3) При отсъствие на председателя заседанията на съвета се ръководят от упълномощен от председателя член на съвета.

Чл. 11. (1) Заседанията на съвета са закрити.

(2) С решение на съвета на заседанията или при разглеждане на определени точки от дневния им ред могат да бъдат допускани външни заинтересувани лица, на които се дава възможност да изразяват мнения.

Чл. 12. (1) Заседанията на съвета са редовни, ако на тях присъстват най-малко половината от членовете му, в това число задължително по един член—представител на Министерството на транспорта и съобщенията, Комисията за регулиране на съобщенията, Министерството на отбраната и на Министерството на вътрешните работи.

(2) В двуседмичен срок преди заседанието на съвета представителите на държавните органи и служби се уведомяват писмено за часа, датата, мястото и дневния ред на заседанието.

(3) В случаите по чл. 10, ал. 2 представителите на държавните органи и служби се уведомяват писмено за часа, датата, мястото и дневния ред на заседанието в едноседмичен срок.

Чл. 13. (1) Съветът приема решения на заседанията си с явно гласуване и с мнозинство от три четвърти от гласовете.

(2) Всеки държавен орган или служба по чл. 7, ал. 2 има право на един глас. Членовете — представители на един и същ държавен орган или служба, независимо от техния брой, имат право на един глас.

(3) При гласуването председателят има право на отделен глас.

Заключителна разпоредба

Параграф единствен. Правилникът се приема на основание чл. 9, ал. 4 от Закона за далекосъобщенията.