Наредба № 41 от 29 ноември 2004 г. за съхраняване на минимални количества наркотични вещества за оказване на първа помощ при спешни случаи на борда на кораби и въздухоплавателни средства

НАРЕДБА № 41 от 29 ноември 2004 г. за съхраняване на минимални количества наркотични вещества за оказване на първа помощ при спешни случаи на борда на корабии въздухоплавателни средства

Раздел I

Общи разпоредби Чл. 1. С тази наредба се определят условията и редът за съхраняване на минимални количества наркотични вещества за оказване на първа помощ при спешни случаи на борда на кораби и въздухоплавателни средства.

Чл. 2. Наредбата се прилага за: 1. кораби, вписани в регистъра на корабите на Република България; 2. въздухоплавателни средства, вписани в регистъра на гражданските въздухоплавателни средства на Република България.

Чл. 3. Дейностите по съхраняване и оказване на първа помощ при спешни случаи се извършват само с наркотични вещества под формата на лекарствени продукти.

Чл. 4. Лекарствените продукти, съдържащи наркотични вещества, станали негодни за употреба по време на полета или плаването, се съхраняват и се унищожават при условията и по реда на Наредба № 3 от 2001 г. за унищожаване на законно произведени, придобити и съхранявани наркотични вещества и техните препарати, станали негодни за употреба (обн., ДВ, бр. 6 от 2001 г.; изм. и доп., бр. 11 от 2003 г.).

Раздел II

Съхраняване на лекарствени продукти, съдържащи наркотични вещества, за оказване на първа помощ при спешни случаи на борда на кораб Чл. 5. (1) Лекарствените продукти, съдържащи наркотични вещества, които могат да се съхраняват на борда на кораб, са определени в приложение № 1 към чл. 4, ал. 3 от Наредба № 9 от 2003 г. за медицинското обслужване на корабите (ДВ, бр. 17 от 2003 г.).

(2) На борда на кораба не могат да се съхраняват лекарствени продукти в количества, по-големи от тези, посочени в приложение № 1 към чл. 4, ал. 3 от Наредба № 9 от 2003 г. за медицинското обслужване на корабите.

Чл. 6. (1) По време на плаването лекарствените продукти, съдържащи наркотични вещества, се съхраняват в капитанската каса (шкаф със секретно заключване), опаковани и обозначени със специален етикет с надпис “Контролирано лекарство”.

(2) Капитанът на кораба носи отговорност за съхраняването на лекарствените продукти по ал. 1.

Чл. 7. (1) Капитанът на кораба води регистър (приложение № 1), в който вписва количествата на закупените, изразходваните и наличните лекарствени продукти, съдържащи наркотични вещества, на борда на кораба.

(2) Регистърът е част от списъка на наличните количества и видове лекарства и оборудване по чл. 4, ал. 4 от Наредба № 9 от 2003 г. за медицинското обслужване на корабите.

(3) До 31 март всяка година корабопритежателят представя заверено копие от регистъра по ал. 1 в регионалния център по здравеопазване, на чиято територия е пристанището, в което е вписан корабът.

Раздел III

Съхраняване на лекарствени продукти, съдържащи наркотични вещества, за оказване на първа помощ при спешни случаи на борда на въздухоплавателно средство Чл. 8. Видовете и количествата лекарствени продукти, съдържащи наркотични вещества, които могат да се съхраняват на борда на въздухоплавателно средство, се определят съгласно приложение № 1 към чл. 10 от Наредба № 25 от 1999 г. за оказване на спешна медицинска помощ (обн., ДВ, бр. 98 от 1999 г.; изм. и доп., бр. 69 от 2001 г.) и изискванията на чл. 119 от Наредба № 6 от 2001 г. за експлоатацията на въздухоплавателните средства (ДВ, бр. 64 от 2001 г.).

Чл. 9. Лекарствените продукти, съдържащи наркотични вещества, се съхраняват в специално оборудвани аварийни медицински комплекти.

Чл. 10. Отговорност за съхраняването на лекарствените продукти, съдържащи наркотични вещества, на борда на въздухоплавателното средство по време на полета носи командирът на полета. Съхраняването се осъществява при условия, гарантиращи ограничен достъп до тях.

Чл. 11. Аварийният медицински комплект съдържа списък на заредените в него лекарствени продукти.

Чл. 12. До 31 март всяка година авиационният оператор представя отчет за количествата на закупените, изразходваните и наличните лекарствени продукти, съдържащи наркотични вещества, в регионалния център по здравеопазване, на чиято територия е седалището на авиационния оператор.

Заключителни разпоредби § 1. Наредбата се издава на основание чл. 57 от Закона за контрол върху наркотичните вещества и прекурсорите. § 2. Наредбата влиза в сила от 1.I.2005 г.

Министър: Сл. Богоев