Постановление № 312 от 24 ноември 2006 г. за одобряване на допълнителни средства за еднократно изплащане на допълнителна сума към пенсиите за декември 2006 г.

ПОСТАНОВЛЕНИЕ № 312 ОТ 24 НОЕМВРИ 2006 Г. за одобряване на допълнителни средства за еднократно изплащане на допълнителна сума към пенсиите за декември 2006 г.

МИНИСТЕРСКИЯТ СЪВЕТ ПОСТАНОВИ: Чл. 1. (1) Одобрява допълнителни средства в размер 115 млн. лв. за еднократно изплащане на допълнителна сума към пенсиите за декември 2006 г.

(2) Средствата по ал. 1 се предоставят от републиканския бюджет за 2006 г. по реда на чл. 34, ал. 1 и 2 от Закона за устройството на държавния бюджет като трансфер по бюджета на държавното обществено осигуряване.

Чл. 2. (1) От средствата по чл. 1, ал. 1 се изплаща еднократно допълнителна сума в размер 50 лв. към пенсията или сбора на пенсиите на всеки пенсионер заедно с добавките към тях за декември 2006 г.

(2) Допълнителната сума по ал. 1 се изплаща над ограничението по § 6, ал. 1 от преходните и заключителните разпоредби на Кодекса за социално осигуряване.

Чл. 3. Необходимите средства за изплащане на допълнителната сума по чл. 2, ал. 1 са за сметка на икономии в планираните допълнителни трансфери от републиканския бюджет за бюджета на държавното обществено осигуряване за 2006 г. за покриване на недостига от средства.

Заключителни разпоредби § 1. Постановлението се приема на основание чл. 28, ал. 1 във връзка с чл. 34, ал. 1 и 2 от Закона за устройството на държавния бюджет. § 2. Изпълнението на постановлението се възлага на министъра на финансите и на управителя на Националния осигурителен институт. § 3. Постановлението влиза в сила от 1 декември 2006 г.

За министър-председател: Ивайло Калфин

Главен секретар на Министерския съвет:Севдалин Мавров