Решение № 38 от 23 януари 2004 г. за даване на съгласие за прекратяване на Договора за предоставяне на концесия върху част от крайбрежната плажна ивица - морски плаж “Русалка”, сключен на 11 септември 1998 г.

РЕШЕНИЕ № 38

ОТ 23 ЯНУАРИ 2004 Г. за даване на съгласие за прекратяване на Договора за предоставяне на концесия върху част от крайбрежната плажна ивица - морски плаж “Русалка”, сключен на 11 септември 1998 г.

На основание чл. 23, ал. 2, т. 7 от Закона за концесиите, чл. 46, ал. 3 от Правилника за прилагане на Закона за концесиите, чл. 18 и 80 от Закона за държавната собственост и чл. 35, ал. 2 от концесионния договор за морски плаж “Русалка”

МИНИСТЕРСКИЯТ СЪВЕТ

РЕШИ: 1. Дава съгласие концесионният договор за морски плаж “Русалка”, сключен на 11 септември 1998 г. между министъра на регионалното развитие и благоустройството и “Каварна турист” - АД, София, да бъде прекратен, считано от 1 януари 2004 г., поради системно неизпълнение на задължения по концесионния договор.

2. Упълномощава министъра на регионалното развитие и благоустройството да предприеме необходимите действия за прекратяване на концесионния договор, като даде на концесионера едномесечен срок от датата на прекратяването на договора за освобождаване на обекта на концесия, както и да предприеме необходимите действия за събиране на дължимите суми по съдебен ред.

3. В случай че в срока по т. 2 концесионерът не освободи обекта по т. 1, областният управител на област Добрич да го изземе по реда на чл. 80 от Закона за държавната собственост.

4. С цел предоставянето на нова концесия областният управител на област Добрич да предприеме необходимите действия за осигуряване на достъп от сушата до морски плаж “Русалка”, включително, ако е необходимо - чрез извършване на отчуждителна процедура при условията и по реда на Закона за държавната собственост.

5. До предоставянето му на концесия обектът по т. 1 да се управлява от областния управител на област Добрич.

За министър-председател: Николай Василев

Главен секретар на Министерския съвет: Севдалин Мавров