Решение № 869 от 28 декември 2002 г. за предоставяне на концесия върху бъдещ обект - водностопански съоръжения язовир „Раков дол", изравнителен водоем и гравитачна деривация от него - публична държавна собственост, които ще бъдат изградени със средства на концесионера

МИНИСТЕРСКИ СЪВЕТ

РЕШЕНИЕ № 869 ОТ 28 ДЕКЕМВРИ 2002 Г. за предоставяне на концесия върху бъдещ обект - водностопански съоръжения язовир „Раков дол", изравнителен водоем и гравитачна деривация от него - публична държавна собственост, които ще бъдат изградени със средства на концесионера

На основание чл. 2, ал. 1, т. 1, чл. 6, ал. 1, чл. 7, ал. 1 и 2 и чл. 4, т. 8 от Закона за концесиите във връзка с чл. 47, ал. 4 от Закона за водите

МИНИСТЕРСКИЯТ СЪВЕТ

РЕШИ: 1. Предоставя концесия с предмет особено право на ползване върху бъдещ обект - водно-стопански съоръжения язовир „Раков дол", включително инфраструктурата и принадлежностите, обслужващи експлоатацията на язовира, изравнителния водоем и гравитачната деривация от него - публична държавна собственост, които ще бъдат изградени със средства на концесионера. Обектът се индивидуализира с местонахождението си-в землището на общините Средец и Созопол, област Бургас, със залята площ в размер 10 670 дка, с размери на язовирната стена, както следва: дължина - 636 м; височина - 58 м, и широчина на короната - 6 - 8м, както и с територия на пояс I на санитарно-охранителна зона на язовира, включваща акваторията от язовирната стена до разстояние 1000 м от водовземното съоръжение срещу течението, както и ивица с широчина 50 м от границата на водния обект.

2. Определя срок на концесията 35 години.

3. На основание чл. 8, ал. 1 и 2 от Закона за концесиите и чл. 15 от Правилника за прилагане на Закона за концесиите концесионерът да се определи чрез присъствен конкурс. Определя депозит за участие в конкурса в размер 25 000 лв., който се внася по сметка на Министерството на земеделието и горите № 3000150006, БИН 630 130 1090, б. код 66196611, ЦУ на БНБ - София, при подаване на заявлението за участие в конкурса.

4. Концесионерът да изгради язовир „Раков дол", изравнителния водоем и гравитачната деривация от него за своя сметка на площадка, предоставена от концедента, за срок 5 години, считано от датата на получаване на разрешението за строеж.

5. Определя основните права и задължения по концесията, както следва: 5. 1. Основни права на концесионера: 5.1.1. да изгради обекта на концесията върху земи-публична държавна собственост, в съответствие с предварително одобрен работен проект; 5.1.2. да ползва за изграждането на язовира съществуващата хидрогеоложка, проектна и техническа документация-собственост на концедента; 5.1.3. да сключва договори с подизпълнители, на които да възлага изпълнението на работи, свързани с изграждането на обекта на концесията; 5.1.4. да уведомява концедента, когато трети лица нарушават правата му, предоставени чрез концесионния договор; 5.1.5. да получи от концедента цялата налична проектна, техническа и друга документация във връзка с извършеното до момента строителство на обекта на концесията; 5.1.6. да претендира стойността на подобренията при предсрочното прекратяване на договора не по негова вина, освен в случаите на прекратяване при условията на чл. 23, ал. 2 от Закона за концесиите; 5.1.7. правото на собственост върху изградените подобекти на язовира да премине от концесионера в концедента от деня на въвеждането им в експлоатация. 5.

2. Основни задължения на концесионера: 5.2.1. да осигури за своя сметка работното проектиране (работния проект) на обекта на концесията по график, съгласуван с концедента; 5.2.2. да изготви и представи на концедента цялостна и по години инвестиционна програма за изграждането на обекта на концесията в срок, определен в концесионния договор; 5.2.3. да осигури за своя сметка съответните разрешения, лицензии и права за проектиране, строителство и разрешаване ползването на обекта на концесията, разрешенията, издавани по реда на Закона за водите, както и извършването на строителен надзор, изпитвания и др. дейности, които се изискват с нормативен акт във връзка с проектирането, строителството и експлоатацията на обекта на концесията; 5.2.4. да осигури опазване на околната среда, безопасни условия на труд и безопасност на строежа; 5.2.5. да приеме изградените от концедента съоръжения и принадлежности на техническата инфраструктура, като възложи за своя сметка оценка на тяхната годност съгласно нормативните технически изисквания; 5.2.6. да депонира в стената на язовир „Раков дол" изкопаните във връзка с изграждането на обекта на концесията скална маса, баластра и пясък; 5.2.7. да допуска по всяко време до строителната площадка и до обекта на концесията контролни органи и оторизирани представители на концедента и да им предоставя документи и информация, имащи отношение към изпълнението на задълженията им; 5.2.8. да изготви авариен план за действие за защита от вредното въздействие на водите съгласно чл. 138 от Закона за водите и да го съгласува с органите на Гражданската защита; аварийният план се изготвя до датата на въвеждането в експлоатация на обекта; 5.2.9. да заплаща дължимите концесионни възнаграждения при условията и в сроковете, определени в концесионния договор; 5.2.10. да поддържа обекта на концесията в техническа изправност и да спазва нормативните изисквания за техническа експлоатация на язовирни стени и съоръженията към тях; 5.2.11. да води и предоставя на концедента или на посочен от него компетентен държавен орган подробна техническа и друга документация и информация, изготвена във връзка с ползването на язовира и водите в него; 5.2.12. да не предоставя на трети лица без разрешение на концедента хидроложка, хидрогеоложка, техническа или друга документация и информация, която притежава във връзка или по повод на концесията; 5.2.13. да приеме и търпи при наличие на форсмажорни обстоятелства трети лица, посочени от концедента, да ползват съответния воден обект и водите в него, без за това да му се дължи обезщетение или компенсация; 5.2.14. да застрахова обекта на концесията; 5.2.15. да възложи изработването на доклад за оценка на въздействието върху околната среда (ОВОС) и да осигури издаване от Министерството на околната среда и водите на положително решение по ОВОС; 5.2.16. да осигурява подаването на необходимите води за водоснабдяване на област Бургас, подаването на води за напояване, за производство на електрическа енергия и за други цели и ползването на водния обект в съответствие с разрешителните, издадени по реда на Закона за водите; 5.2.17. в случай на предоставяне на ресурса за водоснабдяване на населението от област Бургас да осигури изграждането на пречиствателна станция за питейно водоснабдяване, както и непрекъснатост на водоподаването и нормативните показатели за качеството на подаваната вода; 5.2.18. да създаде, да поддържа в актуално състояние и да предаде на концедента при прекратяване на концесионния договор специализирана кадастрална карта и регистъра на обекта на концесията, включително на техническата инфраструктура и принадлежностите. 5.

3. Основни права на концедента: 5.3.1. да изисква от концесионера извършване на работното проектиране и изграждане на обекта на концесията качествено и в сроковете, посочени в концесионния договор и в инвестиционната програма към него; 5.3.2. право на собственост върху всяка хидроложка, хидрогеоложка, инженерна, научно-техническа и друга информация и документация във връзка с изграждането на обекта на концесията и неговата експлоатация; 5.3.3. да контролира изпълнението на задълженията на концесионера във връзка с изграждането на обекта на концесията и неговата експлоатация; 5.3.4. да получава дължимото концесионно възнаграждение при условията и в сроковете, определени в концесионния договор; 5.3.5. да контролира изпълнението на поетите задължения и условията на концесията, включително чрез право на достъп по всяко време в обекта на концесията и право да получава документи и информация от концесионера; 5.3.6. да прекрати едностранно концесионния договор при неизпълнение от страна на концесионера на основните задължения и условията на концесията. 5.

4. Основни задължения на концедента: 5.4.1. да оказва съдействие на концесионера във връзка с осъществяването на правата му при изграждането и експлоатацията на обекта на концесията; 5.4.2. да предостави на концесионера ползването на земята, необходима за изграждането на обекта на концесията; 5.4.3. да не препятства концесионера при осъществяване на правата му по концесионния договор; 5.4.4. да не предоставя права на трети страни за ползване на обекта на концесията за срока на концесионния договор освен за дейности, различни от дейността на концесионера, и при условие че няма да препятстват неговата дейност; 5.4.5. да заплати обезщетение на концесионера при предсрочно прекратяване на концесията не по вина на концесионера освен в случаите на прекратяване при условията на чл. 23, ал. 2 от Закона за концесиите.

6. Определя за начален срок на концесията датата на издаване на разрешението за ползване на строежа на язовир „Раков дол", но не по-късно от края на петата година, считано от датата на издаване на разрешението за строеж на концесионния обект.

7. Определя следните видове гаранции за изпълнение на задълженията по концесионния договор, неустойки за неизпълнение на задълженията по изграждането на обекта и по концесионния договор, както и условия за прекратяване: 7. 1. Гаранции за изпълнение на задълженията по концесионния договор: 7.1.1. безусловна и неотменяема банкова гаранция от банка, одобрена от концедента, която да гарантира изпълнението на инвестиционната програма на концесионера по договора, в размер 10 на сто от планираните инвестиции за съответната година, която се представя на концедента до 31 май на текущата година; 7.1.2. заплащане на неустойки и лихви при неизпълнение и при забавено изпълнение на договорните задължения на всяка от страните, както и лихви при забавено изпълнение на паричните задължения; конкретните размери на неустойките и на лихвите и моментът на възникване неизпълнението на отделните задължения се определят в концесионния договор; 7.1.3. освен неустойките и лихвите по т. 7.1.2 концедентът в случаите на неизпълнение има право да иска обезщетение и за по-големи вреди по общите правила на Закона за задълженията и договорите. 7.

2. Прекратяване на договора: 7.2.1. изправната страна има право да прекрати предсрочно концесионния договор, в случай че другата страна не изпълнява основните си задължения по това решение, както и условията на концесионния договор; условията и сроковете за упражняване на правото за едностранно прекратяване се определят в концесионния договор; 7.2.2. при забавяне на изграждането и въвеждането в експлоатация на концесионния обект за повече от определения в концесионния договор срок договорът се прекратява, като изградените съоръжения, устройства и подобрения на обекта на концесията остават в полза и в собственост на държавата, освен при забавяне поради форсмажорни обстоятелства; в този случай освен право на неустойка, държавата може да претендира и за обезщетение по общите правила за размера на вредите, надвишаващи уговорената неустойка; 7.2.3. концесионерът няма право да залага или да обременява с вещни права каквато и да е част от обекта на концесията по време на неговото изграждане и експлоатация.

8. Определя концесионно възнаграждение, както следва: 8.1. Еднократно парично концесионно възнаграждение в размер 25 000 лв.

8.2. Годишно концесионно възнаграждение за срока на концесията в размер 1 на сто от нетния размер на приходите от концесионната дейност.

8.3. Концесионното възнаграждение се заплаща на две равни годишни вноски по банков път и се дължи след началния срок на концесията по т. 6.

9. Упълномощава министъра на земеделието и горите да организира конкурса и да сключи концесионния договор със спечелилия кандидат, както и да представлява държавата като страна по концесионния договор и да осъществява контрол по изпълнението на договора.

Министър-председател: Симеон Сакскобургготски

Главен секретар на Министерския съвет: Севдалин Мавров