Наредба за изменение и допълнение на Наредба № 2 от 2004 г. за условията и реда за начисляване и разходване на средствата за развитие на материалната база, за повишаване на квалификацията и за стимулиране на служителите от Агенцията по вписванията

МИНИСТЕРСТВО НА ПРАВОСЪДИЕТО

Наредба за изменение и допълнение на Наредба № 2 от 2004 г. за условията и реда за начисляване и разходване на средствата за развитие на материалната база, за повишаване на квалификацията и за стимулиране на служителите от Агенцията по вписванията (обн., ДВ, бр. 101 от 2004 г.; изм., бр. 61 от 2005 г. и бр. 24 от 2008 г.) § 1. Член 4 се изменя така: “Чл. 4. (1) Постъпилите средства в бюджета на Агенцията по вписванията на основание чл. 58а, ал. 3 ЗКИР и съгласно чл. 43 от Закона за регистър БУЛСТАТ се начисляват и разходват само за развитие на материалната база, за повишаване на квалификацията и за стимулиране на служителите от агенцията. Средствата за стимулиране на служителите не могат да надвишават 25 % от годишния размер на средствата за работна заплата.

(2) Постъпилите средства в бюджета на Агенцията по вписванията на основание чл. 39, ал. 1 и ал. 2, т. 1 от Закона за търговския регистър се начисляват и разходват, както следва: 1. до 40 % от предвидените средства - за развитие на материалната база и за повишаване на квалификацията на служителите; 2. до 60 % от предвидените средства - за стимулиране на служителите в агенцията.” § 2. Член 5 се изменя така: “Чл. 5. Средствата за стимулиране на служителите в агенцията по чл. 4 се определят със заповед на изпълнителния директор до 10-о число на месеца за приходите от предходния месец.” § 3. В чл. 7 т. 1 се изменя така: “1. организиране и провеждане на езикови курсове, курсове за работа с компютър, със специализирани програмни продукти и информационни технологии, правно и финансово обучение и други подобни, спомагащи за повишаване ефективността на работата на служителите;”. § 4. В чл. 8 ал. 1 се изменя така: “(1) Средствата се разходват ежемесечно за материално стимулиране на изпълнителния директор, заместник изпълнителния директор и на следните групи служители: 1. първа група - главен секретар и директори на дирекции; 2. втора група - регионални директори, началници на отдели, финансов контрольор и служител по сигурността на информацията; 3. трета група - началници на сектори и служители в дирекциите в централната администрация; 4. четвърта група - длъжностни лица по регистрация; 5. пета група - служителите, включително назначените по реда на Постановление № 66 на Министерския съвет от 1996 г. за кадрово обезпечаване на някои дейности в бюджетните организации (обн., ДВ, бр. 29 от 1996 г.; изм., бр. 76 и 92 от 1997 г., бр. 5 от 1999 г., бр. 53 от 2000 г., бр. 100 от 2005 г. и бр. 14 от 2008 г.) служители, работещи в службите по вписванията; 6. шеста група - служителите, включително назначените по реда на Постановление № 66 на Министерския съвет от 1996 г. за кадрово обезпечаване на някои дейности в бюджетните организации служители, работещи в службите по регистрация. ” § 5. Член 9 се изменя така: “Чл. 9. Средствата за материално стимулиране, определени по реда на чл. 5, се разпределят, както следва: 1. резерв на средства за материално стимулиране - от 5 до 15 % от общите средства, от които се отчислява размерът на материално стимулиране на изпълнителния директор и заместник изпълнителния директор; остатъкът се разпределя със заповед на изпълнителния директор по предложение на главния секретар; 2. за месечно материално стимулиране - по групи: а) първа група - от 5 до 20 % от средствата за материално стимулиране по чл. 4, ал. 1 и 2; б) втора група - от 5 до 30 % от средствата за материално стимулиране по чл. 4, ал. 1 и 2; в) трета група - от 5 до 30 % от средствата за материално стимулиране по чл. 4, ал. 1 и 2; г) четвърта група - от 10 до 50 % от средствата за материално стимулиране по чл. 4, ал. 2; д) пета група - от 20 до 60 % от средствата за материално стимулиране по чл. 4, ал. 1; е) шеста група - от 10 до 50 % от средствата за материално стимулиране по чл. 4, ал. 1 и 2.” § 6. Член 10 се изменя така: “Чл. 10. (1) Конкретният процент за всяка група и конкретният размер на сумата за допълнителното материално стимулиране на съответната група служители се определят по предложение на главния секретар, одобрено от изпълнителния директор.

(2) Предложението по ал. 1 трябва да съответства на параметрите, определени в чл. 9, т. 2, и общият размер на процентите при определяне на материалното стимулиране по групи не може да надвишава 100.” § 7. Член 11 се изменя така: “Чл. 11. Индивидуалният размер на материално стимулиране на служителите се определя до 15-о число на месеца, както следва: 1. за изпълнителния директор и заместник изпълнителния директор - от министъра на правосъдието; 2. за служителя по сигурността на информацията, финансовия контрольор и главния секретар - от изпълнителния директор; 3. за директорите на дирекции - от изпълнителния директор по предложение на главния секретар; 4. за началниците на отдели - от главния секретар по предложение на директора на съответната дирекция; 5. за регионалните директори - от главния секретар по предложение на директора на Главна дирекция “Регистри”; 6. за служителите в отдели - от директора по предложение на началника на отдела; 7. за служителите в службите по вписванията - от директора на Главна дирекция “Регистри” по предложение на регионалния директор; 8. за служителите в службите по регистрация - от директора на Главна дирекция “Регистри” по предложение на регионалния директор.” § 8. Член 14 се отменя. § 9. Член 15 се изменя така: “Чл. 15. Лицата по чл. 11 изготвят предложения за определяне на индивидуалния размер на материално стимулиране съгласно чл. 12 и чл. 13, ал. 1, т. 2 за предходния месец до 10-о число на текущия месец въз основа на извършените оценки.” § 10. Член 16 се изменя така: “Чл. 16. (1) Отдел “Човешки ресурси” до 5-о число на месеца изготвя и представя в дирекция “Финансово-стопански дейности и управление на собствеността” справка за отработеното време на служителите на агенцията за предходния месец.

(2) Най-късно до 15-о число на месеца отдел “Финансово-стопански дейности и управление на собствеността” извършва изчисленията по чл. 13 за определяне на индивидуалния размер на допълнителното материално стимулиране на служителите.” § 11. Член 17 се изменя така: “Чл. 17. (1) Изпълнителният директор издава заповед за изплащане на средствата за материално стимулиране въз основа на предложенията по чл. 15 и изчисленията по чл. 16, ал. 2.

(2) Средствата за материално стимулиране се изплащат заедно с месечното възнаграждение за месеца, следващ постъпването на приходите по сметката на агенцията.” § 12. В § 2 думите “чл. 39, ал. 1” се заменят с “чл. 39, ал. 2, т. 1.

Заключителна разпоредба § 13. Тази наредба влиза в сила от 30 май 2008 г.

Министър: М. Тачева