Решение № 257 от 21 април 2008 г. за приемане на отчета за дейността на Управителния съвет на Националния компенсационен жилищен фонд за 2007 г.

РЕШЕНИЕ № 257 ОТ 21 АПРИЛ 2008 Г. за приемане на отчета за дейността на Управителния съвет на Националния компенсационен жилищен фонд за 2007 г.

На основание чл. 9, ал. 4 от Закона за уреждане на жилищните въпроси на граждани с многогодишни жилищноспестовни влогове

МИНИСТЕРСКИЯТ СЪВЕТ

РЕШИ: 1. Приема отчета за дейността на Управителния съвет на Националния компенсационен жилищен фонд при Министерския съвет за 2007 г. съгласно приложение № 1.

2. Приема отчета за приходите и разходите по бюджета на Националния компенсационен жилищен фонд за 2007 г. съгласно приложение № 2.

Министър-председател: Сергей Станишев

Главен секретар на Министерския съвет: Севдалин Мавров

Приложение № 1 към т. 1

О Т Ч Е Т за дейността на Управителния съвет на Националния компенсационен жилищен фонд при Министерския съвет за периода 1 януари - 31 декември 2007 г.

Законът за уреждане на жилищните въпроси на граждани с многогодишни жилищноспестовни влогове (ЗУЖВГМЖСВ) с чл. 9, ал. 1 възлага на Управителния съвет (УС) на Националния компенсационен жилищен фонд (НКЖФ) изпълнението на следните функции: 1. Управление на имуществото на НКЖФ.

2. Определяне на левовия индекс на спестовното число.

3. Определяне на преференциите при ползване на заеми по чл. 7, ал. 3 ЗУЖВГМЖСВ.

4. Контрол върху дейността на местните комисии.

Съгласно § 19 от Правилника за прилагане на ЗУЖВГМЖСВ на УС на НКЖФ е възложено цялостното изпълнение на разпоредбите му.

I. Управление на имуществото на фонда.

1. Организиране набирането на средствата на фонда по реда на чл. 6, ал. 1 от закона: а) 30 на сто от постъпленията по фонд “Жилищно строителство” на държавните предприятия; б) субсидия в размер до 1 на сто от приходите на държавния бюджет; в) постъпления от дарения и помощи от български и чуждестранни лица; г) постъпления от продажба на жилища и вили, отнети в полза на държавата със съдебен акт; д) параграф 16 ППЗУЖВГМЖСВ - възстановени средства от продавача, получил компенсации по този закон.

През 2007 г. постъпилите средства по буква “а” са 300 941 лв. Набирането на средствата се извършва служебно от клоновете на “Банка ДСК” - ЕАД, които отчисляват съответния процент от фонд “Жилищно строителство” на задължените търговски дружества и държавни предприятия и сумите се превеждат служебно по сметката на НКЖФ.

Субсидията по буква “б” е най-големият приходоизточник. Със Закона за държавния бюджет на Република България за 2007 г. и в т. 1.10 от приложение № 1 (бюджет на Министерския съвет за 2007 г.) към чл. 1, ал. 1 от Постановление № 20 на Министерския съвет от 2007 г. за изпълнението на държавния бюджет на Република България за 2007 г. за НКЖФ като второстепенен разпоредител бяха предвидени за обезщетения и помощи за домакинства (левови компенсации) средства в размер 16 050 000 лв.

В изпълнение на горното първостепенният разпоредител - Министерският съвет, превеждаше регулярно средства на фонда, но въпреки това не бяха усвоени 4 955 749 лв. Неусвояването се дължи преди всичко на ниския праг от 15 000 лв. (чл. 2, ал. 1, т. 1 ЗУЖВГМЖСВ) за включване на дългогодишните спестители в окончателен списък, от една страна, и, от друга - продължаващото покачване на цените на жилищата.

Приходоизточниците по букви “в” и “г” нямат реализация.

Постъпилите средства по буква “д” са 36 221 лв., както и 2 лв. - лихви, неправомерно постъпили по сметката на НКЖФ.

2. Целево изразходване на средствата на НКЖФ.

Съгласно чл. 7, ал. 1 ЗУЖВГМЖСВ средствата на фонда се разходват за финансово компенсиране на жилищноспестовните влогове чрез левова компенсация на определените към 31 декември 1990 г. спестовни числа по тях съобразно действащия левов индекс.

През 2007 г. на местните комисии са преведени средства за компенсации общо в размер 11 094 251 лв., с които са компенсирани правоимащи спестители по 2684 влога, като средната компенсация по един влог е 4133,48 лв.

II. Определяне на левовия индекс на спестовното число.

На основание чл. 7, ал. 2 ЗУЖВГМЖСВ УС на НКЖФ определя периодично размера на левовия индекс на спестовното число, като основни критерии са: инфлационните процеси в страната, пазарните цени на жилищата и наличните средства по фонда.

Поради наличието на горните условия през 2007 г. УС на НКЖФ на основание чл. 9, ал. 1, т. 2 ЗУЖВГМЖСВ във връзка с чл. 11, ал. 3 от правилника за прилагането му определи на два пъти нов левов индекс на спестовното число от 1 април 2007 г. в размер 0,05 лв., а от 1 септември 2007 г. - в размер 0,06 лв., който действа и понастоящем.

С така повишения левов индекс на спестовното число се отговори, макар и частично, на исканията на жилищноспестовните вложители, обосновани от цените на пазара на жилища, строителните материали и инфлационните процеси.

III. Определяне на преференции при ползване на заеми по реда на чл. 7, ал. 3 ЗУЖВГМЖСВ.

През отчетния период искания за ползване на преференции по реда на чл. 7, ал. 3 от ЗУЖВГМЖСВ не са постъпвали и УС на НКЖФ не е вземал такива решения.

IV. Контрол на дейността на местните комисии.

Контролът върху дейността на местните комисии се осъществява в трите му форми - предварителен, текущ и последващ.

1. Предварителен контрол.

Предварителният контрол се осъществява при утвърждаването на съставите на местните комисии (числен състав, председател и мандат) от страна на УС на НКЖФ, както и при утвърждаване на промените в местните комисии. Контролът се изразява в проверка на спазването на изискванията на чл. 8, ал. 2 ЗУЖВГМЖСВ във връзка с чл. 16, ал. 1, 2 и 3 от правилника за прилагането му. Утвърдените състави и промени в състави на местни комисии с решения на УС на НКЖФ за 2007 г. са общо 36.

2. Текущ контрол.

Текущият контрол се осъществява чрез проверки на място по цялостната дейност на съответната местна комисия по следните дейности: съставяне на списъци на правоимащи жилищноспестовни вложители; правилно определяне на полагащата се компенсация съобразно действащия левов индекс на спестовно число. Управителният съвет на НКЖФ осъществява методическа дейност чрез указания до местните комисии по конкретни въпроси с оглед еднаквото прилагане на разпоредбите на закона и правилника чрез експертна помощ за решаването на определени случаи.

През отчетния период бяха посетени 49 местни комисии и беше оказана методическа помощ за подобряване на дейността им.

3. Последващ контрол.

Последващият контрол се осъществява чрез проверка на решенията на местните комисии. Елемент на този контрол е проверката на тримесечните отчети за движението на средствата на НКЖФ на местните комисии, които се представят в Изпълнителния орган на фонда заедно с поименни списъци на жилищноспестовни вложители, получили левова компенсация от фонда. С оглед подобряване на дейността и упражняване на действен и ефективен контрол при финансовото компенсиране на граждани и във връзка с чл. 9 ЗУЖВГМЖСВ местните комисии по общини предоставят изготвените окончателни списъци по чл. 7 ППЗУЖВГМЖСВ, както и на компенсираните жилищноспестовни вложители за времето от влизането в сила на закона (3 август 1992 г.) на магнитен носител. Това създава предпоставки за бързо и точно обработване и обобщаване на информацията от цялата страна. Като резултат от предварителния и текущия контрол през отчетния период няма констатирани неправомерни решения на местните комисии.

V. Решения на УС на НКЖФ.

В изпълнение на възложените му правомощия УС на НКЖФ е провел през отчетния период 12 заседания, на които са приети 127 решения относно: - приемане на годишен (за 2006 г.) и тримесечни отчети за движението на средствата на НКЖФ през 2007 г.; - изготвяне и приемане на отчета за дейността на УС за 2006 г. и на отчета за приходите и разходите по бюджета на фонда за същия период; - приемане за сведение на утвърдения от министъра на държавната администрация и административната реформа бюджет на НКЖФ за 2007 г.; промени в средната работна заплата на служителите от Изпълнителния орган, както и други решения, свързани с дейността му; - утвърждаване на числени състави, председатели и мандат на местните комисии; - утвърждаване на промени в състави на местни комисии; - искания за едновременно изплащане на компенсации по отделни влогове на титуляр/титуляри - правоимащи по смисъла на ЗУЖВГМЖСВ, при придобиване на едно общо жилище по някой от установените способи; - искания на търговски дружества и държавни предприятия за закриване на сметки по фонд “Жилищно строителство”.

Отчетът за дейността на УС на НКЖФ за периода 1 януари - 31 декември 2007 г. и отчетът за приходите и разходите по бюджета на НКЖФ за същия период са приети с решение по протокол № 2 на УС на НКЖФ от 21 февруари 2008 г.

Приложение № 2 към т. 2

О Т Ч Е Т за приходите и разходите на Националния компенсационен жилищен фонд за 2007 г.

Наименование на Отчет за показателите 2007 г.

(в хил. лв.)

I. Приходи 337

1. Други неданъчни приходи - чл. 6, ал. 1, т. 2 от ЗУЖВГМЖСВ 301

2. Глоби, санкции, неустойки, наказателни лихви, обезщетения и начети - § 16 от ППЗУЖВГМЖСВ 36

II. Разходи 11 301

1. Заплати и възнаграждения за персонала, нает по трудови правоотношения, и други възнаграждения и плащания за персонала по извънтрудови правоотношения 143

2. Осигурителни вноски от работо- датели за държавното обществено осигуряване, здравноосигурителни вноски от работодатели и вноски за допълнително задължително осигуряване от работодатели 26

3. Издръжка 29

4. Обезщетения и помощи за дома- кинства (левови компенсации по жилищноспестовни влогове) 11 094

5. Придобиване на дълготрайни материални активи 9

III-V. Трансфери (субсидии) 10 964

1. Получени трансфери (+) 11 258

2. Предоставени трансфери (-) -334

3. Трансфери за поети осигурител- ни вноски (в сила от 1 юли 2003 г.) 40

VI. Дефицит/излишък =

I - II + III + IV + V 0

VII. Финансиране 0

18532

Забележка на редакцията: виж таблицата в PDF-а на броя