Наредба за изменение и допълнение на Наредба № 3 от 2005 г. за паричните преводи и платежните системи

БЪЛГАРСКА НАРОДНА БАНКА

Наредба за изменение и допълнение на Наредба № 3 от 2005 г. за паричните преводи и платежните системи (обн., ДВ, бр. 81 от 2005 г.; изм., бр. 15 и 24 от 2006 г. и бр. 10 от 2007 г.) § 1. В чл. 1 се създава т. 8: “8. условията и редът за издаване на лиценз за извършване на дейност по налични парични преводи и изисквания към дейността.” § 2. В чл. 6 ал. 3 се изменя така: “(3) Българската народна банка извършва служебно операциите по сметките на участниците в електронната система за регистриране и обслужване на търговията с ДЦК (ЕСРОТ) във връзка със сделки с държавни ценни книжа.” § 3. В заглавието и текста на чл. 19 думата “местен” се заличава. § 4. В чл. 34 се правят следните изменения и допълнения: 1. В ал. 8, т. 1, буква “б” думите “системните оператори” се заменят с “участниците в RINGS по ал. 4, т. 3 - 5”.

2. В ал. 8 т. 2 се изменя така: “2. плащания при операции по управление на специални сметки на участниците в електронната система за регистриране и обслужване на търговията с ДЦК (ЕСРОТ) по чл. 3, ал. 1, т. 1 (за първичните дилъри на ДЦК, които не са банки), т. 3 и 5 от Наредба № 5 на МФ и БНБ от 2007 г., предназначени за плащания по сделки с държавни ценни книжа.”

3. Създава се ал. 14: “(14) При определени от нея условия Българската народна банка може да открива сметки, предназначени за плащания по сделки с държавни ценни книжа на първични дилъри на ДЦК, на лица поддепозитари на ДЦК и на други лица, определени от министъра на финансите и управителя на БНБ по реда на чл. 3 от Наредба № 5 на МФ и БНБ от 2007 г.” § 5. След чл. 64 се създава глава девета със следното съдържание: “Глава девета

ИЗДАВАНЕ НА ЛИЦЕНЗ ЗА ИЗВЪРШВАНЕ НА ДЕЙНОСТ ПО НАЛИЧНИ ПАРИЧНИ ПРЕВОДИ И ИЗИСКВАНИЯ КЪМ ДЕЙНОСТТА

Заявление за издаване на лиценз за извършване на дейност по налични парични преводи Чл. 65. (1) Лице, което има намерение да извършва дейност по налични парични преводи, подава до управителя на БНБ чрез подуправителя, ръководещ управление “Банково”, писмено заявление за издаване на лиценз. То съдържа наименование, седалище и адрес на управление на заявителя, както и адрес за кореспонденция и описание на дейността, която заявителят възнамерява да извършва.

(2) Към заявлението се прилагат следните документи: 1. заверен препис от удостоверение/решение за вписване на заявителя и удостоверение за актуално състояние по търговския регистър, издадено не повече от един месец преди датата на подаване на заявлението; за дружество в процес на учредяване се представя заверен препис от решението на учредителното събрание за създаване на дружеството; 2. заверен препис от устава или дружествения договор; 3. документи, удостоверяващи записания и внесен капитал; 4. списък на акционерите или съдружниците (учредителите), притежаващи пряко или косвено квалифицирано дялово участие по смисъла на Закона за кредитните институции в капитала на дружеството и размера на това участие; 5. документ за регистрация по БУЛСТАТ (освен ако не е учредяващо се дружество); 6. списък с имената и адресите на лицата, включени в състава на органите на дружеството, съдържащ данни за тяхната квалификация и професионален опит; 7. декларация от заявителя за лицата, с които се намира в тесни връзки по смисъла на Закона за кредитните институции; 8. изчерпателно описание на дейността на заявителя през последните 3 години (освен ако не е учредяващо се дружество); 9. финансови отчети на заявителя и приложенията към тях за последните три години или за периода, през който той е извършвал търговска дейност (освен ако не е учредяващо се дружество); 10. план за деловата дейност на заявителя, съдържащ изчерпателно описание на всички дейности, които ще извършва, финансова прогноза за развитие за тригодишен период, и демонстриращ възможностите на заявителя да използва финансови и технически ресурси, системи и процедури, осигуряващи надеждно извършване на дейността; 11. описание на управленската и организационна структура и нивата на отговорност; 12. описание на организацията и управлението на информационната система, включително начина за защита на информацията и данните на клиентите, административните и счетоводните процедури, описание на системите за вътрешен контрол и системите за управление на риска, обхващащи заявителя, неговите клонове и агенти; 13. вътрешни правила за мерки срещу изпиране на пари и финансиране на тероризма, обхващащи заявителя, неговите клонове и агенти; 14. списък на адресите, където заявителят ще извършва дейност по налични парични преводи, включително чрез клон или агент; 15. удостоверение, издадено от съответната регионална дирекция на вътрешните работи, че в помещенията по т. 14 са изпълнени изискванията на Наредба № 7 от 1998 г. за системите за физическа защита на строежите (обн., ДВ, бр. 70 от 1998 г.; попр., бр. 82 от 1998 г.; изм. и доп., бр. 52 от 1999 г., бр. 84 от 2000 г.; попр., бр. 93 от 2000 г.); 16. сертификат за противопожарна безопасност за помещенията по т. 14, издаден от специализираните органи по противопожарна охрана; 17. декларация от заявителя, че подадената информация и приложените към заявлението документи са актуални, пълни и достоверни и че незабавно ще информира БНБ за настъпили след подаването на заявлението промени в информацията и документите, приложени към него.

(3) За лицата, управляващи и представляващи заявителя, се представят следните данни: 1. име, единен граждански номер или номер на документа за самоличност (за чужденец), националност, постоянен и настоящ адрес; 2. свидетелство за съдимост или аналогичен документ в случаите, когато лицето не е български гражданин; 3. информация и документи, удостоверяващи квалификацията и професионалния опит в областта на финансовия сектор.

(4) За всяко физическо лице, което притежава (е записало) пряко или косвено квалифицирано дялово участие в капитала на дружеството-заявител, се представят: 1. данни и документи по ал. 3, т. 1 и 2; 2. декларация за произхода на средствата, с които са направени вноските срещу записаните акции, съответно дялове, или с които същите са придобити, и че средствата не са заемни.

(5) За всяко юридическо лице, което притежава (е записало) пряко или косвено квалифицирано дялово участие в капитала на дружеството-заявител, се представят следните данни и документи: 1. заверен препис от удостоверение/решение за вписване и удостоверение за актуално състояние по търговския регистър, издадено не повече от един месец преди датата на подаване на заявлението; 2. финансови отчети и приложенията към тях за последните три години (освен ако не е новоучредено дружество); 3. декларация за произхода на средствата по ал. 4, т. 2, подписана от лицата, управляващи и представляващи юридическото лице; 4. данни и документи по ал. 3, т. 1 и 2 за лицата, управляващи и представляващи юридическото лице.

(6) Заявлението за лиценз се подписва от лицата, управляващи и представляващи заявителя. Подписите се заверяват нотариално.

(7) Приложените документи се представят на български език в оригинал или в заверен от заявителя препис, като при поискване лицето е длъжно да представи оригинала на документа.

(8) Документ може да бъде заменен с нотариално заверена декларация в случаите, когато документът се изисква от орган на чужда държава и правната система на тази държава не предвижда издаването на такъв или аналогичен документ.

(9) Българската народна банка може да изисква представянето и на допълнителни документи с цел да бъдат установени обстоятелствата, необходими за извършване на преценка налице ли са условията за издаване на лиценз.

Чл. 66. (1) Когато заявителят ще извършва дейност чрез клон и/или агент, освен документите по чл. 65, ал. 2, т. 12 - 16, отнасящи се за клонове и агентите му, той представя в БНБ и следната информация: 1. седалище, адрес и наименование на клона или агента; 2. заверен препис от удостоверение/решение за вписване на клона или агента и удостоверение за актуално състояние по търговския регистър, издадено не повече от един месец преди датата на подаване на заявлението; 3. списък с имената и адресите на лицата, управляващи и представляващи клона или агента, за които са приложени информацията и документите по чл. 65, ал. 3; 4. когато агент е банка или финансова къща, заявителят може да представи на БНБ само информация за датата и номера на вече представена в БНБ информация съгласно изискванията на друг нормативен акт, която отговаря на съдържанието и обема на изискваната по т. 2 и 3 информация.

(2) След преценка на представената информация и документи за съответствие с изискванията на ЗППЕПИПС БНБ вписва във водения от нея регистър или не регистрира клона или агента на заявителя.

(3) Българската народна банка заличава от регистъра клона или агента, ако престанат да отговарят на изискванията на ЗППЕПИПС, ако вписването е било извършено въз основа на невярна информация или документи или при подадено писмено искане от заинтересуваното лице.

Собствени средства Чл. 67. (1) Дружество, лицензирано да извършва дейност по налични парични преводи, е длъжно по всяко време да разполага със собствени средства, определени като превишението на активите на дружеството над неговите задължения, но не по-малко от: 1. два процента от обема на плащанията до 10 млн. лв.; 2. сбора от стойността по т. 1 и 1,25 % от обема на плащанията - при обем на плащанията от 10 млн. до 20 млн. лв.; 3. сбора от стойността по т. 1, стойността по т. 2 и 0,5 % от обема на плащанията - при обем на плащанията от 20 млн. до 200 млн. лв.; 4. сбора от стойността по т. 1, стойността по т. 2, стойността по т. 3 и 0,25 % от обема на плащанията - при обем на плащанията от 200 млн. до 500 млн. лв.; 5. сбора от стойността по т. 1, стойността по т. 2, стойността по т. 3, стойността по т. 4 и 0,125 % от обема на плащанията - при обем на плащанията над 500 млн. лв.

(2) Обемът на плащанията по ал. 1 представлява 1/12 от общата сума на извършените от дружеството и неговите клонове и агенти налични парични преводи за предходната година.

(3) Обемът на плащанията за първата година на новолицензирани дружества е 1/12 от годишния обем на плащанията, предвиждан в плана им за делова дейност.

(4) Независимо от изискванията по ал. 1 размерът на собствените средства на дружество за налични парични преводи не може да бъде под 50 000 лв.

Задължения за предоставяне на информация Чл. 68. (1) Дружество, лицензирано да извършва дейност по налични парични преводи, е длъжно да представи в БНБ: 1. приетите общи условия и вътрешни процедури за извършване на дейността по налични парични преводи в 7-дневен срок от издаването на лиценза, съответно от приемане на промени в тях; 2. годишни финансови отчети, заверени от специализирано одиторско предприятие, което е регистриран одитор съгласно Закона за независимия финансов одит, в срок до седем дни от получаването на одиторския доклад, но не по-късно от 15 април на календарната година, следваща годината, за която отчетът се отнася, както и междинни финансови отчети, в срок до края на календарния месец, следващ отчетния шестмесечен период; 3. информация за обема на преведените/получените парични средства при изпълнение на налични парични преводи на тримесечна база, в срок до края на календарния месец, следващ отчетния период, съдържаща: а) размер на преведените средства преди приспадане на дължимите от получателя разноски, такси и комисиони; б) размер на получените средства преди приспадане на дължимите от наредителя разноски, такси и комисиони; в) размер на всички разноски, такси и комисиони, дължими от клиентите - наредители или получатели на наличен паричен превод; 4. копие от утвърдените от председателя на Държавна агенция “Национална сигурност” вътрешни правила за мерките срещу изпирането на пари и финансирането на тероризма в 7-дневен срок от тяхното утвърждаване, съответно от утвърждаването на приети промени в тях; 5. друга информация и документи, определени от БНБ.

(2) Подуправителят на БНБ, ръководещ управление “Банково”, може с указание да определя съдържанието и формата за подаване на документите по ал. 1.

Съдържание на преводното нареждане за наличен паричен превод Чл. 69. (1) Преводното нареждане за наличен паричен превод (местен и презграничен) съдържа: 1. уникален регистрационен номер на преводното нареждане; 2. име (наименование) на наредителя; 3. адрес на наредителя, включително държава на наредителя; 4. идентификатор на наредителя; 5. име (наименование) на получателя; 6. сумата, която следва да бъде преведена; 7. валута; 8. основание за превода; 9. допълнителни пояснения относно превода; 10. дата на представяне на преводното нареждане; 11. подпис на наредителя.

(2) Преводното нареждане за наличен паричен превод може да съдържа и други допълнителни реквизити, включително такива, които са необходими за изпълнение на изискванията по други нормативни актове.”

Заключителна разпоредба § 6. Тази наредба се издава на основание чл. 40 от Закона за Българската народна банка, чл. 26а, ал. 10, чл. 26г, ал. 3, чл. 26д, ал. 3 и § 1 от Закона за паричните преводи, електронните платежни инструменти и платежните системи, приета е с решение № 8 от 15.II.2008 г. на Управителния съвет на БНБ, и влиза в сила от деня на обнародването й в “Държавен вестник”.

Управител: Ив. Искров