Наредба № Н-20 от 15 декември 2008 г. за условията и реда за компенсиране на стойността на безплатните винетки, получени от лица с 50 и над 50 на сто намалена работоспособност, освободени от заплащане на винетни такси при ползване на републиканските пътища

МИНИСТЕРСТВО НА ТРАНСПОРТА

МИНИСТЕРСТВО НА ФИНАНСИТЕ

МИНИСТЕРСТВО НА ТРУДА И СОЦИАЛНАТА ПОЛИТИКА

НАРЕДБА № Н-20 от 15 декември 2008 г. за условията и реда за компенсиране на стойността на безплатните винетки, получени от лица с 50 и над 50 на сто намалена работоспособност, освободени от заплащане на винетни такси при ползване на републиканските пътища

Глава първа

ОБЩИ ПОЛОЖЕНИЯ Чл. 1. С наредбата се определят условията и редът за компенсиране на стойността на безплатните винетки, получени от лица с 50 и над 50 на сто намалена работоспособност за ползване на пътната инфраструктура - републикански пътища или техни участъци, за които се заплащат винетни такси по Закона за пътищата.

Чл. 2. На компенсиране подлежи стойността на получените през годината винетки от правоимащите лица по чл. 10в, ал. 1 от Закона за пътищата.

Глава втора

УСЛОВИЯ И РЕД ЗА КОМПЕНСИРАНЕ НА СТОЙНОСТТА НА БЕЗПЛАТНИТЕ ВИНЕТКИ Чл. 3. (1) Стойността на безплатните винетки по чл. 2 се компенсира за сметка на централния бюджет за съответната година чрез предоставяне на средствата по бюджета на Национална агенция “Пътна инфраструктура”.

(2) Средствата от централния бюджет се предоставят месечно въз основа на искане от страна на Национална агенция “Пътна инфраструктура” до Министерството на финансите.

(3) Размерът на средствата по ал. 2 не може да надхвърля стойността на винетките, включени в приемателно-предавателните протоколи по чл. 4 от Наредбата за условията и реда за освобождаване на лица с 50 и над 50 на сто намалена работоспособност от винетни такси при ползване на републиканските пътища.

(4) Със стойността на неполучените от правоимащите лица и върнати за унищожаване винетки от дирекциите “Социално подпомагане” на областните пътни управления в срока по чл. 5, ал. 2 от Наредбата за условията и реда за освобождаване на лица с 50 и над 50 на сто намалена работоспособност от винетни такси при ползване на републиканските пътища се намалява сумата за компенсация за първия месец на годината.

ПРЕХОДНИ И ЗАКЛЮЧИТЕЛНИ РАЗПОРЕДБИ § 1. Наредбата се издава на основание чл. 10в, ал. 2 от Закона за пътищата. § 2. Указания по прилагането на наредбата се дават от министъра на финансите. § 3. Наредбата влиза в сила от 1 януари 2009 г.

Министър на транспорта: П. Мутафчиев

Министър на финансите: Пл. Орешарски

Министър на труда и социалната политика: Ем. Масларова