Решение № 458 от 1 септември 2016 г. за приемане на Правила за реда и сроковете за одобряване (съгласуване) на общи условия на договорите с потребителите на пощенски услуги

РЕШЕНИЕ № 458 от 1 септември 2016 г.

На основание чл. 21, ал. 7 във връзка с чл. 15, ал. 1, т. 18, ал. 2 и 3 от Закона за пощенските услуги във връзка с Решение № 352 от 23.06.2016 г. на КРС и с чл. 21, ал. 2 – 6, ал. 8 и 9 от Закона за пощенските услуги Комисията за регулиране на съобщенията реши: 1. Приема резултатите от откритото с Решение № 352 от 23.06.2016 г. на Комисията за регулиране на съобщенията обществено обсъждане на проект на Правила за реда и сроковете за одобряване (съгласуване) на общи условия на договорите с потребителите на пощенски услуги.

2. Приема Правила за реда и сроковете за одобряване (съгласуване) на общи условия на договорите с потребителите на пощенски услуги: Правила за реда и сроковете за одобряване (съгласуване) на общи условия на договорите с потребителите на пощенски услуги Чл. 1. (1) Пощенските оператори представят за одобряване (съгласуване) в Комисията за регулиране на съобщенията (Комисията) проект на общи условия на договорите с потребителите на хартиен и електронен носител.

(2) Проектите на общи условия на пощенския оператор със задължение за извършване на универсалната пощенска услуга и на пощенските оператори, лицензирани за извършване на услугите по чл. 39, т. 2 и/или 3 от Закона за пощенските услуги, трябва да отговарят на изискванията на чл. 21, ал. 2 от Закона за пощенските услуги.

(3) Проектите на общи условия на пощенските оператори, извършващи неуниверсални пощенски услуги по чл. 38, т. 1 – 3 от Закона за пощенските услуги, трябва да отговарят на изискванията на чл. 21, ал. 3 от Закона за пощенските услуги.

Чл. 2. (1) Пощенският оператор със задължение за извършване на универсалната пощенска услуга, пощенските оператори, извършващи услуги, включени в обхвата на универсалната пощенска услуга, и пощенските оператори, извършващи пощенски парични преводи, вземат становище от Комисията за защита на потребителите по проектите на общи условия на договора с потребителите, преди да го представят за одобряване (съгласуване) от Комисията.

(2) Становището по ал. 1 се прилага към проекта на общи условия по чл. 1, ал. 2.

Чл. 3. (1) Комисията разглежда проектите по чл. 1 в срок до 15 работни дни, считано от датата на получаването им. В случай на констатирани пропуски и недостатъци Комисията изисква да бъдат направени изменения и допълнения в представените проекти, включително изисква допълнителни разяснения от пощенския оператор.

(2) Пощенските оператори в определения им от Комисията срок преработват проектите на общи условия в съответствие с дадените им указания по ал. 1 и представят преработените проекти за одобрение (съгласуване).

(3) В срок до 10 работни дни, считано от датата на представяне на преработените по ал. 2 проекти, Комисията изпраща същите на Комисията за защита на потребителите за становище относно наличието на неравноправни клаузи.

(4) В случай че в срока по ал. 1 Комисията не е изискала да бъдат направени изменения и допълнения в представените проекти, включително и даването на допълнителни разяснения по тях, Комисията: 1. в случаите по чл. 2, ал. 1 в срок до 15 работни дни от изтичане на срока по чл. 3, ал. 1 се произнася с решение по проектите на общи условия, като ги одобрява (съгласува) или отказва да ги одобри (съгласува); 2. в случаите на представени проекти на общи условия от пощенските оператори, извършващи неуниверсални пощенски услуги по чл. 38, т. 1 – 3 от Закона за пощенските услуги, в срок до 5 работни дни след изтичане на срока по чл. 3, ал. 1 изпраща проектите на Комисията за защита на потребителите за становище относно наличието на неравноправни клаузи. След получаване на становището Комисията се произнася в срока и по начина, определени в чл. 4.

Чл. 4. В срок до 15 работни дни от получаване на становището на Комисията за защита на потребителите, поискано на основание чл. 3, ал. 3 или ал. 4, т. 2, Комисията с решение се произнася по проектите на общи условия, като ги одобрява (съгласува) или отказва да ги одобри (съгласува).

Чл. 5. Комисията мотивира решението си в случаите, когато отказва да одобри (съгласува) проектите на общи условия, като дава указание за преработването им.

Чл. 6. Преработените по чл. 3, ал. 2 и 5 проекти на общи условия се одобряват (съгласуват) от Комисията по реда и в сроковете, определени в тези правила.

Чл. 7. Копие от решението на Комисията за одобряване (съгласуване) на общите условия ведно с одобрените (съгласуваните) общи условия се изпращат на Комисията за защита на потребителите за сведение.

Заключителни разпоредби § 1. Правилата са приети на основание чл. 21, ал. 7 от Закона за пощенските услуги. § 2. Процедурата за реда и сроковете за съгласуване на общи условия на договорите с потребителите на пощенски услуги от Комисията за регулиране на съобщенията, приета с Протоколно решение № 1 от 20 юли 2006 г. на Комисията за регулиране на съобщенията, се отменя. § 3. Правилата влизат в сила от датата на обнародването им в „Държавен вестник“.

Председател: Веселин Божков