Наредба за изменение и допълнение на Наредба № 2 от 2005 г. за условията и реда за оказване на медицинска помощ на чужденците, които не се ползват с правата на българските граждани

МИНИСТЕРСТВО НА ЗДРАВЕОПАЗВАНЕТО

МИНИСТЕРСТВО НА ВЪНШНИТЕ РАБОТИ

МИНИСТЕРСТВО НА ПРАВОСЪДИЕТО

Наредба за изменение и допълнение на Наредба № 2 от 2005 г. за условията и реда за оказване на медицинска помощ на чужденците, които не се ползват с правата на българските граждани (ДВ, бр. 57 от 2005 г.) § 1. В чл. 3 се правят следните изменения и допълнения: 1. В ал. 1 след думата „пребивават“ се добавя „продължително или“.

2. Алинея 3 се отменя. § 2. Член 4 се изменя така: „Чл. 4. (1) Наредбата не се прилага за чужденци или за лица без гражданство, на които е разрешено постоянно пребиваване в Република България.

(2) Наредбата не се прилага и за лицата с предоставен статут на бежанец, хуманитарен статут или предоставено право на убежище.

(3) Наредбата не се прилага за чуждестранните студенти и докторанти, приети за обучение във висши училища и научни организации у нас по реда на Постановление № 103 на Министерски съвет от 1993 г. за осъществяване на образователна дейност сред българите в чужбина (ДВ, бр. 48 от 1993 г.) и Постановление № 228 на Министерски съвет от 1997 г. за приемане на граждани на Република Македония за студенти в държавните висши училища на Република България (ДВ, бр. 42 от 1997 г.).

(4) Наредбата не се прилага и за лица, които пребивават в Република България и за които се прилагат правилата за координация на системите за социална сигурност, въведени с Регламент (ЕИО) № 1408/71 на Съвета за прилагане на системи за социална сигурност към лицата, които се движат в рамките на Общността - наети, самостоятелно заети лица и членовете на техните семейства, които не са задължително здравноосигурени на друго основание (обн., ОВ, L 149 от 1971 г. Специално българско издание от 2007 г.: гл. 05, т. 01, стр. 26 - 73) и Регламент (ЕИО) № 574/72 на Съвета, определящ процедурата за прилагане на Регламент (ЕИО) № 1408/71 на Съвета (обн., ОВ, L 74 от 1972 г. Специално българско издание от 2007 г.: гл. 05, т. 01, стр. 74 - 155).“ § 3. В чл. 5, ал. 1 след думата „пребивават“ се добавя „продължително или“. § 4. Член 6 се отменя. § 5. Член 9 се изменя така: „Чл. 9. (1) Медицинската помощ на чужденци от страни, с които Република България има сключени спогодби или договори за сътрудничество в областта на здравеопазването, се оказва по реда на тези спогодби.

(2) Министерството на здравеопазването обявява на интернет страницата си списък на действащите международни актове за сътрудничество в областта на здравеопазването между Република България и други страни.“ § 6. В чл. 10 след думата „пребивават“ се добавя „продължително или“. § 7. В чл. 11, ал. 2 след думата „договори“ се добавя „или в тях не се уреждат условията за получаване на медицинска помощ“. § 8. В чл. 12 ал. 1 се изменя така: „Чл. 12. (1) Медицински прегледи, изследвания и лечение на чужденците, които пребивават продължително или краткосрочно или преминават транзитно през страната, се извършват във всички лечебни заведения.“ § 9. В § 3 от заключителните разпоредби думите „чл. 83, ал. 2 от Закона за здравето“ се заменят с „чл. 83, ал. 4 от Закона за здравето“. § 10. Приложението към чл. 9 се отменя.

Министър на здравеопазването: Б. Нанев

Министър на външните работи: Н. Младенов

Министър на правосъдието: М. Попова