Постановление № 257 от 25 септември 2006 г. за изменение и допълнение на нормативни актове на Министерския съвет

ПОСТАНОВЛЕНИЕ № 257 ОТ 25 СЕПТЕМВРИ 2006 Г. за изменение и допълнение на нормативни актове на Министерския съвет

МИНИСТЕРСКИЯТ СЪВЕТ ПОСТАНОВИ: § 1. В Постановление № 254 на Министерския съвет от 2005 г. за приемане на Наредба за признаване на дипломи, удостоверения и други доказателства за професионална квалификация по медицинска професия и за специализация в областта на здравеопазването (ДВ, бр. 100 от 2005 г.) се правят следните изменения и допълнения: 1. В наименованието на постановлението и в член единствен думите “дипломи, удостоверения и други доказателства за” се заличават, а думите “за специализация” се заменят с “на специализация”.

2. В § 3 от заключителните разпоредби се създава ал. 3: “(3) Министерството на здравеопазването издава удостоверение за наличието или липсата на обстоятелства по ал. 1 и 2 при поискване от компетентните органи на държава - членка на Европейския съюз, на Европейското икономическо пространство, или Швейцария.” § 2. В Наредбата за единните държавни изисквания за придобиване на висше образование по специалността “Фармация” за образователно-квалификационна степен “магистър”, приета с Постановление № 61 на Министерския съвет от 2005 г. (обн., ДВ, бр. 32 от 2005 г.; изм. и доп., бр. 94 от 2005 г.), се правят следните изменения и допълнения: 1. В чл. 4, ал. 2 накрая се поставя запетая и се добавя “което включва най-малко осъществяването на следните дейности: 1. изготвяне на лекарства във фармацевтична форма; 2. производство и контрол на лекарствата; 3. контрол на лекарствата в лаборатория за контрол над лекарствата; 4. складиране, съхраняване и разпространение на лекарствата в търговската мрежа; 5. приготвяне, контрол, съхраняване и доставка на лекарствата в аптеките; 6. приготвяне, контрол, съхраняване и доставка на лекарствата в болничните заведения; 7. предоставяне на информация и консултации относно лекарствата.”

2. В чл. 5 глаголът “е” се заменя със “се провежда в редовна форма”.

3. Създава се чл. 8а: “Чл. 8а. Обучението по специалността “Фармация” осигурява достатъчни познания за: 1. лекарствата и веществата, използвани за производството на лекарства; 2. фармацевтичните технологии и физичния, химичния, биологичния и микробиологичния контрол на лекарствата; 3. метаболизма и въздействието на лекарствата и действието на токсичните вещества, както и употребата на лекарствата; 4. оценяване на научната информация за лекарствата и способност за предоставяне на подходяща информация въз основа на тези познания; 5. законовите и другите изисквания, свързани с фармацевтичната практика.”

4. В § 2 от преходните и заключителните разпоредби се правят следните изменения и допълнения: а) досегашният текст става ал. 1; б) създава се ал. 2: “(2) Лицата, придобили образователно-квалификационна степен “магистър” по специалността “Фармация” преди влизане в сила на наредбата, могат да получат удостоверение от министъра на здравеопазването за съответствие на придобитото образование с изискванията на наредбата, когато ще упражняват професията в държава - членка на Европейския съюз, в други държави от Европейското икономическо пространство и в Швейцария.” § 3. В Наредбата за единните държавни изисквания за придобиване на висше образование по специалностите “Медицина” и “Стоматология” за образователно-квалификационна степен “магистър”, приета с Постановление № 245 на Министерския съвет от 2005 г. (обн., ДВ, бр. 94 от 2005 г.; изм., бр. 95 от 2005 г.), се правят следните изменения и допълнения: 1. В чл. 5 глаголът “е” се заменя със “се провежда в редовна форма”.

2. Създава се чл. 8а: “Чл. 8а. Обучението по специалността “Медицина” осигурява: 1. адекватни познания по задължителните учебни дисциплини за придобиване на професионална квалификация по медицинска професия и добро разбиране на научните методи, включително на принципите за измерване на биологичните функции, оценката на научно установени факти и анализа на данни; 2. достатъчно разбиране на структурата, функциите и поведението на здрави и болни хора, както и връзката между здравето и физическата и социалната среда на човека; 3. адекватни познания по клинични дисциплини и практика, които дават ясна картина за физическите и психическите болести и тяхната профилактика, диагноза и лечение, както и за възпроизводството на човека; 4. клиничен опит в болници под съответното наблюдение.”

3. В чл. 9 глаголът “е” се заменя със “се провежда в редовна форма”.

4. Създава се чл. 11а: “Чл. 11а. Обучението по специалността “Стоматология” осигурява: 1. достатъчни познания върху науките, на които се основава медицината, и добро разбиране на научните методи, включително на принципите за измерване на биологичните функции, оценката на научно установени факти и анализа на данни; 2. достатъчно разбиране на структурата, психологията и поведението на здравите и болните хора, както и на влиянието на природната и социалната среда върху здравословното им състояние, доколкото е свързано със стоматологията; 3. достатъчни познания върху структурата и функцията на зъбите, устата, челюстите и свързаните с тях тъкани - здрави и болни, както и върху тяхното отношение към здравословното състояние и към физическото и социалното благополучие на човека; 4. достатъчни познания по клиничните дисциплини и методи, които позволяват на стоматолога да добие цялостна представа върху аномалиите, уврежданията и болестите на зъбите, устата, челюстите и свързаните с тях тъкани, както и по профилактична, диагностична и терапевтична стоматология; 5. достатъчен клиничен опит, придобит под подходящо ръководство; 6. придобиване на умения, необходими за упражняване на всички дейности, включващи профилактика, диагностика и лечение на аномалии и болести на зъбите, устата, челюстите и свързаните с тях тъкани.”

5. В § 2 от преходните и заключителните разпоредби се правят следните изменения и допълнения: а) досегашният текст става ал. 1; б) създава се ал. 2: “(2) Лицата, придобили образователно-квалификационна степен “магистър” по специалността “Медицина” или “Стоматология” преди влизане в сила на наредбата, могат да получат удостоверение от министъра на здравеопазването за съответствие на придобитото образование с изискванията на наредбата, когато ще упражняват професията в държава - членка на Европейския съюз, в други държави от Европейското икономическо пространство и в Швейцария.” § 4. В Наредбата за единните държавни изисквания за придобиване на висше образование по специалностите “Медицинска сестра” и “Акушерка” за образователно-квалификационна степен “бакалавър”, приета с Постановление № 248 на Министерския съвет от 2005 г. (ДВ, бр. 95 от 2005 г.), се правят следните изменения и допълнения: 1. В чл. 6 глаголът “е” се заменя със “се провежда в редовна форма”.

2. Създава се чл. 8а: “Чл. 8а. (1) Обучението по специалността “Медицинска сестра” осигурява: 1. подходящи знания по дисциплините, които са в основата на сестринските грижи, включително достатъчно добро познание за организма, психологическите функции и поведението на здравите и болните хора, както и за социалната среда на човека; 2. достатъчни познания за същността и етиката на професията и за общите принципи, отнасящи се до здравето и сестринските грижи; 3. подходящ клиничен практически опит; 4. способност за участие в практическото обучение на здравния персонал и опит в работата с този персонал; 5. опит в съвместната работа с други медицински специалисти.

(2) Опитът по ал. 1, т. 3 трябва да е придобит по време на практическия стаж, провеждан под ръководството на квалифициран медицински персонал, в места, където броят на квалифицирания персонал и оборудването са подходящи за полагането на медицински грижи за пациентите.”

3. В чл. 11 глаголът “е” се заменя със “се провежда в редовна форма”.

4. Създава се чл. 13а: “Чл. 13а. (1) Обучението по специалността “Акушерка” осигурява: 1. достатъчни познания за науките, на които се основават дейностите на акушерките, в частност на акушерството и гинекологията; 2. достатъчни познания за професионалната етика на професията и на нормативните актове, които я регламентират; 3. задълбочени познания върху биологичните функции, анатомията и физиологията в сферата на акушерството и на новороденото, както и познания върху отношението между състоянието на здраве и физическата и социалната среда на човешкия индивид и неговото поведение; 4. достатъчен клиничен опит, придобит в акредитирани лечебни заведения под контрола на специалисти с квалификация по акушерство; 5. достатъчно разбиране на обучението на здравни работници и опит от работата с такива работници.” § 5. В Наредбата за признаване на дипломи, удостоверения и други доказателства за професионална квалификация по медицинска професия и за специализация в областта на здравеопазването, приета с Постановление № 254 на Министерския съвет от 2005 г. (ДВ, бр. 100 от 2005 г.), се правят следните изменения и допълнения: 1. В наименованието на наредбата думите “дипломи, удостоверения и други доказателства за” се заличават, а думите “за специализация” се заменят с “на специализация”.

2. В чл. 1: а) досегашният текст става ал. 1; б) създава се ал. 2: “(2) Наредбата не се прилага за признаване на придобито висше образование в чуждестранни висши училища с цел обучение за придобиване на по-висока образователна степен или обучение за специализация в областта на здравеопазването.”

3. В чл. 2 думите “съгласувано с министъра на образованието и науката” се заличават, а накрая се поставя запетая и се добавя “както и признаването на специализация в областта на здравеопазването, придобита в държава членка.”

4. Член 3 се изменя така: “Чл. 3. (1) Министърът на здравеопазването организира признаването на професионална квалификация по медицинска професия и/или специализация в областта на здравеопазването: 1. придобити от граждани на държава членка извън държава членка; 2. признати в държава членка, но придобити извън тези държави.

(2) В случаите по ал. 1 се сравняват специализираните знания и умения, удостоверени от всички дипломи, удостоверения и други доказателства за професионална квалификация по медицинска професия и за специализация в областта на здравеопазването на заявителя, както и неговият стаж със знанията, уменията и съответния стаж, изисквани от българското законодателство.”

5. В чл. 4, ал. 1 думите “издадени в държава членка и” се заличават.

6. В чл. 5: а) алинея 2 се изменя така: “(2) Към заявлението по ал. 1 се прилагат копия на: 1. документ за самоличност, съдържащ данни за гражданството на заявителя и постоянния адрес; 2. диплома, удостоверение или друго доказателство за професионална квалификация по медицинска професия и съответните приложения към тях; 3. документ за придобита специалност, когато се иска признаване на специализация; 4. документ за наличие или липса на наложени административни или дисциплинарни наказания или влязла в сила присъда, свързани с упражняването на медицинската професия; 5. медицинско свидетелство или еквивалентен документ, в който се посочва, че заявителят е в добро физическо и психическо здраве и му позволява да упражнява професията си на територията на държавата членка по произход или по местопребиваване.”; б) в ал. 4 думите “две копия” се заменят с “копие”.

7. Член 7 се отменя.

8. В чл. 9, т. 1 думите “като вземат предвид и документа по чл. 7, ал. 3” се заличават.

9. В чл. 11 ал. 1 се изменя така: “(1) Комисиите по чл. 8 предлагат на министъра на здравеопазването да признае професионална квалификация за упражняване на професията “лекар”, когато: 1. дипломата, удостоверението или другото доказателство за професионална квалификация е посочено в приложение № 1, или

2. обучението съответства на държавните изисквания по чл. 177 от Закона за здравето.”

10. В чл. 12, ал. 1: а) думите “е получено удостоверение за признаване на висшето образование от министъра на образованието и науката и” се заличават; б) в т. 2 думите “и осигурява познания за извършване на превантивни, диагностични и терапевтични дейности, свързани с дефектите и заболяванията на зъбите, устата, челюстите и свързаните с тях тъкани, както и за упражняването на тези дейности при спазване на нормативните разпоредби и действащите правила за професионална етика” се заличават.

11. В чл. 13, ал. 1: а) в ал. 1 думите “е получено удостоверение за признаване на висшето образование от министъра на образованието и науката и” се заличават; б) алинея 2 се отменя.

12. Член 14 се изменя така: “(1) Комисиите по чл. 8 предлагат на министъра на здравеопазването да признае професионална квалификация за упражняване на професията “медицинска сестра”, когато: 1. дипломата, удостоверението или другото доказателство за професионална квалификация е посочено в приложение № 4, или

2. обучението съответства на държавните изисквания по чл. 177 от Закона за здравето.

(2) Пълният курс на обучението по ал. 1, т. 2 трябва да включва не по-малко от 3 години или 4600 часа теоретична подготовка и практика.”

13. В чл. 15 думите “е получено удостоверение за признаване на висшето образование от министъра на образованието и науката и” се заличават.

14. Създава се чл. 15а: “Чл. 15а. Комисиите по чл. 8 предлагат на министъра на здравеопазването да признае професионална квалификация по медицинска професия извън случаите по чл. 11 - 15, когато обучението съответства на държавните изисквания по чл. 177 от Закона за здравето.”

15. В чл. 16 съюзът “и” се заменя с “или”.

16. В чл. 17: а) точка 1 се отменя; б) в т. 2 накрая се добавя “в случаите по чл. 3, ал. 1, т. 1”; в) в т. 3 частицата “не” се заличава, а думите “или отговорът е негативен” се заменят с “и отговорът съдържа данни относно автентичността на дипломата или други факти и обстоятелства, възпрепятстващи упражняването на медицинска професия”.

17. В чл. 18: а) алинея 1 се изменя така: “(1) Когато дипломата, удостоверението или другото доказателство за професионална квалификация или за придобита специализация не са посочени в приложения № 1 - 7 или имат съществени несъответствия с изискванията на наредбите по чл. 177 или 181 от Закона за здравето, комисиите по чл. 8 предлагат на министъра на здравеопазването да предостави на заявителя една от следните възможности: 1. да премине през изпитателен период за приспособяване; 2. да положи изпит по учебните дисциплини, които липсват в дипломата, удостоверението или в друг документ за професионална квалификация по медицинска професия или за специализация и които са от съществено значение за упражняването на професията.”; б) създават се ал. 3 и 4: “(3) В случаите по ал. 1, т. 1 министърът на здравеопазването уведомява писмено заявителя за: 1. изискванията към изпитателния период за приспособяване (вид на лечебното или здравното заведение, продължителност и програма); 2. критериите за признаване успешното приключване на изпитателния период за приспособяване.

(4) В случаите по ал. 1, т. 2 министърът на здравеопазването писмено уведомява заявителя за условията и реда за провеждане на изпита.”

18. В чл. 19, ал. 4 думите “Закона за Върховния административен съд” се заменят с “Административнопроцесуалния кодекс”.

19. В чл. 20 ал. 3 се изменя така: “(3) Гражданите по ал. 1 използват професионалното звание и съкратената му форма, използвани при упражняването на съответната професия в Република България.”

20. Членове 21 и 22 се отменят.

21. В чл. 23, ал. 1 думите “и одобрено от министъра на здравеопазването работно място” се заменят с “работно място от одобрен от министъра на здравеопазването списък”.

22. В чл. 24: а) алинея 1 се отменя; б) в ал. 2 думите “за съответната специалност или за признаване на специализация, придобита в държава членка” се заменят с “по чл. 18, ал. 1, т. 2”.

23. В допълнителните разпоредби се правят следните изменения и допълнения: а) създава се т. 5: “5. “Съществени несъответствия” са различия в обучението, преминато от заявителя, относно продължителността или съдържанието му, наличието на които е необходимо за упражняването на съответната медицинска професия, в сравнение с обучението, провеждано в Република България.”; б) в § 4 след думите “чл. 5” се добавя “ал. 2, т. 2, 3, 4 и 5”, а думата “легализират” се заличава.

24. Приложения № 1 - 7 към чл. 4, ал. 2 се изменят така: “Приложение № 1 към чл. 4, ал. 2

Приложение № 2 към чл. 4, ал. 2

Приложение № 3 към чл. 4, ал. 2

Приложение № 4 към чл. 4, ал. 2

Приложение № 5 към чл. 4, ал. 2

Приложение № 6 към чл. 4, ал. 2

Приложение № 7 към чл. 4, ал. 2

(Забележка на редакцията: виж приложенията в PDF-а на броя)

Министър-председател: Сергей Станишев

Главен секретар на Министерския съвет: Севдалин Мавров