Наредба за изменение и допълнение на Наредба № Із-1201 от 2010 г. за реда за временно настаняване на чужденци, за организацията и дейността на специалните домове за временно настаняване на чужденци

МИНИСТЕРСТВО НА ВЪТРЕШНИТЕ РАБОТИ

Наредба за изменение и допълнение на Наредба № Із-1201 от 2010 г. за реда за временно настаняване на чужденци, за организацията и дейността на специалните домове за временно настаняване на чужденци (обн., ДВ, бр. 45 от 2010 г.; изм., бр. 11 от 2012 г.) § 1. В чл. 4 се правят следните изменения и допълнения: 1. Сегашният текст става ал. 1.

2. Създава се ал. 2: „(2) Медицинското обслужване на настанените чужденци се осигурява от медицински служби на Медицинския институт на МВР, разположени на територията на СДВНЧ.“ § 2. В чл. 12 ал. 3 се изменя така: „(3) Приемно-предавателният протокол се изготвя в три екземпляра от служителя, съпровождащ чужденеца, и се подписва от него, длъжностното лице по ал. 1 и от чужденеца. Първият екземпляр от протокола се прилага към личното дело на настанения, вторият се предоставя на съпровождащия служител, а третият се предава на чужденеца.“ § 3. В чл. 12б се правят следните изменения: 1. Алинеи 2, 3 и 4 се изменят така: „(2) Медицинският преглед по ал. 1 се извършва от лекар или фелдшер от медицинската служба, разположена на територията на СДВНЧ, или от медицински специалисти от други структури на Медицинския институт на МВР.

(3) При необходимост от неотложно осигуряване на болнична или извънболнична специализирана медицинска помощ чужденецът се регистрира в регистъра по чл. 26, ал. 1, т. 1 и незабавно се привежда в лечебно заведение, като охраната се поема от „Звено за охрана“ при СДВНЧ.

(4) Здравната информация за чужденеца се отразява в регистъра по чл. 26, ал. 1, т. 1 и се съхранява в неговото лично дело.“

2. Алинея 5 се отменя. § 4. В чл. 14, ал. 4, изр. второ, думите „медицински стационар“ се заменят с „в обособено помещение в близост до медицинската служба“ и кавичките се заличават. § 5. Създава се чл. 14а: „Чл. 14а. (1) Медицинското обслужване на настанените в СДВНЧ чужденци включва: 1. оказване на първична извънболнична медицинска помощ; 2. осъществяване на профилактична, рехабилитационна и хигиенно-противоепидемиологична дейност за поддържане и укрепване на физическото и психическото здраве на чужденците; 3. насочване за специализирана медицинска помощ или стационарно лечение в лечебни заведения за извънболнична или болнична помощ.

(2) Когато в медицинската служба няма условия за провеждане на необходимото лечение, както и при необходимост от извършване на консултативни прегледи или специализирани изследвания чужденците се насочват към лечебни заведения извън СДВНЧ.

(3) Охраната и транспортирането до лечебното заведение се организира и осъществява под ръководството на началника на СДВНЧ.

(4) В случаите на спешни състояния медицинска помощ на чужденеца се оказва от екипа за спешна медицинска помощ, обслужващ територията по местонахождение на СДВНЧ. До пристигането на екипа спрямо чужденеца се прилагат възможните животоспасяващи и животоподдържащи мерки.“ § 6. В чл. 15, т. 1 след думата „легло“ запетаята се заличава, поставя се съюзът „и“ и думите „и медицинска помощ“ се заличават. § 7. В преходните и заключителните разпоредби, § 4, накрая се добавя „и директора на Медицинския институт на МВР“.

Министър: Цветан Цветанов