Постановление № 298 от 17 декември 2003 г. за приемане на Наредба за условията и реда за осъществяване на закрила на деца с изявени дарби

ПОСТАНОВЛЕНИЕ № 298 ОТ 17 ДЕКЕМВРИ 2003 Г. за приемане на Наредба за условията и реда за осъществяване на закрила на деца с изявени дарби

МИНИСТЕРСКИЯТ СЪВЕТ ПОСТАНОВИ: Член единствен. Приема Наредба за условията и реда за осъществяване на закрила на деца с изявени дарби.

Министър-председател: Симеон Сакскобургготски

Главен секретар на Министерския съвет: Севдалин Мавров

НАРЕДБА за условията и реда за осъществяване на закрила на деца с изявени дарби

Раздел I

Общи положения Чл. 1. С наредбата се определят условията и редът за осъществяване на специална закрила на деца с изявени дарби.

Чл. 2. Специалната закрила на децата с изявени дарби е система от мерки за гарантиране развитието на дарбите на децата, която им осигурява финансово подпомагане и възможности за изява.

Чл. 3. Право на специална закрила по наредбата има всяко дете с изявени дарби в областта на науката, изкуството или спорта.

Чл. 4. Специалната закрила по наредбата се предоставя с цел: 1. насърчаване на творческите заложби и потребности на децата; 2. осигуряване на възможности и условия за постъпване в спортни училища и в училища по изкуствата; 3. финансово подпомагане и стимулиране чрез стипендии и специализирани образователни програми.

Чл. 5. Специалната закрила по наредбата се осъществява от: 1. министъра на културата, министъра на образованието и науката и министъра на младежта и спорта; 2. кметовете на общини; 3. председателя на Държавната агенция за закрила на детето и администрацията, която го подпомага при осъществяване на неговите правомощия; 4. дирекциите „Социално подпомагане" на Агенцията за социално подпомагане.

Чл. 6. Председателят на Държавната агенция за закрила на детето създава и поддържа информационна система за децата, които се нуждаят от специална закрила.

Чл. 7. Дирекциите „Социално подпомагане" на Агенцията за социално подпомагане осъществяват дейност по проучване на индивидуалните възможности и интереси на децата с изявени дарби и насочването им към подходящи учебни заведения, както и насочването им към подходящи форми за ангажиране на свободното им време.

Раздел II

Мерки за закрила на деца с изявени дарби Чл. 8. Мерките за насърчаване на творческите заложби и потребности на деца с изявени дарби са: 1. подпомагане за обучение в курсове по изкуства, наука и спорт; 2. подпомагане за участие в пленери, обучителни и възстановителни лагери; 3. подпомагане за участие в национални и международни конкурси, олимпиади и състезания.

Чл. 9. Мерките за осигуряване на възможности и условия за постъпване в спортни училища и в училища по изкуствата са: 1. проучване на индивидуалните възможности и интереси на децата с изявени дарби и насочването им към подходящи учебни заведения и към подходящи форми за ангажиране на свободното им време; 2. подпомагане за участие в подготвителни курсове и/или индивидуална подготовка; 3. освобождаване от заплащане на такса за участие в приемни изпити в спортни училища и в училища по изкуствата.

Чл. 10. Стипендия за стимулиране на деца с изявени дарби се отпуска на ученик до 18-годишна възраст в дневна (присъствена) форма на обучение, който е класиран на първо, второ или трето място на национален или международен конкурс, олимпиада или състезание, включени в програмата по чл. 11.

Чл. 11. (1) Министърът на културата, министърът на образованието и науката и министърът на младежта и спорта всяка година до 30 юни внасят в Министерския съвет програма за следващата календарна година на мерките за насърчаване на творческите заложби и потребности на деца с изявени дарби и на националните и международните конкурси, олимпиади и състезания, за които се прилагат мерки за закрила на деца с изявени дарби по наредбата. Необходимите средства за предоставяне на закрилата по програмата се предвиждат по бюджетите на Министерството на културата, Министерството на образованието и науката и Министерството на младежта и спорта за съответната година.

(2) Министерският съвет приема с решение програмата по ал. 1.

Чл. 12. Кметовете на общини правят предложение до дирекциите „Социално подпомагане" на Агенцията за социално подпомагане за включване в общинската програма по чл. 3, ал. 1 от Правилника за прилагане на Закона за закрила на детето на мерки за осигуряване на възможности и условия за постъпване в спортни училища и в училища по изкуствата и на мерки за насърчаване на творческите заложби и потребности на деца с изявени дарби.

Раздел III

Условия и ред за предоставяне на специална закрила на деца с изявени дарби Чл. 13. (1) Специалната закрила на деца с изявени дарби се предоставя по искане на: 1. детето; 2. родител, настойник/попечител или лице, полагащо грижи за детето.

(2) Искането по ал. 1 е по образец съгласно приложение №1 и задължително се мотивира.

Чл. 14. (1) Мерките по чл. 8 се осъществяват чрез предоставяне на еднократно финансово подпомагане на дете, класирано на първо, второ или трето място на конкурс, олимпиада или състезание в областта на изкуството, науката и спорта на общинско, регионално, национално или международно равнище, в размер до три пъти гарантирания минимален доход за страната.

(2) Финансово подпомагане по ал. 1 се отпуска само за мерки, предвидени в програмата по чл. 11.

(3) За осъществяване на мерките по чл. 8, т.1 и 2 се представят следните документи: 1. искане за предоставяне на специална закрила съгласно чл. 13, ал. 2; 2. копие от удостоверението за раждане или лична карта на детето; 3. препоръка, покана или служебна бележка за включване в курс за обучение или за участие в пленер или лагер; 4. документ, удостоверяващ, че детето е класирано на първо, второ или трето място на конкурс, олимпиада или състезание в областта на изкуството, науката и спорта на общинско, регионално, национално или международно равнище в съответната календарна година; 5. справка от организаторите за вида и стойността на дейностите по чл. 8, т.1 и 2.

(4) За осъществяване на мерките по чл. 8, т. 3 се представят следните документи: 1. искане за предоставяне на специална закрила съгласно чл. 13, ал. 2; 2. копие от удостоверението за раждане или лична карта на детето; 3. покана за участие в национален или международен конкурс, олимпиада или състезание или документ, потвърждаващ участието.

Чл. 15. (1) Мерките по чл. 9, т. 1 се осъществяват чрез предоставяне на писмена информация от дирекциите „Социално подпомагане" на Агенцията за социално подпомагане и/или от Министерството на културата и Министерството на младежта и спорта въз основа на подадено искане по чл. 13, ал. 2.

(2) Мерките по чл. 9, т. 2 се осъществяват чрез предоставяне на еднократно финансово подпомагане на дете с изявени дарби в размер до гарантирания минимален доход за страната.

(3) финансово подпомагане по ал. 2 се предоставя само за мерки, включени в общинската програма по чл. 3, ал. 1 от Правилника за прилагане на Закона за закрила на детето.

(4) За осъществяване на мерките по чл. 9, т. 2 се представят следните документи: 1. искане за предоставяне на специална закрила съгласно чл. 13, ал. 2; 2. копие от удостоверението за раждане или лична карта на детето; 3. препоръка, покана или служебна бележка за включване в курс за обучение и/или индивидуална подготовка; 4. документ, удостоверяващ, че детето е класирано на първо, второ или трето място на конкурс, олимпиада или състезание в областта на изкуството или спорта на общинско, регионално, национално или международно равнище в съответната календарна година; 5. справка от организаторите за вида и стойността на дейностите по чл. 9, т. 2.

(5) От заплащане на такса за участие в приемни изпити в спортни училища и в училища по изкуствата се освобождават деца, класирани на първо, второ или трето място на конкурс, олимпиада или състезание в областта на изкуството или спорта на регионално, национално или международно равнище в съответната календарна година, въз основа на документ, удостоверяващ това обстоятелство.

Чл. 16. (1) За предоставяне на стипендия за стимулиране на деца с изявени дарби се представят: 1. искане за предоставяне на специална закрила съгласно чл. 13, ал. 2; 2. копие от удостоверението за раждане или лична карта на детето; 3. документ, удостоверяващ, че детето е класирано на първо, второ или трето място на национален или международен конкурс, олимпиада или състезание, включени в програмата по чл. 11.

(2) Когато ученикът отговаря и на условията за получаване на друг вид стипендия съгласно закон или акт на Министерския съвет, той попълва декларация, че ще получава само стипендията по наредбата.

(3) Стипендията се отпуска от началото на месеца, следващ месеца, през който е възникнало основанието за получаването й, и се изплаща от съответното училище за 12 месеца в размер 50 на сто от минималната работна заплата за страната.

(4)Учениците губят правото си на стипендия, когато: 1. прекъснат или повторят учебната година с изключение на повтарящите поради болест; 2.имат наложено наказание с решение на педагогическия съвет — до изтичането на срока на наказанието.

(5) Средствата за стипендии се осигуряват ежегодно с държавния бюджет и с бюджетите на общините.

(6) Средствата за стипендии на деца от държавните училища по изкуствата, които са класирани на първо, второ или трето място на национални и международни конкурси, олимпиади и състезания в областта на науката, изкуството и спорта, се осигуряват от Министерството на културата.

(7) Средствата за стипендии на деца от държавните училища, които са класирани на първо, второ или трето място на национални и международни конкурси, олимпиади и състезания в областта на науката, изкуството и спорта, се осигуряват от Министерството на образованието и науката.

(8) Средствата за стипендии на деца от общинските училища, които са класирани на първо, второ или трето място на национален или международен конкурс в областта на изкуствата, науката и спорта, се осигуряват от съответните общини.

Чл. 17. (1) Специалната закрила на деца с изявени дарби се предоставя: 1. за мерките по чл. 8 със заповед на: а) министъра на културата — за деца с изявени дарби в областта на изкуствата; б) министъра на образованието и науката — за деца с изявени дарби в областта на науката; в) министъра на младежта и спорта—за деца с изявени дарби в областта на спорта; 2. за мерките по чл. 9, т. 2 — със заповед на кмета на общината.

(2) Искането по чл. 13, ал. 2 се разглежда в едномесечен срок от постъпването му, като актовете ио ал. 1 се издават и обжалват по реда на Закона за административното производство, съответно на Закона за Върховния административен съд.

Чл. 18. (1) При предоставянето на закрила по наредбата органите по чл. 5 се подпомагат от експертно-консултативни комисии.

(2) Комисиите по ал. 1 са в състав не по-малко от 5 и не повече от 9 членове—експерти в съответната област на науката, изкуството и спорта.

(3) Органът, предоставящ закрилата, приема правила за реда и организацията на работа на комисията.

(4) Комисията представя протоколите от работата си на органа, предоставящ закрилата, заедно с мотивирано предложение по всяко от постъпилите искания.

Чл. 19. (1) Предоставянето на специална закрила по наредбата се отразява в Дневника за записване на деца с изявени дарби, на които е предоставена специална закрила, съгласно приложение № 2.

(2) Дневникът се изготвя от администрацията на органа, предоставил закрилата.

(3) Министерството на културата, Министерството на образованието и науката, Министерството на младежта и спорта и кметовете на общини предоставят данните по ал. 1 за вписване в регистъра по чл. 21, ал. 1, т. 6, буква „а" от Закона за закрила на детето.

(4) Дирекциите „Социално подпомагане" на Агенцията за социално подпомагане предоставят данните по ал. 3 за вписване в информационната система по чл. 17а, т. 9 от Закона за закрила на детето.

(5) Данните по ал. 3 и 4 се предоставят до 10-о число на месеца, следващ тримесечието на предоставяне на закрилата.

Заключителни разпоредби § 1. Наредбата се издава на основание чл. 5, ал. 3 от Закона за закрила на детето. § 2. Наредбата влиза в сила от 1 януари 2004 г.

Приложение № 1 към чл. 13, ал. 2

Приложение № 2 към чл. 19, ал. 1 Виж приложенията в PDF-а на броя