Постановление № 338 от 30 декември 2010 г. за изменение и допълнение на Устройствения правилник на Дирекцията за национален строителен контрол, приет с Постановление № 5 на Министерския съвет от 2010 г.

ПОСТАНОВЛЕНИЕ № 338 ОТ 30 ДЕКЕМВРИ 2010 Г. за изменение и допълнение на Устройствения правилник на Дирекцията за национален строителен контрол, приет с Постановление № 5 на Министерския съвет от 2010 г. (ДВ, бр. 7 от 2010 г.)

МИНИСТЕРСКИЯТ СЪВЕТ ПОСТАНОВИ: § 1. В чл. 6 ал. 1 се изменя така: „(1) Началникът на ДНСК: 1. провежда държавната политика в областта на националния строителен контрол, като: а) спира незаконни строежи; б) спира строежи, части от тях или отделни строителни и монтажни работи, извършвани с нарушения, и дава разрешение за продължаването им след отстраняване на нарушенията и заплащане на дължимите глоби и имуществени санкции; в) забранява достъпа до строежи по букви „а“ и „б“ и разпорежда поставянето на отличителни знаци за ограничаване и недопускане на хора и механизация на строежите; г) забранява захранването с електрическа и топлинна енергия, вода и газ на строежи по букви „а“ и „б“; д) забранява влагането на строителни продукти, които не са оценени за съответствие със съществените изисквания към строежите, и извършва проверки в местата за производство на строителни продукти; е) забранява ползването на строежи или на части от тях, които не са въведени в експлоатация по установения ред или се ползват не по предназначението си съгласно издадените строителни книжа и условията за въвеждане в експлоатация; ж) забранява достъпа до строежи или до части от тях, които не са въведени в експлоатация по установения ред или се ползват не по предназначението си съгласно издадените строителни книжа и условията за въвеждане в експлоатация, забранява захранването им с електрическа и топлинна енергия, вода и газ и разпорежда поставянето на отличителни знаци за ограничаване на достъпа и недопускане на хора и други; з) издава разрешения за ползване на строежи или отказва издаването им; и) предлага отнемането на лицензи на консултанти за извършване оценяване съответствието на инвестиционните проекти и/или за упражняване на строителен надзор; к) издава заповеди за премахване на незаконни строежи; л) издава заповеди за отмяна или изменение на заповедите на началниците на регионалните дирекции за национален строителен контрол, за които не е предвиден пряк съдебен контрол, при условията и по реда на Административнопроцесуалния кодекс; м) предписва изпълнение на укрепителни и възстановителни мерки за недопускане на аварии, щети и други на строежи и на части от тях, за които е спряно строителството, действието на строителните книжа или е забранено ползването им; н) издава заповеди за обследване на аварии в строителството по реда на наредба на министъра на регионалното развитие и благоустройството за всички категории строежи; о) разпорежда освобождаване на строежа и на строителната площадка от хора, механизация, изделия, продукти, материали, общоопасни средства и други; п) налага предвидените в Закона за устройство на територията санкции; 2. утвърждава структурата на звената в централното управление и на регионалните дирекции за национален строителен контрол; 3. утвърждава длъжностното разписание, поименното разписание на длъжностите и определя индивидуалния размер на основните заплати и допълнителните възнаграждения на работещите в ДНСК в рамките на структурата и бюджета; 4. издава актове за възникване, изменяне и прекратяване на служебните правоотношения с държавните служители в ДНСК; 5. сключва, изменя и прекратява трудовите договори с лицата, работещи по трудово правоотношение; 6. ръководи политиката по управление на човешките ресурси в ДНСК; 7. предлага на министъра на регионалното развитие и благоустройството проекта на държавен бюджет в частта му „Строителен контрол“; 8. утвърждава разпределението и разходването на бюджета в системата на ДНСК и ръководи материално-техническото и финансовото осигуряване; 9. отговаря за управлението на имотите, предоставени на ДНСК за осъществяване на дейността й; 10. ръководи, контролира и организира дейността по Закона за защита на класифицираната информация и подзаконовите актове по прилагането му; 11. организира взаимодействието с другите държавни органи; 12. осъществява международното сътрудничество в областта на строителния контрол; 13. изпълнява и други функции, определени в нормативни актове.“ § 2. В чл. 9 накрая се добавя „и за организиране на отбранително-мобилизационната подготовка на служителите в ДНСК“. § 3. В чл. 12 думите „Финансово и техническо обслужване“ се заменят с „Финансово, административно-правно и техническо обслужване“. § 4. Член 14 се изменя така: „Чл. 14. Дирекция „Финансово, административно-правно и техническо обслужване“: 1. подготвя разпределението на бюджета на ДНСК, съставя отчети за изпълнението му, извършва обработка на първичната счетоводна документация, която отразява дейността на ДНСК, свързана с финансовото и счетоводното обслужване на структурните звена на ДНСК; 2. участва в процеса на управление на бюджетните средства на ДНСК в съответствие с принципите за законосъобразност, икономичност, ефективност, ефикасност и публичност, като: а) следи за спазването на финансовата и бюджетната дисциплина; б) извършва правилно оформяне на първични и вторични счетоводни документи и ги отразява своевременно в счетоводните регистри; в) прилага системата за двоен подпис по отношение на поемането на задължения и извършването на разходи; 3. организира и осигурява цялостното стопанско обслужване, отговаря за поддържането на материалната база и за правилното ползване и управление на собствеността на ДНСК; 4. упражнява контрол върху възлагането на обществени поръчки за определяне на изпълнители за принудителното изпълнение на заповеди за премахване на незаконни строежи; 5. организира и отговаря за охранителния и пропускателния режим в ДНСК, както и за поддръжката и ремонта на пожароизвестителните и пожарогасителните системи; 6. изготвя проекти на длъжностно разписание и на длъжностни характеристики на държавните служители и на лицата, работещи по трудово правоотношение; 7. изготвя проекти на актове, свързани с възникването, изменянето и прекратяването на служебните и трудовите правоотношения, и организира съхраняването на тези актове, отговаря за законосъобразното съставяне на трудовите договори и заповедите за служебни правоотношения; 8. подпомага началника на ДНСК по въпросите на човешките ресурси; 9. организира дейности за повишаване квалификацията на служителите в ДНСК; 10. подпомага процеса на атестиране на служителите в ДНСК; 11. организира и осигурява цялостното техническо обслужване и снабдяване на звената в ДНСК с консумативи; 12. осигурява транспортното обслужване – регистрацията на моторните превозни средства, застраховането, поддръжката и ремонта, годишните технически прегледи; 13. организира информационното обслужване на ДНСК; 14. осъществява връзките на ДНСК с обществеността; 15. организира и осигурява цялостното деловодно обслужване на ДНСК; 16. организира и поддържа архива на ДНСК; 17. осъществява и координира процесуалното представителство на ДНСК пред съдилищата по дела по Кодекса на труда, Закона за държавния служител, по дела, свързани с управлението на собствеността, и други, имащи пряко отношение към общото административноправно, финансово и техническо обслужване на ДНСК, както и процесуалното представителство на ДНСК във връзка с обжалване на актовете по възлаганите от нея обществени поръчки; 18. оказва правна помощ на началника на ДНСК за законосъобразното изпълнение на неговите правомощия по Кодекса на труда, Закона за държавния служител, по актове относно управлението на собствеността и други, свързани с административното управление на ДНСК; 19. осъществява действия и контрол по реализиране на административно-наказателната отговорност на нарушителите за събиране на дължимите глоби и имуществени санкции и на вземания за извършените разходи за принудително премахване на незаконни строежи; 20. организира и провежда процедури по възлагане на обществени поръчки, свързани с дейността на ДНСК; 21. води регистър на декларациите по чл. 12 от Закона за предотвратяване и разкриване на конфликт на интереси (ЗПРКИ) по отношение на служителите в администрацията на ДНСК; 22. изготвя становища по законосъобразността на процедури по реда на Закона за обществените поръчки, Закона за държавната собственост, Закона за държавния служител, Кодекса на труда, Закона за достъп до обществена информация и други, провеждани в ДНСК; 23. организира и осигурява поддръжката на хардуера и системния софтуер на компютърната техника на ДНСК; 24. администрира сървърната инфраструктура и осъществява мероприятия за мрежова и информационна сигурност в локалната мрежа на ДНСК; 25. организира издаването, използването, подновяването и прекратяването на удостоверения за електронен подпис в администрацията за осигуряване на защитени електронни комуникации между администрациите; 26. систематизира, анализира и отчита резултатите от дейността на административните звена в ДНСК, като създава и поддържа електронни регистри на издадените от ДНСК/РДНСК административни актове, наказателни постановления, извършени проверки, заверени заповедни книги и др.“ § 5. В чл. 15, ал. 1, т. 1 думите „Оперативна дейност и административно обслужване“ се заменят с „Оперативна дейност и контрол“. § 6. В чл. 16 се правят следните изменения: 1. Алинея 1 се изменя така: „(1) Дирекция „Оперативна дейност и контрол“: 1. контролира изпълнението на заповеди за спиране на строежи, заповеди за забрана на ползването и достъпа на строежи; 2. контролира принудителното изпълнение на заповеди за премахване на незаконни строежи; 3. изготвя становища във връзка с необходимостта от възлагане на обществени поръчки за изработване на проекти и експертизи, необходими при изпълнението на заповеди за премахване на незаконни строежи; 4. осигурява охраната на строителни площадки; 5. извършва проверки на строителни площадки за установяване законосъобразността на изпълнението и ползването на строежите и съставя констативни актове и протоколи за установяване на строежи с нарушения, незаконни строежи и незаконосъобразно ползване и подпомага началника на ДНСК при изпълнение на неговите правомощия във връзка с издаването на индивидуални административни актове съобразно функциите на дирекция „Оперативна дейност и контрол“; 6. съставя актове за установяване на административни нарушения на правилата и нормите по ЗУТ; 7. разглежда заявления, жалби и сигнали на физически и юридически лица, включително срещу действия и бездействия на длъжностни лица в общинските администрации и в регионалните дирекции; 8. насочва входящата документация за разглеждане по компетентност към съответните административни звена на дирекцията; 9. организира и осъществява специализирано обслужване в Центъра за обслужване на клиенти на ДНСК; 10. следи за спазването на определените от началника на ДНСК срокове и за точността на изпълнението на дадените разпореждания, както и за спазването на сроковете, определени от дирекциите в централното управление, за изпълнение от РДНСК; 11. осъществява общ контрол за изпълнението на възложените задачи; 12. дава указания по прилагането на ЗУТ и на подзаконовите нормативни актове във връзка със законосъобразното изпълнение на строежите; 13. изготвя предложения за приемане на нови и за изменение на действащи нормативни актове по устройството на територията и строителството, като участва в съставянето или изготвя самостоятелно проекти на нормативни актове и становища по проекти на нормативни актове; 14. осъществява методическо ръководство на РДНСК и изготвя задължителни предписания до общинските администрации съобразно дейността на дирекция „Оперативна дейност и контрол“.“

2. В ал. 2 думите „Оперативна дейност и административно обслужване“ се заменят с „Оперативна дейност и контрол“.

3. В ал. 3 думите „Оперативна дейност и административно обслужване“ се заменят с „Оперативна дейност и контрол“. § 7. Член 17 се изменя така: „Чл. 17. Дирекция „Строителен и устройствен контрол“: 1. осъществява контрол по устройството на територията; 2. осъществява строителния контрол върху териториите с особена териториалноустройствена защита; 3. осъществява контрол и методическо ръководство на РДНСК във връзка с изпълнението на задълженията за контрол по законосъобразността на издадени строителни книжа; 4. изготвя предложения за прилагане на предвидените в ЗУТ мерки за премахване на незаконно строителство; 5. изпълнява дейността по въвеждане на строежите в експлоатация; 6. контролира дейността на лицата, упражняващи строителен надзор; 7. заверява заповедни книги на строежи в предвидените от ЗУТ случаи; 8. извършва проверки на строителни площадки за установяване законосъобразността на изпълнението и ползването на строежите и съставя констативни актове и протоколи за установяване на строежи с нарушения, незаконни строежи и незаконосъобразно ползване и подпомага началника на ДНСК при изпълнението на неговите правомощия във връзка с издаването на индивидуални административни актове съобразно функциите на дирекция „Строителен и устройствен контрол“; 9. съставя актове за установяване на административни нарушения на правилата и нормите по ЗУТ; 10. дава указания по прилагането на ЗУТ и на подзаконовите нормативни актове във връзка с дейността на лицата, упражняващи строителен надзор, и въвеждането на обектите в експлоатация; 11. предлага мерки за недопускане на аварии в строителството и изпълнява дейността по документиране и обследване на аварии в строителството; 12. осъществява и координира процесуалното представителство на ДНСК пред съдилищата като въззивна и касационна инстанция по дела по Закона за устройство на територията; 13. проучва и анализира прилагането на действащото законодателство, анализира и обобщава съдебната практика по прилагане на нормативните актове, свързани с устройството на територията и строителството; 14. оказва правна помощ на началника на ДНСК за законосъобразното изпълнение на неговите правомощия във връзка с издаването на административни актове по ЗУТ; 15. осъществява методическо ръководство на РДНСК и изготвя задължителни предписания до общинските администрации съобразно дейността на дирекция „Строителен и устройствен контрол“; 16. изготвя предложения за приемане на нови и за изменение на действащи нормативни актове по устройството на територията и строителството, като участва в съставянето или изготвя самостоятелно проекти на нормативни актове и становища по проекти на нормативни актове.“ § 8. В чл. 19 думите „Оперативна дейност и административно обслужване“ се заменят с „Оперативна дейност и контрол“. § 9. В приложението към чл. 7, ал. 3 се правят следните изменения: 1. На ред „Обща администрация“ числото „29“ се заменя с „32“.

2. Ред „дирекция „Финансово и техническо обслужване“ 28“ се заменя с „дирекция „Финансово, административно-правно и техническо обслужване“ 31“.

3. На ред „Специализирана администрация“ числото „387“ се заменя с „384“.

4. Ред „дирекция „Оперативна дейност и административно обслужване“ 38“ се заменя с „дирекция „Оперативна дейност и контрол“ 31“.

5. На ред „дирекция „Строителен и устройствен контрол“ числото „30“ се заменя с „29“.

6. На ред „Регионални дирекции за национален строителен контрол (РДНСК)“ числото „319“ се заменя с „324“.

Заключителна разпоредба § 10. Постановлението влиза в сила от деня на обнародването му в „Държавен вестник“.

За министър-председател: Цветан Цветанов

За главен секретар на Министерския съвет: Веселин Даков