Правилник за изменение и допълнение на Устройствения правилник на Центъра на промишлеността на Република България в Москва, Руска федерация

МИНИСТЕРСТВО НА ИКОНОМИКАТА И ЕНЕРГЕТИКАТА

Правилник за изменение и допълнение на Устройствения правилник на Центъра на промишлеността на Република България в Москва, Руска федерация (ДВ, бр. 41 от 2006 г.) § 1. В чл. 5 се правят следните изменения и допълнения: 1. В ал. 1 се създава т. 20: “20. утвърждава длъжностните характеристики на служителите на центъра.”

2. Алинея 2 се изменя така: “(2) Функциите на директора в негово отсъствие се изпълняват от служител на ръководна длъжност въз основа на издадена за това заповед.” § 2. В чл. 6 се правят следните изменения: 1. В ал. 1 думата “два” се заменя с “четири”.

2. Алинея 7 се изменя така: “(7) Министърът на икономиката и енергетиката утвърждава структурата, длъжностното разписание и поименното разписание на длъжностите на центъра.” § 3. В глава четвърта раздел II се отменя. § 4. Член 8 се изменя така: “Чл. 8. Отдел “Административно обслужване и финанси”: 1. осигурява в правно-нормативно отношение дейността на директора и на администрацията; 2. организира процесуално представителство пред съдебните институции; 3. изготвя и актуализира проектите на длъжностните разписания и поименно разписание на длъжностите на центъра, в това число и на извънсписъчния състав, назначаван при условията и по реда на ПМС № 66 от 1996 г.; 4. организира и отговаря за съхраняването и воденето на документите, свързани с назначаването и освобождаването на служителите; 5. създава организация по охраната на труда, техниката за безопасност и отбранително-мобилизационната подготовка; 6. организира и извършва деловодната дейност и документооборота и съхранява деловодния архив на центъра; 7. осигурява осъществяването на предварителен контрол съгласно Закона за финансовото управление и контрол в публичния сектор за законосъобразността на всички документи и действия, свързани с финансовата дейност на центъра при разходването на бюджетните средства; 8. организира и осъществява финансово-счетоводното обслужване на центъра в съответствие със Закона за счетоводството и другите нормативни актове, изготвя проекта на бюджет, следи за изпълнението на утвърдения му бюджет, изготвя периодичните касови и счетоводни отчети за дейността на центъра и ги предоставя в определените срокове на първостепенния разпоредител; 9. оформя своевременно и надлежно документите по сметките на центъра; 10. организира завеждането и отчитането на материалните активи на центъра.” § 5. Създава се чл. 8а: “Чл. 8а. Отдел “Логистика”: 1. осигурява поддръжката и целесъобразното управление на сградния фонд и материално-техническата база на центъра, като след реализиране на съответната процедура по предоставяне на помещения извършва фактическото предаване на зали за преговори, изложбени и жилищни площи, офиси, складови площи/помещения, складова техника и услуги; 2. осъществява контрол за приемане и съхраняване на стоки с български произход в свободните площи и помещения на центъра; 3. организира и осъществява материално-техническото снабдяване на центъра с машини и съоръжения, организационна техника, консумативи и материали, стоки, инвентар и обзавеждане; 4. организира, осигурява и контролира охранителния режим и осигурява спазването на пропускателния режим на центъра; отговаря за поддържането и ремонта на сигнално-охранителните и пожароизвестителните системи; 5. организира и поддържа автоматизираната информационна инфраструктура на центъра - локални мрежи, комуникационно оборудване, компютърна техника; 6. организира и осъществява транспортното обслужване и сервизното обслужване на превозните средства; 7. организира и осъществява дейността на хранителния комплекс и тази, свързана с медицинското обслужване.” § 6. Член 9 се изменя така: “Чл. 9. Отдел “Информационно-консултантско обслужване”: 1. съдейства на Министерството на икономиката и енергетиката, Изпълнителната агенция за насърчаване на малки и средни предприятия, Държавната агенция по туризъм, Българската агенция за инвестиции и съответните бизнес организации, като проучва пазара на стоки и услуги в Руската федерация, събира, систематизира и предоставя информация при конкретни запитвания на български организации, юридически и физически лица; 2. събира, обработва и поддържа база от данни, съдържаща актуална информация за нормативните актове на Руската федерация в икономическата област и търговската политика на страната, която предоставя на Министерството на икономиката и енергетиката, Изпълнителната агенция за насърчаване на малки и средни предприятия, Държавната агенция по туризъм, Българската агенция за инвестиции, на българските браншови и отраслови организации, както и по отделни запитвания на български физически и юридически лица; 3. поддържа актуални каталози на основните български производители, износители и предприемачески организации и руски фирми и организации, потенциални техни партньори, и подпомага установяването и развитието на бизнес контакти между тях; 4. изготвя анализи и прогнози за условията, свързани с реализиране на търговската дейност в Руската федерация; 5. организира презентации за експортния потенциал и инвестиционния климат в България, изложбени прояви и бизнес срещи, участва в подготовката и провеждането на такива мероприятия, организирани от Министерството на икономиката и енергетиката и други български институции; 6. изготвя информация за специализирани издания; 7. осъществява дейностите, свързани с връзките с обществеността, координира и контролира организирането, провеждането и протоколното обслужване на официални и работни срещи, конференции, семинари, дискусии.” § 7. Създава се чл. 9а: “Чл. 9а. Отдел “Развитие на експортния потенциал с Руската федерация”: 1. оказва съдействие и участва в организирането и провеждането на сътрудничеството и реализирането на взаимноизгодни проекти между регионите в Руската федерация и Република България за развитието на директни икономически връзки на отраслово ниво; 2. организира делови мисии в регионите на Руската федерация с участието на български юридически лица; 3. поддържа постоянни контакти и осъществява обмен на информация с федерални и регионални държавни органи и предприемачески организации на Руската федерация, органите на държавна власт и на местно самоуправление на Република България, българските браншови и отраслови организации, както и с отделни физически и юридически лица; 4. подпомага представянето на български стоки в Руската федерация въз основа на сключен договор с българско физическо или юридическо лице; 5. съгласувано с Министерството на икономиката и енергетиката и Държавната агенция по туризъм планира, разработва и организира мероприятия за повишаване популярността на Република България като туристическа дестинация на руския пазар; 6. осъществява взаимодействие с дирекция “Външноикономическа политика” в Министерството на икономиката и енергетиката, Изпълнителната агенция за насърчаване на малки и средни предприятия, Държавната агенция по туризъм и Българската агенция за инвестиции за координиране и съгласуване на дейността, насочена към развиване и разширяване на регионалното и отрасловото сътрудничество между Република България и Руската федерация с цел повишаване обема на експорта на български стоки и услуги; 7. изпълнява поетите задължения към регионални и отраслови организации в рамките на планирани инициативи; 8. проучва, анализира и прилага “добрите практики” от развитите страни в областите, засягащи дейността на отдела; 9. съдейства на българския бизнес при осъществяване на контакти с потенциални бизнес партньори, включително като разпространява търговски запитвания и предложения.” § 8. В чл. 10 думите “по предложение на главния секретар” се заличават. § 9. В чл. 14, ал. 2 думите “по предложение на главния секретар” се заличават. § 10. Приложението към чл. 6, ал. 3 се изменя така: “Приложение към чл. 6, ал. 3

Численост на персонала в административните звена на Центъра на промишлеността на Република България в Москва, Руска федерация 20 щатни бройки

Директор 1

Отдел “Административно обслужване и финанси” 9

Отдел “Логистика” 5

Отдел “Информационно и консултантско обслужване” 3

Отдел “Развитие на експортния потенциал с Руската федерация” 2”.

Заключителна разпоредба § 11. Правилникът влиза в сила от 1 ноември 2007 г.

Министър: П. Димитров