Правилник за устройството и дейността на Националния музей на образованието – Габрово

МИНИСТЕРСТВО НА ОБРАЗОВАНИЕТО И НАУКАТА

ПРАВИЛНИК за устройството и дейността на Националния музей на образованието – Габрово

Раздел I

Общи положения Чл. 1. С този правилник се уреждат устройството и дейността на Националния музей на образованието – Габрово, наричан по-нататък „музеят“.

Чл. 2. (1) Музеят е специализирано обслужващо звено по смисъла на чл. 50, ал. 1, т. 7 от Закона за предучилищното и училищното образование (ЗПУО) и културна и научна организация по смисъла на чл. 24 от Закона за културното наследство (ЗКН).

(2) Музеят подпомага дейности по съхранение и развитие на образованието и опазване на културното наследство във взаимодействие със съответните компетентни държавни и общински органи и институции.

Чл. 3. Музеят е юридическо лице на бюджетна издръжка. Директорът на музея е второстепенен разпоредител с бюджет към министъра на образованието и науката.

Чл. 4. Музеят е със седалище и адрес: Габрово, ул. Априловска 15.

Чл. 5. Съгласно ЗКН по тематичен обхват музеят е специализиран, а по териториален обхват – национален.

Чл. 6. Музеят се ръководи методически от Министерството на културата.

Раздел II

Функции и дейности на музея Чл. 7. (1) Музеят изпълнява общонационални функции по трайно съхраняване и популяризиране на културните ценности, свързани с образователното дело в България.

(2) За осъществяване на функциите си по опазването и представянето на движими културни ценности музеят извършва следните дейности: 1. издирва движимите културни ценности, свързани с историята на образователното дело в България, чрез получаване и документиране на информация от различни източници; 2. изучава, събира, придобива, съхранява и документира културни ценности, свързани с историята на образователното дело в България; 3. извършва научноизследователска дейност, подчинена на основната му дейност, организира и провежда научни прояви (конференции, работни срещи, дискусии и др.); 4. издава научни, научнопопулярни и рекламни материали; 5. организира постоянни и временни експозиции, като дава ясна информация за представените движими културни ценности чрез означаването им, надписването им и издаване на пътеводители и каталози за експозициите и други информационни материали; 6. организира или участва във временни експозиции – изложби в чужбина на движими културни ценности, или изнася такива в чужбина при условията на глава шеста, раздел VI от ЗКН и след разрешение на министъра на образованието и науката; 7. осъществява дейности във връзка с изработване на копия, реплики и предмети с търговско предназначение при условията и по реда на ЗКН; 8. организира консервация и реставрация на културни ценности със съдействието на лица, вписани в регистъра по чл. 165 ЗКН; 9. осигурява правна и физическа защита на съхраняваните във фондовете му движими културни ценности; 10. осъществява дейности по дигитализацията на основния и обменния фонд на музея; 11. предоставя информация на Министерството на културата във връзка с воденето на регистрите по ЗКН.

Чл. 8. Музеят на образованието: 1. подготвя и организира срещи и семинари в помощ на педагогическите специалисти за ползване на музейния фонд и културното наследство в образователния процес; 2. изработва и разпространява мултимедийни продукти, свързани с националното ни културно наследство, които да се ползват като методически помагала; 3. предлага тематични занимания чрез музейни дейности с иновативни форми; 4. организира регионални и национални ученически конкурси за изучаване на образователната ни история; 5. подпомага българската общност в чужбина за съхраняване и популяризиране на националните ценности и просветните традиции; 6. съдейства за изследване на историята на училищата и за създаване на методическо организиране и обогатяване на училищни музейни сбирки; поддържа електронна база данни за училищните музейни сбирки в страната; 7. поддържа публична електронна база данни за годината на откриване на институциите в системата на предучилищното и училищното образование и информация за тях; издава удостоверения за годината на създаване на институциите.

Чл. 9. (1) Музеят формира основен, обменен и научно-спомагателен фонд и научен архив, които включват: 1. за основния фонд – придобитите от музея и предоставените му за безвъзмездно ползване движими културни ценности с изключително голямо научно и културно значение – национално богатство, както и тези, които съответстват на неговия тематичен обхват; 2. за обменния фонд – движими културни ценности, които не съответстват на тематичния му обхват, както и многократно повтарящите се културни ценности от основния му фонд; 3. за научно-спомагателния фонд – предмети и други материали от значение за изследователската, експозиционната и образователната дейност на музея; 4. за научния архив: а) документите по издирването, идентифицирането, изследването, съхраняването, консервацията, реставрацията, движението и представянето на движимите културни ценности; б) отчетните документи за движимите културни ценности, съхранявани от тях постоянно или временно: документи за произход, за постъпване или придобиване от музея, оценителни протоколи, инвентарни книги и други; в) научната и справочната документация: научни паспорти и картотеки.

(2) Научният архив се съхранява в музея безсрочно.

Чл. 10. Движимите културни ценности във фонда на музея подлежат на инвентаризация по реда на Наредба № H-6 от 2009 г. (ДВ, бр. 2 от 2010 г.) за формиране и управление на музейните фондове. По реда на чл. 32 от същата наредба се извършва отписването на движимите културни ценности от музейните фондове.

Раздел III

Структура и управление на музея Чл. 11. (1) Структурата на музея се състои от три отдела: 1. „Научноизследователски, фондове с научен архив и библиотека“; 2. „Информационно осигуряване, комуникации и мултимедийно студио“; 3. „Финанси и административно-стопанска дейност“.

(2) Музеят е с обща численост на персонала 11 щатни бройки.

Чл. 12. (1) Музеят се управлява от директор, назначен от министъра на образованието и науката въз основа на конкурс, проведен по реда на Кодекса на труда. Условията на конкурса се съгласуват с Министерството на културата.

(2) В комисията за провеждане на конкурса се включва представител на Министерството на културата.

Чл. 13. (1) Директорът планира, организира, контролира и отговаря за цялостната дейност на музея, като: 1. представлява музея пред всички държавни органи, физически и юридически лица в страната и в чужбина; 2. разработва проект на бюджет и го предлага на финансиращия орган за утвърждаване; 3. се разпорежда с финансовите средства на музея и отговаря за тяхното законосъобразно, ефикасно, ефективно и икономично разходване в съответствие с действащата нормативна уредба; 4. осъществява връзка и координация на музея с други държавни органи, институции и юридически лица с нестопанска цел; 5. отговаря за опазване на имуществото на музея и за съхраняване и отчитане на културните ценности от музейните фондове; 6. утвърждава длъжностното разписание на персонала и поименното щатно разписание; 7. изпълнява функциите на работодател по отношение на работниците и служителите на музея; 8. изпълнява и други функции, възложени му с нормативни, общи или индивидуални административни актове, имащи връзка с дейността на музея.

(2) Директорът изготвя и представя в Министерството на образованието и науката ежегодно до края на месец януари отчет за дейността на музея за предходната година.

Чл. 14. (1) Към музея функционират следните съвещателни органи: 1. Дирекционен съвет – подпомага директора в неговите административно-организационни функции; в състава му се включват специалисти от музея; 2. Музеен съвет – обсъжда проблемите и перспективите за развитие на музея; в състава му се включват музейни специалисти, обществени и културни дейци и представители на институции и бизнес среди; членовете на Музейния съвет се определят на доброволен принцип и не получават възнаграждение за работата си.

(2) Членовете на съвещателните органи се определят със заповед на директора на музея.

Раздел IV

Организация на работата в музея Чл. 15. (1) Музеят осигурява дни и часове за посещение, съобразени със свободното време на различните групи посетители, и ги обявява на интернет страницата си и на други подходящи места.

(2) Музеят осигурява подходящи условия за достъп до музейните експозиции на хора с увреждания.

Чл. 16. (1) За индивидуално или групово посещение на музейна експозиция се заплащат входни билети.

(2) Размерът на входните билети се определя със заповед на директора на музея съгласувано с Министерството на образованието и науката.

Чл. 17. (1) Работното време на служителите в музея е от 8 до 17 ч. с обедна почивка от 12 до 13 ч.

(2) Със заповед на директора се установява ненормиран работен ден за длъжностите на служителите, които отговарят за експозициите на музея.

Раздел V

Финансиране на музея Чл. 18. Музеят се финансира от: 1. държавния бюджет чрез бюджета на Министерството на образованието и науката; 2. собствени приходи от извършване на услуги, спонсорство, дарения, завещания от български и чуждестранни физически и юридически лица и др.; 3. проекти по международни и национални програми.

Заключителна разпоредба

Параграф единствен. Този правилник се издава на основание чл. 50, ал. 5 от Закона за предучилищното и училищното образование във връзка с чл. 29, ал. 1, т. 2 от Закона за културното наследство и отменя Правилника за устройството и дейността на Национален музей на образованието – гр. Габрово (ДВ, бр. 5 от 2012 г.)

Министър: Меглена Кунева