Постановление № 104 от 25 май 2004 г. за приемане на Тарифа за таксите, които се събират от Изпълнителна агенция “Национален филмов център” по Закона за филмовата индустрия

ПОСТАНОВЛЕНИЕ № 104

ОТ 25 МАЙ 2004 Г. за приемане на Тарифа за таксите, които се събират от Изпълнителна агенция “Национален филмов център” по Закона за филмовата индустрия

МИНИСТЕРСКИЯТ СЪВЕТ ПОСТАНОВИ: Член единствен. Приема Тарифа за таксите, които се събират от Изпълнителна агенция “Национален филмов център” по Закона за филмовата индустрия.

Преходна разпоредба

Параграф единствен. Дължимите такси по образуваните преди обнародването на тарифата производства по чл. 19 от Закона за филмовата индустрия се събират при приключването им.

Министър-председател: Симеон Сакскобургготски

Главен секретар на Министерския съвет: Севдалин Мавров

ТАРИФА за таксите, които се събират от Изпълнителна агенция “Национален филмов център” по Закона за филмовата индустрия Чл. 1. (1) За вписване в единния публичен регистър по чл. 19, ал. 1 от Закона за филмовата индустрия се събират следните такси: 1. на български филмов продуцент - 240 лв.; 2. на разпространител на филми в Република България - 240 лв.; 3. на лице, осъществяващо показ на филми на територията на Република България - 240 лв.; 4. на киносалон - 200 лв.; 5. на филмова продукция, осъществявана от чуждестранни продуценти на територията на Република България, включително копродукции с български продуценти: а) продукция на документален или анимационен филм - 300 лв.; б) продукция на игрален филм със срок на производство в Република България до един месец - 1500 лв.; в) продукция на анимационен сериал - 1500 лв.; г) продукция на игрален филм със срок на производство в Република България над един месец - 3000 лв.

(2) За вписване на промени в данните, подлежащи на регистрация, се събира такса в размер 24 лв.

Чл. 2. За издаване на виза за разпространение и/или показ на филм на територията на Република България се събират следните такси: 1. за разпространение и/или показ в киносалон - 80 лв.; 2. за разпространение и/или показ на видеоносител и/или DVD или на друг носител - 60 лв.

Чл. 3. За кандидатстване на проект за финансово подпомагане от агенцията се събират следните такси: 1. за създаване на български филм, на филм при условията на копродукция с европейски страни и с други страни, с които Република България има сключени спогодби в областта на филмовата индустрия и аудиовизията, на филми при условията на копродукция с Българската национална телевизия или с друг телевизионен оператор с национален обхват и на български дебютен филм: а) пълнометражен филм - 400 лв.; б) късометражен филм - 200 лв.; 2. за подготовка на проект, включително за създаване на филмов сценарий, за български филм и за филм при условията на международна копродукция с българско участие - 200 лв.; 3. за разпространение и показ на български филм и за филм, създаден при условията на копродукция с европейски страни и с други страни, с които Република България има сключени спогодби в областта на филмовата индустрия - 200 лв.

Чл. 4. (1) За издаване на дубликат на удостоверение за регистрация се събира такса в размер 5 лв.

(2) За извършване на писмена справка за наличието или липсата на вписване в регистъра без издаване на удостоверение се събира такса в размер 5 лв.

Чл. 5. В случаите, когато е отказана регистрация или искането за финансиране не е одобрено, събраната такса не се възстановява.

Чл. 6. Таксите се заплащат по сметката на Изпълнителна агенция “Национален филмов център”, както следва: 1. за заявления за вписване - при подаването им; 2. за издаване на дубликат и справка - при поискването им.

Заключителни разпоредби § 1. Тарифата се приема на основание чл. 25 от Закона за филмовата индустрия и чл. 1 във връзка с чл. 4, буква “о” от Закона за държавните такси. § 2. Министърът на културата дава указания по прилагането на тарифата.