Устройствен правилник на Лесозащитна станция гр. Варна

УСТРОЙСТВЕН ПРАВИЛНИК на Лесозащитна станция гр. Варна

Глава първа

ОБЩИ ПОЛОЖЕНИЯ Чл. 1. С правилника се определят функциите, задачите, структурата и организацията на дейност на Лесозащитна станция гр. Варна (ЛЗС).

Чл. 2. Лесозащитната станция е юридическо лице на бюджетна издръжка, специализирано териториално звено (СТЗ) на Изпълнителната агенция по горите (ИАГ).

Чл. 3. (1) Лесозащитната станция подпомага изпълнителния директор на ИАГ при провеждане на държавната политика в областта на защитата на горските територии от болести, вредители и други повреди, включително и използването на растителнозащитните препарати, като: 1. оказва методическо ръководство, дава предписания и извършва контрол по защита на горските територии от болести, вредители и други повреди; 2. подпомага изпълнителния директор при осъществяване на правомощията му, осигурява технически дейността му и извършва дейности по административно обслужване на гражданите и юридическите лица.

(2) При осъществяване на своята дейност администрацията на ЛЗС се ръководи от принципите на законност, откритост, достъпност, отговорност, отчетност и координация в рамките на своята компетентност.

Чл. 4. Районът на дейност на ЛЗС гр. Варна включва следните административни области: Бургас, Варна, Добрич, Русе, Разград, Силистра, Шумен, Търговище, Сливен и Ямбол.

Чл. 5. Лесозащитната станция има собствен печат и емблема (лого), които може да възпроизвежда върху своята кореспонденция, печатни издания, транспортни средства и друго нейно имущество.

Глава втора

ФУНКЦИИ И ЗАДАЧИ Чл. 6. Лесозащитната станция: 1. изготвя прогнози за нападение от болести, насекомни вредители и други повреди и определя необходимостта от лесозащитни мероприятия; 2. оказва методическо ръководство и извършва контрол по защита на горите; 3. консултира собствениците на гори по въпроси на растителната защита; 4. дава предписания за провеждане на лесозащитни мероприятия в горските територии; 5. координира и контролира защитата на горите в случаите на широкомащабно разпространение на болести и вредители; 6. провежда инструктажи, контролира и оказва квалифицирана помощ при провеждане на лесопатологичните обследвания; 7. провежда лесопатологичен мониторинг в стационарните обекти за проследяване вида, числеността и динамиката на насекомните и други вредители и болести; 8. извършва лесопатологично обследване в горите и горските разсадници за: а) нападение от насекомни вредители; б) повреди от фитопатогенни вируси; в) повреди от фитопатогенни бактерии; г) повреди от фитонематоди; д) повреди от гризачи; е) повреди от дивеч; ж) повреди от висши цветни полупаразитни растения; з) повреди от абиотични фактори; и) установяване на повреди в опожарени площи и в съседните им незасегнати насаждения; 9. извършва лабораторен анализ на постъпилите проби и материали от лесопатологичните обследвания и текущи наблюдения; 10. извършва лабораторни анализи на материали от лесопатологичните обследвания за установяване на очакваните обезлиствания и други повреди от вредителите в горите; 11. коригира информация и въвежда нова в базата данни лесопатологично обследване на информационната система на ИАГ (system.iag) ; 12. изготвя прогноза на база получените сведения, контролните проверки на терена, лабораторните анализи и др. за очакваните нападения от вредители, болести и други повреди от антропогенен или абиотичен характер; 13. изисква и контролира спазването на профилактичните и фитосанитарни мероприятия; 14. контролира цялостната дейност по подготовката и провеждането на борбата с насекомни и други вредители и болести в горите; 15. определя площите за авиоборба след контролни проверки на терена съвместно с представители от РДГ и собствениците на гори, калибрирането на системите за разпръскване, вида и дозата на препарата и качеството на провеждане на борбата и съставя съответните протоколи по образец; 16. отчита ефекта от борбата в съответствие с изискванията на Наредба № 12 от 2011 г. за защита на горските територии от болести, вредители и други повреди (ДВ, бр. 2 от 2012 г.); 17. следи за спазване на нормативните документи, отнасящи се за прилагането и съхранението на продуктите за растителна защита; 18. извършва мероприятия за разширяване прилагането на биологични и други безвредни средства и интегрирана борба; 19. извършва проверки за установяване на здравословното състояние на семена и посадъчни материали в горските разсадници и за здравно освидетелстване на посадъчния материал преди залесяване; 20. участва в комисиите по § 3, ал. 4 от Наредба № 8 от 2011 г. за сечите в горите (ДВ, бр. 64 от 2011 г.), когато с промяната на вида на сечта се предвижда провеждането на санитарна сеч следствие на биотични въздействия; 21. участва в дейности, свързани с изпитването и прилагането в практиката на нови технологии, препарати и разработки в областта на лесозащитата; 22. кандидатства с проекти и програми за извършване на дейности пред регионални, национални и международни институции; 23. участва чрез свои представители в различни програми и проекти, засягащи лесозащитната дейност; 24. извършва мероприятия и услуги, свързани с дейността й; 25. прави предписания за лесозащитни мероприятия, които имат задължителен характер за собствениците на гори; 26. осъществява връзки с учебни заведения, институти, БАБХ, Централната лаборатория по карантина на растенията, районни инспекции по околната среда и водите (РИОСВ), паркови администрации, областни управи, общински администрации и кметства, средствата за масова информация в района, обществени и неправителствени екологични организации и др.; 27. осъществява връзки с международни организации по въпросите на лесозащитата, като ги съгласува с Изпълнителната агенция по горите; 28. извършва административно обслужване, административни услуги и вътрешни административни услуги по смисъла на Закона за администрацията; 29. участва в комисии на ИАГ и регионалните дирекции по горите (РДГ), както и при писмена покана за участие в комисии на други институции и организации при осъществяване на контрол в района на дейност на станцията; 30. други дейности, възложени с нормативни и административни актове, както и дейности, възложени по силата на междуведомствени споразумения и договори или възложени от министъра на земеделието и храните или изпълнителния директор на ИАГ.

Глава трета

СТРУКТУРА И ОРГАНИЗАЦИЯ НА РАБОТАТА НА ЛЕСОЗАЩИТНАТА СТАНЦИЯ Чл. 7. (1) Лесозащитната станция е на пряко подчинение на ИАГ и се създава и закрива със заповед на изпълнителния директор на ИАГ след съгласуване с министъра на земеделието и храните.

(2) Седалището и адресът на управление на станцията са гр. Варна, ж. к. Възраждане, бл.78, вх. А, ет. 1, ап. 3.

(3) Методическото ръководство на дейността на ЛЗС се осъществява от дирекция „Гори и лесовъдски дейности“ на ИАГ.

Чл. 8. (1) Лесозащитната станция се ръководи и представлява от директор. Той осъществява своите правомощия в района на дейност на станцията.

(2) Директор може да бъде лице с висше образование, съответстващо на предмета на дейност на ЛЗС, с образователно-квалификационна степен „магистър“, с трудов стаж по специалността не по-малко от 7 години, придобит след завършване на висшето образование.

(3) Директорът заема длъжността въз основа на конкурс по Кодекса на труда, обявен от изпълнителния директор на ИАГ.

(4) Трудовият договор с директора на ЛЗС се сключва, изменя и прекратява от изпълнителния директор на ИАГ.

(5) Директорът осъществява правомощията си пряко и чрез администрацията на ЛЗС.

(6) Правомощията на директора на ЛЗС се определят с длъжностна характеристика, утвърдена от изпълнителния директор на ИАГ.

Чл. 9. (1) Директорът на Лесозащитната станция: 1. ръководи, контролира и отговаря за цялостната дейност на станцията; 2. разпорежда се с бюджетните средства на ЛЗС и носи отговорност за тяхното управление и законосъобразното им разходване; 3. издава актове за възникване, изменяне и прекратяване на служебните и трудовите правоотношения със служителите в ЛЗС по утвърдени от изпълнителния директор на ИАГ структура и щатно разписание; 4. командирова в страната служителите на станцията; 5. организира система за квалификация, преквалификация, усъвършенстване и развитие на кадрите в ЛЗС; 6. поддържа пряка връзка с ръководството на ИАГ и функционалните дирекции и отдели в ИАГ; 7. представлява ЛЗС и поддържа официални връзки и взаимоотношения с регионални и местни администрации, РДГ, Регионална инспекция по околната среда и водите (РИОСВ), научни и учебни заведения, неправителствени организации (НПО) и др.; 8. решава всички въпроси в рамките на предоставените му от изпълнителния директор на ИАГ и законодателството правомощия; 9. издава административнонаказателни разпореждания в случаите, определени с нормативни актове или с административен акт на компетентен държавен орган; 10. участва в експертни и специализирани съвети и форуми; 11. изготвя и представя за утвърждаване от изпълнителния директор на ИАГ до 31 януари годишен работен план на ЛЗС за съответната година; 12. води регистър на заложените фотоеклектори и лепливи пояси и досиета на стационарните обекти за района на дейност на ЛЗС; 13. издава документи за здравно освидетелстване на посадъчния материал в горските разсадници; 14. участва в разработване на учебни програми в областта на защитата на горите от вредители, болести и други повреди; 15. изготвя и представя на изпълнителния директор на ИАГ отчет на полугодието и годишен отчет за дейността на станцията и за проведените лесозащитни мероприятия в съответствие с Наредба № 12 от 2011 г. за защита на горските територии от вредители, болести и други повреди; 16. представя за утвърждаване от изпълнителния директор на ИАГ длъжностното разписание на ЛЗС; 17. управлява имуществото на ЛЗС; 18. прави предложение до изпълнителния директор на ИАГ за бракуване на дълготрайни материални активи, собственост на ЛЗС; 19. прави предложение до изпълнителния директор на ИАГ за отдаване под наем на движими вещи, собственост на ЛЗС; 20. организира дейността по провеждането и възлагането на процедурите по Закона за обществените поръчки в рамките на своята компетентност; 21. сключва колективен трудов договор със синдикалните организации на служителите в станцията; 22. създава експертни работни групи за изготвяне на проекти или за предлагане на решения по конкретни въпроси; 23. издава индивидуални административни актове във връзка с дейността на ЛЗС; 24. контролира изпълнението на закона и упражнява общ надзор и методическо ръководство в рамките на неговите правомощия върху дейността на всички органи и лица, на които са възложени задължения по него, както и контрол по изпълнение на дейностите в горските територии, собственост на държавата, физически, юридически лица и общини, в района на дейност на ЛЗС; 25. утвърждава и контролира система за финансово управление и контрол, в това число: а) инструкция за охраната и пропускателния режим в станцията; б) инструкция за административното обслужване в станцията; в) инструкция за документооборота в станцията; 26. изпълнява и други функции, свързани с дейността на ЛЗС, определени със закон или акт на министъра на земеделието и храните или на изпълнителния директор на ИАГ.

(2) При отсъствие на директора на ЛЗС за всеки конкретен случай функциите му се изпълняват от определено с негова писмена заповед компетентно длъжностно лице от състава на станцията, която се изпраща за сведение на изпълнителния директор на ИАГ.

(3) Директорът на ЛЗС може да делегира с писмена заповед на други служители от станцията свои правомощия, като определя функциите им.

Чл. 10. (1) Структурата и числеността на ЛЗС се определят в длъжностното разписание на станцията, което се утвърждава от изпълнителния директор на Изпълнителната агенция по горите по предложение на директора на ЛЗС.

(2) Задълженията и отговорностите на служителите в ЛЗС се определят с длъжностни характеристики, утвърдени от директора на станцията.

Чл. 11. (1) Документите, изпратени до ЛЗС, се завеждат в деловоден регистър, като се отбелязва датата на получаването.

(2) При завеждането на документите се извършва проверка за наличието на всички материали, посочени в тях, и се образува преписка.

(3) Жалбите, сигналите и предложенията, постъпили в ЛЗС, се завеждат в регистър.

(4) След завеждането им сигналите и предложенията се предават на директора за резолюция според адресата или съдържанието им.

Чл. 12. (1) В Лесозащитната станция се води регистър на договорите на хартиен носител.

(2) При вписване на договорите в регистъра върху тях се поставят последователни регистрационни номера.

(3) Екземпляр от вписания в регистъра договор ведно с предложенията, които са неразделна част от него, се съхранява като приложение към регистъра.

Чл. 13. (1) В Лесозащитната станция се води на хартиен носител регистър за извършените проверки на дейността на станцията.

(2) Като приложения към регистъра се съхраняват: 1. документът, на основание на който е извършена проверката; 2. документ, в който са отразени резултатите от извършената проверка.

Глава четвърта

ФИНАНСИРАНЕ Чл. 14. (1) Лесозащитната станция се финансира от: 1. държавния бюджет чрез бюджета на ИАГ; 2. предоставени целеви средства от други финансиращи институции и организации по предварително съгласувани с ИАГ програми и проекти; 3. дарения.

(2) Финансирането от бюджета се извършва въз основа на финансова план-сметка за издръжка и мероприятия, която ежегодно се утвърждава от изпълнителния директор на ИАГ.

Чл. 15. Лесозащитната станция формира приходи от: 1. извършване на административни услуги; 2. други дейности, разрешени от закона, свързани с функциите и задачите на станцията.

Чл. 16. Работното време на Лесозащитната станция е от 8 до 16,30 ч. с обедна почивка от 12,30 до 13 ч.

ЗАКЛЮЧИТЕЛНИ РАЗПОРЕДБИ § 1. Устройственият правилник се приема на основание чл. 161 от Закона за горите. § 2. Изпълнението на правилника се възлага на директора на ЛЗС. § 3. Правилникът влиза в сила от деня на обнародването му в „Държавен вестник“.

И.д. изпълнителен директор: Красимир Каменов