Наредба за изменение и допълнение на Наредба № 7 от 2000 г. за определяне броя на паралелките и групите и броя на учениците и на децата в паралелките и в групите на училищата, детските градини и обслужващите звена

МИНИСТЕРСТВО НА ОБРАЗОВАНИЕТО, МЛАДЕЖТА И НАУКАТА

Наредба за изменение и допълнение на Наредба № 7 от 2000 г. за определяне броя на паралелките и групите и броя на учениците и на децата в паралелките и в групите на училищата, детските градини и обслужващите звена (обн., ДВ, бр. 4 от 2001 г.; изм. и доп., бр. 49 и 55 от 2002 г., бр. 74 от 2003 г.; доп., бр. 87 от 2003 г.; изм. и доп., бр. 27 от 2008 г.; изм., бр. 70 от 2008 г. и бр. 4 от 2010 г.) § 1. В чл. 11 се правят следните изменения и допълнения: 1. В ал. 2 след думата „дейност“ се поставя запетая и се добавя „при условията на ал. 3 - 6“.

2. Алинея 3 се изменя така: „(3) Минималният размер на допълнителните средства в случаите по ал. 1, т. 2 се определя, като разликата между норматива за минимален брой съгласно приложението и действителния брой на учениците в паралелка се умножи със: 1. не по-малко от 40 на сто от размера на съответния единен разходен стандарт, когато общият брой на учениците в паралелките в І - VІІІ клас на общообразователните училища е до 40 ученици; 2. не по-малко от 20 на сто от размера на съответния единен разходен стандарт, когато общият брой на учениците в паралелките в І - VІІІ клас на общообразователните училища е от 41 до 80 ученици; 3. не по-малко от 20 на сто от размера на съответния единен разходен стандарт, когато общият брой на учениците в паралелките в ІХ - ХІІ клас на общообразователните училища и във всички класове на професионалните и спортните училища е до 80 ученици.“

3. Създава се нова ал. 4: „(4) Когато общият брой на учениците в съответните паралелки надвишава определения в ал. 3, т. 2 и 3, допълнителни средства извън определените по единни разходни стандарти се осигуряват по преценка на финансиращия орган, ако това е необходимо. Размерът на допълнителните средства се определя от финансиращия орган.“

4. Алинея 4 става ал. 5 и се изменя така: „(5) Минималният размер на допълнителните средства в случаите по ал. 1, т. 3 и 4 се определя, като разликата между норматива за минимален брой съгласно приложението и действителния брой на учениците в паралелка се умножи със: 1. не по-малко от 60 на сто от размера на съответния единен разходен стандарт, когато общият брой на учениците в паралелките в І - VІІІ клас на общообразователните училища и във всички класове на специалните училища е до 40 ученици; 2. не по-малко от 40 на сто от размера на съответния единен разходен стандарт, когато общият брой на учениците в паралелките в І - VІІІ клас на общообразователните училища и във всички класове на специалните училища е от 41 до 80 ученици; 3. не по-малко от 40 на сто от размера на съответния единен разходен стандарт, когато общият брой на учениците в паралелките в ІХ - ХІІ клас на общообразователните училища и във всички класове в професионалните и спортните училища е до 80 ученици.“

5. Създава се ал. 6: „(6) Когато общият брой на учениците в съответните паралелки надвишава определения в ал. 5, т. 2 и 3, допълнителни средства извън определените по единни разходни стандарти се осигуряват по преценка на финансиращия орган, ако това е необходимо. Размерът на допълнителните средства се определя от финансиращия орган.“

6. Досегашната ал. 5 става ал. 7.

§ 2. В чл. 11а, ал. 1 думите „чл. 11, ал. 2, 3 и 4“ се заменят с „чл. 11, ал. 2 - 6“. § 3. В чл. 13, ал. 1 се правят следните изменения и допълнения: 1. В т. 1 числото „25‘‘ се заменя с числото „16‘‘.

2. Създават се нови алинеи 2, 3 и 4: „(2) При определяне броя на групите по ал. 1, т. 1 нормативът за максимален брой съгласно приложението може да бъде завишен, но не с повече от 10 на сто.

(3) В случаите по ал. 1, т. 1 броят на учениците в група може да бъде определен и над норматива за максимален брой съгласно приложението, но не с повече от 10 на сто.

(4) При недостатъчен брой ученици за образуване на групи по ал. 1, т. 1 в общообразователните училища при спазване на норматива за максимален брой съгласно приложението две групи се формират при минимален брой 16 ученици във всяка от тях.“

3. Досегашните ал. 3 и 4 стават съответно ал. 5 и 6. § 4. В приложението към чл. 2, ал. 1 се правят следните изменения: 1. На ред II в т. 1 числото „16“ се заменя с числото „22“.

2. На ред VІІ в т. 2, буква „а“ числото „20‘‘ се заменя с числото „16‘‘.

Министър: С. Игнатов