Закон за изменение и допълнение на Закона за чужденците в Република България

УКАЗ № 245

На основание чл. 98, т. 4 от Конституцията на Република България

ПОСТАНОВЯВАМ: Да се обнародва в “Държавен вестник” Законът за изменение и допълнение на Закона за чужденците в Република България, приет от ХL Народно събрание на 21 юли 2005 г.

Издаден в София на 25 юли 2005 г.

Президент на републиката: Георги Първанов

Подпечатан с държавния печат.

Министър на правосъдието: Антон Станков

ЗАКОН за изменение и допълнение на Закона за чужденците в Република България (обн., ДВ, бр. 153 от 1998 г.; изм., бр. 70 от 1999 г., бр. 42 и 112 от 2001 г., бр. 45 и 54 от 2002 г., бр. 37 и 103 от 2003 г., бр. 37 и 70 от 2004 г., бр. 11 от 2005 г.) § 1. Член 18 се изменя така: “Чл. 18. (1) При влизане в Република България чужденецът декларира целта на посещението си и посочва писмено адреса, на който ще пребивава, като попълва адресна карта по образец, утвърден от министъра на вътрешните работи.

(2) Чужденците, които са акредитирани като членове на чуждестранни дипломатически, консулски и търговски представителства, както и на представителства на междуправителствени организации в Република България, се регистрират в Министерството на външните работи.

(3) Чужденците, които преминават транзитно през територията на Република България и напускат страната в срок 24 часа, не попълват адресни карти.” § 2. В чл. 24 се правят следните изменения и допълнения: 1. В ал. 1, т. 14 думите “чл. 28, ал. 6” се заменят с “чл. 18, ал. 2”.

2. Създава се ал. 3: “(3) Изискването по ал. 1, т. 2 за разкриване на най-малко 10 работни места за български граждани не се отнася за граждани на държавите - членки на Европейския съюз, както и за граждани на другите държави - членки на Европейското икономическо пространство.” § 3. Член 26а се отменя. § 4. В чл. 28 се правят следните изменения: 1. Алинеи 1, 2, 5 и 6 се отменят.

2. В ал. 7 думите “ал. 6” се заменят с “чл. 18, ал. 2”. § 5. В § 1 от допълнителните разпоредби се създава т. 7а: “7а. “Европейското икономическо пространство” е икономическа общност, която включва държавите - членки на Европейския съюз, Исландия, Лихтенщайн и Норвегия.”

Заключителна разпоредба § 6. Параграф 1, § 2, т. 1 и § 4 влизат в сила от 1 януари 2006 г.

Законът е приет от ХL Народно събрание на 21 юли 2005 г. и е подпечатан с официалния печат на Народното събрание.

Председател на Народното събрание: Георги Пирински