Закон за изменение и допълнение на Закона за приватизация и следприватизационен контрол

УКАЗ № 76

На основание чл. 98, т. 4 от Конституцията на Република България

ПОСТАНОВЯВАМ: Да се обнародва в „Държавен вестник" Законът за изменение и допълнение на Закона за приватизация и следприватизационен контрол, приет от XXXIX Народно събрание на 7 февруари 2003 г., повторно приет на 27 февруари 2003 г.

Издаден в София на 4 март 2003 г.

Президент на републиката: Георги Първанов

Подпечатан с държавния печат.

Министър на правосъдието: Антон Станков

ЗАКОН за изменение и допълнение на Закона за приватизация и следприватизационен контрол

(обн., ДВ, бр. 28 от 2002 г.; изм., бр. 78 от 2002 г.) § 1. В чл. 3, ал. 1 думите „списъка-приложе-ние" се заменят със „списъка-приложение № 1". § 2. След чл. 35 се създава глава седма „а" с чл. 35а - 35ж: „Глава седма „а"

ПРИВАТИЗАЦИЯ НА ТЪРГОВСКИ ДРУЖЕСТВА ОТ ЗНАЧЕНИЕ ЗА НАЦИОНАЛНАТАСИГУРНОСТ НА РЕПУБЛИКА БЪЛГАРИЯ Чл. 35а. (1) Изискванията на тази глава се прилагат при приватизацията на търговски дружества с повече от 50 на сто държавно участие в капитала, които са от значение за националната сигурност на Република България, имат одобрени от Народното събрание стратегии за приватизация и са включени в списъка-приложение № 2.

(2) Разпоредбите на тази глава се прилагат, когато предмет на продажба е повече от 50 на сто от капитала на дружествата по ал. 1.

Чл.35б. (1)Приватизацията по чл. 35а се извършва чрез публично оповестен конкурс.

(2) Агенцията за приватизация изготвя мотивирано предложение за класация на допуснатите до оценяване и класиране оферти, подадени на заключителния етап на конкурса в съответствие с предварително обявените критерии за оценяване, след разглеждане на офертите, съответно на разясненията към тях. Мотивираното предложение съдържа и съществените условия на приватизационния договор.

Чл. 35в. (1) Предложението на Агенцията за приватизация по чл. 35б, ал. 2 се внася в Министерския съвет.

(2) Министерският съвет с мотивирано решение определя: 1. участника, спечелил конкурса; 2. срока за представяне на декларация по чл. 7, ал. 3; 3. срока за сключване на приватизационен договор; 4.съществените условия на приватизационния договор.

(3) Сроковете по ал. 2 започват да текат от датата на решението на Народното събрание по чл. 35г, ал. 1.

(4) Ако Министерският съвет не определи участник, спечелил конкурса, процедурата за приватизация се прекратява.

Чл. 35г. (1) Решението на Министерския съвет по чл. 35в, ал. 2 се одобрява от Народното събрание.

(2) Министерският съвет внася в Народното събрание решението си заедно с документацията по проведения конкурс.

(3) Ако Народното събрание не одобри решението на Министерския съвет по чл. 35в, ал. 2, процедурата за приватизация се прекратява.

Чл. 35д. (1) Агенцията за приватизация договаря с участника, спечелил конкурса, текста на приватизационния договор въз основа на проекта, приложен към правилата за провеждане на заключителния етап на конкурса. В договора задължително се включват условията, при които е спечелен конкурсът, както и условията по чл. 35в, ал. 2, т. 4.

(2) Надзорният съвет на Агенцията за приватизация одобрява проекта на приватизационен договор след приключването на преговорите по ал. 1.

(3) Одобреният от Надзорния съвет на Агенцията за приватизация проект на договор се внася за одобряване от Министерския съвет.

(4) Договорът се сключва в срока, определен с решението по чл. 35в, ал. 2.

Чл. 35е. (1) Не подлежат на обжалване и протест по реда на Закона за Върховния административен съд и Закона за административното производство решенията на Агенцията за приватизация за търговски дружества, включени в списъка по чл. 35а, ал. 1 за: 1. искане на разяснения и за отстраняване на нередности в предварителните оферти; 2. определяне на участниците, които се допускат до участие в заключителния етап на конкурса, и утвърждаване на правила за провеждане на заключителния етап; 3. искане на разяснения и за отстраняване на нередности в офертите; 4. неразглеждане и недопускане на оферта до оценяване и класиране; 5. класация на допуснатите до оценяване и класиране оферти.

(2) Решението на Надзорния съвет на Агенцията за приватизация по чл.35д, ал. 2, както и решенията на Министерския съвет по чл. 35в, ал. 2 и 4 и чл. 35д, ал. 3, не подлежат на обжалване и протест по реда на Закона за Върховния административен съд и Закона за административното производство.

Чл. 35ж. В случай че договорът за приватизация не бъде сключен в определения срок по вина на участника, спечелил конкурса, внесеният от него депозит не се връща." § 3. В преходните и заключителните разпоредби в § 17, ал. 6 думите „и публичноправни" се заличават. § 4. Заглавието „Приложение към чл. 3, ал. 1" се заменя с „Приложение № 1 към чл. 3, ал. 1" и в „I Министерство на регионалното развитие и благоустройството" се създава т. 39: „39. „Автомагистрали" — ЕАД, София." § 5. Създава сеприложение № 2 към чл. 35а, ал. 1: „Приложение № 2 към чл. 35а, ал. 1

Списък на търговски дружества с повече от 50 на сто държавно участие в капитала, които са от значение за националната сигурност на Република България: 1. „Булгартабак холдинг" — АД, София; 2. „Българска телекомуникационна компания" — ЕАД, София; 3. „Електроразпределение — Пловдив" — ЕАД, Пловдив; 4. „Електроразпределение — Горна Оряховица" — ЕАД, Горна Оряховица; 5. „Електроразпределение — Плевен" — ЕАД, Плевен; 6. „Електроразпределение — Стара Заго-ра" — ЕАД, Стара Загора; 7. „Електроразпределение — Столично" — ЕАД, София; 8. „Електроразпределение — София-об-ласт" — ЕАД, София; 9.„Електроразпределение — Варна" — ЕАД, Варна; 10. „Кинтекс" — ЕАД, София; 11. „Тератон" — ЕАД, София; 12. „Вазовски машиностроителни заводи" — ЕАД, Сопот; 13. „Параходство Български морски флот" — ЕАД, Варна; 14. „Параходство Българско речно плаване" — ЕАД, Русе; 15. „Балкан Ер Тур" — ЕАД, София." § 6. В случаите, когато към датата на влизане в сила на този закон е взето решение за приватизация на дружество, за което са налице условията по чл. 35а, ал. 1 и 2 и е определен купувач, процедурите се довършват по досегашния ред. В останалите случаи по чл. 35а, ал. 1 и 2 Агенцията за приватизация изготвя предложение за класация на всички подадени в срок оферти и разясненията към тях и процедурите се довършват по реда на глава седма „а".

Законът е приет от XXXIX Народно събрание на 7 февруари 2003 г. и на 27 февруари 2003 г. и е подпечатан с официалния печат на Народното събрание.

Председател на Народното събрание: Огнян Герджиков